
Introducere la 
“O ALTA INTRODUCERE...” 


ÎNTREBĂRI ŞI RĂSPUNSURI SUBIECTIVE 


«În liniştea simţurilor materiale se găseste 
cheia înţelepciunii. Cel ce vorbeşte nu ştie; cel ce ştie 
nu vorbeşte! Legile supreme nu pot fi rostite. Ele există 
ca o entitate pe căile care transcend toate simbolurile 
sau cuvintele din lumea materială. Simbolurile nu sînt 
decît nişte Chei cu care se deschid uşi ce conduc spre 
adevăruri. De multe ori uşa nu poate fi deschisă 
deoarece cheia pare atît de măreaţă încît lucrurile care 
se afla în spatele ei nu pot fi văzute. 

Dacă reuşim să înţelegem că toate cheile, toate 
simbolurile materiale sînt manifestări, prelungiri ale 
unei Legi Supreme şi a Adevărului, ne vom dezvolta o 
viziune ce ne va permite să trecem dincolo de val». 


Introducere la: 
Tăblițele de Smarald ale lui Thoth 
DOREAL 


e de ce, înainte de toate, semnul? 
e de ce “o altă introducere...”? 


1. DE CE, ÎNAINTE DE TOATE, SEMNUL? 


Cum a fost posibil ca SEMNUL şi ştiinţa definirii lui, 
SEMIOTICA, să devină CAPĂT DE PORNIRE şi CALE pentru 
cercetările mai mult sau mai puțin convenționale care m-au preocupat, 
cu începere explicită, doar din anul 1990, dar care în fapt se pierd chiar 
în rădăcinile vieţii mele? Deşi am povestit şi altădată despre “nivelurile 
de realitate” responsabile pentru devenirea mea spirituală, nu mă opresc 
să o fac acum, din nou, cu aceeaşi bucurie. 


e Cîteva “întîlniri astrale” mi-au intersectat încă din copilărie 
paşii cu aceia ai unor minunaţi educatori, personalităţi spirituale plenar 
ancorate în orizontul ființării umane. Între cei care nemijlocit au 
contribuit la formarea mea pe linia “ştiinţei semnelor”, îmi îngădui să-i 
amintesc aici pe: 

— părinţii mei, Lidia şi Doru, care permanent mi-au alimentat 
bucuriile copilăriei cu mirarea semnelor de basm, povestindu-mi-le, 
mai întîi, stimulîndu-mi libertatea de a le redescoperi şi reconfigura în 
spaţiul cosmic şi istoric al locului meu de naştere, mai apoi; 

— învățătorii mei din clasele primare, doamna Mărioara Ghiţă 
şi domnul Ion Căpraru, care n-au precupeţit deloc răbdarea spre a a-mi 
desluşi sensul dintii al cuvintelor şi al puterii de a le (re)folosi altfel 
decît în poveştile copilăriei; 

— profesorii mei de limbă românească, Ion Iordăchescu şi 
Livia Garcea, care cei dintii mi-au descoperit harul de a lumina 
nuanțele subtile ale limbajului, învăţîndu-mă cum să le preţuiesc şi să 
aşez în discursul coerent al poeziei, al filosofiei sau al textului 
ştiinţific; 

— universitarul ieşean Petru loan, admirabil profesor şi prieten, 
care cu statornică grijă mi-a susţinut — timp de ani — legătura cu ALMA 
MATER, mai întîi, (de)săvirşirea unei dizertații în domeniul semio- 
logicii miturilor astrale, mai apoi; 

— profesor universitar Maria Carpov, o aparte “doamnă” a 
semiologiei româneşti, alături de care în repetate rînduri dialogul cu 
privire la “semnele lumii” nu voia parcă să se lase încheiat; 

— academicianul Solomon Marcus, căruia nicicînd nu voi 
conteni să îi mulțumesc pentru a-mi fi susținut prima pătrundere în 


“colocvialitatea” fără de graniță naţională a semioticii, de a-mi fi 
sugerat că “ieşirea în lumea largă” este o condiţie a ființării ca 
specialist, semiotician şi nu numai; 

— cărturarii de excepție ai spiritului românesc, între timp ei 
înşişi deveniți “Semne de Lumină”, care — în fulgurante, dar fără de 
seamăn “întâlniri de taină” — nu au pregetat să-mi fie “Învăţători întru 
Cuvînt şi Sens”: filosofii Victor Isac şi Constantin Noica, 
(meta)fizicianul Paul Constantinescu, etnologul Romulus Vulcănescu, 
părintele Gheorghe Ghelasie; 

— acela pe care, fără a forța sensurile, îl consider a fi 
“părintele” semioticii secolului al XX-lea — Thomas A. Sebeok —, un 
fără de preț prieten, a cărui discretă dar constantă susținere m-a 
îmboldit să îmi deschid către lume gîndurile printr-o cuprinzătoare 
lucrare dedicată deopotrivă lui şi “semnelor luminii”: “Semiotics of 
light: an integrative approach to human archetypal roots [2003]. 

Numesc, nu în cele din urmă, pe ceilalți semioticieni de 
excepţie cu care de ani mă aflu relaţie de rezonanţă spirituală, prieteni 
fără de care universul specific al teoriei semnelor nu ar fi fost atît de 
bogat: Jeff Bernard, Paul Cobley, David Cornberg, Marcel Danesi, 
John Deely, Jesper Hoffmeyer, Kalevi Kull, Susan Petrilli, Augusto 
Ponzio, Roland Posner, Goran Sonneson, Edwina Taborsky, Eero 
Tarasti, Vilmos Voigt, Gloria Withalm şi atâţia alții. 


e O vocaţie abia acum conştientizată în întregime, de a pune în 
explicită armonie — precum Aristotel a sugerat deja că trebuie să 
procedăm — fizica şi metafizica, vizibilul şi invizibilul, semnificantul şi 
semnificatul, pe de o parte, ştiinţa cu filosofia şi religia, pe de altă 
parte. O atare vocaţie nu s-ar fi putut împlini în fapt dacă, din nou 
ÎNTÎMPLAREA, nu ar fi făcut ca Iaşul să-mi fi oferit alte neprețuite 
oportunități şi anume: 


e Numesc, în primul rînd, şansa de a fi devenit, încă din 1990, 
cadru universitar al Facultăţii de Filosofie, calitate în care — prin forța 
lucrurilor — am fost stimulat să mă apropii de un domeniu pînă atunci 
aproape în întregime străin mie: semiotica şi aplicaţiile sale. A începe 
practic de la zero cercetările în acest domeniu a reprezentat un 
privilegiu fără de care încercările novatoare ale lucrării de față nu s-ar fi 
putut naşte şi exprima. 


e Mă gîndesc, în al doilea rînd, la şansa de a fi devenit membru 
al unui colectiv de cercetări interdisciplinare pe care, de mai mulți ani, 
îl coordonez în cadrul Institutului Naţional de Inventică din Iaşi. În 
acest spaţiu de “emergenţă creatoare” s-au născut o serie de contribuţii 
ştiinţifice — desprinse din orizontul unei noi discipline (biofotonica = 
biologie + teoria / tehnologia laserilor) — fără de care semiotica ar fi 
fost mai departe lipsită de un fertil instrument explicativ. Este 
momentul să consemnez că toate aceste rezultate nu ar fi fost posibile 
fără implicarea intelectuală şi afectivă a profesorului Paul 
Constantinescu, unul dintre întemeietorii sinergeticii româneşti, ai 
teoriei ontice a informaţiei, cu care mai mulţi ani am avut şansa de a 
conlucra, fără colaborarea Danielei M. Manu, medic şi neobosit 
cercetător, alături de care o teorie a “laserilor biologici” a fost elaborată 
etc. 

În mod anume trebuie consemnată şansa de a fi cunoscut 
lucrările profesorului dr. Fritz-Albert Popp din Germania, părintele 
biofotonicii, de a cărui explicită recunoaştere publică s-a bucurat o altă 
lucrare pe care recent am publicat-o în limba engleză: Signs of light. A 
biophotonic approach to human (meta)physical fundamentals [2003], 
în care virtuțile metodologiei semiotice sînt implicit prezente. 


e Vocaţia integratoare deja amintită nu şi-ar fi găsit, la rîndul ei 
împlinirea, dacă nu ar fi fost “întîmplător” precedată de o pregătire 
“academică” a premiselor cunoaşterii inter- şi transdisciplinare, 
începînd de la admirabila cultură deopotrivă ştiinţifică şi umanistă pe 
care mi-a îngăduit-o absolvirea clasei speciale de matematică-fizică de 
la Liceul “C. D. Loga” Timişoara, continuînd cu Institutul de 
Arhitectură “Ion Mincu” Bucureşti, experienţe care mi-au armonizat 
funcţionarea celor două emisfere, intuitivă şi rațională, şi încheind cu 
studiile de filosofie, psiho-sociologie şi istorie urmate în cadrul 
Facultăţii de Filosofie a Universităţii “Al. I. Cuza” din laşi. 

Toate aceste ierarhice trepte ale formării mele profesionale s-au 
cuplat cu uriaşul efort de a înţelege, prin lecturi deopotrivă divergente 
şi focalizate pe care nu le mai pot contabiliza acum, problemele 
cardinale ale existenţei umane. 

Dar, dintre toate aceste aspecte, o “neliniște lăuntrică” greu de 
definit m-a îndemnat să mă apropii mai degrabă inconştient de un 
domeniu care, pe orizontala ființării umane, mi s-a părut întotdeauna fi 

cel mai obscur al filosofiei: întelegerea genezei “semnelor de putere”, 
geneză pe care un destin necuprins de la bun început cu mintea, m-a 
îndemnat fără ostoire să îl cercetez. Abia acum înțeleg rațiunea de a fi 
abandonat creşterea pe linia “semiozei arhitecturale”, pe care o primă 
pregătire universitară mi-a conturat-o doar, pentru a pătrunde treptat în 
geneza semnelor universale, deopotivă marcate de începuturile “creaţiei 
lumii” şi de avatarurile “lumii creației”. Pe o atare esențială verticală, 
din care s-a desprins şi orizontala omenescului s-a conturat limbajul 
integrator al PUTERII CUVÎNTULUI-LUMINĂ, care marchează 
constanta mea opțiune pentru armonizarea — în sens — a limbajelor lumii 
umane, ca reflex al Marelui Limbaj al creației divine. 

Toate acestea, petrecute pe fondul unor tulburătoare 
evenimente de viaţă, m-au făcut adesea să mă întreb: de ce eu, de ce 
acum, de ce aşa etc. ? Tocmai tensiunea acestor întrebări am evocat-o 
într-un volum pe care nu întîmplător l-am numit: ÎNTREBĂRILE 
FILOSOFIEI. Strategii metodico-semiotice de depăşire a impasurilor 
pentru care filosofia este piatră de încercare [2001]. Acesta este 
volumul în care, pentru o primă lectură publică, o parte dintre 


consideraţiile prezentei lucrări au fost deja valorificate. 
x 


xo èë 


Aşa cum am mărturisit în mod explicit, toate aceste daruri de 
începere, de frămîntată trecere prin “furcile caudine” ale cunoaşterii, 
prin experiențe “inițiatice” pe care doar semnele mai pot să le aducă 
aminte, le datorez “profesorilor” mei, numiți şi nenumiți, pe care îi 
aduc în gînd cu o vibrație mereu mai bogată, tot mai nuanțată în formă 
şi conținut. 

Nu mai puţin este însă adevărat că această carte nu s-ar fi 
născut dacă nu ar fi trebuit să răspund celor de la care în permanență 
am înțeles că trebuie să învăţ: STUDENȚII mei. În mod implicit, lor le 
este dăruită această lucrare, ca şi majoritatea celorlalte pe care le-am 
scris, de fapt, dată fiind o menire / aspirație pe care abia acum încerc să 
o trăiesc cu totală bucurie: aceea de a deveni eu însumi ÎNVĂŢĂTOR. 
Pentru că, mărturisesc fără reținere, nu numai în sinea mea obişnuiesc 
să fac distincţia dintre “profesori” (care trimit în mod obişnuit la ideea 
de “erudiție”, de instrucţie) şi “învăţători”. Pe aceştia din urmă — cărora 
desigur că nu le lipseşte fundamentul necesar al erudiţiei — îi consider a 


fi mai degrabă înclinați către latura educativă, de formare a 
personalității creativ-autonome a celor avuți în grijă. 

Din nevoia de a stimula libertatea de gîndire a studenților am 
procedat adesea, în timpul orelor de curs, la sondarea opiniei lor în 
legătură cu o serie probleme mai mult sau mai puţin cunoscute lor. 
Între altele, le-am adresat studenților o întrebare / afirmaţie la care — 
timp de cîteva minute — studenţii au avut răgazul să mediteze spre a-i 
răspunde în scris, a fost chiar cea pe care, prin titlul volumului de faţă, 
mi-am propus acum să o reiau: 


LA ÎNCEPUT A FOST SEMNUL (?!).. 


* 


În loc de explicit răspuns, consemnez în cele ce urmează 
propriile interogaţii şi interpretări, atitudini şi puncte de vedere ale 
tinerilor cu care îmi este peste măsură de drag să comunic, acum, şi pe 
această cale. 


“Începutul stă pentru şi sub auspiciile semnului, fiind într-un 
raport de identitate cu acesta, începutul fiind un «ceva prim» asupra 
căruia putem rosti sau da o determinaţie pentru un «altceva», adică 
pentru un «nimic» (de) nerostit. Astfel, putem susţine că semnul dă 
existență, dacă privim existenţa ca posibilitate de a diferenţia, un lucru 
existînd în măsura în care poate fi «separat» de «altceva», fiind o 
negaţie a tuturor lucrurilor (deja) anterior asumate de «receptor». 
Semnul se naşte astfel prin raportare la non-semn, la «nimicul ne- 
denotat»...”. 

Ionuț Anişca 


! Această întrebare — parafrazînd o cunoscută aserțiune a lui Hilbert — a fost 
adresată studenţilor din anul III ai Facultăţii de Filosofie, Universitatea “Al. I. Cuza” 
din Iaşi, promoţia 2003-2004, într-una din primele ore ale cursului de “semiotică 
generală”, cînd cunoştinţele lor analitice cu privire la “doctrina semnelor” erau aproape 
inexistente. Tocmai din acest motiv, răspunsurile formulate de studenţii prezenţi la curs, 
“spectaculoase” mai ales prin spontaneitatea, sinceritatea şi uneori naivitatea lor, merită 
a fi integral reproduse în cadrul paginilor de față. Pentru a sugera complementaritatea 
punctelor de vedere, mi-am îngăduit să le aşez într-o succesiune logică, aptă să descrie 
o verticală pentru care semnul este măsură: “De /a creația lumii la lumea creației”... 


10 


“«La început era Cuvîntul şi Cuvîntul era de la Dumnezeu şi 
Dumnezeu (însuşi) era Cuvîntul» (loan, 1:1). «La început a făcut 
Dumnezeu cerul şi pămîntul» (Facerea, 1:1). 

Există un ab initio, pentru cine? Pentru «început» sau pentru 
«semn»? Divinitatea este Semn(ul)? Divinitatea «este semn» pentru 
noi? Este Imago Dei semnul-reper al nostru? 

Dacă semnul este acel «ceva» care s-a constituit în «premisă» 
pentru ceea ce a urmat, Semn al Divinităţii «în manifest» sîntem şi 
noi? Are Sacrul semnul ca mijloc de bază al manifestării? Semnul a 
fost, se disipează sau mai există? 

Datorită semnului se poate comunica. Dar relația mental- 
mental este semn? Unda presupune semnul, dar totodată îl depăşeşte...”. 


Cristian Prelipceanu 


Întrucît în Biblie se specifică faptul că: “La început a fost 
Cuvîntul”, se poate considera că, prin analogie, Cuvîntul devine identic 
Semnului (?). Firesc, de aici se naşte întrebarea: “Ce este cuvîntul? Este 
Cuvîntul un «semn(al) de alarmă» care ne aminteşte permanent faptul 
că există o limită a cunoaşterii noastre?» Poate că da, şi atunci cu atît 
mai tentantă este tentativa de depăşire a acestei limite. 

Semnul şi simbolul, semnificatul şi semnificatul devin 
interesante pentru analiză prin tocmai faptul că, în aparență, par a fi atît 
de uşor de identificat. Totuşi, semnul sau “ceva care stă în locul a 
altceva”, element central al semioticii, deşi atît de evident prezent în 
variatele contexte în care omul îşi desfăşoară activitatea, rămîne mai 
departe în ipostaza unui element asupra căruia o întrebare rămîne 
deschisă: «A fost, cu adevărat, la început Semnul?»... 


Ana-Maria Iftimie 


Privind întrebarea din perspectivă creştină, aş putea spune că 
două sînt izvoarele care mă conduc la o posibilă interpretare: 

1) Versetul întîi din Cartea genezei: «La început a creat 
Dumnezeu cerul şi pămîntul» (Beresit bara Elohim et ha-şamayim vet 
ha-areț), semnalează două lucruri: 

a) existăm datorită unui Creator (Dumnezeu), semn al 
provenienței noastre; 
b) cerul şi pămîntul, început al creației, spaţiu în care trăim, 
reprezintă un semn şi o dovadă a atotputerniciei divine. 
2) Începutul (prologul) din evanghelia sfîntului Apostol Ioan: 
“La început era Cuvîntul (En arhe Kaiho Logos) reprezintă un semn al 
modului de manifestare al puterii dumnezeeşti şi primă acțiune divină 
ce a dus la crearea tuturor celor văzute şi nevăzute”. 


Fabian Tiba 


“Fie că spun: «La început a fost Semnul», fie că spun «La 
început a fost Cuvîntul», lucrurile sînt cam la fel. Cuvintele tot semne 
sînt, cu atît mai mult semnul divin, acel Cuvînt-Logos, prim declanşator 
al tuturor celor ce ne înconjoară. S-ar părea că am alunecat spre 
dogmatism, iar aici lucrurile nu prea pot fi argumentate discursiv. 

Dacă ar fi să mă mut într-un alt registru, aş putea foarte bine să 
afirm că sîntem înconjurați de semne şi mai mult, că primele cu care şi 
cu care luăm contact sînt tot ele, plasîndu-ne într-un univers codificat, a 
cărui decodificare comportă o interpretare. lată că am ajuns pe un tărîm 
unde mă situez în familiar. Desigur s-a observat preferința mea pentru o 
transformare a afirmației de mai sus, înlocuind «semnul» cu 
«interpretarea», căci pentru a putea oferi / îmbrăca semnul cu sens este 
nevoie de interpretare. 

Problemele se complică nu atunci cînd observ sau iau contact 
cu semnele, ci atunci cînd le resimt ca semne, cînd mă raportez la ele 
vrînd să le confer, să le dăruiesc cu alte înţelesuri şi accepţiuni...”. 


Elena Băltuţă 


“Cineva a dat un semn... Atunci ceva a început să existe, pentru 
că orice semn trebuie să trimită la altceva, undeva dincolo de el. Fără 
de semn nu ar fi fost nimic, decît poate doar o interminabilă aşteptare 
ca toate să se nască şi să-şi ia un nume, să devină şi ele, la rîndul lor, 
semne pentru altceva... 

Totul e un semn că cineva a trecut pe aici, doar că de multe ori 
nu mai ştim cum să le descifrăm şi rămînem orbi, deşi avem ochi şi 

vedem, ele nu ne mai spun nimic esențial, doar înţelesuri frivole cu 
care, de multe ori, ne mulţumim să trăim”. 

Ionuț Mihai 

“Tată o afirmaţie care mă duce cu gîndul la începutul lumii. Iar 

semnul la început a fost reprezentat de Cuvîntul Creatorului. A fost 

semnul prin care Creatorul a început să creeze lumea. Semnul de 

început stă în locul întregii lumi create. Este semnul fără de care nimic 

nu ar fi existat”. 
Elena Dumitru 


“Am putea spune că noi sîntem semnul existenței lui 
Dumnezeu, noi şi tot ceea ce ne înconjoară. Sau, poate, este Dumnezeu 
semnul existenței noastre? La început a fost Iubirea, prin care 
Dumnezeu s-a manifestat. Acesta este semnul pe care, aflîndu-se în noi 
şi în jurul nostru, trebuie să îl cultivăm, să îl oferim. Semn este 
Dumnezeu, semn sîntem şi noi, iubindu-l pe Dumnezeu”. 


Corina Bulancea 


“La început a fost Dumnezeu-Semnul. Noi, oamenii, sîntem 
semn-dovadă a existenței lui Dumnezeu. Existența noastră este o 
dovadă a existenţei lui Dumnezeu... 

Aşadar, semnul atestă o existență, de orice tip ar fi ea. 
Hieroglifele egiptene, de exemplu, trebuiau să reprezinte o mostră a 
unei civilizații, a unei culturi comunitare. Figurile matematice, desenele 
realizate pe nisip de Pitagora, exprimau semnul unui intelect ajuns la 
apogeul acelei vremi. Tocmai prin aceasta semnele au marcat întreaga 
evoluţia spirituală a omenirii”. 

Monica Tudosă 


“Din punct de vedere istoric, semnul a fost asociat la început cu 
o conotaţie religioasă. Oamenii interpretau evenimentele, fenomenele, 
lucrurile ca semne ale unei divinităţi care îi răsplătea sau îi pedepsea. 
Omul răspundea pe atunci mai ales laturii afective, era un om care 
credea, care se înspăimâînta, care respecta cu stricteţe poruncile divine. 
Atunci cînd semnele au început a fi cercetate din perspectiva naturii lor, 
a modului în care apar, ele s-au transformat implicit în căi de 
cunoaştere: prin descifrarea lor, omul ajunge la adevărul care le stă la 

bază. În acest mod, semnele au devenit indicii pentru omul care voia să 
ştie «încotro să îşi îndrepte privirea»”. 
Alina Buruiană 
“Oamenii începuturilor îşi conştientizau existența prin relația 
lor cu natura. Efectele naturii asupra ființei umane nu puteau fi 
explicate ştiinţifice, astfel încît — investite cu atribute speciale — ele au 
devenit semne: norii prevestitori de ploaie, zăpada prefigurînd iarna etc. 
Inexplicabilul a fost ulterior asimilat divinului, ca semn al 
necunoscutului şi atotputerniciei, ca semn de protecţie umană. 

Aceasta a fost însă la începuturile semnelor lui... Acum, chiar şi 
copilul ştie să le folosească, gesticulînd, țipînd pentru a-şi marca 
nevoile etc. Pentru toţi, semnul a devenit mediatorul comunicării. Căci, 
putem vorbi de un «extralimbaj», adesea folosit, dar rar conştientizat”. 


Mihaela Cojocariu 


În dezvoltarea filogenetică şi ontogenetică a omului, 
capacitatea de simbolizare a cosntituit un factor determinant pentru 
supraviețuire şi evoluţie. Comparativ cu regnul animal, omul a 
dezvoltat treptat — prin mecanismul simbolizării — şi un limbaj articulat, 
care a permis stabilirea unei concordanțe între conţinut şi formă. 
Această concordanță a mers aproape pînă la echivalență, limbajul fiind 
o formă de simbolizare. Căci, prin simbol se ajunge la limbaj, iar prin 
limbaj la gîndire. Iată o triadă căreia semiotica îi este tributară”. 


Ionuț Tudor 


“Încă de la începuturi oamenii au fost nevoiţi să comunice. 
Dacă nu se înțelegeau prin limbaj, semnul a fost unica soluţie prin care 
puteau comunica. Dacă acesta nu fi existat, totul era haos şi nu s-ar fi 
ajuns niciodată la cultură şi la civilizaţia de astăzi. 
Semnul poate fi considerat primul pas în evoluţia omului către 
ceea ce el este azi”. 
Alina Măcărescu 


“Depinde doar de noi modul în care interpretăm semnul, în 


calitate de ceva care ţine locul a altceva. Tot ceea ce ne înconjoară 
reprezintă semne (potențiale). La baza comunicării umane stau de 

asemenea semnele, în calitate de cuvinte, pe care contextul ne îngăduie 
să le resemnificăm”. 
Viviana Vezeteu 

“Semnul denotă prezenţa omului sau mai bine zis omul se 
caracterizează prin folosirea semnelor, în calitate de Homo Significans. 
Dacă nu ar fi fost semnul, nu ar fi fost omul, dacă nu ar fost omul, 
semnul nu ar fi putut exista. Ambii termeni sînt, aşadar, într-o relație de 
condiţionare. 

Semnele sînt prezente peste tot şi trebuie explicate, înţelese, 
decodificate de om, care le foloseşte într-un mod sau altul”. 


Alina Humelnicu 


“Semnul, înțeles ca reprezentare, constituie o formă prin care 
omul pune altfel în evidență «ceea ce nu se poate vedea», «ce nu se 
poate observa uşor». În acest sens, semnul se naşte ca o expresie matură 
a simbolului”. 

Aida Runcan 


“Semnul se află la baza oricărei comunicări şi ţine întotdeauna 
locul a ceva. Nu putem comunica fără semne, iar tot ce ne înconjoară se 
justifică, poate fi explicitat prin explicitarea semnelor, prin identificarea 
semnificației semnelor. 

Semnele pot fi fi folosite în denotarea unui obiect, iar obiectele 
— pentru a fi semne — trebuie să reprezinte ceva. Însăși creaţia lumii are 
la bază semnul. Valoarea semnelor depinde de contextul în care ne 
situăm. În funcţie de acesta, semnul poate fi corelat cu mai multe 
semnificații. Semnul şi semnificaţia sa nu pot exista dacă nu au la bază 
un alt semn ce trebuie interpretat în funcţie de un anume context şi aşa 
mai departe”. 


Bianca Albu 


“Este deja un truism ştiinţific a spune că la baza înţelegerii, a 
tuturor legăturilor umane, stau semnele: schiţarea gesturilor ce 
dezvăluie sentimentele interne, starea de spirit a oamenilor la un 
moment dat (durere, mirare, fericire, îndoială etc.), incantarea lor 
muzicală sau reprezentarea lor plastică etc. Din interpretarea semnelor 

nonverbale, prin sunete vocalice — exact ca în cazul “bebeluşilor” — s-a 
născut mai tîrziu limbajul verbal, un mod de exprimare care nu 
presupune o reprezentare fizică a simţurilor interioare, ceea ce duce la o 
interpretare personală cu care ne putem apropia sau nu de ideea ce 
doreşte să fie transmisă sau nu. Mutabilitatea semnului este însă mult 
mai expresivă decit rîndurile pline de explicaţii notate pe o foaie. 
Aceasta este părerea mea, deşi este adeverit şi proverbul 
conform căruia aparențele înşeală”. 
Mariana Bulancea 


“Semnul, la început? Depinde ce înţelegem prin semn: semnul 
înțeles ca «reprezentare» (desen sau gest, de exemplu) sau semnul 
înțeles ca apariție, ca simbol al existenţei a ceva. 

În primul caz, ne-am situa în momenul de dinaintea scrierii sau 
vorbirii (prin cuvinte), cînd semnele plastice se foloseau de către 
oameni spre a se face înţeleşi. 

În cel de-al doilea caz, ne-am situa în momentul cînd ceva îşi 
face apariția (în mod repetat) şi este considerat prin convenţie de o 
anumită comunitate prin convenţie ca fiind un semn al unui fenomen, 
lucru etc. 

Oricum, în ambele cazuri ne situăm înaintea apariţie limbajului, 
prin cuvînt...” 

Gabriela Sava 


“Sîntem încojuraţi (în tot ceea ce priveşte existenţa noastră) de 
anumite semne care dau sau nu sens vieții noastre. 

Aceste semne sînt interpretate neuniform de către oameni, 
existînd semne care dau naştere la multiple alte interpretări, care depind 
într-o oarecare măsură de gradul de înțelegere (educaţie) al celui ce 
interpretează. De aici, polemicile...”. 

Alina Todireanu 


“Creaţia lumii a fost concepută şi împlinită prin semn, facerea 
lumii înseamnă facerea semnului. Dar lumea «se face» mereu, cu 
fiecare nouă fiinţă, cu fiecare nouă întîmplare, deci cu fiecare nou 
semn. Semnul a născut lumea, semnul este cu lumea, semnul este în 
lume, lumea — tot ce există — este semn. 

Cu toţii stăm pentru altceva. Creaţia fără sfirşit stă pentru 
altceva, actul creaţiei este semn, primul semn, începutul tuturor 
semnelor, deci şi al nostru”. 

Mircea losub 

“Dacă n-ar fi semnul nu ar fi fost nimic, şi aceasta pentru 
simplul motiv că n-am fi putut vedea, înţelege, chiar exista. Semnul 
trimite la cîte ceva, iar dacă acesta nu s-ar fi «arătat» tot ceea ce ar fi 
putut fi nu s-ar fi legat cu nimic şi «lumea» nu ar fi avut vreun înţeles, 
vreun sens. În «mărturia» semnului, pentru că el este un martor a tot şi 
a tuturor, stă esenţialul”. 

Ioana Pricop 


“Întiietatea semnului... Semnele există pretutindeni, ca obiecte- 
semn sau ca reprezentări ale lor. Puterea semnului, o şansă pentru 
înțelegerea umană: limbajul”. 

Lucia Dumitraşcu 


“Dacă semnul nu ar fi fost, lumea nu ar fi fost... Cred că 
Dumnezeu a creat lumea, valorificînd «puterea semnului», după care 
ne-a lăsat-o nouă moştenire... Semnul, nucleu central al semioticii: arta 
de a înţelege invizibilul prin vizibil”. 

Roxana Rusu 


* 


Chiar la o superficială lectură a opiniilor de mai sus vom putea 
observa că, în complementaritatea lor, ele sugerează principalele 
probleme ale semioticii: natura şi geneza semnului, divină sau / şi 
cosmică, semnul / limbajul ca mediator al trecerii de la natură la 
cultură, originea “naturală” sau “convențională” a semnului, semioza 
nesfirşită ca mecanism al comunicării prin semne etc. 

Modul intuitiv, viu, în care aceste probleme sînt semnalate şi 
interpretate de către minţile şi sufletele “pure” în raport cu o imensă 
încărcătură istorică şi teoretică a semioticii corespunde principial unei 
întemeiate opţiuni a profesorului Grigore Moisil, care notează: 
“Dragostea nu se defineşte: o trăieşti, o uiţi, ţi-o aminteşti” [cf. 
Rovenţa-Frumuşani, 1999: 9]. Între altele, faptul de asuma dual 

semiotica — intuitiv (prin “trăirea” intuitivă, “copilărească”, a iubirii de 
semne) şi rațional (prin recuperarea “matură”, prin înțelegerea analitică 
a sensului lor) face ca “introducerea” de faţă să fie deopotrivă calificată 


ca fiind “asemenea” şi “altfel” decît cele de pînă acum. 

2. DE CE “O ALTĂ INTRODUCERE...”? 


Pentru că nu vreau să mă integrez în categoria celor care una 
spun şi alta gîndesc sau / şi fac, voi aplica întrebării de mai sus o 
strategie pe care în mod explicit mereu o recomand: aceea de a desluşi 
— înainte de toate — sensurile / conotaţiile asociate conceptelor sau 
sintagmelor prin care “problema-întrebare” este formulată”. 

Astfel, spunînd “o altă introducere în semiotică”, mărturisesc 
că m-am gîndit să împlinesc în contextul de față cîteva opțiuni 
conceptual-metodologice, care acordă volumului de față privilegiul 
ineditului, atât în raport cu lucrările altor autori, cît şi cu propriile mele 
publicaţii anterioare, vizînd: 


e Perspectiva “limbajului-obiect” a lucrării, respectiv a 
domeniului de interes al cercetării, care propune: 

— cuplarea unitară şi totodată nuanțarea cîtorva dintre ideile 
dispersate în cîteva anterioare lucrări, idei prin care se configura deja o 
sumară “introducere în semiotică”; 

— o tratare integratoare a triadei conceptuale: semn-—semioză-— 
semiotică, triadă esenţială pentru înţelegerea a ceea ce este “doctrina 
semnelor”; 

— o abordare neconvenţională (în raport cu imperativele 
academismului rigid) a problematicii mai sus amintite, începînd cu un 
anume subiectivism al tratării, care îngăduie introducerea în discurs a 
unor secvenţe subiective (cum ar fi exemplele, consideraţiile personale, 
opiniile studenților etc.) şi încheind cu stilul redactării, care îmbină 
viziunea analitică şi riguroasă a textului ştiinţific cu aceea a metaforică 
specifică poeziei sau / şi eseului; 


? De fiecare dată cînd am prilejul, folosesc contextul didactic pentru a formula 
principii / strategii de acţiune desprinse din propria mea experiență. Între acestea, 
deosebit de profitabilă pentru realizarea unei lucrări este aceea de a desluşi toate 
nuanțele posibile ale conceptelor “cheie” pe care titlul lucrării (problemei supuse 


> «e, 


cercetării) le cuprinde, în cazul de față: “altă”, “introducere”, “semiotică”. 


3 Este vorba de volumele: Întrebările filosofiei [Stănciulescu, 35-87: 2001] şi 
Semiotics of light [Stănciulescu, 135-170: 2003 ] 

— un orizont emergent al tratării, rezultînd din introducerea în 
problematica teoriei semnelor (în cercetarea aspectelor legate de natura 
şi geneza limbajului, de exemplu) a viziunii total novatoare a 
biofotonicii. 


e Perspectiva “meta-limbajului”, a metodelor şi strategiilor 
analitice activate în lucrare, între care se cuvin menţionate: 

— cuplajul dintre tratarea sincronică (dezvoltarea structurală) şi 
cea diacronică (devenirea istorică) a subiectelor, prin introducerea în 
cadrul fiecăruia dintre cele trei subiecte majore (semn / semioză / 
semiotică) a unor sumare consideraţii istorice (cum ar fi menționarea 
contribuţiilor lui Charles S. Peirce şi Ferdinand de Saussure); 

— “metoda defolierii”, vizînd reluarea în diferite contexte a 
unora şi aceloraşi probleme, care — prin chiar schimbarea contextului — 
îşi schimbă sau îmbogăţesc sensurile, nuanțele etc.; 

— strategia “logicii dialectice / dinamice a contradictoriului”, 
care potrivit lui Ştefan Lupaşcu [1981] îngăduie tratarea unor probleme 
controversate (cum ar fi geneza naturală sau convențională a semnului, 
semiotică sau semiologie, virtuţi sau limite ale semioticii etc.) în 
termenii relaţiei “şi / şi”, iar nu “sau / sau”; 

— mecanismul  autoreferenţialității îngăduie aplicarea 
metodologiei semiotice — situațională, triadică (sintactică, semantică, 
pragmatică), structurală — la cercetarea şi clarificarea problemelor 
discursului semiotic însuşi; în cea mai cuprinzătoare definiție, demersul 
semiotic va putea fi descris printr-o sintagmă cu rezonanță aparent 
barbară: “semioza semiotică”; 

— prin deschiderile pe care le conturează, lucrarea se devine 
premisă pentru dezvoltarea unor viitoare lucrări, cu caracter teoretic sau 
/ şi metodologic”. 


* La altă scară, această metodă justifică o strategie pe care unii ar putea-o 
incrimina ca fiind “inflaționară”, “redundantă” etc.: aceea de a prelua în alte contexte 
interpretative a unor secvenţe / idei / abordări analitice anterior publicate. Întrucât 
publicarea unor cărți personale nu mai constituie pentru mine un scop în sine, adevărata 
justificare este aceea de a oferi lectorilor variante de interpretare cît mai clare şi 
cuprinzătoare pentru o anume problemă supusă atenţiei. 

5 Precizez de la bun început că paginile de față reprezintă doar câteva dintre 
considerațiile introductive (dar tocmai prin aceasta esențiale) ale unui prim volum, 
desprins dintr-un mai amplu manuscris intitulat: Fundamentele semioticii: o 
integratoare  (re)construcție  [Stănciulescu, 1997-2004], manuscris pe care se 

Scopul final pe care “sinergia strategiilor” mai sus menţionate 
îl vizează este acela de a (re)suscita interesul specialiştilor şi a tuturor 
celorlalți pentru o teorie şi o practică de care toți se folosesc, dar 
nimeni nu o recunoaşte. Pentru că toţi utilizează limbajul, general sau 
specific, fără să spună că, de fapt, utilizează resursele semioticii... 

x 

Fără a se supune poeticei interogații: “Ce poate face o rană cu 
cuțitul în ea?” lucrarea de față — subordonată, ea însăşi, întregii 
activități ştiinţifice şi didactice a subsemnatului” — se străduie să afle 
soluţii pentru depăşirea unei paradoxale situaţii, cu care istoria umană 
s-a confruntat adesea, într-o mulţime de chipuri practice: De nobis sine 
de nobis. Or, tocmai în vederea aceste găsirii unor atare soluţii, 
introducerea de față s-a impus a fi “altfel deschisă” decît cele de pînă 
acum. 

Sînt dator să mărturisesc, în cele din urmă, că atributul 
prezentei lucrări de a fi “deschisă” presupune şi o conotaţie negativă, 
respectiv aceea de a fi neterminată, incompletă în raport cu anumite 
detalii. Căci, din raţiuni presante care întotdeauna se ivesc, volumul de 
față a trebuit încheiat mai grabnic decît s-ar fi cuvenit”. În atare condiţii, 
era inevitabil ca: 

— o parte dintre intenţiile de nuanţare ale manuscrisului deja 
existent (care a împlinit deja cîțiva ani de la redactarea sa în prezenta 
formă) nu au mai avut răgazul de a fi dezvoltate; pentru a nu fi uitate, 


întemeiază cursul predat studenților de la Facultatea de Filosofie. Această lucrare, care 
va urmări în două volume etapele constituirii teoriei semnelor, va fi dublată, sper, de o 
alta cu caracter metodologic: Metodologia semiotică: despre un ignorat instrument de 
putere, şi, în sfîrşit, de o integratoare cercetare aplicativă: Semiotica limbajului: 
ipostaze (ne)convenţionale ale puterii cuvîntului. 

é Una dintre principalele strategii care poate îngădui împlinirea acestui 
obiectiv o reprezintă activitatea de coordonare a lucrărilor de doctorat (şi de licență), pe 
care subsemnatul o desfăşoară în domeniul semioticii. Cu acest prilej, se desăvîrşeşte 
ceea ce am numit “modelul roții”: în calitate de metodă integratoare, semiotica se 
constituie ca un “butuc” pentru o potenţială roată, care — pentru a se rostogoli — 
activează diferite “spiţe disciplinare”, diferite domenii de interes profesional (cum ar fi 
filosofia, psihologia şi lingvistica, creaţia artistică, teatrul sau basmul, etc.) în care 
semiotica operează ca organon. De fiecare dintre aceste direcţii analitice, un viitor 
“doctor în semiotică” urmează să dea seama. 

7 În cazul de față, “presiunea” a fost determinată de nevoia de a oferi “la 
timp” studenților şi absolvenţilor secției de filosofie, care urmează să susțină examene 
la disciplina semiotică, un text de operațională referință. 

însă, respectiv pentru a putea fi luate în consideraţie şi de cititori ca o 
posibilă / necesară completare, aceste intenţii sînt consemnate în 
subsolul paginii, acolo unde ele se impun, pentru ca la o viitoare ediție 
a lucrării ele să poată fi explicit introduse în cuprinsul ei; 

— referinţele la o serie de recente apariţii editoriale — traduceri 
în limba română, respectiv a unor apariţii de referința din străinătate, 
volume preţioase pentru înţelegerea actuală a “doctrinei semnelor”* — 
nu au putut fi la rîndul lor extensiv valorificate pe parcursul actualei 
ediţii a lucrării; 

— o serie de inerente scăpări de formă, disfuncţii de redactare 
sau tipografice etc., explicabile prin deja mărturisita presiune a 
apariției, vor fi — sper — scuzate de cei care le vor observa prezenţa. 

Cu convingerea că toate aceste slăbiciuni sînt posibil de depăşit 
în viitoarele apariţii ale lucrării, cîteva considerații finale se impun cu 


privire intențiile prezentei variante. 
x 


xo èë o% 


Concluzionînd, dacă “la început a fost semnul”, înseamnă că 
mai înaintea oricărei alte ştiinţe, semiotica trebuie să se fi născut. Cum 
reacționează specialiştii la o atare provocare? — iată întrebarea implicită 
a prezentei cărți. Pentru a putea răspunde, însă, o serie de considerații 
explicite trebuie încă de la bun început formulate. 

O accepțiune aparținînd deja conştiinţei comune asociază 
semiotica / semiologia cu “teoria generală a semnelor” [Didier, 1996: 
305]. La rîndul său, considerat ca obiect al abordării semiotice, semnul 
este asumat drept “ceva ce stă în locul a altceva şi are relevanță 
(semnificaţie) pentru cineva” [Peirce, 1990: 269]. În sfîrşit, a început să 
devină un loc comun faptul că a studia semnele în procesul comunicării 
lor echivalează cu a dezvălui o semioză [Deely, 1997: 62]. Putem astfel, 
de la bun început afirma că triada semn-semioză-semiotică pe care 
prezentul volum o cercetează în mod explicit, delimitează contextul în 
care o (reconstrucţie integratoare a imaginii omului despre lume şi 
despre el însuşi devine posibilă. 


* Dintr-o mai lungă listă de titluri, este suficient să amintim în cadrul de faţă 
lucrarea lui Thomas A. Sebeok: Semnele. O introducere în semiotică (Editura 
Humanitas 2002), respectiv volumele lui Umberto Eco: Kant şi ornitorincul (Editura 
Pontica, 2002), În căutarea limbii perfecte (Polirom, 2002) şi O teorie a semioticii 
(Editura Meridiane, 2003) etc. 


22 


Într-o manieră istoric-integratoare, tocmai un astfel de cadru 
este sugerat de Thomas A. Sebeok în deja amintita sa lucrare: O 
introducere în semiotică”, cînd scrie: “Semiotica este deopotrivă o 
ştiinţă, cu propriul său corpus de descoperiri şi de teorii, şi o tehnică de 
studiere a tot ce produce semnale. lată motivul pentru care Charles 
Peirce a definit semiotica, aşa cum procedase şi filosoful John Locke 
înaintea lui, ca «doctrina despre semne». Cuvîntul doctrină n-a fost 
utilizat de către Peirce în sensul său religios, ci mai degrabă în accepţia 
sa fundamentală de «sistem de principii» [Sebeok, 2002: 21-22]. 

De unde interesul tot mai actual şi nuanţat pentru regăsirea — în 
istoria gîndirii umane — a acestei integratoare doctrine a semnelor, adică 
a multiplelor chipuri de a reprezenta lumea? Să fi început omul 
contemporan să înţeleagă că în afara semnului el nu poate exista, de 
fapt, ca ființă spiritualizată? Că tocmai prin SEMN el se defineşte 
complementar ca: 

— expresie a creaţiei divine, pentru care iubirea este “semnul 

integrator”: CUVÎNTUL-LUMINĂ; 

— măsură a acțiunii “legilor devenirii cosmice”, avînd 
rezonanța ca principiu armonizator al unor “potenţiale 
semne”; 

— rezultat al progresului social-istoric, esenţial întemeiat pe 
comunicarea oamenilor prin “semne reale”. 

Cîteva repere esenţiale, prezentate într-o manieră accesibilă şi 
lectorului care nu cunoaşte (aproape) nimic despre ceea ce este 
semiotica, sînt inserate în loc de răspuns în lucrarea de față. Dezvoltînd 
istorica idee că semiotica este o “doctrină integratoare” a semnelor cu 
ajutorul contribuţiilor recente ale cunoaşterii ştiinţifice (începînd de la 
cele ale cosmologiei pînă la cele ale ciberneticii sau ale biofotonicii, de 
exemplu), lucrarea de faţă poate fi pe drept cuvînt considerată ca fiind 
O ALTĂ -— adică “un altfel de”, respectiv “una diferită de” 
INTRODUCERE ÎN SEMIOTICĂ. 


” Mărturisesc că tocmai acest titlu cu simplitate acordat de Thomas A. Sebeok 
admirabilei sale cărți m-a stimulat să-mi numesc propria lucrare ca fiind: “O altă 
introducere ...”. Sub aceeaşi explicit s-au implicit formulată sintagmă: “Introducere în 
semiotică” şi-au publicat cărțile şi semioticieni români precum: Aurel Codoban, 
Daniela Rovenţa-Frumuşani, Mihaela Scânteie, Paul Schveiger şi cine ştie câți alții. 

Capitolul 1 


SEMNUL, 
“NUCLEU DUR” 
AL DISCURSULUI SEMIOTIC 


«FLACĂRA este sursa tuturor 
lucrurilor, cea care conține toate lucrurile în 
stare latentă. Ordinea care a emis Lumina este 
CUVÎNTUL, iar DIN CUVÎNT SE NAŞTE 
VIAȚA şi existența tuturor lucrurilor. Găseşte 
VIAȚA din tine şi vei avea puterea să foloseşti 
CUVÎNTUL». 


Tăblițele de Smarald ale lui Thoth 


e repere istorice ale asumării semnului 
e “ceva pentru altceva”: 

o formală încercare de (re)definire 

e structura şi funcționalitatea semnului: 
o analiză triadică 


1.1. REPERE ISTORICE 
ALE ASUMĂRII SEMNULUI 


Conştiinţa istoric dobîndită că “La început a fost semnul” 
(Hilbert) — sub rezonanţa căreia se dezvoltă întreg volumul de față — 
amplifică fără control problema definirii implicite sau explicite a 
semnului. De aceea, tentativa cercetării sale în orizont diacronic trebuie 
de la bun început supusă restrîngerii. Altfel spus, ne vom raporta sumar 
doar cîteva încercări de definire a căror selecţie ne-a fost îngăduită de 
referinţe bibliografice prin forţa lucrurilor limitate, pe de o parte, din 
rațiuni cu totul subiective, pe de altă parte. 


1.1.1. Tradiţii posibil de recuperat 


Va trebui să consemnăm, înainte de toate, că primordialitatea 
semnului constituie un apanaj al gîndirii mitice. Astfel, modelul creaţiei 
ex nihilo a lumii [Stănciulescu, 1995: 107-108] asociază actului genitor 
al lumii un ansamblu de semne nonverbale pe care demiurgul le-a fi 
utilizat în acest scop: strigăt, murmur, rîs, plîns, şuierat, gest, dans, 
muzică sau, în cele din urmă, cuvînt articulat. Utilizarea semnului în 
scopul scoaterii lumii din haos reprezintă o creație de tip magic pentru 
că “ zeul creator nu face altceva decît ceea ce face un vrăjitor, prin 
vrăjile şi descîntecele sale” [Daniel, 1985: 291]. 

Universalitatea acestui gen de cosmogonie se explică prin 
faptul că aproape toate popoarele lumii îşi leagă începuturile cunoaşterii 
de practica magiei, în limitele căreia “puterea semnului” joacă un rol 
esenţial. Numeroase exemple relevante pot fi consemnate pentru fiecare 
din tipurile de semne (semnificanţi) declanşatori ai actului creator. În 
mitologia egipteană, bunăoară, zeul Geb ar fi produs prin strigăt toate 
lucrurile lumii: “Zeul se urcă pe tronul său, cînd inima sa dori [...]. 
Atunci el scoase un strigăt ca o pasăre mare. El era singur. Începe să 
vorbească în mijlocul tăcerii dintii, începe strige şi întreg pămîntul îl 
ascultă. Răcnetele sale se răspîndesc peste tot... făcînd să se nască toate 
cele ce aveau să fie, el le dădu viaţă” [Frenkian, 1988: 370-372]. 
Cosmogonia indiană, mai rafinată de cît toate, consemnează utilizarea 
cuvîntului de putere de către Praj pati, în scopul creației lumii: “EI zise 
bhuh şi apăru pămîntul, el zise bhuvar şi apăru aerul, el zise suvar şi se 
născu cerul” | Vlăduţescu, 1982: 68]. 

Motivul creaţiei prin semn (cuvînt) nu trebuie identificat 
întotdeauna cu o creaţie ex nihilo, căci, prin exprimarea semnului 
(verbal sau nonverbal), duhul “dă deopotrivă substanță (suflare) şi 
formă [semnificant şi semnificat, n.n., TDS], prin ceea ce cuvîntul 
semnifică şi delimitează [referenţialul, n.n., TDS]” [69: 68]. Altfel 
spus, în această fază a creaţiei cosmice mitul acordă primordialitate 
fizicului (suflare-semnificant) în raport cu intenționalul (semnificat). 

Motivul creației de tip magic se pretează cel mai bine la analiză 
semiotică, avînd în vedere identificarea firească dintre semn şi impulsul 
generator al lumii, aşa cum intuiţia poetică sugerează: 


“Nimicul zăcea-n agonie / cînd singur plutea-n întuneric şi 

dat-a un semn Nepătrunsul: «Să fie lumină !»” 

[Lumina, Lucian Blaga]. 

În cosmogoniile arhaice semnul poate să apară în două 
ipostaze: de declanșator al semiozei cosmice, în calitate de “semn- 
cauză”, sau de rezultat al unei prime semioze (““semn-efect”), respectiv 
de instrument de rafinare a creaţiei cosmice în cadrul unei semioze 
secunde (în care apariţia omului şi a semnului / cuvîntului profan este 
cuprinsă). Acestei calităţi a “cuvîntului secund” i se pot asocia cîteva 
consideraţii de factură semiotică. 

“Cuvîntul” acestei etape a cosmogoniei reprezintă un rezultat al 
“contopirii rațiunii cu graiul”, respectiv al manifestării unui conținut- 
semnificat latent printr-un semnificant-substrat fizic exterior. Un atare 
“cuvînt”, desfăşurat printr-o cosmogeneză concretă (verificarea 
existenței pămîntului pe fundul apelor, bunăoară) sau abstractă 
(plănuirea de către zeu a proiectului facerii lumii, de exemplu) devine 
instrumentul unor împliniri efective de genul: separarea apelor de 
pămînt, facerea luminii etc. El defineşte, astfel, cadrul de întîlnire 
paradoxală a infinitului cu finitul, a eternului cu trecătorul, prin unirea 
semnificatului “profund” (proiect, dorință a divinității) cu semnificantul 
“de suprafaţă”, fizic, desprins şi ancorat totodată în starea de 
efemeritate a lumii. 

Identificarea semnului cu cuvîntul — în calitate de semn 
articulat, potrivit biblicei sentințe “La început a fost Cuvîntul” — 
reprezintă apanajul unei gîndiri mai rafinate, deja apropiate de 
“modernitate”. Pe fondul acestei asumpţiuni se vor construi toate 
încercările ulterioare de definire teoretică a semnului. 


26 


O serie de contribuții de referință ale Egiptului antic sau ale 
Mesopotamiei au fost dublate de valoroasele exegeze ale spiritualității 
orientale. Astfel, filosofia orientală, cea chineză şi cea indiană, în 
special, au formulat preţioase consideraţii cu privire la semn şi la logica 
lui, considerații insuficient asumate de gîndirea occidentală. Ignorînd o 
atare contribuţie, semioticieni “deconstructivişti” ca Derrida sau 
Kristeva, care încearcă să elimine din construcția semnului opoziții 
considerate “metafizice” precum  semnificant-semnificat, formă- 
substanță etc., ar rămîne surprinşi să afle că în gîndirea indiană aceste 
relații aparțin empiricului, actul metafizic fiind responsabil pentru 
suprimarea dualității (dvandva) [Al-George, 1976: 20-21]. Cauza unei 
atare situații ar rezida, potrivit reputatului indianolog, în erudiția cu 
care savanții indianişti îşi prezintă rezultatele cercetării, astfel încît ele 
rămîn străine celor nedeprinşi cu subtilitățile filosofiei şi filologiei 
indiene. Diminuînd un atare risc, ne propunem să nu ignorăm aceste 
contribuţii, integrîndu-le — fie şi într-o formă sumară — în limitele 
studiului de față. 


x x 


Considerînd că obiect al logicii îl reprezintă numai expresiile 
de tip descriptiv-declarativ, iar nu şi cele prespeciptive, Aristotel îşi 
delimita inclusiv şi concepția sa asupra semnului. Astfel, pentru el 
semul era definit după criteriul rigorii ca avînd trei moduri: 
“verosimilul” (eikós), “semnul ambiguu” (semeion) şi “indiciul” 
(tekmerion). Potrivit acestei concepţii, nici în alternativa sa cea mai 
riguroasă — aceea de “indiciu” — semnul nu putea fi validat, întrucît el 
nu putea să funcționeze ca termen mediu decît într-o singură din cele 
trei figuri logice [Aristotel, Analitica primă, II, 27: 268sqq]. Prin 
aceasta, aşa cum observă Sergiu Al-George, semnul nu aparţine 
silogismului propriu zis, ci entimemei, un raționament retoric adresat 
vulgului, întemeiat pe convingere şi nu pe demonstraţie abstractă. 
Aspirînd ca prin silogistică să realizeze un mijloc ce trebuia să conducă 
la înțelegerea cauzelor lucrurilor, a esenţelor independente de o 
dimensiune spațio-temporală, înțelegere aflată mai presus de actul 
cunoaşterii. În împlinirea unei atare intenţii, semnul i se părea 
filosofului ca fiind un instrument limitat. Prin această atitudine, se 
poate considera că Aristotel “a fost nedrept cu semnul, deoarece nu a 

înțeles relaţia sa cu structurile inteligibile, aşa cum a reieşit din doctrina 
indiană, conform căreia în ierarhia generalităţii semnul (semnificantul, 
n.n., TDS) deţine un rang inferior semnificatului. Pentru Aristotel, 
semnul (semnificantul) putea să se afle față de semnificat nu numai în 
relația de la particular la general, cum descoperiseră în mod riguros 
indienii, ci şi în relaţia de la universal la particular...” [Al-George, 
1976: 58]. 
x 

Pe filiera stoicilor, care dispuneau pare-se de o rafinată 
concepție cu privire la semn, din nefericire aproape integral pierdută, 
Augustin consideră că semnul (cuvîntul) este noțiunea de bază a 
oricărei ştiinţe a limbajului. Întemeind poate cea dintii semiotică 
sistematizată pe ideea că semnul este “ceea ce se arată pe sine însuşi 
simţurilor şi, în afară de sine, mai indică spiritului şi altceva” 
[Augustin, 1991: 49]. Sau, într-o altă variantă, semnul este “un lucru 
care, dincolo de specia presupusă de sens, evocă gîndirii şi un alt lucru” 
[...]. O atare accepţiune (de “lucru” substituit altui “lucru”) este într-un 
anume sens particulară, întrucît nici sensul, nici referentul (lucrul) nu 
poate suplini prezenţa unui cuvînt în frază [Ducrot, Todorov, 1970: 
131]. În consecință, istoria semioticii a căutat să nuanţeze prin 
generalizări succesive acest punct de vedere. 

Astfel, abordînd categoria generală de semn, John Poinsot 
consideră că aceasta trebuie să cuprindă deopotrivă semnul natural şi 
cel social, perspectivă în care sînt incluse şi acele semne care sînt doar 
stipulate ca semne în calitate de construcții mentale [Poinsot, 1985: 
118, cf. Deely, 1997: 6]. Totodată, Poinsot observă că existența 
semnului este subordonată relaţiei triadice pe care acesta o defineşte cu 
obiectul semnificat (referenţial, denominat), pe de o parte, cu 
interpretantul (subiect uman cunoscător), pe de altă parte. Relaţia între 
realitatea semnificată şi acţiunea semnificatoare nu se instituie aşadar în 
mod direct, ci doar indirect, mediată de prezenţa semnului, aşa cum — 
dintr-un relevant text pe care îl consemnăm în întregime — rezultă: 
“Deşi, în raport cu o putere, un obiect nu este constituit esenţial dintr-o 
relaţie cu acea putere, ci mai curînd puterea depinde de obiect, totuşi, în 
cazul unui semn, care stă pentru obiect în reprezentare şi expune 
obiectul puterii, această relaţie este necesar inclusă; este vorba chiar de 
o necesitate dublă: atît pentru că o substituție a orice este întotdeauna în 
raport cu ceva, şi, de vreme ce un semn substituie lucrul semnificat şi 

funcţionează în locul acestuia, făcînd oficiul de a-l reprezenta unei 
puteri, semnul trebuie să exprime, în mod necesar, relaţia cu o putere; 
iar pentru că a reprezenta înseamnă a face un obiect prezent pentru o 
putere, rezultă că, dacă un semn este un medium şi un substitut al 
semnificatului în reprezentare, semnul implică, în mod necesar, o 
relație cu ceea ce reprezintă sau face prezent. Căci, în cazul acelor 
relaţii care există în modul de substituire şi de reprezentare, este 
imposibil ca ele să respecte lucrul pentru care stau şi nu pe acela pe 
seama căruia sau în relaţie cu care se substituie, pentru că numai prin 
substituirea sau funcționarea în locul altuia, conform unei raţiuni bine 
determinate de a fi şi în relație cu un ţel bine determinat poate un lucru 
să stea pentru altul” [1985: 156]. 

Calitatea semnului de “a sta pentru” este particularizată de 
exegeze ulterioare la nivelul semiozei logico-lingvistice. Astfel, autorii 
“Logicii / gramaticii de la Port-Royal” [Claude Lancelot, Antoine 
Arnauld, 1660], de exemplu, îşi propun să elaboreze o gramatică 
generală şi raţională care să cuprindă un ansamblu de principii cărora li 
se supun toate limbile şi să explice, pe baza acestor, principii, uzajul 
fiecărei limbi în parte. În acest context, semnul este definit ca entitate 
nenaturală (arbitrară), constituită în interiorul unei comunități umane, 
care permite analiza (reactualizarea) mediată raţional a realității: 
“Semnul este perceput ca semn cînd ideea semnului excită ideea a ceea 
ce el reprezintă” |Swiggers, 1993: 24]. Dimensiunea cognitivă a 
semnului rezultă din condiţiile care limitează cîmpul interpretativ: 
condiţii de determinare semantică, de claritate şi de sinceritate, de 
utilizare a unui limbaj comun şi noncontradictoriu, de informarea 
completă etc. Ansamblul acestor trăsături confirmă raționalitatea 
principalului instrument de comunicare umană: semnul (lingvistic). 


1.1.2. (Re)semnificări ale modernităţii 


Cele două contribuţii de referință ale secolului al XVII — 
Poinsot, respectiv Lancelot şi Arnauld — cărora li se adaugă desigur şi 
cele ale reprezentanților secolului al XVIII-lea — Locke, Hume, Leibniz 
ş.a. — au trasat parcă direcţia celor două drumuri pe care semiotica 
secolului al XIX-lea o va apuca: cea logico-filosofică, întemeiată de 
Charles Sanders Peirce, şi cea filologico-lingvistică, fundată de 
Ferdinand de Saussure. 

1.1.2.1. Contribuţia lui Charles S. Peirce 


În consens cu unele din încercările anterioare lui, definiţia pe 
care Charles S. Peirce [1839 — 1914] o asociază semnului este una mai 
generală, supraordonată aceleia a semnului lingvistic: “Un semn, sau un 
representamen, este ceva care ţine locul a ceva pentru cineva, în 
anumite privinţe sau în virtutea anumitor însuşi. El se adresează cuiva, 
creînd în mintea acestuia un semn echivalent, sau poate un semn mai 
dezvoltat. Semnul acesta pe care creează îl numesc inferpretantul 
primului semn. Semnul ţine locul a ceva, anume a obiectului său. El 
ține locul acestui obiect nu în toate privinţele, ci cu referire la un fel de 
idee, pe care am numit-o uneori fundamentul representamenului” 
[1991: 269]. Ideea semnului ca instrument de comunicare umană este 
implicit prezentă în această definiție analitică. 

Formulînd opinia — pe care ştiinţa modernă pare încă să o 
ignore — că întreaga noastră gîndire şi cunoaştere se realizează prin 
semne, Peirce defineşte semnul ca “un obiect aflat în relaţie cu obiectul 
său, pe de o parte, şi cu un interpretant, pe de alta, astfel încît să pună 
interpretantul într-o relaţie cu acest obiect corespunzătoare propriei lui 
relaţii cu obiectul” [1990: 237]. 

Într-o variantă mai comprimată, care cuprinde şi sugestia 
“semiozei infinite”, Peirce va defini semnul drept “ceva care face ca 
altceva (interpretantul său) să se refere la un obiect la care el însuşi se 
referă (obiectul său) în acelaşi fel, interpretantul devenind la rîndul său 
un semn şi aşa mai departe ad infinitum” [1990: 274-275]. 

Analitic interpretate, aceste definiții dau implicit seama de cele 
trei elemente structurale ale semnului, aşa cum observă Gerard 
Deledalle [cf. Marcus, 1985:33]: 


e Obiectul defineşte referențialul semnului, entitatea pe care 
semnul o substituie în procesul semiozei. Spunînd “obiect” nu 
înseamnă numaidecît că trebuie să avem în vedere un lucru, un 
eveniment sau o situaţie; căci, aşa cum notează Peirce într-o scrisoare 
către Lady Welby, termenul de “obiect” este utilizat “în sensul în care 
cuvîntul substantivizat Objectum a fost folosit la începutul secolului al 
XIII-lea; şi cînd folosesc cuvîntul fără să specific despre ce obiect 
vorbesc, utilizez unul din sensurile obişnuite ale cuvîntului, şi anume, 
ceea ce se prezintă minţii sau spiritului, în sensul cel mai larg” [L.W., 

23]. Altfel spus, prin obiect vom înţelege orice realitate fizică, bio- 
psihică (mentală) sau socială susceptibilă de reflectare în sistemul de 
proprietăţi ale unui representamen. 


e hepresentamenul, element de bază al semnului, joacă rolul de 
vehicul al semnului, fără a ne ajuta nici să cunoaştem, nici să 
recunoaştem obiectul. : “Semnul — notează Peirce — nu poate decît să 
reprezinte obiectul şi să ne spună ceva despre el. El nu ne face să 
cunoaştem sau să recunoaştem obiectul; se presupune că obiectul 
semnului este cunoscut pentru ca semnul să poată furniza informaţii 
suplimentare privind acest obiect” [2.231]. Comentariul lui Peirce cu 
privire la acest aspect vizează necesitatea ca semnul să trimită mediat la 
realitatea de referință, mediere care nu stă la îndemîna oricui, în caz 
contrar nemaiavînd nevoie de semne, dar fiind siliți să operăm 
întotdeauna cu obiectele însele, ceea ce practic vorbind este imposibil: 
“Vor exista cititori care vor susține că acest lucru este de neînțeles. Ei 
consideră că un semn nu trebuie să trimită la ceva care ar putea fi 
cunoscut pe alte căi şi că nu are sens să afirmăm că orice semn trebuie 
să trimită la un astfel de obiect... Dacă există ceva capabil să furnizeze 
o informaţie fără vreo legătură cu ceea ce persoana căreia i se adresează 
informaţia cunoaşte mai mult sau mai puțin, direct sau indirect — 
această informaţie ar fi în orice caz foarte ciudată —, vehiculul unei 
asemenea informaţii nu este considerat, în acest volum, semn” [Peirce, 
2.231]. Înţelegem, pe lîngă faptul că spunînd semn Peirce se gîndeşte 
de fapt la representamenul acestuia, că dacă acesta nu ocultează 
obiectul referenţial (dacă nu stă pentru altceva decît ceea ce el însuşi 
este) nu putem vorbi de semn. Spre a exemplifica acest punct de 
vedere, să ne amintim că “nodul la batistă” este un semn obişnuit pentru 
o realitate despre un lucru pe care nu trebuie să îl uităm. Care este însă 
acel “obiect de amintit”, numai subiectul uman care l-a “transpus” 
semiotic în proprietățile “obiectului care aminteşte” este în măsură să 
spună. În acest context, competenţa reprezentativă (substitutivă, în acest 
caz) a subiectului uman joacă rol de interpretant. 

Anumite ambiguități rezultă din cercetarea relației pe care Peirce 
o asociază conceptelor de semn şi semnificant. Astfel, în pofida posibilei 
identificări mai sus menţionate, semioticianul american scrie în mod 
explicit: “Eu utilizez cele două cuvinte semn şi representamen în mod 
diferit. Prin semn înţeleg tot ceea ce comunică într-un mod oarecare o 

noţiune definită de un obiect, în condiţiile în care aceste comunicări ale 
gîndirii ne sînt familiare. Pornind de la această idee familiară, eu fac cea 
mai bună analiză pe care o pot face a ceea ce este esenţial la un semn şi 
definesc un representamen ca fiind tot ceea ce această analiză vizează 
[1978: 116]. Deducem că în această alternativă, conceptul de semn se 
apropie mai degrabă de accepțiunea semnificatului suassurian (conţinut 
înformaţional reprezentat la nivelul minţii de un obiect), în timp ce 
representamenul joacă în continuare rolul semnificantului. Se regăseşte, 
în această ambiguitate, accepțiunea implicită a semnului ca unitate 
semnificant-semnificat, avînd drept corespondent un obiect oarecare. O 
variantă a definiţiei peirciană a representamenului este edificatoare în 
acest sens: “Un representamen este subiectul unei relații triadice cu un 
secund al ei numit obiect, care stă pentru un al treilea numit interpretant 
al său, această relație triadică fiind aceea care determină interpretantul de 
a întreține aceeaşi relație triadică cu acelaşi obiect pentru un interpretant 
anume.” |[Peirce, 1978: 117]. 


e /nterpretantul vizează semnul sau clasa de semne care 
permite stabilirea unei relaţii de atribuire (de “a sta pentru”) 
referenţialul pe care îl (re)prezintă. Interpretantul — cel mai ambiguu 
dintre termenii triadei peirciene a semnului — ar putea fi asociat cu 
faptul psihologic ce se petrece în mintea unui interpret, respectiv cu 
codul în care el plasează un anumit semn pentru a-l decoda, dar ar putea 
fi de asemenea descris într-o manieră nonantropomorfică, după cum 
observă Umberto Eco [1982: 28]. Peirce însuşi consemnează acest 
lucru într-una din scrisorile către Lady Welby: “Un semn mediază între 
semnul interpretant şi obiectul său. Dacă luăm semnul în sensul său cel 
mai larg, interpretantul său nu este în mod necesar un semn. Orice 
concept este desigur, un semn. Occam, Hobbes şi Leibniz au spus-o 
îndeajuns. Un semn poate fi luat, însă într-un sens atît de larg încît 
interpretantul său să nu fie un gînd, ci o acţiune sau o experienţă, sau 
putem chiar extinde într-atît semnificaţia unui semn încît interpretantul 
său să fie o simplă calitate a simţirii” [8.332, 1991: 236]. Indiferent 
dacă este sau nu semn. interpretantul nu trebuie identificat în nici un 
caz cu persoana care interpretează, ci cu o funcţie (activitate) psiho- 

Concluzionînd, putem spune că orice semn (representamen) se 
află într-o relaţie informaţională cu obiectul său, relaţie care — mediată 
de interpretant — aduce un plus de cunoaştere subiectului uman. Aceasta 
este rațiunea pentru care Peirce notează că “un semn este ceva prin a 
cărui cunoaştere cunoaştem ceva în plus. Cu excepția cunoaşterii, în 
clipa prezentă, a conţinuturilor conştiinţei în acea clipă (cunoaştere a 
cărei existență poate fi pusă la îndoială) întreaga noastră gîndire şi 
cunoaştere se realizează prin semne” [1990: 237]. Se regăseşte în acest 
punct de vedere pragmatic sugestia principalei funcţii a unui semn: 
aceea de a face eficiente relaţiile ineficiente. 


1.1.2.2. Viziunea lui Ferdinand de Saussure 


Contribuţia lui Saussure (1857 — 1913) la teoria semnului se 
întemeiază, prin excelență, pe cazul particular al semnului lingvistic, cu 
privire la care semiologul elvețian notează: “Semnul lingvistic nu 
uneşte un lucru cu un nume, ci un concept cu o imagine acustică” 
[1972: 98]. Pornind de la această accepţiune, care sugerează că semnul 
lingvistic este de natură psihică, Saussure formulează o definiție 
generalizatoare: “Numim semn îmbinarea conceptului şi a imaginii 
acustice, deşi, în mod curent, acest termen desemnează doar imaginea 
acustică, a unui cuvînt (arbore etc., de exemplu). [...] Propunem să se 
păstreze cuvîntul semn pentru a desemna totalitatea şi să să se 
înlocuiască “concept” şi “imagine acustică” respectiv cu semnificat şi 
semnificant. Aceşti termeni au avantajul de a marca opoziţia care îi 
separă fie între ei, fie de totalitatea din care fac parte” [1972: 99]. 

Am consemnat aceste fragmente esențiale pentru definirea 
saussuriană a semnului, întrucît ele evidenţiază o distinctă opţiune în 
legătură cu componentele structurale ale semnului (şi terminologia 
aferentă lor). În pofida acestor distincţii, Saussure nu le va utiliza cu 
consecvență pe parcursul studiului său (fapt care a generat multiple 
interpretări şi controverse ulterioare), mai ales în paragrafele în care 
sînt consemnate principalele trăsături ale semnului. Aceste trăsături 
vizează cîteva aspecte pe care ne propunem să le sintetizăm în cele ce 
urmează |vezi şi lonescu, 1992: 73-77], pentru că ele dau seama în 
bună măsură de proprietăţile generale ale semnului. 

e Arbitrarietatea semnului rezultă din faptul că semnificantul 
se află într-un raport arbitrar cu semnificatul, respectiv din inexistența 

unei legături necesare între complexul sonor şi concept. Arbitrarietatea 
este — potrivit lui Saussure — “condiția esenţială a semnului lingvistic” 
[1972: 184]. Argumentele aduse în sprijinul acestei ipoteze derivă din: 

— prezenţa sinonimelor şi omonimelor în sistemul de semne al 
limbii (existenţa mai multor semnificanţi pentru acelaşi semnificat sau 
a mai multor semnificați pentru acelaşi semnificant); 

— raportul dintre semnele diferitelor limbi ale lumii relevă că 
pentru exprimarea aceluiaşi concept limbi diferite utilizează complexe 
sonore diferite (nu există nici o legătură între sunetele franceze “s-6-r” 
şi ideea de “soră” redată de ele; ca dovadă că în alte limbi semnul 
respectiv are alt semnificant: “schwester”, de exemplu, exprimat în 
limba germană). 

Înţelegînd că, în pofida arbitrarietăţii sale, un semn nu poate fi 
totuşi schimbat la întîmplare, Saussure notează: “Nu trebuie să se lase 
impresia că semnificatul depinde de libera alegere a subiectului 
vorbitor. Nu stă în puterea individului să schimbe ceva la un semn, 
odată stabilit într-un grup lingvistic”. Cu acest prilej el va semnala şi o 
anume neadecvare a utilizării termenului de “arbitrar”, nuanţîndu-i în 
consecință conţinutul: “Vrem să spunem că este nemotivat, adică în 
raport cu semnificatul, cu care nu are nici o legătură naturală în 
realitate” [1972: 101]. 

e Unele semne lingvistice pot fi motivate. Conceptul de 
motivare, opus celui de arbitrarietate, descrie — după Saussure — situaţia 
în care între cele două componente ale semnului poate fi evidenţiată o 
anumită legătură de determinare. Altfel spus, un semn lingvistic este 
motivat atunci cînd semnificatul impune un anume semnificant, aşa 
cum se întîmplă în două categorii de situații şi anume: 

a) Situaţia “motivării absolute” (“motivării prin semnificant” 
[Bally, 1950:200-204] sau prin “simbolism fonetic” [Ullmann, 1952: 
103-104], cuprinzînd: 

— cazul onomatopeelor, care relevă că unele semne — denotînd 
cîntecul cucului, de exemplu, sau al unei — sînt reproduse similar în 
limbi diferite prin chiar numele acţiunii denumite; 

— cazul interjecțiilor, care evidenţiază că multe din stările 
sufleteşti se exprimă prin complexe sonore identice, în mai multe limbi 
(oh, vai etc.), deşi există şi notabile deosebiri de ordin cultural. 

— cazul motivării fonetice (prin derivare simbolică de tipul 
piailler / a piui). 

b) Situaţia “motivării relative” (explicite), vizînd mai multe 
nivele şi anume: 

— cazul numeralelor relevă că semnul “zece”, de pildă, este 
arbitrar, dar că semnul “cinci+spre+zece” este motivat prin însuşi 
modul în care numeralul este format (derivare prin adăugarea la semnul 
cu sufix); 

— cazul general al derivării morfologice cu sufixe şi prefixe, 
de genul “ne-ştiutor”, cuvînt motivat în raport cu cel nemotivat de 
“ştiutor” sau “ignorant”. 

Un ansamblu de comentarii ulterioare — cu valoare de nuanţare 
sau de critică a ideilor saussuriene — au fost generate de afirmarea 
arbitrarietăţii semnelor, aşa cum rezultă din sinteza lui Paul Miclău 
[1977: 166-176], comentarii din care în contextul de față nu ne 
permitem decît să consemnăm cîteva. Astfel, diverşi cercetători au mai 
luat în seamă: 

— cazul motivării prin valoare semantică (contextuală) a 
semnului (prin figuri de stil), cum ar fi de exemplu franțuzescul 
“mouche” utilizat cu sensul de “spion”, americanul “flat-floot” — care 
tradus semantic înseamnă “cel cu piciorul plat” — dar care în argou are 
sensul de “poliţai” [Nehring, 1963: 72-73] etc.); 

— cazul semnelor combinate, de genul “unt-de-lemn”, care 
pune în relație mai multe semne arbitrare, a căror combinaţie este însă 
motivată semantic; 

— cazul motivării prozodice, prin intonaţie, care marchează 
distincții de referință în toate limbile (pentru interogaţii, exclamații, 
ordine etc.) [Fonagy, 1972]; 

— cazul supramotivării, cum se întîmplă în situaţia cuvîntului 
“ghiocel” derivat în româneste de la “ghioc”, în germană de la metafora 
“clopoțel de zăpadă” (Schneeglâckchen) sau “picătură de zăpadă” în 
engleză (snow-drop), în rusă de la calitatea de fi “sub zăpadă” 
(podznejnic) etc. În geneza acestui semn lingvistic se utilizează 
deopotrivă compunerea, derivarea, figurile de stil semantice [Miclău, 
1977: 173]. 

Problema arbitrarietăţii semnului în general, a celui lingvistic în 
special, a născut două categorii de dispute: aceea a arbitrarietăţii 
componentelor structurale ale semnului între ele, pe de o parte, a 
semnului în ansamblul său în raport cu un referenţial anume, pe de altă 
parte. 

a) Prima problemă vizează argumentele aduse în favoarea 
arbitrarietăţii ambelor componente ale semnului, şi în special a 
arbitrarietății — mai greu de demonstrat — a conceptului 
(semnificatului). Astfel, unii dintre exegeții lui Saussure, cum ar fi Ch. 
Bally [1940], consideră că atît semnificantul, cît şi semnificatul sînt 
arbitrare. Arbitrariul conceptului este legată de Bally de categoria de 
valoare, rezultînd din constrîngerile sociale care ne-ar obliga să 
generăm concepte nu în funcție de realitate, ci de asocierile dintre 
cuvinte. Spre deosebire de “Curs...”, tipărit cum se ştie după notele lui 
Bally şi Sechaye, în care conceptul de arbitrar este subordonat celui de 
valoare, în însemnările lui Saussure raportul apare inversat. Cum se 
explică o atare relație, între arbitrar şi distinctiv, pe de o parte, natura 
conceptului, pe de altă parte? Pentru a răspunde, va trebui să observăm 
odată cu Paul Miclău că “conceptul este determinat în mod necesar de 
realitate şi are de aceea o valoare obiectivă, neputînd fi, din acest punct 
de vedere, în nici un fel arbitrar. Necesitatea se manifestă însă sub 
forma întîmplării, care intervine şi în modul de reflectare a anumitor 
trăsături în concept. Partial întîmplătoare este şi delimitarea conceptelor 
pe baza anumitor semnificanţi, după cum se vede din comparaţia între 
cuvinte din diferite limbi, de tipul lui picior raportat la fr. pied şi 
jambe” [1977: 175]. Altfel spus, este necesar ca trăsăturile membrului 
inferior al omului să fie reflectate în mintea noastră, dar este întîmplător 
faptul că în limba română avem un singur semn lingvistic pentru a 
desemna această realitate, iar în limba franceză două asemenea semne. 

b) Se naşte, în acest context, cea de-a doua problemă prin care 
exegeţii au subliniat una din cele mai delicate “slăbiciuni” a concepției 
saussuriene: absenţa din definiţia semnului a realităţii denominate. Se 
ştie că o atare “absență” a fost în mod programatic asumată de 
Saussure, care considera că, prin introducerea realităţii (obiectului 
desemnat) în actul semnificării, principiile generale ale cercetării 
lingvistice vor fi deturnate către alte discipline, lingvistica pierzîndu-şi 
o mult căutată puritate (autonomie). În acest sens Emile Benveniste [cf. 
Mauro, 1978: 122-123] observă o anumită inconsecvenţă la Saussure, 
în interpretarea caracterului de arbitrarietate al semnului. Contradicţia 
rezultă din faptul că semnul este definit pe de o parte ca unind un 
concept şi o imagine acustică, iar nu un lucru şi un nume. Pe de altă 
parte, însă, atunci cînd vorbeşte de arbitrarietatea semnului, Saussure 
este implicit obligat să ia în seamă o realitate imobilă şi străină de 

limbă, la un “lucru” în raport cu care semnul este arbitrar: “Este 
limpede — notează Benveniste — că raționamentul este falsificat de 
recurgerea inconştientă şi greşită la un al treilea termen, neinclus în 
definiția inițială” (s.n., TDS) [1939: 24]. 

În consecință, o distincţie neglijată de Saussure s-ar impune în 
acest context: semnificatul (conceptul, noţiunea) nu se identifică cu 
obiectul desemnat; unitatea semnificant-semnificat (semn) presupune o 
anumită legătură cu obiectul denominat. Soluţia pe care Benveniste o 
propune, în consecință, este a se considera că între semnificant şi 
semnificat relaţia nu trebuie considerată ca fiind arbitrară, ci necesară, 
arbitrară fiind cel mult relaţia dintre semn (semnificant) şi obiectul 
denominat. 

e Semnul lingvistic este convenţional. lată o teză care — deşi nu 
este formulată în mod explicit de către Saussure — poate fi considerată 
drept complementară celei a arbitrarietăţii semnului. Convenţionalitatea 
semnului rezultă din faptul că asociaţia dintre semnificant şi semnificat 
trebuie ratificată mai întîi de societate, după care i se impune 
individului. Caracterul arbitrar şi convenţional al semnului constituie 
premisă pentru alte particularităţi de referinţă ale acestuia. 

e Semnul se caracterizează deopotrivă prin mutabilitate şi 
imutabilitate. Schimbarea raportului dintre semnificant şi semnificat 
reprezintă pentru Saussure un argument al mutabilității semnului. Un 
exemplu elocvent îl oferă verbul latinesc necare, care înseamnă “a 
omorî”. Mutaţia în limba franceză a acestui semn o reprezintă verbul 
noyer, avînd semnificaţia a îneca. Rezultă aşadar că prin mutaţia 
semnelor raportul dintre semnificantul “necare” şi semnificatul “a 
omori” este echivalent cu acela dintre semnificantul “noyer” şi 
semnificația “a îneca”. O formă specială a mutabilității o oferă situația 
modificării uneia dintre laturile semnului. Aşa cum relevă Emil 
Ionescu, “conjuncţia deci avea, în româna veche, forma deaci (ceea ce 
indică şi originea ei), dar contextele in care ea apare nu indicau alt sens 
decît cel cunoscut azi. Invers, adjectivul prost avea, acum două-trei sute 
de ani, aceeaşi formă ca în româna contemporană, dar înseamnă simplu 
(“om simplu”, de pildă) [1992: 76]. Considerînd că este prea complex 
spre a fi în întregime elucidat, procesul mutabilităţii semnelor nu este 
cercetat de către Saussure în termenii relației cauză-efect. Singura 
observaţie pe care o face cu privire la acest proces este aceea că el se 
datorează arbitrarietăţii semnelor şi acțiunii inevitabile a timpului. 

Procesul invers — acela al imutabilității semnelor — îşi găseşte 
un mai larg comentariu din partea lui Saussure, care îl asociază cu patru 
cauze şi anume: 

a) Arbitrarietatea semnului, mai întîi, nu justifică şi nici nu face 
posibilă modificarea instituțională, reală, a limbii printr-o hotărîre a unui 
for decizional. Complexitatea sistemului social al limbii face ca atunci 
cînd asemenea decizii sînt luate, ele să nu fie eficiente, producînd mai 
degrabă ambiguități decît clarificari ale problemelor avute în vedere. 
Cazul hotărîrii “academice” de pervertire scriptică a lui *î” în “â” este 
mai mult decît elocvent în privinţa debandadei pe care a generat-o. 

b) Complexitatea sistemului social, în general, al utilizării 
limbajului, în special, face ca tocmai “slăbiciunea” semnelor lingvistice 
de a putea fi schimbate aparent arbitrar face, în realitate, imposibil acest 
lucru. O “slăbiciune” a limbii se transformă astfel într-o instanță de 
“putere” a ei, într-o instanță “sacră”, supraordonată individului şi 
instituţiilor sale [Stănciulescu, 1995]. 

c) Anvergura instituțională a limbii nu permite în nici o 
împrejurare un control total la nivelul utilizării ei de către fiecare 
individ. Tentativa de a introduce rusifica limba română în Basarabia, de 
exemplu, s-a lovit de rezistenţa tacită a unei generaţii de români care şi- 
au menţinut structurile fundamentale ale limbii originare. 

d) Numărul mare ale semnelor lingvistice face practic 
imposibilă reformatarea lor prin decizie sau arbitrară sau control 
deliberat. Nici măcar semnele sistemului de scriere, care fiind mult mai 
puţine, ar putea fi mai uşor supuse schimbării, nu pot fi cu mai multă 
eficiență schimbate. 

Concluziile savantului genovez converg în jurul ideii că 
sistemul de semne al limbii se află într-un permanent echilibru dinamic 
ca urmare a interacțiunii dintre couă tendințe: “cea «centrifugă» — 
năzuind către mutăţie — şi cea «centripetă» tinzînd către stabilitate” 
[lonescu, 1992: 76]. 

e Semnul este o entitate de natură psihică. Această teză — 
implicit formulată — se întemeiază pe o contradicție aparentă: dacă 
semnul este de natură mentală, el nu poate cuprinde o dimensiune fizică 
(semnificantul), nici de natură sonoră, şi nici vizuală. Rezultă că 
spunînd despre “semn” că este o entitate psihică, Saussure nu se 
gîndeşte de fapt decît la semnificat, şi nu la semn în ansamblul său, care 

presupune şi o dimensiune fizică. Acestei dimensiuni Saussure îi 
ataşează o altă teză de referință. 

e Semnul lingvistic este liniar. O anumită unidimensionalitate a 
semnului este găsită de Sausure în faptul că el este perceput auditiv 
(cînd este rostit) sau vizual (cînd este scris), pe o singură coordonată. 
Semnul lingvistic se caracterizează prin excelență prin această 
proprietate, spre deosebire de alte tipuri de semne (cum ar fi cele 
maritime, de exemplu), care sînt multidimensionale. Trebuie observat 
că — spunînd liniaritatea “semnului” — Saussure are în vedere de fapt 
(fără să precizeze acest lucru) liniaritatea semnificantului. Semnificatul, 
de natură psihică fiind, nu poate fi nici liniar, nici neliniar, el neavînd 
realitate spaţio-temporală, chiar dacă se poate modifica în timp. 
Cercetarea relaţie de liniaritate defineşte “natura paradoxală şi 
enigmatică” — cum notează Emil lonescu — a oricărui semn”: “Prin 
intermediul a ceea ce este spaţial şi temporal (semnificantul) se ajunge 
la a recunoaşte o entitate independentă de spațiu sau de timp — 
semnificatul” [ 1992: 75]. 

Concluzionînd, am spune că teoria semnului reprezintă partea cea 
mai fertilă a semiologiei saussuriene, fiind premisă pentru o serie de 
exegeze ulterioare aparţinînd lui Benveniste, Hjelmslev, Martinet ş.a. 


1.1.2.3. Peirce şi Saussure: aurea mediocritas 


Chiar dacă cele două concepții s-au dezvoltat în mod izolat una în 
raport cu alta”, cel puţin două din principiile esenţiale formulate de Peirce 
se regăsesc şi în concepția lui Saussure |Deledalle, cf. Marcus, 1985: 39]: 

e Principiul corespondenţei dintre semne şi gindire: “Nu există 
gîndire fără semne”, este regăsit la Saussure în următorii termeni: “Fără 
ajutorul semnelor, noi am fi incapabili să distingem în mod clar şi 
constant două idei” [1972: 155]. 

e Principiul pragmatismului: “Dacă lucrurile îndeplinesc practic 
aceeaşi functie, să le exprimăm prin acelaşi cuvînt” [8.33] poate fi descoperit 
la Saussure în afirmaţii indirecte de genul: “Un semn nu există decît datorită 


19 Dintr-o recenzie de carte a lui Peirce apărută în “The Nation” la 14. 12. 
1899 reiese că acestuia nu-i era străină existenţa familiei Saussure (mai ales a tatălui lui 
Ferdinand, Henri de Saussure). Deşi Peirce a călătorit de cîteva ori în Europa şi a ajuns 
chiar la Geneva, nu există însă nici o probă concretă că l-ar fi cunoscut direct pe 
Saussure sau scrierile sale [Sebeok, 1977: 27-32]. 

faptului că nu coincide cu un altul”; sau: “în limbă nu există decît diferențe” 
[1972: 166], “în limbă, ca în oricare alt sistem semiologic, ceea ce constituie 
un semn sînt trăsăturile sale distinctive. Diferenţa este aceea care îi dă 
caracterul, valoarea şi unitatea” [1972: 168]. Toate aceste afirmații 
caracterizează ceea ce Saussure numeşte principiul diferenţei. 

O serie de alte corespondențe pot fi regăsite între postulatele 
celor două construcții semiotice / semiologice. Printre acestea cîteva se 
cuvin în mod explicit menţionate în cele ce urmează. 

x 

Deşi aparent diferă prin numărul de elemente structurale, semnul 
peircian poate fi asociat cu cel saussurian. Astfel, într-un anume sens — 
acela de a fi vehicul al semnului — representamenul poate fi identificat cu 
semnificantul, după cum “semnificația poate constitui un echivalent al 
interpretantului” |Deladalle, cf. Marcus, 1985: 41]. Aşa cum şi Saussure 
procedează de multe ori, creind anumite confuzii de interpretare, şi 
Peirce utilizează conceptul de semn pentru a desemna fie 
representamenul  (semnificantul), fie  interpretantul  (semnificatul). 
Obiectul semnului — în mod distinct prezent la Peirce — nu îşi are la 
Saussure decît un referenţial implicit, impus analizei — aşa cum a 
observat Benveniste — de imposibilitatea ignorării totale a realității 
denominate. 

Menţinerea coeziunii dintre elementele structurale ale semnului 
este absolut necesară pentru existența semnului ca entitate diadică la 
Saussure şi triadică la Peirce. Înţelegînd semioza ca o relaţie între un semn 
(representamen), obiectul său si interpretanul, Peirce consideră că “această 
influență tripartită nu poate fi în nici un caz redusă la acţiuni între perechi” 
[1990: 5.484]. În acelaşi timp, Saussure notează că entitatea linngvistică 
“dispare în cazul în care nu se reține decît unul din elementele sale” 
[Deladalle, apud: Marcus, 1985: 40]. Totodată, relația de semnificare 
(instituită între semnificant şi semnificat) despre care vorbeşte Saussure se 
regăseşte ca un nucleu de referință în semioza peirceiană. 

Postulatul saussurian că semnul arbitrar este nemotivat se 
regăseşte într-o modalitate apropiată în interpretarea noţiunii de 
interpretant, cum observă Deladalle: “interpretantul nu interpretează 
liber; el este un traducător care transpune într-o limbă exact ceea ce a 
fost spus în altă limbă” [cf. Marcus, 1985: 40]. 

Relevanta sistemului de semne în raport cu semnul însuşi este 
evidenţiată atît de Saussure cît şi de Peirce. Arătînd că “trebuie pornit 

de la totalitatea solidară pentru a analiza elementele componente” 
| Saussure, 1972: 157], semiologul elveţian îl regăseşte pe semioticianul 
american, care consideră că dimensiunea sintactică a repertoriului 
(semnele în ele însele), cea semantică a domeniului (semnele în raport 
cu obiectul) şi cea pragmatică a cîmpului (semnele în raport cu 
interpretantul) nu sînt separabile din punct de vedere semiotic 
[Deladalle, cf. Marcus, 1985: 40]. 

Pe fondul principiilor generale comune şi asemănărilor 
consemnate s-au construit contribuțiile specifice fiecăruia dintre cei doi 
gînditori, contribuții care constituie un “nucleu dur” al semioticii / 
semiologiei moderne. O dată mai mult, corespondenţa de gîndire a doi 
creatori autonomi spaţio-temporal unul față de celălalt, constituie 
premisă pentru nuanțările ulterioare care vor defini semiotica drept o 
ştiinţă de referință a contemporaneităţii. 


1.1.3. Alte contribuţii la definirea semnului 


Desigur că nici unul dintre cei care s-au apropiat într-o manieră 
generală (teoretică) sau particulară (aplicativă) de universul semnelor 
nu putea ignora nevoia de asumare a unui punct de vedere cu privire la 
semn. Cîteva dintre acestea le sintetizăm în cele ce urmează. 

e Conform opiniei lui Charles Morris “ceva este un semn doar 
pentru că este interpretat ca semn a ceva de către un interpret oarecare” 
[1938, cf. Eco, 1982: 28]. 

Potrivit punctului de vedere al lui Umberto Eco, un semn “este 
constituit întotdeauna din unul (sau mai multe) elemente ale unui plan 
al expresiei, corelate convenţional cu unul (sau mai multe) elemente ale 
unui plan al conținutului” [1982: 65]. Altfel spus, ori de cîte ori apare o 
relație de acest gen, pe care o comunitate umană le recunoaşte, putem 
vorbi de un semn. Este singura accepţiune valabilă pentru poziția 
saussuriană conform căreia semnul presupune corespondenţa dintre un 
semnificant şi un semnificat. Două consecinţe pot fi extrase din acest 
punct de vedere [Eco, 1982: 66]: 

— semnul nu este o unitate fizică, deoarece entitatea fizică 
(semnificantul) este cel mult modalitatea concretă de a fi a expresiei; 

— semnul nu este o unitate semiotică fixă, ci locul de întîlnire a 
unor elemente care provin din sisteme diferite (semnificantul şi 
semnificatul), asociate printr-o relaţie codificantă. 

Corelaţia dintre o expresie (semnificant) şi un conținut 
(semnificat) — în calitate de functive ale corelației (relație de 
semnificare, în termeni saussurieni) — determină ceea ce Eco numeşte 

funcție-semn |1982: 66]. Prin interferarea a două sau mai multe functive 
(funcții-semn) rezultă o altă funcție-semn ş.a.m.d. Noţiunea empirică de 
semn intră astfel în criză, dizolvîndu-se într-o mulțime de relații în 
permanentă schimbare, în care tot ceea ce noi percepem ca semne, în 
realitate sînt aparențele unei permnente combinatorici. De altfel, 
preluînd punctul de vedere al lui Hjelmslev, semioticianul italian 
consideră că în realitate nu există semne, ci doar funcții-semn. Potrivit 
acestei opinii, obiectul semioticii nu îl reprezintă semnul, ci funcția- 
semn. Considerăm că o atare funcție-semn reprezintă o stare 
intermediatoare între aceea a semnului ca entitate “statică” şi “semioza” 
(situaţia de comunicare semiotică), în care semnul este pus să se mişte 
şi să-şi valorifice potenţele. 

O tentativă de definire mai “formalizată” a semnului oferă 
Andrzej Boguslawsky, care observă că “există un X numit «semn» care 
se află într-o anumită relaţie cu Y, iar X Y”; pentru ca mai apoi să 
noteze: “Dar marea majoritate a relațiilor ce se pot crea au ca termeni 
un X şi un Y, X fiind diferit de Y. Prin urmare, formula, deseori 
repetată, conform căreia «un semn nu poate fi semn pentru sine însuşi», 
este mult prea superficială şi needificatoare. Chiar şi noţiunea de «semn 
autoreflexiv» creează impresia unei expresii ai cărei termeni se 
contrazic. Şi dacă vrem totuşi să dăm o utilizare adecvată acestui 
termen, trebuie să admitem că, în ciuda aparenţelor cuvîntul semn nu 
este folosit aici cu înţelesul său independent, el părînd să aibă o altă 
funcţie, eventual pe cea a unei simple silabe (tot aşa cum cuvîntul 
existență în combinaţia «existență imaginară» nu desemnează o 
«existență» normală, întrucît ceea ce «există în imaginaţie» în fapt nu 
există” [cf. Marcus, 1985: 21-22]. 


x x 


În concluzie, observăm că multitudinea alternativelor particulare / 
complementare prin care specialiştii încearcă să definească semnul derivă 
din prezența acestuia în diferitele tipuri de discurs ale culturii, pe de o 
parte, din lipsa de dialog (de unitate conceptuală) între reprezentanții 
diferitelor discipline prin care cultura este asumată, pe de altă parte. 

Constatarea unei atare situații, evidențiind cu claritate 
oscilațiile conceptuale ale unei discipline în plină creştere, sugerează 
odată mai mult oportunitatea încercării de unificare / integrare, pe care 
şi prezenta lucrare o creditează. 

1.2. “CEVA PENTRU ALTCEVA”: 
O FORMALA INCERCARE DE (RE)DEFINIRE 


Greutatea pe care multiplele conotații ale conceptului de semn 
o generează valorează — cum spune Mircea Eliade — “cît bolta unei 
culturi”; pentru că “într-un fel arată o cultură care interpretează şi 
trăieşte sensul magic al cuvîntului semn, şi altfel culturile care şi-au 
asimilat sensul metafizic sau profetic al semnelor. Cîtă deosebire între 
profeţii evrei — care transformau întîmplările istorice şi mediteraneenii 
care vedeau în semn forma pură, limitele perfecte, norma! şi iarăşi, cîtă 
deosebire între înţelesul magic al semnului — forță imanentă, energie 
condensată pe care comanda ritului perfect sau a verbului precis o pune 
la îndemîna oficiantului — şi între sensul profetic-creştin al semnelor, 
aşa cum l-a înțeles, bunăoară, un Giachino da Fiore, care interpreta 
semnele ca o manifestare secretă a ritmului istoriei universale, ritm care 
ela la rîndul lui pasul lui Dumnezeu pe pămînt...” [1993: 192]. Este 
suficientă această comprimată istorie a semioticii, în ultimă instanţă, 
pentru a acredita convingerea reputatului istoric al religiei: întreaga 
cultură a umanităţii poate fi rescrisă pornind de la modul diferențiat de 
interpretare şi trăire a semnului. Căci, acolo unde cunoaşterea nu mai 
ajunge direct, la nivelul culturilor lipsite de mărturia textelor scrise, 
doar semnele mijlocitoare ale existenţei lor — rituri, mituri, mărturii 
arheologice etc. — mai pot fi de folos pentru a le cunoaşte. 

lată un singur argument intuitiv care ar putea face din studiul 
semnului un capitol de referință al gîndirii umane actuale. Acestuia i se 
adaugă unul analitic la fel de important şi anume: avînd în vedere că orice 
situație semiotică presupune activarea cel puţin a unui semn, rezultă că 
semnul reprezintă conceptul central al semiozei. Prin aceasta el devine 
implicit un concept de referință, un “nucleu dur” — cum ar spune Noam 
Chomsky — al semioticii. În consecință, nu este nici o uimire în importanța 
aparte pe care urmează să i-o acordăm în cele ce urmează. 


1.2.1. Măreile semnului: dispute de dicţionar 
In consens cu metoda defolierii, să consemnăm orientările pe 
care problema definirii semnului o ridică pornind — aşa cum am mai 


procedat, de altfel, cu prilejul tentativei similare asociate conceptului de 
semiotică — de la principalele “dispute de dicționar”. Putem constata cu 


43 


acest prilej că definiția termenului de “semn” este însoţită de “mărci” 
generale sau particulare care merită consemnate. 

e Astfel, în dicționarele de uz comun, termenului de semn i se 
subliniază calitatea de a indica, de a permite concluzii cu privire la o 
realitate oarecare, fiind definit ca: 

— “tot ceea ce arată, ceea ce indică ceva” [Coteanu ş.a., 
1975:850]; 

— “lucru observat care permite să se tragă concluzii cu privire 
la existenţa sau la adevărul unui alt lucru, de care este legat (indice, 
marcă, probă)” [Le Robert, 1996:1774]. 

e Dicţionarele de filosofie şi logică pun accentul pe 
dimensiunea ontologică si gnoseologică a semnului, înțeles ca: 

— “obiect, eveniment sau acțiune care indică un fenomen 
material, o stare afectivă, o stare volitivă sau un proces de ordin 
intelectual. [...] Obiectul pe care semnul îl numeşte este denotatul 
semnului, iar conceptul denotatului, care este în acelaşi timp şi înţelesul 
semnului, poartă numele de sens. [...] Semnul este o verigă între 
obiectul şi subiectul cunoaşterii. Înțelegerea semnului ca fiind 
primordial în mod absolut faţă de semnificație şi, în consecință, faţa de 
obiectul semnificat au drept rezultat un nominalism extrem şi un 
empirism subiectivist de tip lingvistic” [Cheţan, Sommer, 1978: 627]. 

— “formă materială dotată cu semnificație sau care ajută la 
precizarea semnificației” [Enescu, 1985: 326]. 

e Definiţiile subordonate perspectivei psihologice (psihiatrice, 
psihanalitice) marchează cu precădere componenta cognitivă, afectivă 
şi volitivă a semnului, respectiv nivelul de profunzime la care el 
acționează (logic, în cazul semnului, infralogic, în cazul simbolului) şi 
relația pe seama căruia această acțiune se manifestă. Regăsim, în acest 
orizont, accepţiuni ale semnului precum: 

“element sensibil care permite cunoaşterea sau 
recunoaşterea unui lucru. Spre deosebire de semnal, care se adresează 
reflexului şi inconştientului, semnul face apel la inteligență. [...] 
Semnul exprimă o idee sau un sentiment, dar pentru a fi inteligibil 
presupune o înțelegere (tacită sau explicită) între indivizi. Este un 
element de transmitere a unei comunicări susceptibilă de a lua mai 
multe semnificații şi de a nu avea nici o legătură logică cu ceea ce 
reprezintă el” [Sillamy, 1996: 282]; 

— (cf. lat. signum): “obiect sau eveniment asociat cu o 
semnificație; ceva este semn cînd indică altceva, pe baza unei relaţii 
stabile de asociere. [...] Semnul ca simbol dispune de un sens şi de o 
semnificaţie şi este produsul unei operaţii sau al unui proces. [...] În 
cazul semnului-simbol, rezultat al unui proces, semnificațiile se 
complică şi se ierarhizează pe diferite nivele de profunzime, aceste 
semnificații stabilindu-se în funcție de proces şi de explicaţiile cauzale 
referitoare la proces sau la manifestare” [cf. Gorgos, 1992: 216-217]. 

e În mod firesc, perspectiva (psiho)sociologică abordează 
semnul în orizontul comunicării, al funcționalităţii sale sociale, 
descriindu-l ca: “suport fizic de ordin substanțial sau energetic al unui 
conținut informaţional (semnificaţii) constituit social-istoric, care se 
impune ca atare tuturor membrilor unei colectivități. Cele mai 
reprezentative semne sînt cuvintele limbii naturale, elaborate ca 
instrument specific de comunicare interumană” |Golu, M., în: Bogdan- 
Tucicov ş.a., 1981: 223-224]. 

e Direcția lingvistică asociază conceptului de semn 
dimensiunea expresiei verbale pe care în mod firesc o ipostaziază, 
menționînd că semnul este un “element lingvistic perceptibil prin 
simțuri, care reprezintă, indică sau exprimă ceva diferit de sine însuşi” 
[Constantinescu-Dobridor, 1980: 374]. 

Raportîndu-ne alternativelor definitorii mai sus consemnate, 
vom constata că cercetarea teoretică a conceptului de semn din 
perspectivă multidisciplinară trebuie corelată cu cîteva domenii de 
referință: filosofia (logica) şi lingvistica, pe de o parte, psihologia, 
psiho-sociologia şi sociologia (comunicării), pe de altă parte. 


1.2.2. Semnul sub incidenţa analizelor disciplinare 

Cele cinci domenii ale social-umanului mai sus menţionate 
revendică tot atîtea tipuri de relaţii esențiale pentru posibilitatea de 
ființare a semnului. Să descriem în cele ce urmează aceste relaţii, 
concretizîndu-le prin cîteva aspecte specifice şi exemple de referință!!. 


1! Patru dintre aceste aspecte sînt consemnate de J.-M. Schaeffer [Ducrot, 
Schaeffer, 1996: 165-167] într-o altă ordine decît aceea în care — din motive de coerență 
logică — le vom urmări noi în contextul de faţă. În plus, pe lîngă cele patru domenii 
menţionate, l-am introdus în mod explicit şi pe acela al lingvisticii, marcînd relația 
“semn-limbaj”, fără de care nici o asumare teoretică a semnului nu poate fi considerată 
completă. 

(1) Semn şi inferențe logico-filosofice. Interpretarea proceselor 
logice în termenii unor operaţii cu semne poate fi regăsită încă la stoici, 
care defineau semnul drept “propoziția constituită de o conexiune 
validă care revelează consecventul” [Sextus Empiricus, Adversus 
Mathematicos, VIII, 245], pentru ca mai tîrziu Hobbes să nuanţeze 
aceasta relaţie” un semn este antecedentul evident al consecventului 
sau, invers, consecventul antecedentului, atunci cînd s-au observat mai 
întîi consecinţe asemănătoare, şi cu cît aceste consecințe au fost 
observate mai frecvent, cu atît semnul este mai puţin nesigur 
[Leviathan, 1]. Pe filiera semio-logică deschisă de Pierce, Eco traduce — 
la rîndul său — procesele de inferență logică în termeni semiotici, 
considerînd că: 

— în cazul deducției, premisa este “semnul sigur” 
(antecedentul evident” al lui Hobbes) al concluziei, deoarece o conţine 
analitic; 

— în cazul inducției, aceasta poate fi asimilată cu interpretarea 
unui simptom (cazul individual fiind tratat ca simptom al clasei 
proiectate prin extrapolare), a cărui seriere (mulţime de confirmări 
ulterioare) poate conduce la constituirea unui cod în măsură să valide 
retrospectiv inferența simptomatică de la care s-a plecat (o relaţie 
similară este descrisă de Hobbes atunci cînd consideră consecventul ca 
semn al antecedentului). 

Atare aspecte — cărora desigur li se adaugă şi altele desprinse 
dintr-o frământată filosofie a limbajului (cum ar fi, de pildă, cercetarea 
multiplelor aspecte ale relației dintre ontos (realitate) şi logos (semn, 
cuvînt, text) — fac obiectul de interes al unei semiotici logico-filosofice. 


(2) Semn şi comunicare prin limbaj. Asocierea limbajului 
(verbal sau nonverbal) cu un sistem de semne destinat comunicării 
interumane reprezintă — aşa cum am arătat deja — una dintre cele mai 
vechi intuiţii ale gîndirii filosofico-lingvistice. În calitate de sistem 
semiotic, limbajul este un ansamblu de semne adecvat utilizat de agenții 
comunicării. În interiorul acestui sistem, semnul îndeplineşte o dublă 
funcţie | Vasiliu, 1995: 7]: 

— este un obiect, ca toate celelalte existente în natură şi 
percepute ca atare de către agenți; 

— este un obiect utilizat de către agenții umani ca mijloc de 
semnificare a celorlale obiecte ale lumii, pe de o parte, a lui însuşi, pe 
de altă parte. 

Cercetarea acestei duble naturi a semnului face — printre altele 
— domeniul de interes al semioticii lingvistice. 


(3) Semn şi procese perceptive. Tentativa de a exprima 
procesele perceptive în termeni semiotici este legată tocmai de calitatea 
semnului de a trimite la obiectul care l-a generat. Se regăseşte, în acest 
context, noţiunea de abducție — definită de Peirce ca inferența ipotetică 
construită pe baza unor premise nesigure, cum ar fi de pildă o 
experiența perceptuală. Stimulii perceptivi nediferenţiaţi devin semne 
(denotîndu-şi cauza, în măsura în care sînt structurați pe baza unor 
scheme ce joacă rol de coduri semiotice. Potrivit lui Wittgenstein sau 
Eco, de exemplu, aceste scheme pot fi identificate, restrictiv desigur, cu 
o “asumare” a lumii în termenii limbajului, respectiv cu un “decupaj” 
lingvistic al realităţii. 

Domeniul de interes al unei psiho-lingvistici semiotice se 
conturează în limitele acestei problematici. 


(4) Semn şi manifestare perceptibilă. În acest context, semnul 
poate fi definit ca relaţie de trimitere realizată printr-un eveniment 
perceput, aşa cum rezultă din cunoscuta definiție a lui Augustin: 
“Semnul este un lucru care, în afară de specia percepută prin sensuri, 
atrage de la sine spre gîndire alt lucru”. 

Potrivit acestei definiţii, s-ar părea că stările intenționale (cum 
ar fi percepțiile, credinţele, dorinţele etc.) nu ar trebui considerate ca 
semne. Într-o accepţiune mai generală a semnului, însă — aceea de 
“eveniment x care ţine loc unui eveniment y” —, putem defini drept 
semne şi rezultatele proceselor noastre intenţionale, cu observaţia că: 

— producătorul lor le cunoaşte semnificaţia, chiar şi atunci 
cînd ele nu se manifestă prin semne (semnificanți) perceptibile; 

— receptorul lor are nevoie, pentru a şi le putea asuma, atît de 
un cod semiotic identic (sau apropiat) cu cel al emitentului, cît şi de o 
expresie perceptibilă a lor (limbaj verbal, nonverbal etc.). 

Concepţia morrisiană degajată din paradigmele psihologiei 
behavioriste, este de referință pentru acest gen de comunicare, în care 
semnul este înțeles ca un stimul pregătitor în raport cu un alt obiect care 

nu este stimul în momentul în care este declanşat un anume 
comportament. Spre exemplu, în relaţia: senzaţie de foame (impulsul 
de a mînca) mirosul mîncării de la restaurant satisfacerea impulsului, 
pentru Morris “semn” este stimulul prezent în faza de orientare a 
acțiunii şi perceput de simţurile de depărtare, după cum “denotat” este 
considerat obiectul care satisface impulsul. Ceea ce contează, aşadar, în 
semiotica lui Morris sînt relațiile funcționale şi nu precizările de 
conţinut [Posner, 1979, în: Marcus, 1985: 88]. 

Atare aspecte semiotice de funcționare a semnelor-stimuli 
devin probleme de referinţă ale unei psiho-sociologii a comunicării. 


(5) Semn şi intenționalitate. Disputa cu privire la întrebarea: 
Presupune acţiunea semnului (semioza) cu necesitate o “intenție de 
trimitere” (prezenţa unui emitent uman) sau poate fi ea şi rodul unei 
“transmisii naturale”, care nu mobilizează decît cel mult “atenţia 
semiotică” a unui receptor uman? s-a soldat cu răspunsuri 
contradictorii: 

— unii, cum ar A. J. Greimas [1970] sau J. Deely [1997], 
postulează şi posibilitatea construirii unei semiotici a “lumii naturale”, 
a unei “fiziosemioze” manifeste la nivelul unei “semnificări virtuale” în 
care subiectul uman poate să fie absent (semioza nepresupunînd cu 
necesitate o anume intenționalitate); 

— pe o poziţie opusă se plasează semioticieni precum Segre 
[1970] sau Buyssens [1973], care consideră că existenţa intenției de 
comunicare, respectiv a atenţiei presupuse de actul receptării este 
absolut necesară definirii unei situaţii semiotice, în absența acesteia 
neputînd vorbi nici de comunicare, nici de semne; 

— în sfîrşit, o a treia categorie de cercetători, printre care 
Morris [1938] şi Eco [1973] se situează pe o poziţie mediatoare, 
considerînd că semnul reprezintă “ceva care — pe baza unei convenții 
sociale — ţine locul a altceva” şi că semioza poate fi lipsită de “nivel 
intențional” al comunicării (cum se întîmplă în cazul semnelor naturale, 
spre exemplu), presupunînd cu necesitate un “nivel atenţional”, 
conştient controlat; o atare accepţiune este posibilă întrucît un lucru 
este semn numai datorită interpretării sale ca semn al altui lucru de 
către un interpret [Eco, 1982: 28]. 

Funcționalitatea semnelor în viața socială — explicit urmărită 
încă de Saussure — este dezvoltată de Roland Barthes [1964], potrivit 

căruia “în societate orice utilizare este convertită în semn al acestei 
utilizări”, fapt care ridică problema frontierelor — în cazul artefactelor — 
dintre semnele produse intenţional şi semnele care nu există decît la 
nivelul interpretării. 

O atare distincţie, între “semnele intenţionale” şi “semnele 
atenționale”, trebuie să ia în seamă că: 

— în cazul semnului atențional, acesta este produs în momentul 
emiterii doar ca un “semn virtual”, care urmează a deveni “semn real” 
doar în momentul receptării sale; 

— în cazul semnului intenţional, producerea fenomenului fizic 
(emiterea şi transmiterea semnului) este deja echivalentă cu un act 
comunicaţional. 

Stabilirea şi nuanțarea unor atare distincții defineşte, în ultimă 
instanță, domeniul de predilect interes al unei sociologii semiotice, care 
adaugă o explicită componentă socială celorlalte tipuri de analiză 
semiotică deja amintite. 


Nu putem încheia acest paragraf fără a sublinia faptul că 
acestor componente majore ale discursului cu privire la om li se 
adaugă, pe de o parte, într-o manieră complementară, contribuţiile 
particulare ale altor discipline ale social-umanului, de la istorie, 
etnologie şi religie, pînă la antropologie şi medicină (neurologie, 
psihanaliză, psihiatrie etc.). Pe de altă parte, un cîmp aparte de 
manifestare a semnelor îl delimitează disciplinele care au menirea de a 
reflecta multiplele chipuri ale realităţii (din care omul însuşi face parte), 
discipline avînd la o extremă ştiinţa, iar la celălalt arta. Tuturor acestor 
discipline, operînd cu aspecte particulare ale semnelor, li se 
supraordonează — într-o manieră integratoare — virtuțile teoretice şi 
aplicative ale semioticii. 

1.1.2. Nivele de maturizare ale semnului 


Avînd în vedere diferitele perspective posibil de asociat 
semnului, respectiv definiţiilor sale, unii exegeți sugerează renunțarea 

la încercările de definire globală, în favoarea unor definiţii particulare 
ale semnelor. Oferim, spre exemplu, opinia unui filosof care consideră 
că “nu există definiţii generale satisfăcătoare ale acestor termeni 
(semn / simbol, n.n., TDS), deşi s-au făcut unele propuneri în acest 
sens. [...] Întrucît definițiile generale se se dovedesc a fi defectoase, este 
mai profitabil să fie înregistrate şi comparate diversele utilizări ale 
termenului «semn». lese atunci la iveală deosebirea dintre semnele 
naturale (norii ca semn al ploii) şi cele ne-naturale (numite uneori 
«convenţionaley») [Flew, 1996: 307]. 

Precizăm că, în consens parcă cu acest ultim punct de vedere, 
din unele dicționare — de referință uzuală chiar — conceptul generic de 
semn lipseşte, fiind implicit inclus în definiția semioticii, sau fiind 
prezent în accepţiuni particulare, cum ar fi aceea de urmă, semnal, 
indice, simptom, simbol, semn propriu-zis”. Profităm de această 
constatare pentru a introduce în discursul nostru — pe lîngă definițiile 
asociate lor — şi cîteva exemple sugestive de forme subiacente 
semnului, corespunzînd tot atît “grade de maturizare” ale semnului. 
Astfel: 


(1) Urma reprezintă un “semn concret lăsat de ceva sau de 
cineva pe locul unde a trecut, stat etc.” [Coteanu, 1975: 1001]: 
amprenta unui meteorit pe praful lunar, ghiarele unui animal imprimate 
pe pămîntul proaspăt, cenuşa şi cutiile de conserve goale rămase după 
plecarea turiştilor etc. Atunci cînd se manifestă în planul realitătii 
fizice, naturale, urma este rezultatul unui proces de comunicare 
virtuală, instituindu-se ca rezultat al unui proces de reflectare, de 
reproducere a proprietăților unui sistem în cîmpul de proprietăţi ale 
altui sistem (vezi urma picăturilor de ploaie pe nisipul plajei). Atunci 
cînd se constituie ca rezultat al activităţii umane, urma poate fi o 
comunicare involuntară (hârtiile presărate în pădure pot fi urmarea unui 
act necontrolat, care semnifică însă lipsa de deprinderilor unei conduite 
civilizate a vizitatorilor), dar poate fi şi rezultatul unui act de 
comunicare intențională (grăunţele presărate pe drum de Hänsel şi 
Grăttel, pentru a-şi marca drumul, avînd o atare menire). 


1 Această clasificare va putea fi corelată şi completată cu sugestiile propuse 
de Thomas A. Sebeok, care analizează şase tipuri de semne [2002: 60-88]: semnalul, 
simptomul, iconul, indexul, simbolul, numele. 

(2) Semnalul defineşte un “semn convenţional folosit pentru 
transmiterea de informaţii, de avertismente, de comenzi la distanţă” 
[ Marcu, Maneca, 1978: 978]: strigătul de avertizare al animalelor, focul 
aprins pe vîrful unui deal pentru a transmite informaţia unei invazii 
străine, clopoțelul care anunță începerea sau încheierea unei ore de 
curs, şuieratul locomotivei înainte de plecare şi mişcarea fanionului de 
către conductorul de tren etc. Semnalul este aşadar semnul care 
provoacă o anumită reacție, fără a presupune însă întotdeauna o relație 
de semnificare comunicativă, de semnificare conştientă (cum se 
întîmplă, spre exemplu, în cazul comunicării instinctuale a păsărilor, 
prin intermediul cîntecului lor). Spre deosebire de aceste manifestări 
“naturale”, semnalul este utilizat cu precădere în situații în care 
comunicarea dintre oameni este reală. În aceste situaţii, semnalul 
reprezintă mijlocul de transmitere a unor semnificații convenţionale 
(vezi comunicarea prin semnale luminoase). 

Un gen aparte de comunicare îl reprezintă situația mediatoare 
în care un semnal convențional se transformă într-unul natural, 
generînd un tip de comunicare specială (între om şi animal, spre 
exemplu, cum se întîmpla în cazul semnalului luminos sau sonor prin 
care Pavlov “anunţa” animalelor sosirea hranei, determina apariția 
reflexului condiționat al acestora). În asemenea împrejurări, un semnal 
poate fi un stimul ca nu semnifică în realitate nimic, dar care provoacă 
sau solicită ceva. Aşa cum observă Eco, cînd este utilizat ca antecedent 
recunoscut al unui consecvent prevăzut, semnalul poate fi considerat cu 
adevărat ca fiind semn, întrucît ţine locul propriului său consecvent 
[1982: 65]. 


(3) Indicele (cu variantele sale semantice: indiciul, indicatorul) 
este un “semn, dovadă concretă potrivit căreia se poate deduce existența 
unui lucru; semn, particularitate după care poate fi recunoscut un 
obiect, un fenomen sau un fapt”: prezența fumului indică existenţa unui 
foc, creşterea temperaturii are ca indiciu ridicarea coloanei de mercur a 
termometrului, scăderea presiunii constituie un indicator al lipsei 
combustibilului etc. 

Expresia fizică sau abstractă a unui indice o reprezintă 
indicatorul, cu ajutorul căruia se descrie ceva în principiu cunoscut, 
orientîndu-se astfel mai eficient o acţiune umană particulară: tăblița 

care sugerează direcția pe care trebuie să ne îndreptăm, sau cea care 
consemnează numele unei străzi, panoul care semnifică interdicția de 
oprire, curbele grafice care descriu intensificarea unor fenomene 
sociale, simbolul matematic prin care se sugerează creşterea sau 
descreşterea valorilor într-un şir oarecare etc. 


(4) Simptomul reprezintă în general un “fenomen perceptibil 
care dezvăluie un proces ascuns”, sau, în particular, o “manifestare, 
tulburare sau senzație anormală resimţită de o ființă şi care poate indica 
prezența unei boli [...], semn întîlnit în cursul unei afecțiuni, avînd 
valoare diagnostică, cît şi prognostică” [Gorgos, 1992: 277], respectiv 
un “semn, indiciu al unei stări anormale, mai ales al unui fenomen 
social-economic” | Marcu, Maneca, 1978: 992]. Specificul simptomului 
în raport cu celelalte manifestări ale semnului rezultă din aceea că el 
face parte din referenţial: febra ca simptom al bolii este chiar o 
manifestare a ei, coada la benzină este un simptom al crizei economice, 
din a cărei derulări face parte etc. Există semne care pot fi definite atît 
ca indiciu, cît şi ca simptom (am putea spune, de exemplu, că fumul — 
în calitate de indiciu al focului — reprezintă o parte a focului, deci un 
simptom al lui). 


(5) Simbolul defineşte cea mai complexă şi specială 
manifestare a semnului, motiv pentru care i s-au asociat cel puţin trei 
accepțiuni complementare, şi anume: 

a) O primă accepțiune a simbolului este aceea de “semn de 
recunoaştere” |Cheţan, Sommer, 1978: 633], accepţiune derivată din 
sensul etimologic al conceptului de simbol — provenind din grecescul 
symballein (“a lega împreună”) sau symbolon (“eu leg”), respectiv din 
latinescul symbolus (“pecete”). Prin această accepţiune se descria un 
obiect împărţit în două părți aflate în posesia a doi indivizi diferiţi, 
necunoscuţi unul altuia, părți care permiteau întîlnirea şi recunoaşterea 
lor prin confruntarea celor două jumătăţi-simbol. Cazul fraților de cruce 
din basmele româneşti, care se recunosc după multă vreme prin 
mijlocirea unor atare simboluri, este definitoriu pentru o astfel de 
împrejurare, în care comunicarea actorilor semiozei este intrinsecă, 
implicită şi obiectuală, simbolul “stînd pentru” o anume calitate a celor 
care trebuie să se recunoască (de fraţi, de membri ai unei grupări 
secrete etc.). Semnificantul joacă rolul determinant, semnificaţia 

urmîndu-i în cazul special cînd cele două simboluri corespund 
ontologic. Desigur că acestei alternative i se poate găsi şi varianta în 
care semnul de recunoaştere este o abstracţie, un cuvînt sau o frază, un 
desen în care ceea de primează în recunoaştere este semnificaţia 
simbolului (cazul simbolurilor utilizate în calitate de “parole”, care să 
îngăduie accesul la ceva, undeva etc., permite o mulţime de variante de 
codare, de la simpla rostire a numelui pînă la introducerea codului în 
memoria calculatorului). 

Această accepţiune a simbolului este prin excelenţă una socială, 
întrucît vizează situaţia semiotică de recunoaştere, regăsire, întîlnire etc. 
a două (sau mai multe) persoane, care posedă cîte una din cele doua 
bucăţi ale unui semnului ce serveşte ca mijloc de identificare. Astfel, 
diferit de semnul matematic sau lingvistic, care este o convenţie pentru 
înțelegere şi operațiuni logice, simbolul social “depinde de 
reprezentarea prin imagini şi rezonanţa sa afectivă. Acţiunea simbolică 
este o activitate de înlocuire şi de compensare în lipsa unui rezultat 
scontat” [Boudon ș.a., 1996: 243]. 

b) O a doua accepțiune a simbolului este aceea de “element 
substitutiv bogat în semnificaţie şi care exprimă, într-un fel sau altul, 
însăşi esenţa ideii sau a lucrului reprezentat” |Sillamy, 1966: 288], de 
“imagine sau obiect care reprezintă o abstracţiune” [Didier, 1996: 308], 
alternativă în care simbolul defineşte o analogie emblematică de genul: 
porumbelul ca simbol al păcii, crucea ca simbol al creştinătăţii, 
elefantul sau sceptrul ca simbol al puterii regale, crinul ca simbol al 
purității, balanţa ca simbol al dreptății, idolul ca simbol al divinității 
etc. Constatăm că în toate aceste exemple, simbolul exprimă 
(comunică) printr-o relație de motivare trăsăturile majore ale unei idei 
abstracte. O atare relaţie este prezentă şi în cazul unor analogii 
(asociaţii de idei) intrinsece, cum ar fi de pildă hieroglifele care 
simbolizează referenţialul prin ideomorfism (în limba chineză, 
ideograma “om” sugerează imaginea schematizată a unei ființe umane). 
Există însă şi simboluri sincretice care pot sugera simultan atît o 
abstracţie, cît şi o realitate de concretă. Spre exemplu, trandafirul roşu 
simbolizează deopotrivă tenul sănătos al obrajilor iubitei, respectiv 
pasiunea înflăcărată pentru aceasta. Atare particularităţi ale simbolului 
au permis definiţii sintetice de genul: “semn, obiect, imagine etc. care 
reprezintă indirect (în mod convențional sau în virtutea unei 
corespondențe analogice) un obiect, o ființă, o noţiune, o idee, o 

însuşire, un sentiment etc.” [Coteanu ş.a., 1975: 862]. Aceste trăsături 
au făcut posibile interpretări precum: 

e Simbolul defineşte un semn polisemic, conotativ, cu multiple 
este integrat (contextul, emitentul sau de receptorul, canalul şi zgomotul 
etc.). Regăsim, cu acest prilej, opinia lui Roland Barthes conform căreia 
“pluralitatea sensurilor” (polisemia) ar caracteriza prin excelență 
funcţionalitatea oricărui simbol; această idee rezultă în mod implicit 
dintr-un relevant exemplu: “o pietricică neagră; pot s-o fac să semnifice 
în mai multe feluri: nu e decît un semnificant (un simbolizant căruia îi 
corespund mai mulţi simbolizaţi, n.n., TDS). În momentul în care, însă, 
o împovărez cu un semnificat definitiv (de exemplu, condamnarea la 
moarte într-un vot anonim), fac din ea un semn” [Barthes, 1987: 98]. 

e Simbolul se constituie ca purtător al unei profunde 
experiențe de viaţă, adresîndu-se rațiunii şi conştiinţei, dar mai ales 
pătrunzînd dincolo de acestea, în planul sensibilităţii şi al 
inconştientului. Regăsim, în acest context, punctul de vedere al lui 
Pierre Janet, conform căruia principala deosebire dintre semn şi simbol 
vizează relaţia cu afectivitatea |cf. Evseev, 1983: 42]. 

(3) O a treia accepțiune a simbolului — limitativă şi opusă 
principial primelor două — îl descrie ca pe “o literă sau un alt semn 
grafic special, folosit pentru a desemna ceva independent de el. Aceste 
simboluri sînt indispensabile în alcătuirea unui limbaj formalizat sau în 
cazul utilizării unor formule pentru a reda structura formală a unor 
enunţuri” [Cheţan, Sommer, 1978: 633]. Desprindem în această 
accepţiune particularitatea simbolului de a fi un semn arbitrar, în 
întregime convenţional, definind cu precădere abstracții de genul celor 
logico-matematice, chimice, fizice etc. Comunicarea unor mesaje cu 
ajutorul lor este în întregime arbitrară, ea fiind posibilă numai în 
situația stabilirii prealabile a unui cod comun. Spre exemplu, operația 
logică de negaţie are asociate mai multe variante de notare “simbolică”: 
non A,—A,Ă etc., variante care — dacă nu sînt cunoscute dinainte — pot 
împiedica descifrarea unui text de logică de către un cititor oarecare. 

Aceste gen de “simboluri” folosite pe scară largă în ştiinţă şi 
tehnică, nu sînt în realitate altceva decît semne [DER, 1966: 398], avînd 
prin excelență un caracter convenţional, fiind lipsite de orice conţinut 
evocativ şi adresîndu-se în mod “liniar” (strict denotativ) raţiunii. În 
consecință, o astfel de restrictivă utilizare a termenului de simbol, 

trebuie avută în vedere doar ca o variantă neesenţială, luată în seamă 
numai atunci cînd se impun delimitări semantice precise, cu privire la 
modul în care un specialist sau altul utilizează conceptul de simbol. 
Căci, aşa cum precizează Jean Chevalier, în prefața unui valoros 
“Dicționar de simboluri”, numai prin abuz numim simboluri acele 
semne menite să reprezinte numere imaginare, cantități negative, 
diferențe infinitezimale etc.: “Ar fi greşit să credem că procesul de 
abstractizare, în continuă creştere în limbajul ştiinţific, duce la simbol. 
Simbolul este încărcat cu realități concrete. Abstracţia goleşte simbolul, 
generînd semnul” [în: Chevalier, Gheerbrant, 1994: 24]. 

În pofida unei atare realităţi, sînt cunoscute opinii — de 
notorietate chiar — pentru care simbolul reprezintă o specie de semn 
încărcat cu maximă arbitrarietate. Peirce însuşi — în clasificarea triadică 
a semnelor (iconice, indiciale, simbolice) —, includea simbolul în 
această accepţiune strict convenţională, operînd cu insemne de genul x 
= y+z. În opoziţie cu punctul de vedere al lui Peirce, pentru Saussure 
“simbolul se caracterizează prin faptul că nu este arbitrar; el nu este vid, 
există un rudiment de legătură naturală între semnificant şi semnificat” 
[1975: 101]. În calitate de “semn natural”, cuvintele motivate simbolic 
de tipul filfiit, pîlpîit, freamăt, fluviu etc., de exemplu, amintesc prin 
complexul sonor al semnificantului de anumite trăsături ale obiectului 
(procesului) denominat. Pentru Saussure, însă, onomatopeile (autentice 
şi neautentice), ca şi exclamaţiile, nu sînt considerate totuşi simboluri 
[1975: 101-102]. 

Proba practică ce permite distincția între semn şi simbol ar fi 
examinarea celor două elemente structurale ale semnului (simbolului): 
semnificantul (simbolizantul) şi semnificatul (simbolizatul). Astfel, în 
cazul semnului, relația  semnificant-semnificat este arbitrară 
(nemotivată), neexistînd o legătură între sunete şi sens, respectiv 
necesară, neexistînd semnificat fără semnificant şi invers [Ducrot, 
Todorov, 1972]. În cazul simbolului, această relaţie este motivată, prin 
asemănare sau contiguitate între semnificant şi referențial, în cazul 
simbolurilor descriind relația “concret abstract”, de genul: flacăra 
(concretă), simbol al iubirii (abstracţie), pe de o parte, între semnificat 
şi referenţial, în cazul simbolurilor de factură “concret — concret”, de 
genul: trandafirul (element concret), simbol al obrajilor fiinţei iubite 
(realitate concret), pe de altă parte. 

Considerațiile de pînă acum sînt în măsură să sugereze 
principalele trăsături ale simbolului în raport cu semnul, respectiv o 
definiție generală a lui, comprimînd — subliniem în mod spunem 
explicit acest lucru — punctul de vedere al lui Saussure, Barthes, Janet. 
Într-o atare triplă perspectivă, putem defini simbolul drept un semn 
motivat, polisemic, acționind cu precădere la nivel infralogic. Aceste 
trăsături esnţiale se regăsesc în nuanțările pe care Ivan Evseev le 
realizează într-un pertinent “preambul la o teorie a simbolului” [1983: 
30-46]. Astfel: 

e dimensiunea motivării rezultă din definirea simbolului ca: un 
semn cu o vădită marcă reprezentativă, un semn care se identifică cu 
obiectul simbolizat; 

e dimensiunea polisemică este definită de accepțiunea 
simbolului ca: un semn cu o maximă deschidere informaţională, un 
semn care tinde să-şi păstreze polivalența şi ambiguitatea semantică în 
orice context, un semn unificator şi totalizator; 

e dimensiunea infra-logică derivă din descrierea simbolului ca: 
un semn ce vizează laturile fundamentale ale existenţei, un semn 
profund marcat axiologic, un semn activ şi paradigmatic, un semn cu o 
puternică încărcătură afectivă, un semn puternic centrat antropologic. 

Aceste multiple trăsături pe care simbolul le presupune au fost 
cercetate din orizontul unor discipline complementare precum: 
mitologia (Frazer, Krappe, Vulcănescu), psihanaliza (Freud, Jones, 
Jung, Lacan), istoria artei (Mâle, Beigbeder), istoria religiei (Eliade, 
Dumezil), etnologia (Claude Levi-Strauss), sociologia (Barthes, 
Lefevre), logica (Ortigues) şi lingvistica (Saussure, Losev, Benveniste, 
Jakobson) etc. Într-o formă sau alta, toate aceste orizonturi angajează 
demersul interpretativ al hermeneuticii (Cassirer, Guenon, Lovinescu 
ş.a.) care — la intersecţia cu semiotica — îşi propune să desluşească 
sensurile profunde ale limbajelor simbolice”. 

Faptul că simbolul nu poate fi în nici un caz eliminat din sfera 
de preocupare a semioticii rezultă din două categorii de preocupări: 

— analiza implicită a limbajelor simbolice cu ajutorul 
instrumentarului semiotic (aşa cum, de exemplu, se procedează pe 


3 Clarificarea nuanţelor şi particularităţi acestora va face poate obiectul unei 
conturate lucrări de sinteză, manuscris deocamdată intitulat “Arhitectura limbajelor 
simbolice” [Stănciulescu, 1997-2004] în care rolul “personajului” central îl va juca 
simbolul, în multitudinea ipostazelor sale. 

parcursul întregii mele teze de doctorat, parțial publicate sub titlul: 
“Miturile creaţiei — lecturi semiotice [Stănciulescu, 1995]); 

— analiza explicită, în limitele unei abordări semiotice de tipul 
celei de faţă, aşa cum încercăm să sugerăm doar în cele ce urmează. 


(5) Prin opoziţie cu atributele definitorii ale simbolului, am 
putea regăsi principalele atribute ale semnului însuşi: arbitrarietatea, 
denotativitatea, logicitatea. Faptul că “semnul devine simbol în 
momentul în care se transpune în starea informațională optimă, adică 
devine apt să comunice cît mai mult atât intelectului, cît şi sufletului” 
[Evseev, 1983:30] ar putea crea impresia că trecerea de la “bogăţia” 
simbolului la “sărăcia” semnului echivalează cu o “cădere”. O atare 
impresie este alimentată de faptul deja sugerat că, din punctul de vedere 
al conținutului, al puterii sale de sugestie şi de mobilizare, “simbolul 
este mult mai mult decît un simplu semn; el ne duce dincolo de 
semnificație, decurgînd din interpretare, condiţionată la rîndul ei de 
anumite predispoziţii. Simbolul este încărcat cu afectivitate şi cu 
dinamism,  făureşte,  dezmembrînd. Simbolul acționează asupra 
structurilor mentale” [în: Chevalier, Gheerbrant, 1994: 25] 

În pofida acestei tulburătoare încărcături a simbolului exprimat, 
trebuie înţeles corect — în cele din urmă — faptul că “simbolul nu este 
decît un caz particular de utilizare a semnului” | Enciclopedia filosofica, 
1957, cf. Evseev, 1983: 30]; sau, cum nuanţează Henri Wald într-un 
context particular, trebuie acceptat faptul că “trecerea gîndirii de la 
simboluri la semne şi de la mituri la teorii este o înălțare, nu o cădere; 
căci, se poate spune că miturile sînt un fel de teorii ale mentalităţii 
arhaice, dar nu şi că teoriile moderne sînt mituri degradate ale 
protoistoriei” [1981: 22]. Altfel spus, relevanţa semnului în raport cu 
simbolul rezultă din aceea că, pentru om cel puţin, discursul simbolic 
(şi implicit cele subordonate lui: indicial, simptomatic etc.) de care s-a 
prevalat omul arhaic spre a-şi exprima “rezonanţa” cu lumea devine cu 
adevărat detectabil doar în momentul în care este supus unei analize 
explicite şi conceptuale realizate prin intermediul semnelor '**. 


14 Relaţia istorică (genetică) a priorităţii simbolului în raport cu semnul (sau / 
şi invers) reprezintă o problemă care încă presupune cercetări nuanțate. Cu privire la 
această problemă, în anterioare studii [Stănciulescu, 1995: 34] am formulat doar 
concluzia că valoarea conotativă a simbolului (largul său spectru semantic) este 
rezultatul atitudinilor pragmatice diferite pe care omul le manifestă în raport cu 

Relaţia de succesiune genetică a simbolului cu semnul 
constituie un cadru de validare a ipotezei că în momentele de început 
ale utilizării sale, limbajul articulat a fost natural, conotativ, infralogic, 
deci simbolic (hermeneutic), pentru ca abia ulterior să devină 
preponderent arbitrar, denotativ, logic (deci semiotic). Generalitatea 
acestui raport de semiogeneză a fost observată de Losev, care constata 
că “fiecare semn conţine, într-o anumită măsură, germenele unui 
simbol, iar acesta din urmă nu este altceva decît un semn potențat” [cf. 
Evseev: 1983: 11]. Din această perspectivă trebuie înţeleasă afirmaţia 
doar aparent metaforică că “simbolul este tinerețea semnului, iar 
semnul este maturitatea simbolului. Semnul începe ca simbol şi 
simbolul termină ca semn” | Wald, 1981: 21]. 

x 

În concluzie, se poate spune că evoluția istorică a omului însuşi 
poate fi descrisă prin progresul trecerii de la competenţa “copilăriei” de a 
citi urmele, de a folosi semnalele şi indicatorii, mai întîi, la aceea a 
“rezonanței simbolice”, mai apoi, respectiv la performanţa “maturității” de 
interpreta convențional şi logic, prin semne, ceea ce anterior era doar 
natural şi infralogic. Definirea acestor etape particulare de manifestare ale 
semnului permite constatarea că, din punct de vedere metodologic, ele 
caracterizează tot atîtea niveluri ale comunicării umane, respectiv tot atitea 
grade de comunicare istorică. Altfel spus, cîte tipuri de semne particulare 
pot fi evidențiate, tot atîtea semiotici particulare pot fi definite: 

— urmele şi semnalele constituie obiectul predilect al 
fiziosemioticii, fitosemioticii, zoosemioticii, în spaţiul cărora se 
regăsesc demersurile analitice ale ştiinţelor naturii; 

— simptomul se defineşte — în cadrul antroposemioticii — ca 
obiect de referință pentru discipline precum medicina, antropologia, 
psihologia, sociologia etc. 

— indicatorii constituie un domeniu de interes atît pentru o 
semiotică a tehnologicului (cibernetica, sistemele tehnologice etc. 
operează cu asemenea categorii de semne), respectiv pentru o parte din 


referențialul. Arătam astfel că la sem(nal)ul / strigătul “urs”, de exemplu, membrii 
tribului primitiv reacționează diferit: bărbatul matur îşi verifică armele, femeia aleargă 
să-şi protejeze vasul cu miere, copilul neştiutor se pregăteşte de joacă etc. Ursul va 
putea fi astfel conotat deopotrivă ca: vrăjmaş periculos, prieten puternic sau / şi jucăuş, 
iubitor de miere. 

semiotica umanului (antroposemiotica), prin discipline cum ar fi istoria, 
sociologia, politologia etc.; 

— simbolul constituie obiectul de interes al unor discipline 
antropsemiotice precum religia, istoria, etnologia, psihanaliza etc., unite 
metodologic de principiile hermeneuticii; 

— semnul, ca instanță arbitrară, reprezintă obiectul semioticii 
teoretice, avînd în subsidiar filosofia şi logica, lingvistica, psihologia şi 
sociologia etc. 

Cu alte cuvinte, putem constata că în istoria manifestării prin 


“cunoaştere creatoare” a ființei umane, prezența semnului — în 
multiplele sale variante — a fost asumată în două moduri deplin 
complementare: 


e aplicativ, prin asumarea semnului în calitate de mijloc 
semnificant, de instrument pus la îndemîna cunoaşterii şi creației 
umane (începînd de la cea mitică pînă la cea religioasă, de la cea 
ştiinţifică la cea artistică), pentru care prezenţa semnului (şi implicit a 
semiozei) a devenit un cadru de analiză; 

e teoretic, aşa cum mai mult sau mai puțin explicit procedează 
disciplinele social-umanului anterior consemnate. 

Dacă cel dintii mod de abordare a semnului (aplicativ) este 
responsabil pentru întemeierea semioticii teoretice, cel teoretic este 
responsabil pentru constituirea semioticii aplicate, în multitudinea 
formelor sale. Între cele două orizonturi analitice se instituie, aşa cum 
am sugerat deja, un permanent schimb de informaţii (prin stabilirea 
unei semioze semiotice teoretico-aplicative, în care semiotica teoretică 
oferă cadrul analitic pentru cea aplicativă, iar aceasta din urmă oferă 
celei dintii elementele de conţinut (exemplele) necesare justificării 
analizelor sale. 

În consens cu acest mecanism, ne propunem să oferim — în cele 
ce urmează — un conţinut istoric tentativei noastre conceptuale de a 
defini principalele dimensiuni ale semnului, acceptat în forma sa cea 
mai elevată. 

1.3. DESPRE STRUCTURA ȘI 

FUNCŢIONALITATEA SEMNULUI: 

O ANALIZĂ SEMIOTICĂ 

Aşa cum s-a menționat în repetate rînduri pe filiera dezvoltată 
de Saussure, semnul se constituie ca o realitate paradoxală, fiind 
totodată prezent şi absent, sesizabil şi insesizabil. Atare aspecte, 
menţionate — de exemplu — în analiza pe care Tzvetan Todorov o face 
semnului [Ducrot, Todorov, 1972: 131-138], pot fi nuanţate printr-o 
analiză relativ distinctă a dimensiunii structurale şi a celei funcționale a 
semnului. Astfel: 


e Din punct de vedere structural semnul îmbină două 
componente aparent disjuncte, respectiv: 

a) semnificantul, componentă substanţial-energetică, formă 
prezentă, sesizabilă prin simţuri, supusă mai uşor entropiei (degradării, 
perisabilităţii) şi posibilității de acțiune asupra sa, posibilităţii de 
modelare, de schimbare etc.; semnificantul poate fi reprezentat de un 
sunet, o imagine, o mişcare, un semnal luminos, un miros, o presiune 
etc., fiind sesizabil la nivelul celor cinci tipuri de analizatori (respectiv 
la nivelul celui de-al şaselea, “suprasensibil”, care este cîmpul energo- 
informaţional specific receptorului); 

b) semnificatul, componentă informaţională (radiantă), conţinut 
ascuns (nu întotdeauna prezent), supus mai greu deformărilor entropice 
(avînd o mai mare “remanență”, datorită faptului că informaţia 
spirituală este mai rezistentă la schimbări, la influenţe etc., decît cea 
materială) [Stănciulescu, 1981], cu posibilități limitate de intervenţie 
asupra sa (vezi “imuvabilitatea semnelor”, respectiv dificultatea / 
imposibilitatea acțiunii după bunul plac asupra semnelor cu valență 
socială, de largă circulație). 


e Din punct de vedere funcţional, semnul presupune: 

— coexistența funcțională (coprezenţa, coacțiunea) a celor 
două componentă, similară relaţiei existente între cele două feţe ale 
unei coli de hîrtie; 

— relația de cofuncţionare a celor două componente se 
subordonează funcției (relației) de  semnificare, care presupune 
necondiționat existenţa elementului exterior semnului: obiectul 
(fenomenul, procesul) de semnificat;, în mod obişnuit, această 
“existență” trebuie să fie anterioară semnului,  precedîndu-i 
manifestarea; spunînd “existenţă”, nu spunem totodată şi “realitate”, 
pentru că — aşa cum se ştie — utilizăm adesea concepte care nu au un 

39 ce 


corespondent fizic real (de tipul “inorog”, “munte de aur” etc.), dar care 
au o definiție semantică, respectiv semnificație (conținut 
informațional); 

— la limită, există situații în care una dintre componente este 
total absorbită (identificată) de cealaltă; o atare situație este descrisă 
sugestiv de triunghiul semiozei indiene [Al-George, 1976], în care la o 
extremă găsim prezența semnificantului absorbită în existența 
dintotdeauna premergătoare a semnificatul divin, iar la cealaltă extremă 
găsim semnificatul (şi implicit referențialul) contopit în semnificantul 
reprezentării mentale a referențialului. 

Aspectele generale mai sus menționate pot fi nuanțate în 
limitele unei analize semiotice pe care o propunem în cele ce urmează. 


1.3.1. Proprietățile semnului: o analiză triadică 


Cercetarea detaliată a proprietăților semnului echivalează 
practic cu o analiză triadică a lui, avînd în vedere faptul că 
semnificantul defineşte orizontul sintactic al semiozei, relația 
semnificat-referențial (respectiv semnificant-referențial, în cazul relației 
de motivare) caracterizează orizontul semantic al semiozei, iar relația 
de semnificare dintre semnificant-semnificat, pe de o parte, dintre semn 
şi interpretant, pe de altă parte, vizează orizontul pragmatic al semiozei. 


1.3.1.1. Particularitățile semnificantului: 
o perspectivă sintactică 


Proprietățile fizice ale semnificantului (suport sonor, vizual 
etc.) fac ca semnul să poată fi observat de la bun început sau, în 
anumite situații (cum ar fi spre exemplu cazul lexicului pasiv), să 
devină observabil prin activarea lui. 

Aparent, în calitate de entitate izolată semnul nu poate fi 
abordat din punct de vedere sintactic, ştiut fiind că sintactica cercetează 
relația semnului cu alte semne. Or, în situația în care semnul pare a fi 
singular, ce relații de acest gen ar putea să mai fie definite? Desigur că 
am putea considera că, în calitate de “unitate semnificantă”, orice semn 
poate fi descompus (în anumite limite) în elemente sale componente. 
Spre exemplu, orice cuvînt alcătuit dintr-un complex de sunete poate fi 

cercetat sintactic prin cercetarea relației fonologice dintre părțile sale: 
sunete cu proprietăţi vibratile diferite, cu amplitudini, modulaţii şi 
tonalități specifice etc. 

Atîta vreme cît semnul poate fi descompus în elemente 
componente, caracterizate prin proprietăți fizice (substanţial-energetice) 
bine definite, se poate spune că el este încă un “macrosemn”, 
susceptibil de o analiză structural-sintactică “internă”. Cînd o atare 
descompunere nu mai este posibilă, se poate spune că el este un 
“microsemn”, adică o unitate semnificant-elementară, a cărei analiză 
sintactică este posibilă doar prin: 


— relaţionarea sa internă, pe “orizontală”, cu elementele 
similare ale propriului sistem integrator, respectiv pe 
“verticală” cu elementele ierarhizate ale sistemului din care 
face parte; 

— relaţionarea sa externă cu reperele semnificante aparținînd 
altor sisteme de semne prezente în contextul de referință. 


Această strategie de analiză sintactică poate fi dublată de o alta, 
mai nuanțată, presupunînd luarea în seamă a celor trei coordonate 
structurale sprecifice semnului şi anume: 


e evidențierea celor trei nivele ontice fundamentale angajate în 
manifestarea semnului, în calitate de complex care uneşte o realitate 
obiectivă, cu o reprezentare mental-conceptuală şi cu o imagine 
empirică (acustică, plastică, gestuală etc.); 

e relevarea faptului că fiecare dintre aceste niveluri ontologice 
impun prezenţa unui semnificant şi a unui semnificat specific corelate; 

e instituirea unor relații “verticale” între componentele 
structurale specifice fiecărui nivel “orizontal” de existență a semnului. 


Nivelurile care pot fi luate în seamă pentru analiza sintactică a 
semnului sînt următoarele: 


Nivel empiric I REALITATE OBIECTIVĂ 1 
(Ontos 1: 

“situaţie de pornire”)  (referenţial) = 


Nivel semiotic II SEMN INTERIOR 

(limbaj interior)  — semnificant > semnificat 
Nivel semiotic III SEMN EXTERIOR 

(limbaj exterior) — semnificant > semnificat 
Nivel semiotico- 


empiric IV — REALITATE OBIECTIVĂ 2 
(Ontos 2: 
“situaţie de sosire”) referent (= nou referenţial) — .... 


Concluzia pe care, la o primă vedere, o putem formula în urma 
relațiilor mai sus evidențiate este aceea că semnificantul nivelului 
superior devine semnificat al nivelului inferior şi invers. 

O atare concluzie defineşte ceea ce, într-un alt context 
| Stănciulescu, 2000a], am numit “legea permutărilor circulare”. 


1.3.1.2. Particularităţile semnificatului: 
o perspectivă semantică 


O observaţie esenţială trebuie de la bun început formulată: 
avînd în vedere că prin semnificatul unui semn înţelegem conţinutul său 
informaţional, o înţelegere clară a conceptului de “informaţie” se 
impune în contextul de față. 

Dintre paradigmele pe care şi le-a asumat gîndirea secolului 
XX, mai fertilă decît toate pare a fi cea informaţională. Afirmînd acest 
lucru ne gîndim, pe de o parte, la contribuția pe care — în plan 
tehnologic — conceptul de informaţie a avut-o la realizarea inteligenței 
artificiale, în măsură să deschidă nemăsurat orizontul cunoaşterii 
umane, iar pe de altă parte la faptul că validarea dimensiunii ontice a 
informaţiei ar putea reprezenta veriga lipsă pentru înţelegerea “unităţii 
esențiale”: unitatea dintre microcosmos, macrocosmos şi uman, dintre 
“cele trei materii” (fizică, biologică, psihologică). 

Accepţiunii matematice şi cibernetice a informaţiei, dezvoltată 

de Shannon şi Wiener i s-a adăugat relativ recent ale două accepţiuni: 

a) viziunea ontologică (“fizică”), asociind informaţiei rolul 
unei componente ontice fundamentale, prezentă în toate 
structurile realității materiale şi spirituale, complementar 
asociată substanţei, energiei şi cîmpului; 

b) viziunea semiologică (“metafizică”), vizînd dimensiunile 
calitative ale informației (conţinut semantic-semnificativ, 
sens, referenţialitate, relaționare pragmatică etc.), în 
limitele căreia s-a afirmat disputa dintre  insularism şi 
universalism. 


1.3.1.2.1. Informaţia, 
între “insularism ” şi “universalism” 


Reprezentanţii concepţiei insulariste consideră informaţia ca 
fiind proprie doar unei relații semiotice de codificare şi decodificare, ce 
presupune existenţa subiectului uman într-o dublă ipostază: de emițător 
sau/şi receptor al unui mesaj (considerat a fi) cu sens. 

Pentru insularişti, informaţia are prin excelență o dimensiune 
cognitivă, orice semn-semnal presupunînd dublarea sa de un mesaj cu 
un sens pentru un anume subiect uman, emitent sau/şi receptor. 

Adepții  universalismului informațional,  ciberneticieni şi 
fizicieni îndeosebi, reduc circuitul obiect semnal — mesaj subiect — 
reacţie la relaţia obiect — semnal — reacţie, pe care o consideră a fi 
prezentă însă la nivelul tuturor sistemelor lumii. Acceptarea unei 
asemenea “legături de tip informaţional” rezultă, după observaţia lui 
Victor Săhleanu, din tentativa înţelegerii structural-funcționale a 
procesului de reflectare prin cunoaştere umană ca fiind derivat din 
procesul proto-reflectării, ca proprietate universală a materiei: 
“calitatea de informaţie o dobîndeşte substanța sau energia în funcţie 
de apariţia unui dispozitiv funcţional construit în mod adecvat. Dar, în 
anumite condiţii, orice particularitate structurală (sau de altă natură) 
poate deveni sursă de informaţie, poate constitui o sursă de semnale 
pentru un dispozitiv cibernetic corespunzător. Pentru ca un obiect să 
poată fi o astfel de sursă, trebuie să aibă specificări, detalii distincte 
(condiție intrinsecă). Condiţia extrinsecă este existența unui receptor 
potrivit” (s.n., T.D.S.) [Săhleanu, 1972: 68]. Din aceste ultime 

observaţii se poate desprinde concluzia că informația “se leagă mai 
mult de forma şi structura materiei (substanță şi energie) decît de 
cunoaşterea umană cu incertitudinile sale” [Săhleanu, 1972: 73]. 

În ceea ce mă priveşte, afirmînd posibilitatea unei “căi de 
mijloc” între cele două extreme, în măsură să lege dialectic atît 
structura materiei, cît cunoaşterea umană, sînt dator cu cîteva 
consideraţii suplimentare. Obiectul disputei dintre “insularişti” şi 
“universalişti” dispare în momentul conturării unei dialectici a 
informaţiei, în măsură să privească rațiunea umană ca parte reală a unui 
potenţial informaţional infinit aflat în permanentă devenire. O atare 
dialectică trebuie însă nemijlocit înscrisă într-o adevărată ontologie a 
informaţiei, în măsură să dea seama de proprietățile realității 
informaţionale. Două definiţii generale putem asocia, în acest context, 
conceptului de informaţie: 

e Din punct de vedere structural vom conveni să numim 
informaţie orice proprietate a realității (materiale sau spirituale) 
susceptibilă de reflectare într-un sistem oarecare de referinţă şi, în 
ultimă instanță, în cel al gîndirii. 

e Din punct de vedere funcțional, vom înţelege prin informaţie 
o măsură a gradului de organizare a unui sistem oarecare. 

Ambele definiţii sînt operaţionale şi vor putea fi racordate în 
mod explicit sau implicit palierului ontic al informaţiei. Practica relevă 
faptul că apropiindu-ne de cele mai profunde structuri ale lumii 
materiale, vom descoperi prezența sine-gua-non a informației. 
Îngăduind stabilirea unei conexiuni / reflectări oarecare cu şi prin alte 
sisteme, informaţia dobîndeşte atribute similare cu cele ale conexiunii 
universale: obiectivitatea, specificitatea (formelor), universalitatea. 
Cîteva cuvinte despre fiecare în parte. 


1. Am afirmat deja faptul că, în mod virtual sau real, 
informaţia se manifestă la nivelul tuturor secvenţelor realității materiale 
sau/şi spirituale. Asociată prin semn unui obiect, fenomen, proces 
obiectiv (semnificant), informația devine la rîndul ei obiectivă. Chiar 
informaţia semantică (strict conceptuală, mentală), după ce a depăşit 
pragul interpretărilor subiective, se obiectivează în cărți, opere de artă, 
memorie artificială etc., constituind astfel universul informațional al 
umanităţii. 

2. Specificitatea formelor pe care le îmbracă informaţia, ca 
realitate obiectivă şi universală, rezultă din particularităţile semnalelor- 
semnelor — definind tot atîtea tipuri de informaţie particulară — pe care 
le întîlnim la nivelul fizic, chimic, biologic, psihologic şi social. Avînd 
în vedere toate aceste aspecte, Adrian Restian este îndreptăţit să afirme: 
“Întregul univers, de la micro şi pînă la macrocosmic, este deci nu 
numai substanțial şi energetic, ci şi informaţional. Informaţia este 
universală, ea este o realitate obiectivă. Ea este un mod de existenţă al 
materiei. Ea există pretutindeni, chiar şi acolo unde nu are încă cine să 
o sesizeze” [Restian, 1981: 47]. 


3. Informaţia descrie conținutul lumii semnalelor şi semnelor, ca 
“fragment de substanță sau energie”. Orice semn devenit semnal prin 
transmitere (reflectare) sau comunicare, se integrează ansamblului de 
semne şi semnale ale existenței cu care direct sau indirect intră în 
conexiune, alcătuind structura informaţională a existenţei. Considerînd 
“semnalul existențial” mijlocul prin care un obiect intră în relație 
informațională cu alte obiecte, Virgil Stancovici notează: “Fiecare obiect 
îşi trimite semnalul său informaţional în Univers, înştiințînd mulțimea 
obiectelor despre existenţa structurii sale constituite obiectual. La nivelul 
său, fiecare obiect recepționează informaţii de la mulțimea obiectelor din 
Univers. Prin semnalele lor, obiectele se află existențial şi obiectual, într- 
o permanentă stare de informare” [1976: 36]. 


* 
x * 


Concluzionînd, am putea spune că dacă teoriile ştiinţifice 
(matematice) elaborate pînă în prezent au căutat să explice cum se 
transmite informaţia, ontologiei îi revine deopotrivă şi sarcina de a 
clarifica ce şi cum este informaţia, ca dimensiune structurală a lumii. 
Pentru exemplificare, ne vom raporta în cele ce urmează unui tip 
particular de informaţie — informaţia fizică (radiant-ondulatorie) — 
prezentă în forme specifice şi la nivelele ierarhic superioare. 

1.3.1.2.2. O definiție semio-logică a informației fizice 


Ca semnal existenţial (potenţial), informaţia nu poate fi stocată 


decît în substanță sau în cîmp. Orice semnal presupune, semiotic 
descris, o latură fizică, semnificant, suport pentru un conţinut 

informațional (semnificat). În cazul particulelor elementare, de pildă, 
informaţia conținută este minimă, reducîndu-se la acele proprietăți 
fizice care sînt încă susceptibile de reflectare. Acolo unde această 
informaţie elementară nu mai există, începe poate zona nestructurată a 
realităţii. Folosind cuvintele lui Pavel Apostol, putem spune că ieşirea 
din circuitul informaţional reprezintă “o stare locală de dezobiectivare a 
existenţei, care devine astfel energie (substanţă fără informaţie)” [1968: 
48]. Stării de haos îi corespunde o atare situație. 

La limita dintre palierul structurat şi cel nestructurat al realității 
şi-ar putea găsi locul prezumtiva cuantă de informație postulată de Paul 
Constantinescu [1990: 43-44]. Caracterizată printr-o cantitate minimă 
de informaţie (biton), o atare cuantă de tip tahionic ar putea avea (şi) 
viteză supraluminoasă, fiind corespunzător însoțită de o cantitate bine 
determinată de energie, de o cuantă de energie (ergon). Structura duală 
a luminii ar putea corespunde acestui cuplaj dintre energie şi 
informaţie, prin intermediul cuplajului dintre componenta electrică şi 
cea magnetică a undei luminoase. Pe această premisă se întemeiază 
ipoteza fotonică a energiei-informaţiei |Constantinescu, Stănciulescu, 
1993], în măsură să explice procesul transferării informației din cîmp 
pe substratul substanţial prin mecanismul rezonanței (coerenţei) 
holografice. 

x 

Perspectiva ontologică asupra informației — fiind obiectul unor 
cercetări relativ recente, din zona fizicii degajate mai ales — poate fi 
cuplată fertil cu perspectiva la fel de recentă propusă de semiotică (în 
sens lărgit). Astfel, indiferent de natura sa concretă, informația este cu 
necesitate încorporată într-un semnificant material (ontic), semnal fizic, 
substanțial, energetic sau/şi radiant. Semnificația semnalului va fi 
reprezentată tocmai de conținutul informațional pe care el îl poartă. În 
mod obişnuit, informațiile (semnalele) nu sînt simple, chiar dacă putem 
postula existența unui palier informațional ultim, elementar, respectiv o 
cuantă, o particulă-undă de informație în măsură să genereze, să 
conserve şi să reproducă un minim de informație, să producă un tip 
elementar de vibrație. Semnalele informaționale sînt organizate în 
sisteme, în complexe de vibrații, asociate după regulile de organizare şi 
ordonare ale unui anumit cod natural instituit la scara naturii, prin 
asocierea tuturor fenomenelor fizice de acelaşi tip, respectiv ale unui 
cod artificial, instituit la nivelul uman prin convenţii unanim stabilite. 

Se poate spune, deci, că indiferent la ce nivel s-ar manifesta, 
informaţia “este o dimensiune relaţională, funcţională, care este 
operantă numai în contextul unei situații informaţionale date (în 
interacțiunea dintre sistemele materiale) [Mare, 1991: 65]. Cu alte 
cuvinte, prezența informaţiei generează situații semiotice, situații de 
comunicare virtuale (la scara naturii) sau reale (la scară umană). 

Din punct de vedere ontic, în termenii fizicii cuantice 
semnificația informaţiei este de natură ondulatorie / vibratorie. Astfel, 
orice cuantă de tip informaţional presupune o anumită oscilație 
caracteristică (frecvenţă, lungime de undă proprie) prin care îşi 
semnifică (defineşte) conţinutul. Capacitatea de “semnificare” a undei 
informaţionale rezultă din: 

e posibilitatea interferenţei sale cu alte unde, de acelaşi tip 
(energetic) sau chiar de tip diferit, o undă electromagnetică — 
luminoasă, să spunem — poate interfera (modula) cu undele mecanice, 
spre exemplu, ceea ce ar explica mecanismul de generare a cuvîntului 
articulat ca “hologramă sonoră”, ca suport semnificant ce reproduce 
omomorfic vibrația unei anume “holograme cerebrale”, în calitate de 
conţinut semnificat |Stănciulescu, 1996: 44-46]; 

e posibilitatea creşterii sau diminuării gradului de 
structurare / organizare a sistemului (ondulatoriu) receptor, în urma 
efectelor structurante sau destructurante ale modulării prin rezonanță 
(coerenţă) sau prin opoziţie de fază. 

Fenomenul de modulare în amplitudine sau frecvență 
generează efecte de optimizare (sau dimpotrivă, de dezorganizare) 
informaţională sau / şi energetică. Căci, accepțiunea fizicii cuantice cu 
privire la fenomenul de rezonanță descrie cu precădere efectele 
energetice ale sistemului oscilator (excitator) la nivelul sistemului 
excitat (rezonator). Perspectiva semiotică ne îngăduie, însă, să asociem 
fenomenului de rezonanță şi o dimensiune informațională (rezultată din 
atributele informaţionale ale undei: frecvență, lungime de undă, 
amplitudine etc.). Astfel, în calitate de “semn virtual”, unda de energie- 
informaţie luminoasă (electromagnetică), de pildă, corespunde tuturor 
elementelor structurale ale semnului:  semnificat (conținut 
informaţional), semnificant (substrat energetic), semnificare 
(rezonanța / coerenţa dintre unda purtătoare, energetic-electrică şi cea 
purtată, informaţional-magnetică, luminii, de pildă, respectiv rezonanța 
/ coerenţa dintre unda emițătoare şi unda receptoare. 

O semioză virtuală (situaţie de comunicare/ reflectare) se 
instituie, aşadar, încă de la nivelul cuantic al existenţei fizice. Efectele 
acestei reflectări (“comunicare fizică”) la nivelul sistemului rezonator 
(receptor) se datoresc în egală măsură semnificatului informaţional, cît 
Şi semnificantului energetic. Căci, pentru a fi transmisă, orice 
semnificație impune un anumit substrat purtător, energetic (substanţial 
sau/ şi radiant). Manifestarea acestei unde purtătoare, cu energie înaltă 
este, pe de o parte, responsabilă de transmiterea la distanță a 
semnalului informațional, iar pe de alta parte de generarea la nivelul 
sistemului receptor a unor transferuri de energetice cu efecte 
constructive sau distructive. 

Sînt cunoscute, astfel, numeroase situaţii de disipare a energiei 
oscilatorului la nivelul unui sistem receptor, prin fenomenul de 
rezonanță, avînd ca efecte creşterea sau descreşterea gradului de 
organizare a sistemului de contact (prin concordanță de fază, în cazul 
rezonanței / coerenței) sau prin opoziție de fază (în cazul disonanţei)). 


Depăşind orizontul cuantic, vom descoperi prezenţa 
fenomenului vibrator în limitele oricărui tip de reflectare (semioză) 
supraordonată (fizică, chimică, biologică, psiho-logică etc.), atît la 
nivelul sistemului emitent, cît şi a celui receptor. Căci, indiferent pe ce 
cale ar fi realizat — electromagnetică, calorică, mecanică etc. — 
transferul de informaţie angajează la nivelul emițătorului un tip anume 
de oscilație, posibil însă de reprodus la nivelul sistemului de oscilatori 
ai receptorului. La nivelul organismului uman, de exemplu, fiecărui tip 
de energie exterioară receptată îi corespunde un tip specializat de 
analizator. 

Constituirea la nivelul creierului a unor reprezentări complexe, 
sinergice (holograme mentale), reflectînd unitar mai multe tipuri de 
informaţii (energii), poate fi explicată prin proprietățile unor structuri 
celulare (membranare) de a transforma semnalele receptate din mediu — 
indiferent de natura suportului lor energetic — pentru a le aduce la unul 
şi acelaşi “numitor comun”, presupus a fi informaţia / energia fotonică. 

Aceste consideraţii ne permit o nouă definire a informaţiei, în 
termeni fizico-semiotici. Calitatea unei structuri informaţionale de a 
genera vibrații de un anumit tip este evidenţiată în procesul semiozei, al 
emisiei-receptării informaționale, proces care presupune cu necesitate 
un fenomen de rezonanţă / coerenţă (de compatibilitate între frecvenţa / 

codul emițătorului şi cel al receptorului). Din această accepţiune rezultă 
că semiotica oferă fizicii sugestia fertilă a dublei dimensiuni a 
semnului. Astfel, în termeni semiotici definită, se poate spune că: 


Informaţia reprezintă un complex ontic bidimensional avind ca 
substrat / semnificant un anumit tip de energie-substanţă, în măsură să 
producă sau / şi să susțină o vibraţie cu frecvenţă specifică, avînd 
valoare de semnificaţie, vibraţie susceptibilă de a excita un receptor 
exterior oarecare, reflectindu-se activ sau pasiv (cu sau fără 
modificarea stării sistemului receptor). 


x 
x x 


Definiţia informaţiei ca reflectare (o “semioză neintențională”, 
în fond) relevă că procesul informaţional poate avea loc numai dacă 
sistemul de atribute (vibrații) al reflectantului (codul receptorului) este 
compatibil (coerent / rezonant) cu acela al sistemului emițător (codul de 
vibrații al complexului informaţional reflectat). 

În manifestarea sa, diada informaţională se confruntă cu două 
ipostaze: 

e de semn virtual, informînd potenţial despre o anume stare a 
realităţii, prin capacitatea potenţială sa de a excita un anume receptor; 
atîta vreme cît se manifestă doar ca potenţialitate, informaţia are prin 
excelenţă o dimensiune structurală; 

e de semn real, calitate atinsă în momentul în care — 
desprinzîndu-se de referința generatoare pentru a se angaja într-o 
semioză, comunicare-informare) — semnalul este captat de un receptor 
anume, devenind semn, adică ceva care stă în locul a altceva (al 
realităţii reflectate) şi are “semnificaţie” (conţinut informaţional) pentru 
“cineva” (sistem receptor, fie el natural, uman sau artificial), în 
momentul în care devine reală, informaţia îşi manifestă virtuțile sale 
funcționale, contribuind la structurarea palierelor lumii în virtutea unor 
principii (legi) organizaționale unice. 

Accepţiunile ontice ale informaţiei mai sus formulate — care 
justifică atît viziunea universalistă, cît şi pe cea insularistă — sînt în 
măsură să deschidă deopotrivă ştiinţelor exacte şi filosofiei nebănuite 
orizonturi interpretative, favorizînd elaborarea unei “fizici metafizice” 
în care tensiunea dintre materialism şi spiritualism urmează să dispară. 


70 


1.3.2.2.3. Orizonturi lingvistice ale informaţiei 


Din punct de vedere semantic, potrivit concepţiei saussuriene 
semnul are întotdeauna o dimensiune instituțională, adică nu există 
decît pentru un grup de utilizatori (sistemul de semne al unui argou, de 
exemplu) sau chiar pentru o singură persoană (cazul deja amintitutului 
nod de la batistă). Prin efectul instituirii sociale, un stadiu încă “imatur” 
de existență a semnului — cum ar fi de exemplu acela al relației de 
indicare a focului de către fum (în care fumul, ca parte-efect a focului, 
poate fi considerat, aşa cum am amintit deja, şi ca simptom al focului) — 
se ridică la un superior de maturizare. Astfel, dobîndind o denotație 
socială, convenţional instituită — aceea de a semnifica pătrunderea 
invadatorilor în țară, de exemplu — fumul devine un semn “matur”. 

Aceste interferenţe semantice se află la originea multiplelor 
conotații pe care termenul de semnificat îl are, conotații pe care 
lucrarea lui Ogden-Richards “Semnificaţia semnificației” le prezintă cu 
pertinență. Potrivit punctului de vedere al autorilor, termenul de 
“semnificaţie” este cercetat de Ogden şi Richards prin raportare la trei 
grupe taxinomice, însumînd 23 de accepţiuni posibile [1936: 166-167]: 

e grupa A: proprietate intrinsecă, relație unică neanalizabilă cu 
alte lucruri, celelalte cuvinte anexate unui cuvînt în dicţionar 
(definiens); 

e grupa B: conotaţia unui cuvînt, o esenţă, o activitate 
proiectată într-un obiect, un eveniment intenţionat, locul a ceva într-un 
sistem, consecinţele practice ale unui lucru pentru experienţa viitoare; 

e grupa C: consecințele teoretice implicate în sau de o 
propoziţie, emoția produsă de ceva, ceea ce este relat actualmente unui 
semn într-o relaţie aleasă, efectele mnemice ale stimulilor şi asociaţiile 
dobîndite, alte apariţii pentru care efectele mnemice ale unei apariţii 
sînt adecvate, ceva pentru care un semn este interpretat ca fiind al său, 
ceea ce ceva sugerează, ceva la care se referă utilizatorul unui simbol, 
ceva la care utilizatorul unui simbol doreşte să se refere, ceva la care 
interpretul unui simbol se referă, crede că se referă sau crede că cel ce-l 
foloseşte se referă. 

Am consemnat această lungă listă de accepţiuni pentru a da 
seamă de cîteva consecinţe pe care simpla utilizare a unui concept le 
presupune: 

— relevă bogăţia de conotaţii (puterea de sugestie) a semnului 
lingvistic şi în acelaşi timp slăbiciunea rezultată din imprecizia sa; 

— justifică posibilitatea renunțării la termenii polisemantici în 
analizele riguros semiotice, cum a propus spre exemplu Ch. Morris 
raportîndu-se conceptului de semnificaţie: “«Semnificaţia» înseamnă 
oricare dintre fazele proceselor semiotice (status-ul existenţei semnelor, 
interpretarea semnelor de către cineva, faptul denotării şi significatum) 
şi toate la un loc, iar adesea suscită, de asemenea, procese de gîndire şi 
de apreciere, de aceea, este de dorit ca semiotica să se lipsească de 
acest termen şi să introducă termeni speciali pentru diverşii factori care 
nu pot fi puşi în evidenţă în «semnificație»” [cf. loan, 1973: 183]; 

— evidenţiază posibilitatea unor termeni speciali — cum este 
acela de semnificație — de a se racorda implicit la aproape toţi 
parametrii structurali ai semiozei şi de a-i acoperi semantic; din acest 
motiv, definirea situaţiei semiotice drept “semnificare comunicativă” / 
“comunicare semnificativă” este cît se poate de acoperitoare; 

— denotă că orice tentativă exhaustivă de recenzare şi evaluare 
semantică a parametrilor unei situații de comunicare semiotică este de 
la bun sortită eşecului; ca dovadă, numeroasele alternative semantice pe 
care Petru loan le găseşte pentru fiecare din parametrii majori ai 
hexadei semiotice cu care operează: emitent, receptor, semnificat 
obiectiv şi subiectiv, semnificant, referință [ 1995: 74-77]. 


1.3.1.3. Spre o definiţie integratoare a semnului: 
o perspectivă pragmatică 


O primă problemă pe care trebuie să o luăm în seamă în acest 
context o constituie transparența semnului în raport cu sensul [cf. 
Marcus, 1985: 22]. O atare relație poate fi asumată într-o dublă 
accepțiune: 

e a transparenţei semnului (înţeles ca semnificant) în raport cu 
semnificatul (sensul); 

e a transparenţei semnului (în entitatea sa duală) în raport cu 
referențiarul. 

Aşa cum am precizat, calitatea pragmatică a semnului în 
procesul comunicării rezultă din adecvarea sa la receptor, adică la: 

— posibilitatea receptării semnificantului de către receptor (de 
exemplu: intensitatea şi claritatea mesajului trebuie să fie suficient de 
înaltă pentru a-l sensibiliza pe receptor); 

— posibilitatea receptării şi înțelegerii semnificatului de către 
destinatar, prin : utilizarea aceluiaşi cod de semne (limbă), integrarea în 
nivelul de competență semantică al celuilalt, coerenţa logică a 
mesajului transmis etc.; 

— interesul pe care acesta îl acordă receptării, prin: suscitarea 
pragului de atenţie necesar unei bune receptări; 

— posibilitatea utilizării eficiente de către receptor a mesajului 
pe care semnele îl cuprind etc. 

Prin urmare, o comunicare devine pragmatic eficientă numai 
atunci cînd, construindu-şi mesajul, emitentul se gîndeşte în 
permanentă la receptor. În caz contrar se instituie ceea ce, cu un termen 
paradoxal a fost numit “dialog al surzilor”, dialog pe care l-a cultivat cu 
obstinență ceea ce specialiştii au numit “limbaj de lemn”. 


* 


Istoria schițată pe care capitolul de față a propus-o cu privire la 
semn, cu multiplele sale probleme şi accepțiuni, pe de o parte, analizele 
structural-funcţionale posibil de asociat semnului, pe de altă parte, îl 
plasează pe cercetătorul modern într-o ipostază care pare a fi benefică: 
aceea a unui timp “destul de copt ca să reînsuflețescă şi să fructifice 
semnele, găsindu-li-se izvorul şi justificarea metafizică în alte niveluri 
decît cele «descoperite» de sociologie, biologie, istorism” [Eliade, 
1993: 195]. Ea este în măsură să ne ofere posibilitatea unei redefiniri a 
semnului, în virtutea celor deja menţionate cu privire la istoria 
constituirii sale. 

Căutînd o atare posibilitate, sîntem obligaţi să acceptăm — odată 
cu Ivan Evseev — că definițiile şi implicit tipologiile de semne realizate 
pînă în prezent “se bazează pe criterii neomogene şi care nu sînt 
întotdeauna suficiente pentru a evidenția particularităţile fiecărei clase 
de semne” [1983: 6]. În consecință, se impune ca — în măsura 


cadru metologic integrator, în măsură să permită definirea principial 

unitară a tuturor categoriilor de semne posibile. În acest sens, dintr-o 
perspectivă pragmatic-situaţională!'*, putem considera că: 


Semnul este o realitate semnificativă, informațional- 
comunicabilă (de natură bio-psiho-logică sau obiectuală), denotind 
sau conotind o realitate oarecare (fizică, psihică, socială, transfizică 
etc.), exprimată prin intermediul unui suport semnificant aflat cu tipul 
de informație conținut (semnificat) într-o diversă relație de 
semnificare (naturală sau arbitrară), a cărui transmitere-receptare în 
context specific (existența unui anume cod, a unui transmiţător şi a 
unui canal, a unor zgomote etc.), presupune existența unui interpretant 
capabil să reflecte cu sens mesajul transmis (decodificare), 
determinind — la nivelul receptorului şi, prin feed-back, al emitentului 
însuşi — o anume reacție (finalitate-referent). 

e Această definire în termeni relaționali / situaţionali a 
semnului, în calitate de realitate virtual procesuală, permite 
identificarea lui cu o semioză comprimată. De altfel, o atare definire a 
fost sugerată şi de alți specialişti, între care Umberto Eco, prin 
intermediul conceptului relaţional de funcție-semn. Prin aceasta se 
stinge principial şi disputa încă de la început formulată: obiect al 
semioticii este semnul sau funcția sa comunicativă, adică semioza ? 

Răspunzînd explicit la această întrebare, voi spune că: obiectul 
semioticii îl reprezintă semioza, al cărei potenţial “nucleu dur” îl 
constituie semnul, înţeles — de fapt — ca “funcţie-semn”. O atare 
recuperare a semnului, corespunde deplin unui imperativ pe care 
viitorul îl adresează deja semioticii: imperativul abordării procesual- 
sistemice (situaţionale). 


Definirea situațională a semnului poate fi fructoasă şi pentru 
realizarea unui scop implicit formulat: acela de a stabili criterii unitare 
şi totodată complete de clasificare a sistemelor de semne. Considerarea 


'5 Mă refer, în acest context, la “situaţia de comunicare” (semioză) pe care 
prezenţa activă a semnului o generează, pe parcursul trecerii sale de la emitent la 
receptor, aşa cum în capitolele următoare ale lucrării se va descrie pe larg. 

parametrilor înşişi ai semiozei drept tot atitea criterii de clasificare 
corespunde perfect acestei aspirații taxinomice. Căci, procedînd în acest 
mod, cîteva obiective conceptual-metodologice pot fi împlinite şi 
anume: 

e în consens cu principiul defolierii, se caracterizează într-o 
modalitate aplicativă — înainte de a-i fi descris integral din punct de 
vedere teoretic — parametrii fundamentali ai semiozei: macrocontextul 
semiozei (relația realitate-gîndire-limbaj şi codurile presupuse de 
aceasta), tipul de emitent / transmițător, tipurile de mesaj raportate 
relaţiei de semnificare dintre semnificant şi semnificat, modalităţile de 
codare presupuse de relaţia text / discurs, canale şi zgomote aferente, 
receptor / destinatar); 

e se poate argumenta o dată mai mult că semioza este 
“structura de profunzime” a “structurilor de suprafaţă” pe care le 
definesc diferitele sisteme de semne cu care omul operează; 

e se valorifică într-o manieră integratoare contribuţiile istorice 
vizînd definirea sistemelor de semne care ne-au stat la îndemînă; 

e se completează — acolo unde este posibil — locurile goale cu 
noi posibile tipologii sau le lăsăm libere pentru o ulterioare intervenții. 

În concluzie, putem considera că definirea semnelor şi 
realizarea unei taxonomii integratoare a sistemelor de semne elaborată 
prin raportare la structura modelului situaţional'* permite într-un anume 
mod să depăşim “dezordinea semiotică” determinată de absenţa unei 
metodologii taxinomice unificatoare, răspunzînd totodată imperativului 
de a plasa semnele şi relaţiile generate de ele în sistemul culturii însuşi. 


'* Ca un exerciţiu aplicativ, o atare clasificare urmează a fi propusă într-o 
variantă îmbogățită a prezentei lucrări. 

Capitolul 2 


SEMIOZA: 
LIMBAJ-OBIECT AL 
ANALIZEI SEMIOTICE 


«Prin ORDINE vei găsi calea. Nu ai 
văzut că CUVÎNTUL se naşte din Haos? Nu ai 
văzut că LUMINA se naşte din FOC? Caută şi 
în viaţa ta această ordine. Echilibrează-ţi şi 
ordonează-ți viața. Potoleşte-ţi  Haosul 
emoţiilor şi vei avea ordine în VIAŢĂ. 

ORDINEA născută din haos îți va 
aduce CUVÎNTUL SURSEI, îţi va aduce 
puterea CICLURILOR, şi va face din sufletul 
tău o forță ce va traversa epocile, un SOARE 
perfect din Sursă». 


ec 


Tăblițele de Smarald ale lui Thoth 


e situaţia semiotică: repere definitorii 

e spre o integratoare semioză: 

modelul “grafului semiotic” 

e explicaţii (ne)convenţionale cu privire 
la geneza “cuvîntului-lumină” 


2.1. SITUAȚIA SEMIOTICĂ: 
REPERE DEFINITORII 


Se ştie că pentru a putea fi cu adevărat definită, orice ştiinţă 
presupune delimitarea obiectului şi a metodologiei specifice. S-a 
desprins, credem, din concluziile capitolului anterior opțiunea noastră 
pentru a considera — în consens cu alţi cercetători — semioza ca obiect 
al semioticii. Potrivit principiului trecerii de la general la particular, 
cîteva accepțiuni definitorii am putea asocia, pentru început, 
conceptului de “semioză”. 


* 


În viziunea lui Peirce, poate că primul care foloseşte acest 
termen, o semioză (semeiosy, semiosis) ar fi “o acţiune, o influenţă care 
să constituie, sau să implice, o cooperare între trei subiecte — ca, de 
exemplu, un semn, obiectul său şi interpretantul său — o asemenea 
influență tri-relaţionară nefiind în nici un caz reductibilă la o acţiune 
între perechi” [1931: 5.484]. Înțelegerea acţiunii de “cooperare între 
subiecte” ca proces de comunicare a permis ca, în ultimile decenii, prin 
semioză să se înţeleagă o “transmitere de semnificații prin intermediul 
unor simboluri” [Lundberg ş.a., 1954: 360]. Altfel spus, situația de 
comunicare se constituie drept cadru de generare şi implicit de 
finalizare (prin faptul de a fi producătoare de cunoaştere) al unei 
situații semiotice (semioză), ceea ce face ca — în ultimă instanță — între 
cele două concepte să se instituie o identitate structurală şi funcţională. 

Regăsim, astfel, punctul de vedere al lui Thomas A. Sebeok, 
care notează [2002: 25]: “Obiectivul primordial al semioticii este de a 
înțelege atît capacitatea unei specii de a produce şi înțelege semne, cît 
şi, în cazul speciei umane, activitatea generatoare de cunoaştere pe care 
capacitatea respectivă le permite oamenilor să o înfăptuiască. Cea dintîi 
este cunoscută sub numele de semioză, în timp ce a doua activitate este 
cunoscută sub numele de reprezentare”. Sau, cu alte cuvinte definite: 
“Semioza este capacitatea biologică propriu-zisă care stă la baza 
producţiei şi înțelegerii semnelor, de la semnalele psihologice simple 
pînă la acelea ce revelează un simbolism de o înaltă complexitate. 
Reprezentarea este o utilizare deliberată a semnelor pentru a cerceta, 
clasifica şi, în consecinţă, a cunoaşte universul”. 

În ultimă instanță, fiind coprezente şi determinîndu-se reciproc, 
cele două situaţii pot să fie identificate, cu un grad mai mare sau mai 
mic de suprapunere, în cdrul unei porcesualități pe care am putea-o 
numi generic comunicare. Regăsim astfel implicit punctul de vedere al 
lui Umberto Eco, pentru care semiotica trebuie concepută ca fiind 
“studiul unei activităţi creatoare de semioză [1982: 381, 383]. În acest 
context, prin semioză ar trebui să înțelegem “procesul prin care 
indivizii empirici comunică, iar procesele de comunicare devin posibile 
datorită sistemelor de semnificare. Din punct de vedere semiotic, 
subiectele empirice pot fi doar identificate ca manifestări ale acestui 
dublu aspect (sistematic şi procesual) al semiozei. Aceasta nu este o 
aserțiune metafizică: este o opțiune metodologică” [1982: 383]. În 
limitele unei atare metodologii, semioza “ar trebui să figureze ca o 
condiţie sine qua non printre «criteriile de apartenenţă», ar trebui deci 
să decidă dacă un sistem oarecare este şi sistem semiotic” |Carpov, 
1978: 11]. 


Concluzionînd, înțelegem că în sensul ei cel mai general, 
semioza materializează la nivel cognitiv-empiric capacitatea ființei 
umane de a cunoaşte lumea prin semne. Sau, definită în termenii lui 
Charles Morris, semioza este “un proces avînd ca specific producerea 
de semne, prin semioză un obiect devenind semn şi funcționînd ca 
atare” [cf. Ionescu, 1993: 220]. Din acest motiv, cazul particularizat al 
transmiterii gîndurilor sau a sentimentelor cu ajutorul unor semne 
reprezintă un proces de creare a unor situații semiotice [Schaff, 1966: 
174-175]. Analiza conceptual-abstractă a unui astfel de proces se 
constituie în demers semiotic, în meta-limbaj avînd ca limbaj-obiect 
semioza propriu-zisă. 

Importanța cu totul aparte pe care semioza o îndeplineşte în 
cercetarea sistemelor lumii impune să-i asociem o analiză aparte, 
urmărind: modelele istoric constituite ale situaţiei  semiotice, 
orizonturile moderne ale semiozei acceptată ca situaţie de comunicare, 
arhitectura situațiilor de comunicare semiotică, descrierea diferitelor 
tipuri de semioză prin intermediul unor instrumente operaționale. 

2.1.1. Semioza, o situaţie de comunicare 


Extrapolînd universul semnelor şi dincolo de existenţa ființei 
umane, potrivit concepției universalist-semiotice vom spune că o 
situație semiotică se defineşte întotdeauna acolo unde apare un semn, 
exprimînd un proces real sau virtual de transmitere / comunicare a unei 
informaţii anume. Întrucât lumea, în ansamblul ei, se caracterizează prin 
prezența  semnelor-informaţii, putem vorbi — de pe poziţiile 
pansemiotismului — de o infinitate de semioze potenţiale sau reale, 
generînd tot atîtea situaţii potențiale sau reale de comunicare. 

Potrivit lui Umberto Eco, un proces de comunicare poate fi definit 
ca “trecerea unui Semnal (ceea ce nu înseamnă în mod necesar «un semn» 
de la o Sursă, cu ajutorul unui Transmițător, printr-un Canal, la un 
Destinatar (sau punct de destinaţie)” [1982: 20]. Un atare proces se poate 
institui în contexul unor variate situaţii de comunicare, între: 

a) două entități (sisteme) naturale (ca proces de reflectare a razei 
de lumină pe oglinda lacului, de exemplu); 

b) o entitate naturală şi un sistem tehnic, artificial (receptarea 
pe pelicula fotosensibilă a unei fotografiei a semnalului luminos emis 
de o stea, bunăoară); 

c) două entități (sisteme) artificiale, între două sisteme tehnice 
(interferența spoturilor de lumină pe care două reflectoare le generează, 
de pildă); 

d) un sistem natural sau artificial şi sistemul uman (receptarea 
unei raze de lumină emise de o sursă cosmică sau tehnică de către 
ochiul uman); 

e) două instanțe umane care comunică în mod conştient, prin 
transferul de semne (semnale) cu sens; aprinderea focului pentru 
înştiințarea unei agresiuni militare, constituie un exemplu de astfel de 
comunicare. 

Constatăm că procesul de comunicare poate fi definit între două 
extreme, virtuală şi reală. Cîteva consideraţii asupra fiecăreia dintre ele 
se impun în acest context. 


(1) Primele trei situații mai sus menţionate (a, b, c) le vom 
încadra în categoria unei “comunicări” virtuale. În mod obişnuit, 
asemenea procese de transfer informaţional între entități lipsite de 
conştiinţă sînt numite procese de reflectare. Ele presupun reflectarea 

unui semnal-informaţie (aparţinînd unui sistem natural sau artificial) în 
sfera de proprietăţi a unui receptor de aceeaşi factură. Acceptarea în 
sfera relaţiei de comunicare a unei atare situaţii — pe care gîndirea 
raționalist-ştiințifică o respinge fără nici un echivoc — decurge din 
necesitatea metodologică de a cuprinde în sfera semiozei şi punctul de 
vedere al concepției spiritualist-idealiste, care formulează următorul 
argument: nu există nici un substrat, nici o realitate a lumii care să nu 
fie obiect al cunoaşterii şi referinței semnificatoare; căci, graţie 
conştiinţei absolute a divinității creatoare, totul în univers are 
semnificaţie. Regăsim, în acest context, punctul de vedere universalist 
al lui Charles Peirce, pentru care “lumea nu se compune din două feluri 
de lucruri care se exclud reciproc: semne şi nonsemne, sau, altfel spus, 
lucruri care au semnificație şi lucruri care nu. De fapt, nu există obiecte 
lipsite de semnificație” [cf. Oehler, 1985: 65]. 


(2) Penultima situaţie mai sus menţionată (d) descrie un proces 
de comunicare cvasireal, întrucît vizează mecanismul prin care unui 
semnal-informaţie emis de o sursă fizică naturală sau artificială 
(emitent inconştient) i se asociază o semnificaţie-sens de către un 
subiect uman (receptor conştient). În momentul în care receptării 
(percepţiei) de acest gen i se asociază o interpretare adecvată, în 
limitele unui cod (sistem referențial de semne) se cheamă că s-a instituit 
o “cvasisemioză”, cum am putea-o denumi), avînd în vedere calitatea 
diferită a celor doi poli ai schimbului de informaţii, avînd drept 
consecinţă însă un proces de semnificare totală. Semnele rezultate în 
urma acestui gen de comunicare — specific cunoaşterii ştiinţifice, de 
exemplu — sînt semne reale, deoarece au trecut prin filtrul unei 
conştiinţe semnificatoare, pentru a se închega în coduri semiotice (de 
cunoştinţe) prin care lumea însăşi poate fi descrisă. 


(3) Transferul de informaţii între subiecți conştienţi descris în 
cazul (e) — comunicare între oameni, sau între oameni şi orice altă 
instanță conştientă, care ar putea să existe —, defineşte forma reală a 
comunicării. Aceasta presupune o situaţie semiotică (de comunicare) 
unanim acceptată ca atare, utilizînd semnul ca dualitate a unui semnal 
semnificant şi a unui conținut semnificat. 


* 

Definînd semiotica drept “ştiinţă a procesele culturale studiate 
ca procese de comunicare”, Eco sugerează că dincolo de orice proces 
comunicativ există un sistem de semnificare [1982: 19]. Asertînd, 
aşadar, o certă distincţie între “semiotica semnificării”, tratată de teoria 
codurilor, şi “semiotica comunicării”, cercetată de teoria producției de 
semne, Eco îşi stabileşte de la bun început conţinutul celor două 
niveluri analitice, precizînd că [1982:14-15]: 

e avem de-a face cu un sistem de comunicare (şi implicit cu un 
cod) atunci cînd există posibilitatea — instituită printr-o convenţie 
socială anterioară — de a lua naştere funcţii-semn, independent de faptul 
că functivele acestor funcţii sînt unități discrete, numite «semne», sau 
sînt secvenţe discursive mari; 

e avem un proces de comunicare atunci cînd posibilitățile 
oferite de un sistem de semnificare sînt utilizate pentru a genera 
expresii fizice (obiectuale) sau pentru a împlini diferite alte scopuri 
practice. 

Se sugerează existenţa sistemelor de semne precede — în 
calitate de cadru responsabil al “regulilor de competență comunicativă” 
(procesuală) — desfăşurarea procesului însuşi. Acest punct de vedere se 
confruntă, însă, cu acelaşi paradox cu care Cratylos îl înfrunta pe 
Hermogenes: dacă utilizarea cuvintelor (semnelor) presupune un cadru 
convenţional, prin mijlocirea căror semne (cuvinte) s-a instituit acest 
cadru ? 

Căutînd o ieşire din acest paradox, ne vom plasa - o dată mai 
mult — pe poziția mediatoare a logicii lui “şi/şi”. În acest scop, va trebui 
să întărim — pe de o parte — adevărul că în absența semnificării nu 
putem vorbi de comunicare, ci doar de reflectare. Simpla percepție prin 
simțuri a unei realități oarecare de către un animal nu înseamnă 
semnificare, ci reflectare. Acelaşi lucru îl putem spune şi despre o ființă 
umană care nu asociază obiectul receptat de analizatori cu o 
semnificație specifică, care nu îl decodifică prin plasarea lui într-un cod 
de semnificaţii preexistente sau, în eventualitatea că acest cod lipseşte, 
prin construirea unui cod nou, adecvat (ipotetic) obiectului respectiv. 
Aceasta este rațiunea pentru care se poate spune că “ori de cîte ori 
observăm ceva, acea observaţie presupune deja o semioză pe care se 
bazează, şi datorită căreia obiectul observat există ca obiect — deci ca 
ceva perceput, simțit, cunoscut — mai înainte de orice” |Deely, 1997: 5]. 
Pe de altă parte, însă, situația de comunicare este cea care permite 


81 


semnului să se manifeste în mod real. Numai cînd există proces de 
comunicare real — respectiv o transmitere efectivă de informaţii de la o 
instanță naturală / artificială sau umană către un receptor uman, care o 
receptează — putem vorbi de instituirea unui proces de semnificare 
reală, deci de semioză, de semn real (nu numai potenţial), de o 
semiotică a realităţii (nu numai a virtualității). Spre exemplu, omul şi-a 
dobîndit competența semnificării lumii (vezi geneza codului semiotic 
profund [Stănciulescu, 1996]) printr-un proces în care, alături de 
componenta biologică şi cea psihologică, componenta socială (avînd 
drept coordonată majoră comunicarea/cooperarea cu semenul) a jucat 
un rol decisiv. La rîndul lor, competențele bio-psihice înnăscute ale 
fiinţei umane sînt rezultatul unei “comunicări genetice” extinse pe 
parcursul cine ştie cîtor generații de hominizi. 

Avînd în vedere aceste aspecte, opinia lui Eco că este posibilă o 
semiotică a semnificării independentă de o semiotică a comunicării, dar 
nu şi invers, trebuie nuanţată în acest context prin următoarea precizare: 
relația de relativă autonomie poate fi pusă în discuţie numai după ce, 
prin comunicare cu natura, cu semenul sau cu sine însuşi, omul şi-a 
constituit codul semiotic profund, mai întîi, codurile semantice derivate 
ale limbajului verbal şi nonverbal, mai apoi. Chiar şi după această 
etapă, dacă acceptăm că şi atunci cînd semnifică “de unul singur” (cînd 
gîndeşte realitatea exterioară sau interioară lui, fără a transmite aceste 
gînduri nimănui, pe nici o cale explicită) omul comunică de fapt: cu el 
însuşi, pe de o parte, sau, in extremis, cu comunitatea umană în 
ansamblul ei (prin cîmpul conştiinţei colective, în eventualitatea că 
acesta există), pe de altă parte. Aristotelica “gîndire care se gîndeşte” 
constituie, astfel, poate cea mai rafinată formă posibilă de comunicare. 

În consens cu aceste consideraţii, trebuie să conchidem că nu 
există comunicare fără semnificare, dar nici semnificare fără 
comunicare. lată de ce vom putea spune că “situaţia semiotică” (de 
semnificare) şi “situaţia de comunicare” (de transfer a conținutului 
semnificativ) sînt două etape corelate ale unuia şi aceluiaşi proces, pe 
care sintetic îl putem numi: “situație semiotică de comunicare”, 
“situaţie de comunicare semiotică”, “semioză comunicativă” sau, pur şi 
simplu, semioză. Prin urmare, “semiotica semnificării” şi “semiotica 
comunicării” devin două instanțe ale uneia şi aceleiaşi semiotici: 
semiotica “comunicării semnificative”. Cele două procese — al 
semnificării şi al comunicării — se manifestă prin mediere reciprocă, 

reflectîndu-se unul în celălalt — în consens cu paradoxul “oglinzilor 
paralele” — generînd o semioză fără de început şi fără de sfîrşit: 
„„semnificare — comunicare — semnificare — comunicare... 

Într-o accepţiune dialectică, se poate spune că semioza 
“semnificării comunicative” şi aceea a “comunicării semnificative” pot 
fi concepute ca “etape corelative ale aceluiaşi proces de in-formare a 
cunoştinţelor” [Rovenţa-Frumuşani, 1995: 17]. În consecință, dacă am 
fi foarte scrupuloşi în utilizarea terminologiei, ar trebui să formulăm ca 
obiect al semioticii semioza “semnificării comunicativ-semnificante”, 
Chiar dacă la o primă vedere o atare sintagmă ar putea să pară 
redundantă. În realitate, această “semioză semiotică” — iată o altă 
aparentă redundanţă — nu face altceva decît să descrie în ordinea unei 
logici a temporalității principalele etape ale oricărui tip de comunicare 
prin semne. 


x 


Trebuie să precizăm, în acest context, că nu toți specialiştii 
(semioticieni inclusiv) subscriu la ideea că teoria comunicării este cel 
mai potrivit cadru pentru a descrie toate tipurile de situații semiotice. 
Raportîndu-se limbajului gestual, de exemplu, A. J. Greimas, 
recunoaşte că studiile de specialitate eleborate de R. Cresswell, P. 
Fabbri, C. Hutt, F. Rastier ş.a. angajează în mod relativ distinct [1975: 
87-88]: 

e statutul comunicării, în calitate de structură specifică a 
conținutului, manifestată prin comportări gestuale ce — fie că pun în joc 
numai motricitatea corpului, fie că folosesc într-o măsură mai mare 
spațiul înglobant — vor să stabilească, să mențină sau să întrerupă 
comunicarea interumană; 

e statutul enunțului, în calitate de ansamblu al modalităților de 
judecată ce poate fi făcut despre un enunț (de genul asentiment vs. 
refuz, certitudine vs. îndoială, mirare vs. viclenie etc.). 

Cele două modalități complementare de a reacționa în procesul 
de comunicare (gestuală, dar nu numai) s-ar identifica cu cele două 
forme ale comunicării curente pe care Habermas le evidențiază [1983]: 

e acţiunea comunicativă propriu-zisă (interacțiunea), care 
presupune schimb nemijlocit de informații, experiențe legate de acțiune 
(prin intermediul uneia dintre formele explicite ale limbajului verbal, 
scris etc.); 

e acțiunea discursivă (înţelegerea), avînd ca scop instituirea 
unui acord / dezacord cu privire la mesajul conţinut într-o acţiune 
comunicativă anterioară, fără a mai schimba în mod efectiv informaţii. 

Întrucît emitentul unui mesaj poate lua cunoştiință — direct sau 
indirect — de reacția receptorului, modificîndu-şi eventual atitudinea, 
opinia, acţiunea etc. în funcţie de această reacție, putem spune că, în 
pofida absenței explicite a schimbului de informații, discursul 
generează totuşi o situaţie de comunicare (deci o semioză), mai mult 
sau mai puţin virtuală, respectiv reală. Cercetînd natura semiozei ce 
poate defini gestualitatea ca prezență semnificantă în lume, Greimas 
ajunge la concluzia că: “Dacă nu ne punem de la început problema 
statutului semiotic specific gestualității, riscăm să nu operăm decît 
transpuneri de modele metodologice — modele pe care ni le oferă, de 
exemplu, teoria comunicării — şi nu vom ajunge decît la constatarea 
negativă a nonadecvării lor” [1975: 97]. O atare opinie vizează implicit 
imposibilitatea identificării depline a celor două forme ale comunicării 
menţionate de Habermas, respectiv lipsa de autonomie a acţiunii 
discursive în raport cu cea comunicativă. Altfel spus, acţiunea gestuală 
— prin multiplele sale forme (atributivă, modală, mimetică, ludică etc.) 
— nu s-ar constitui, datorită “dezolantei lor sărăcii”, decît ca reflexe 
palide ale comunicării lingvistice. Fiind de acord cu acest punct de 
vedere, nu putem exclude totuşi — aşa cum am precizat mai sus — 
integrarea gestualității în categoria proceselor de comunicare, deci 
implicit a semiozei, doar pentru simplul fapt că se caracterizează printr- 
o limitată capacitate de a transmite informaţie. Chiar şi atunci cînd 
aparent nu este însoţită de nici o transmitere explicită de informaţii, 
semioza definită de gestualitate poate fi considerată una virtuală 
(implicită), care are posibilitatea oricînd de a deveni reală prin 
explicitare verbală, scrisă etc. Greimas însuşi recunoaşte (implicit) 
această posibilitate, atunci cînd defineşte semioza unui program gestual 
ca fiind “relația între o secvenţă de figuri gestuale, luată ca semnificant, 
şi proiectul gestual considerat ca semnificat” [1978: 101]. 

* 

Avînd ca obiect de studiu semioze cu o doză mai mare sau mai 
mică de “realitate”, semiotica se constituie prin excelență ca ştiinţă a 
semnelor pe care omul le construieşte şi le grupează în limbaje 
semnificante, prin intermediul cărora el îşi mediază procesul cunoaşterii 
lumii exterioare şi interioare lui. În limitele unei atare semiotici, 

mecanismele “semnificării comunicative”, respectiv ale “comunicării 
semnificative”, vor fi studiate în raport cu două niveluri complementare: 

a) unul generativ-empiric, materializînd competenţa general- 
umană: 

— de a cunoaşte şi re-crea lumea prin medierea codurilor 
semnelor; subnivelul unei “semiotici a semnificării”, cu caracter 
regulativ-normativ (existenţa codului impune o anume receptare şi 
utilizare a lor), ar fi implicat în acest context; 

— de a contribui în permanenţă la îmbogățirea şi nuanţarea 
acestor coduri prin intermediul transferului de semne; subnivelul unei 
“semiotici a comunicării”, ipostaziind dimensiunea procesuală a 
utilizării semnelor şi sistemelor de semne, este implicat cu 
preponderență în acest cadru; 

b) altul, conceptual-teoretic, vizînd interpretarea abstractă, 
formală a celui dintîi, identificat cu demersul semiotic însuşi, ca teorie 
a producerii şi optimizării sistemelor de semne. 

x 

Dacă, în cercetarea situației de “semnificare comunicativă”, 
demersul semiotic se implică deopotrivă prin componenta sa teoretică 
(prin efortul de a defini trăsăturile principalelor sale categorii: semn, 
semioză, semnificare etc.) şi metodologică (prin definirea unor 
semiotici de ramură, specifice diferitelor coduri de semne naturale, 
culturale etc.), în realizarea celui din urmă ea îşi angajează cu precădere 
resursele metateoretice (valorificînd posibilitatea sistemelor de semne 
de a se apleca analitic, nuanţator, asupra propriilor lor dimensiuni). 


2.1.2. Modele istorice ale semiozei 


Pe fondul acestor modalităţi de semnificare-comunicare, în care 
semnul joacă rol de mediator al adevărurilor lumii, adevăruri 
descoperite, conservate şi transmise de la o generație la alta, s-au 
construit în istoria relației dintre om şi lume diferite modele ale situaţiei 
semiotice. Faptul că există o unitate spirituală a omului din toate 
timpurile şi locurile rezultă şi dintr-o “curioasă” obsesie a modelului 
triangular în descrierea parametrilor esențiali ai semiozei. Dacă vom 
constata că într-o formă sau alta toate aceste modele regăsesc triada 
fundamentală realitate-gîndire-limbaj, “obsesia” triunghiului semiotic 
apare ca semn al unei fireşti corelaţii. 

2.1.2.1. Triunghiul semiotic: o clasică obsesie 


Filosofia orientală antică, în speţă cea chineză şi indiană, a 
prefigurat mare parte din demersurile ulterioare ale gîndirii occidentale 
cu privire la triada mai sus amintită, aşa cum o deosebită lucrare a 
logicianului Anton Dumitriu consemnează [1975: 31]. Încă din secolul 
sec. V î.H., pentru “dialectica moistă” (promovată de Mo-Tse) şi pentru 
“şcoala numelor” (susţinută de Ming-Kin) o constantă preocupare o 
reprezintă căutarea raportului dintre realitate şi vorbire, ca exprimare a 
denumirilor (nume date obiectelor lumii). Regăsim implicit, în acest 
context, semnele unei dispute care va marca întreaga istorie a filosofiei 
limbajului şi nu numai: disputa dintre naturalism şi convenționalism, 
adică dintre numele care îşi originează esenţa in re (în lucru) şi numele 
ce au o origine strict socială (convenţională). Această confruntare 
istorică se va manifesta în timp sub diferite forme, începînd de la 
realism şi nominalism, pînă la inneism şi constructivism. 

Pe fondul unei atare dispute, filosofia chineză a limbajului a 
dezvoltat următoarea triadă fundamentală: 

e realitate — cuvint ca substrat sonor — nume ca semnificaţie 
a unui fragment de realitate; ceea ce, în termenii semiologiei moderne, 
înseamnă ciclul: 

e referențial — semnificant — semnificat. 

În universul filosofiei indiene, Gramatica lui Panini, mai întâi, 
logica Nyaya, mai apoi, definesc o primă tentativă complexă de 
abordare semiotică a structurilor lingvistice. Raționamentul semiotic 
este alcătuit pe relația dintre aceleaşi trei elemente mai sus numite, 
adică [cf. Al-George, 1976: 58-61]: 

e obiectul semnificat (lingin) — substratul ontologic (ahara, 
adhikarana) — semnul (linga). 

Această relaţie descrie cel dintîi triunghi al “semnului natural / 
convenţional” prezent într-o teorie explicită a semnelor, dînd seama de 
trei semioze majore, în măsură să descrie în termeni culturali 
mecanismele creaţiei lumii |Stănciulescu, 1995: 218-220]: 

— latura  semnificantului este absorbită în cea a 
semnificatului: această situație descrie modelul creaţiei de 
tip “discurs / nontext”, în care divinității creatoare îi revine 
misiunea de a proiecta peste lume (iniţial inertă, “non- 

textuală”) proiectul propriului său “discurs semnificator”, 
semnificînd-o astfel; 

— latura  semnificatului este absorbită de aceea a 
semnificantului: această situaţie corespunde modelului de 
tip “text-nondiscurs”, în care lumea este înțeleasă ca fiind o 
structură semnificantă coerentă, în virtutea unor legi 
imanente care i-au îngăduit să devină, iar nu datorită 
existenţei unui anterior discurs prefigurator; 

— ambele laturi ale triunghiului  (semnificatul şi 
semnificantul) sînt identificate cu baza triunghiului, prin 
care relaţia însăşi de semnificare este sugerată; în această 
accepţiune, corespunzînd modelului “non-discurs / non- 
text”, lumea apare ca fiind o construcție culturală a fiinţei 
umane, care ar proiecta peste realitatea existentă 
accepțiunile subiective ale propriilor sale construcții, 
explicaţii, interpretări. 

Este suficientă această sugestivă corelație cu contribuţiile 
semioticii indiene, pentru a înţelege cît de fertile ar fi pentru exegezele 
teoretice actuale înțelesurile unei înțelepciuni atîta vreme ignorate. 

x 

Gîndirea filosofică europeană pare a găsi o primă definiție a 
semiozei în textele lui Aristotel. Acordînd Logosului puterea “capturării 
de înțelesuri”, Stagiritul îi va asocia implicit şi o dimensiune semantică. 
În planul relaţiei dintre gîndire şi limbaj, tratată în “Despre 
interpretare”, filosoful observă că orice lucru are şi nume (in voce), şi 
noţiune (in mente), avînd în vedere că: “Sunetele articulate prin voce 
sînt simboluri ale stărilor sufleteşti, iar cuvintele scrise sînt simboluri 
ale cuvintelor vorbite...; stările sufleteşti pe care sunetele le 
simbolizează direct sînt aceleaşi pentru toți, după, cum la rîndul lor, sînt 
şi lucrurile ale căror imagini sînt reprezentările noastre” [ Aristotel, 
1957: 266]. 

Triunghiul semiotic aristotelic descrie astfel structura 
conceptuală a semnului însuşi (symbolon), prin succesiunea: 

e lucruri — stări sufleteşti — sunete articulate”. 


7 Am optat pentru descrierea în această succesiune a triunghiului semiotic, 
dată fiind logica relaţiei de denumire: existența lucrului (natural) precede în mod 
obişnuit numele asociat. Adesea, această succesiune este inversată de exegeţi, care o 


87 


Pe filiera aristotelică, stoicii au încorporat conceptului de lekton o serie 
de complementare accepţiuni |Dumitriu, 1975: 208-211]: “ceea ce este 
spus”, “semnificat”, “ceea ce se înțelege cînd se vorbeşte cu sens 
deplin”, accepţiuni care descriu dimensiunile fundamentale ale 
semiozei însăşi. Situația semiotică, deşi nu este explicit formulată în 
puţinele texte rămase de la stoici, presupune triada: 

e obiect de referință / în afara limbii (pragmata) — 
semnificație / ceea ce se semnifică (lekton) — semn / în voce 
(semeion). 

Sintetic, concepţia stoică cu privire la situația semiotică este 
reprodusă de Sextus Empiricus, în “Adversus mathematicos” (VII, 80): 
“A vorbi înseamnă a emite sunetul cu sens corespunzător unui lucru” 
[cf. Munteanu, 1991: 153]. 

Deşi natura triadică a relației de semnificare este prezentă în 
întreaga istorie a semioticii, Augustin este primul care utilizează 
constant “doctrina semnelor” în cadrul unei teorii a limbajului şi a 
comunicării. Definind cuvîntul drept “semnul unui anumit lucru, pentru 
că, emis de un vorbitor, el poate fi înţeles de un ascultător” [1991: 49], 
Augustin introduce pentru întîia oară în situația semiotică, înțeleasă ca 
act de comunicare, doi parametri umani: emițătorul şi receptorul 
mesajului verbal. 

Dincolo de această definiţie, pe filiera tradiției triangulare, 
semioza lui Augustin sintetizează următoarele elemente: 

e res / aliud aliquid (lucru) — animus / cogitatio (spirit / 
minte) — signum / verbum (semn). 

“Cuvintele sînt semne ale lucrurilor atunci cînd îşi primesc 
puterea de semnificare de la ele”, notează Augustin, implicînd în 
această corelaţie patru elemente: res (lucru) — verbum (cuvînt) — 


prezintă astfel: sunete — stări sufleteşti — lucruri. Un astfel de model corespunde unei 
creaţii de tip “creaţionist”, în care aserţiunea ontologică: “La început a fost semnul / 
cuvintul” este absolutizată. Extrapolată la nivelul realității umane, o atare inversiune ar 
însemna că lumea naturală în care omul trăieşte ar fi o expresie a generării sale prin 
cuvînt / gînd. Dacă o atare opţiune poate fi (meta)fizic justificată la scara unui Creator 
Divin [Stănciulescu, 2004], ea nu poate asumată şi la nivelul relației omului cu 
cosmosul, chiar dacă un text din Rig-Veda consemnează: “Aşa au făcut zeii, aşa fac şi 
oamenii”. Un anume adevăr poate fi totuşi găsit în relaţia dintre gîndul creator (cuvînt / 
semn) şi lucrul creat, avînd în vedere că homo significans creează / imaginează mai întîi 
forma mentală, dîndu-i astfel (implicit sau explicit) un nume simbolic, după care o 
modelează şi în fapt, fizic. 

dicibile (ceea ce se poate spune) — dictio (exprimare). “Ceea ce am 
numit verbum — explicitează în continuare semioticianul — este şi 
cuvînt, dar şi semnifică un «cuvînt»; ceea ce am numit dicibile este 
cuvînt, dar nu desemnează un «cuvînt», ci desemnează ceea ce este 
inteligibil în cuvînt şi se păstrează în spirit. Şi ceea ce am numit dictio 
este cuvînt, dar nu un cuvînt care desemnează două [lucruri] simultan: 
se desemnează şi pe sine însuşi, în calitate de cuvînt, dar şi ceea ce se 
petrece n spirit prin intermediul cuvîntului. Ceea ce am numit res — 
«lucru» — este un cuvînt care desemnează cele ce rămîn după ce am 
exceptat cele trei [elemente] numite mai sus” | Augustin, 1991: 55-56]. 

Reordonarea posibilă a acestor dimensiuni ale semiozei 
lingvistice sugerează o altă contribuţie originală a lui Augustin: aceea a 
distincției implicite dintre nivelul analizei lingvistice şi acela al analizei 
translingvistice, dispunînd de valenţe autoreferențiale. Dacă triada res 
— verbum — dicibile dă seama de ceea ce putem numi plan empiric al 
comunicării verbale, triada verbum — dicibile — dictio reflectă nivelul 
superior al comunicării metalingvistice, discursive, prin care palierul 
primar al comunicării este asumat şi interpretat. Astfel, ceea ce 
reprezintă metalimbaj pentru o primă situaţie semiotică devine limbaj- 
obiect pentru o următoare semioză şi aşa mai departe. Într-o foarte 
ascunsă sugestie, regăsim aici ideea “semiozei infinite” pe care mult 
mai tîrziu o va teoretiza Charles Peirce. 

Sugestia semiozei regresive este cea care conduce la o situație 
originară, care nu-şi mai are cauza în exterior, ci “în sine”, cum spunea 
Spinoza. În această ipostază, Dumnezeu apare ca “Prim Semiotician”, 
generator al unui triunghi semiotic pe care dogmatica creştină l-a 
exprimat prin intuiţia “triplului ipostas”: 

e Tatăl (semnifica?) — Duhul (semnificare) — Fiul 

(semnificant). 

Relaţia de iconicitate / identitate ființială între cele trei 
ipostasuri care definesc “semioza divină”, în care termenii definitorii 
sînt coexistenţiali, pentru a defini SEMNUL de început care este 
DUMNEZEU UNUL, este cît se poate de sugestiv descrisă de Ioan 
Damaschin, care notează: “Fiul este icoana Tatălui, iar Duhul icoana 
Fiului, prin care Hristos, locuind în om dă acestuia asemănarea cu 
Dumnezeu, Duhul cel Sfînt este Dumnezeu; el stă la mijloc între cel 
nenăscut şi cel născut şi este unit de Tatăl prin Fiul” [1938: 72]. 

În concluzie, urmărind retrospectiv aceste istorice contribuţii — 
pe care într-o formă sau alta le regăsim şi la gînditorii incipientei epoci 
moderne (la Bacon, Hobbes, Locke, Poinsot, Leibniz ş.a.) — vom 
constata în toate modelele luate în seamă se regăseşte ca invariant 
diada semnificant — semnificat, în diferite chipuri definite, care se 
corelează cu o realitate de referinţă, obiectuală sau mentală. 


2.1.3. Triunghiuri ale semioticii moderne: 
de la virtualitate la realitate 


In cele ce urmează, un “triunghi analitic” de referință pentru 
istoria modelelor semiotice va fi luat în seamă: Saussure, Peirce, 
Ogden-Richards. 


(1) Ferdinand de Saussure. Am notat în cele de mai sus faptul 
că diada semnificant — semnificat este principial prezentă în modelele 
semiotice istorice. Cu siguranță că cercetîndu-le, lui Ferdinand de 
Saussure nu-i va fi fost deloc greu să recupereze această diadă în 
termenii lingvisticii deja nuanțţate a secolului al XIX-lea şi să o ridice la 
rang de principiu absolut. Căci, fiind în mod declarat adeptul 
“dualismului pur”, Saussure nu vorbeşte nicăieri, în mod explicit, de 
existența vreunui “triunghi semiologic”. Se ştie că “purismul” lui 
Saussure era asociat cu intenţia sa de a izola obiectul lingvisticii — 
limbajul — de influențele altor discipline, cum ar fi istoria, geografia, 
fiziologia, sociologia. 

În acest declarat scop — de a căuta un principiu nereductibil la 
principiile altor discipline — el îşi va îndrepta atenţia asupra actului de 
comunicare, într-o dublă ipostază [lonescu, 1993: 68-69]: 


— individuală echivalată cu “vorbirea” (parole), presupunînd 
o componentă psihică (semnificatul) şi una psiho-fiziologică 
(semnificantul), cercetată din perspectiva semiologiei; 

— supraindividuală, socială, echivalată cu “limba” (langue), 
realitate pe care vorbirea se sprijină şi care ar constitui adevăratul 
obiect de cercetare al lingvisticii. 


18 Aceste contribuţii vor putea fi nuanţate într-o viitoare ediţie a lucrării. 

Raportîndu-ne la accepțiunea suassuriană a conceptului de 
“vorbire”, ca proces de comunicare ce implică semnul lingvistic, am 
putea găsi un al treilea termen în relația de semnificare instituită între 
cele două componente ale semnului. Dar, trebuie să recunoaştem că 
fiind prin excelenţă relaţional, acest termen este de natură funcţională, 
iar nu structurală. În consecință, ne-am putea întreba dacă semiozei lui 
Saussure i-am putea găsi cu adevărat vreo conotaţie triangulară, în care 
— într-o formă sau alta — să se regăsească prezenţa unui indispensabil 
referent. Să ne amintim că tocmai pentru această deliberată excludere a 
referentului din definirea semnului şi implicit a semiologiei, Saussure a 
fost aspru judecat — încă de la apariția “Gramaticii” sale — de cuplul 
Ogden-Richards, care observa că această teorie a semnului a fost de la 
început naivă, fiind lipsită de un contact cu metodele ştiinţifice de 
verificare, deoarece ea a neglijat obiectele la care se referă semnele 
[1923: 4-6]. Această observaţie — care a dat naştere unei succesiuni de 
dispute ulterioare — ar putea constitui pentru noi concluzia speculativă 
că, în mod implicit, Saussure a gîndit — fără a defini însă explicit — 
existența unui virtual triunghi semiotic: acela determinat de 
semnificant, semnificat şi referential (lucrul semnificat). 

O atare virtuală prezenţă a referenţialului i-a fost impusă lui 
Saussure în cel puţin o situaţie, în care — aşa cum a observat Emile 
Benveniste [cf. Miclău, 1977: 165] — lingvistul elvețian a fost obligat la 
o anume inconsecvent în raport cu propriul său punct de vedere. Astfel, 
în definiţia semnului, Saussure arată că acesta este psihic, nereferindu- 
se deloc la obiect. Dar, atunci cînd analizează problema arbitrarietăţii 
semnului, vorbind despre atributul motivării / iconicităţii, Saussure este 
obligat să vorbească şi de nivelul de realitate / referențialitate în raport 
cu care această proprietate a semnului se manifestă. 

O dată în plus se dovedeşte faptul că întotdeauna, mai devreme 
sau mai tîrziu, poziţiile extremiste sînt obligate să recunoască şi valori ale 
extremei negate sau ignorate, precum s-a întîmplat şi în cazul lui Saussure. 


(2) Charles S. Peirce. În mod explicit, semiotica modernă a 
secolului al XIX-lea a conturat imaginea triunghiului semiotic în 
termenii propuşi de Charles Peirce. Aşa cum deja am amintit, pentru 
logicianul american actul semiotic reprezintă o acțiune sau o influență 
care este sau implică o cooperare a trei subiecte: un semn, obiectul şi 
interpretantul său. Este vădită, în această definiţie, deschiderea lui 

Peirce către teoria comunicării, avînd în vedere că semnului i se acordă 
o accepţiune complexă: aceea de a fi “ceva care înlouieşte altceva într- 
un anumit mod şi o anume privință. El se adresează cuiva, adică 
creează în mintea unei persoane un semn echivalent sau mai dezvoltat 
(2.228) |Peirce, 1990: 269]. 

Înțelegerea semnului ca relaţie triadică explică şi condiția 
legăturii sale cu alte semne, avînd în vedere că, aşa cum menţionează 
Klaus Oehler: “Orice semn trebuie să fie prin definiție interpretabil. 
Această interpretabilitate presupune cel puţin încă un semn. Acest semn 
este semn numai dacă este interpretabil, deci presuipune şi el existența 
unui alt semn şi aşa mai departe, la infinit” [1990: 64]. Semioza infinită 
descrisă de Peirce îngăduie cel puţin două complementare interpretări: 

a) Principiul aristotelic — “Trebuie să te opreşti” — impune 
declararea unui palier ultim al spiritului universal, pe care Peirce îl 
defineşte în termeni logico-lingvistici după cum urmează: “Spiritul este 
o funcţie propozițională a universului celui mai larg posibil, astfel încît 
valorile sale sînt semnificaţiile tuturor semnelor ale căror efecte se află 
într-o interrelaţie efectivă” (4.550). Intuitiv, semioza regresivă poate fi 
reprezentată printr-un complex de triunghiuri circumscrise, cu grad de 
generalizare tot mai mare. 

(b) Deschisă către lumea semnelor culturale, semioza 
progresivă generează structuri semiotice tot mai complexe, în care 
referentul / concluziile uneia se constituie în premisă pentru o nouă 
semioză ş.a.m.d. Cascada de semioze ale istoriei umane poate fi 
descrisă printr-o succesiune de triunghiuri deopotrivă înlănțuite şi 
intricate, în care devenirea societății este marcată de transformări 
succesive ale potenţialităţii în realitate, ale implicitului în explicit. 

Continuitatea situaţiilor semiotice a determinat apariția unor 
limbaje culturale ierarhizate, a unor tipuri de discurs în care ceea ce iniţial 
apare ca metalimbaj devine limbaj-obiect pentru discursul imediat 
superior. În acest fel, istoria culturii poate fi scrisă ca o trecere semantică 
de la faza magico-ritualică la cea mitică, specific interpretată mai apoi de 
discursul inițiatico-religios, care, la rîndul său a fost prelucrat filosofic, 
pentru ca, în sfîrşit, ştiinţa să nu se oprească din a-şi spune cuvîntul. 


Semnificarea şi resemnificarea — în termenii unui: “Nimic nou 


sub soare” — constituie aşadar mecanismul semio-logic pe care cultura 
însăşi se întemeiază. 

(3) Ogden-hichards. Poate că tocmai de la necesitatea 
transformării implicitului în explicit au pornit Ogden şi Richards cînd 
şi-au făcut publică imaginea celebrului lor triunghi semiotic. Celebru, 
nu pentru că ar fi fost în vreun fel original, ci pentru că a redescoperit 
pentru timpurile moderne o îndelungată tradiție ignorată sau uitată: 
aceea de a descrie într-o concentrată formulă semiotică corespondența 
dintre realitate, gîndire şi limbaj. Inclus în nu mai puţin celebra lor 
lucrare “Semnificaţia semnificației. Un studiu al influenţei limbajului 
asupra gîndirii şi a ştiinţei simbolismului” [1923], triunghiul descrie 
relația dintre următorii trei termeni: 

e simbolul (semnificantul) “stă pentru” / simbolizează — 

gîndul sau referința (semnificatul) care “se referă la” — 

referent (efectul situației semiotice / semiozei). 


Gîndul şi simbolul, respectiv gîndul şi referentul se află în 
relație cauzală, iar simbolul şi referentul se găsesc în relație de 
atribuire. Prezenţa actorilor umani ai comunicării este subînțelească în 
modelul cuplului Ogden-Richards, care consemnează: “Cînd auzim ce 
se spune, simbolurile ne fac atît să efecfuăm (realizăm) un act de 
referinţă, cît şi să ne asumăm o atitudine care, potrivit împrejurării, va 
fi mai mult sau mai puțin similară cu actul şi atitudinea vorbitorului” 
[cf. loan, 1973: 90]. 

O prezenţa distinctă în modelul lui Ogden-Richards este aceea 
a “referentului”, care permite o distincţie de nuanţă între cele două 
niveluri posibile ale realităţii (ontos) pe care semioza (logos) o 
mediază: 

— situaţia ontologică generatoare a semiozei (0.), situaţia 
contextuală de la care se porneşte şi pe care ființa umană o 
transformă prin actul său semnificator; 

— situația ontologică la care se ajunge în urma derulării 
semiozei (02) şi care constituie premisă (0.”) pentru o altă 
semioză ş.a.m.d. 


Am făcut cu un alt prilej [Stănciulescu, 2001] distincţia mai 
mult sau mai puţin arbitrară între cele două niveluri ale onticității, 
numindu-l “referential” pe O. şi “referent” pe O». Ulterior am 
descoperit că o atare distincţie terminologică ar putea introduce 
confuzii suplimentare în terminologia semiotică, şi aşa destul de 

confuză şi neunificată, avînd în vedere că Thomas A. Sebeok deja 
conferă anumite conţinuturi semantice celor doi termeni, în chiar 
definiția conceptului de semn: “Un semn este orice formă fizică 
imaginată sau exteriorizată (printr-un mijloc fizic oarecare) pentru a 
ține loc unui obiect, al unui eveniment sau sentiment etc., numită 
referent, sau al unei clase de obiecte, evenimente, sentimente etc. 
similare (sau înrudite), numită domeniu referențial” [2002: 19]. Am 
putea spune, forțînd puţin lucrurile, că aceste accepțiuni corespund 
totuşi — dintr-un anume punct de vedere — cu (O1), înțeles în extensia sa 
de “univers de discurs” pentru (O2), reprezentind o “expresie 
semnificată” desprinsă din O, şi activată printr-o semioză specifică. 

În termenii lui Paul Schveiger [1984: 13-15], relaţia instituită 
între (O1) şi (O2) este relativ simplu de formalizat: 


(02) = (O1) + semnificare. 


Ecuația de mai sus dă seama, în ultimă instanță, de 
transformarea naturii în cultură, de trecerea de la universul semnelor 
potenţiale la acela al semnelor reale prin intermediul reflexiei 
semnificatoare, prin semioză. 


Nevoia de schimbare determinată de maturizarea semioticii 
însăşi a impulsionat apariția unor alte încercări novatoare. Spre 
exemplu, rămînînd în limitele triangularităţii, St. Ullmann (1962) a 
descris semioza ca relație instituită între nume, sens şi obiect [cf. Ioan, 
1973: 170]. Introducerea relaţiei emițător-receptor în situaţia semiotică 
o realizează în mod explicit E.S. Johnson (1965) [cf. Schaff, 1966: 
241], care propune următorul triunghi semiotic: 

e vorbitorul sau utilizatorul simbolului — simbol / referință — 
ascultător sau referent. 

Înțelegerea faptului că situația semiotică apare ca o relaţie între 
oameni care comunică şi care creează semne pentru a comunica — aşa 
cum foarte clara semioză a lui Karl Bühler propune — emițător, mesaj, 
destinatar — a condus treptat la ieşirea din obsesia triangularităţii şi la 
elaborarea unor modele polidimensionale de semioză. 

2.1.2. Modelări polidimensionale 
ale situaţiei de comunicare 


Depăşirea graniţelor pe care modelul triangular l-a impus, prin 
modificarea lui, se datoreşte conştiinţei tot mai acute că descrierea 
procesului de comunicare semiotică (respectiv a semiozei) prin 
intermediul unui număr minim de coordonate este cît se poate de vagă. 
În consecinţă, o serie de specialişti au început să modeleze situaţii 
semiotice din ce în ce mai complexe, cu un număr sporit de parametri. 
În categoria acestora vom lua în seamă doar cîteva modele “închise” 
(tetradice, pentadice şi hexadice), pe de o parte, respectiv cîteva modele 
“deschise”, cu un număr sporit de parametri, pe de altă parte”. 


1. Modele tetradice. Pe filiera lui Augustin, care pare a fi 
primul care — gîndind procesul de comunicare prin limbă — l-a descris, 
cum am văzut, prin intermediul a patru componente (res — verbum — 
dicibile — dictio), teoria modernă a comunicării prin semne a început 
să-şi nuanţeze opţiunile, formulînd semioze comunicative caracterizate 
prin acest număr de parametri. 

Astfel, printre modelele tetradice pe care istoria modernă a 
semiozei comunicative le cunoaşte, putem aminti pe cele propuse de 
[cf. Schveiger, 1984: 98]: 


e Gardiner (1951): vorbitorul — obiectul (despre care se 
vorbeşte) — semnul (legat de) — ideea cu ajutorul căreia se 
realizează comunicarea. 

e Lyons (1969): forma — cuvint — înțeles (concept) — 
referent, 

e Petöfi (1975): forma — expresia lingvistică — sens 
(intensiune) — înţeles (extensiune). 


Dacă semnul (ca semnificant) este privit în mod distinct de idee 
(semnificat), circuitul semiotic pe care modelele de mai sus îl descriu 
dobîndeşte cinci dimensiuni. 


9 Scopul demersului de faţă nu este unul al “exhaustivităţii erudite”, ci al 
reprezentării sugestice a procesului de maturizare a semioticii însăşi, prin evidenţierea 
modului de complicare a analizelor şi modelelor sale. 

2. Modele pentadice. Astfel, încă la începutul deceniului cinci, 
sociologul american Harold D. Lasswel (1945) descria orice proces de 
comunicare (semioză, în fapt) prin intermediul succesiunii de întrebări: 
"Who says what to whom in what channel with what effect?" [1948: 
296]. În termeni semiotici, acestei integratoare succesiuni de interogații 
i se poate subordona modelul: 

e emitentul (cine?) — mesajul (ce?) — destinatarul (cui?) — 
codare / decodare (pe ce canal) — finalitate / referent (cu ce efect?). 


Înţelegînd prin semioză procesul în care se manifestă funcția 
semnificativă a semnului, Charles Morris (1964) va elabora un model 
pentadic al comunicării semiotice, descris după cum urmează [cf. Popa, 
1974: 169]: 

e în contextul z — semnul v este recepționat de — interpretul 
w şi determină tendința acestuia de — a acţiona într-un anumit sens 
(interpretant x) — asupra obiectului vizat de semn (semnificația y). 


3. Modele hexagonale. Pasul firesc al complicării situațiilor de 
comunicare a fost generarea de modele hexadice. În acest orizont, o 
situaţie semiotică cu şase dimensiuni propune — pe filiera deja conturată 
de semioticianul danez Hjelsmlev (1943) — este propusă de germanul 
Klaus Heger, descrisă după cum urmează [cf. Cârâc, 1991: 56]: 

e substanța fonică a limbii — monemul (unitatea minimală 
care are sens) — semnificatul (designatul sau denotatul) — sememul 
(corespunzător semnificației) — conceptul — obiectul (realitatea). 

Pe filiera deschiderii către teoria comunicării, semiologul 
Roman Jakobson (1963) adaugă circuitului triadic deja menţionat de 
Karl Biihler încă trei dimensiuni, generînd următorul circuit hexadic: 

e emițătorul — mesajul — destinatarul — codul — canalul — 
referenţialul. 


Pe filiera aplicativă a aceleeaşi teorii a comunicării, în spaţiul 
analizelor româneşti trebuie consemnată şi aplicarea de către 
subsemnatul a modelului propus de H. D. Lasswell — ridicat la rang 
hexadic prin adăugarea a încă unui parametru: contextul — la cercetarea 
“semiozei creatoare” [Stănciulescu, 1988, 1995, 1998], model în 
măsură să descrie semiotic două complementare circuite triadice: 

e triada “3P”: (P1) Potenţialitate (emitent) — (P2) Proces 
(semnificare / codificare) — (P3) Produs (mesaj); 

e triada “3R”: Referențialitate (contextualitate / canal) — 
Receptare (receptor / destinatar) — Realizare (referent / finalitate). 

Pe filiera logico-lingvistică deschisă de Jakobson şi Blanche, pe 
de o parte, pe cea aplicativ-educativă propusă de Olivier Clouzot 
[1989], pe de altă parte, se dezvoltă un fertil model la semiotic 
hexagonal, pe care Petru loan [1992: 65sqq.] îl valorifică pe multiple 
coordonate aplicative. Polii generali pe care modelul propus îi ia în 
seamă spre a-i aplica la diferite situaţii de comunicare sînt următorii 
[loan, 1995: 73]: 

e “E”: emitentul (emițătorul sau emisia) — “R”: receptorul 
(recepţionerul sau recepţia) — “S”: semnificantul — “D”: denotatul 
(denominatul semnului, realitatea, referentul) — “1”: intensiunea 
(semnificaţia obiectivă, denotativă sau locuţionară) — “C”; conotația 
(intensiunea / semnificaţia subiectivă, ilocuţionară). 


Modelele de tip poligonal care au descris termenii unei 
“semioze ideale” — începînd de la cele triadice clasice pînă la cele 
hexadice actuale — se confruntă cu o firească limitare: aceea care 
decurge din atributul lor de a fi “închise” (de a propune un număr fix / 
finit de parametri), respectiv de a avea un “nivel mediu de generalitate”. 
Căci, aşa cum Petru loan notează: “Cu cei şase parametri efectivi 
modelul comunicării, al semnificării şi al funcţiei-semn vădeşte o 
generalitate mediană: încadrează modelele mai simple (medadice, 
diadice, triadice, tetradice, pentadice), dar se lasă complicat prin luarea 
în considerare şi a altor coordonate. Aprecierea nu ne împiedică să 
credităm cu maximă generalitate fiecare pol în parte. Marja de 
aplicabilitate a modelului se va susţine tocmai prin natura recurentă şi 
contextuală a fiecăruia din factori (polii sau «functivii» aleşi)” [1995: 
78]. Pe o atare concluzie se va susţine şi încercarea emergentă de a 
integra ALTFEL sugestiile oferite de modelele istorice ale semiozei 
pînă acum luate în seamă. 

2.2. MODELUL “GRAFULUI SEMIOTIC”: 
O SEMIOZĂ DESCHISĂ 


Încercînd să depăşească limitele metodologice ale modelului de 
tip poligonal, Michel Serres propune deschiderea sa prin intermediul 
unui model al “comunicării (semiozei) semnificative” sub formă de 
rețea. Din punct de vedere structural, “modelul comportă o «pluralitate 
de puncte» (vârfuri), legate între ele printr-o pluralitate de ramificații 
(drumuri); vîrfurile reprezintă o teză sau un element practic identificat 
într-un ansamblu empiric; drumurile reprezintă relaţiile dintre teze, sau 
«un flux de determinări» care se stabilesc între elementele — două sau 
mai multe — ansamblului dat” [cf. Carpov, 1987: 83-84]. 

Putem completa sugestiile modelului de tip rețea cu cele 
desprinse din teoria grafurilor. Astfel, circuitul semiotic-comunicativ 
devine susceptibil de reprezentare în limitele unui graf semiotic cu un 
număr variabil de elemente (pînă la 12, potrivit unui “recensămînt” 
realizat de Solomon Marcus [1988: 130-135]). Relaţionarea acestor 
elemente presupune intrări şi ieşiri informaţionale, posibil de ordonat 
pe o axă a diacroniei temporale. Cîteva avantaje notabile ar rezulta din 
utilizarea modelului sugerat: 

— posibilitatea reprezentării simultane (sincronice) a tuturor 
elementelor structurale ale procesului de comunicare semnificativă; 

— posibilitatea centrării analizei pe un element anume al 
demersului semiotic, respectiv pe un grup corelat de elemente, 
desprinse din ansamblul grafului; 

— reprezentarea relaţiilor complexe dintre elementele 
structurale, prin consemnarea determinărilor funcţionale aferente; 

— delimitarea etapelor structural-funcționale majore care 
definesc desfăşurarea oricărei situaţii semiotice complexe; 

— sugerarea ideii de procesualitate a actului comunicaţional 
(semiotic) prin angajarea unei dimensiuni diacronice, temporale. 

Această ultimă dimensiune este extrem de importantă, întrucît 
“semioza funcţionează numai în concretul spațio-temporal”, aşa cum 
încă vechea semiotică indiană consemnează: “ceea ce este indisolubil 
legat în spaţiu şi timp este totdeauna semnul celuilalt” [cf. Al-George, 
1976: 51]. 

Descriind în egală măsură dimensiunea sincronică şi 
diacronică, structurală şi funcţională a unei situaţii semiotice, modelul 


98 


grafului corespunde nevoii de analiză complexă şi originală a 
demersului comunicativ, în scopul cunoaşterii cît mai complete a 
tuturor dimensiunilor şi valenţelor sale. Iată rațiunea pentru care îl vom 
folosi ca instrument metodologic şi cadru de analiză pentru cercetarea 
“semiozei semiotice”, limbaj-obiect al unei viitoare lucrări”. 


* 


Cîteva avantaje justifică o atare opțiune metodologică, pe care 
şi prezenta “altfel” de “introducere în semiotică” se întemeiază: 

— propune semioza — ca “structură profundă” ce descrie orice 
proces de comunicare-semnificare — drept obiect de referință al 
semioticii, în calitate de “structură de suprafață”; 

— descrie semioza prin intermediul unui graf spațio-temporal 
orientat, fapt care permite cunoaşterea corelată a tuturor dimensiunilor 
structurale (diacronice) şi funcționale (diacronică) ale “semiozei 
semiotice””!. 

Trebuie să recunoaştem că această opţiune metodologică se 
regăseşte implicit sau explicit formulată şi într-o anume măsură 
dezvoltată în lucrările unor semioticieni precum Jakobson, Eco, Deely 
ş. a. În aceste lucrări nu sînt însă luate în seamă toate elementele posibil 
de definit (structural şi funcțional) ale semiozei — şi, mai ales nu sînt 
cercetate analitic aşa cum apar ele în procesualitatea semiozei. Tocmai 
printr-o atare analiză lucrarea noastră se deosebeşte — metodologic şi 
analitic — de cele pe care am avut posibilitatea să le consultăm. O atare 
optimizată abordare corespunde întru totul scopului major de a 
remodela teoria semnelor astfel încît ea să devină o construcţie 
coerentă, logică, accesibilă şi nespecialiştilor, o construcție intelectuală 
în care ambiguităţile şi controversele să dispară sau să fie reduse la 
minimum, astfel încît statutul semioticii să se consolideze pe măsura 
realei sale importanţe în procesul cunoaşterii umane. 

2.2.1. Repere structural-funcţionale 


% Această problematică va fi dezvoltată în cel de-al doilea volum al lucrării 
de față, deja amintit: “Fundamentele semioticii: o integratoare (re)construcţie”. 


ci Volumul de faţă, prin cele cinci capitole ale sale, cuplează într-o succesiune 


logică cîteva dintre reperele semiozei, respectiv: contextul / scopul (Introducere la...: 
DE CE..?) — mesajul / (Capitolul 1: SEMNUL:) — codificarea / semnificarea 
(Capitolul 2: SEMIOZA) — finalitatea (Capitolul 3: SEMIOTICA) — referentul 
(Încheiere...: QUO VADIS, SEMIOTICA?) 

ale unui model integrator 


Pentru a putea concretiza modelul grafului semiotic mai sus 
conturat cu elementele structural-funcționale specifice  semiozei 
comunicative, o analiză aparte a acestora se impune în contextul de 
față. Aşa cum l-am definit deja în introducerea prezentului capitol, 
procesul de comunicare semnificativă reprezintă o transmitere de 
semnificații prin intermediul unor simboluri (semne). O atare 
accepțiune poate fi extrapolată asupra demersului oricărui proces de 
comunicarea interumană, în care rolul de semn îl îndeplineşte un act 
uman avînd ca semnificant un substrat lingvistic, sonor, grafic, gestual 
etc., iar ca semnificat un ansamblu de intenții funcționale pe care 
emitentul le încorporează mesajului său [Stănciulescu, 1993, 1995]. 

Structura procesului de “comunicare semnificativă” şi implicit 
de “semnificare comunicativă” a fost cercetată în egală măsură de 
lingvişti şi logicieni, de semioticieni, praxiologi şi psihologi, de 
matematicieni şi specialişti în ingineria comunicării. Din multitudinea 
modelelor teoretice asociate în timp situaţiei de comunicare, cîteva le 
putem aminti şi în contextul de faţă. 

La interferența acestor multiple perspective putem regăsi 
principalele componente  structural-funcționale ale procesului 
comunicațional, departajate pe paliere disciplinare, în consens cu 
propunerea formulată de Solomon Marcus [1988: 330-335]. Astfel: 


e Din perspectiva lingvisticii, completînd reprezentarea triadică 
a lui Karl Bühler (emițător, mesaj, destinatar), Roman Jakobson 
adaugă circuitului comunicaţional (creator) încă trei dimensiuni: codul, 
canalul, referențialul. Celor şase repere structurale rezultate le 
corespund, după Jakobson, tot atîtea funcții: expresivă (emotivă), 
poetică (orientînd către forma exprimării), conativă (cuprinzînd un 
ansamblu de informații despre realitate), metalingvistică (trimițînd la 
codul utilizat), fatică (legată de contactul interlocutorilor, de 
conexiunea psihologică), referențială (raportată realităţii obiective 
reflectată prin actul comunicaţional-creator). Acestor componente li s- 
ar putea adăuga, cu valoare de sine stătătoare, dimensiunea structurală a 
contextului, a cadrului în care situația de comunicare se desfăşoară, 
respectiv funcţia contextuală, în măsură să descrie influențele pe care 
cadrul le are asupra procesului comunicativ. 

e Dinspre linia de gîndire a logicii şi semioticii (Frege, Peirce, 
Carnap) a fost sesizată distincţia dintre intensiune / sens şi extensiune / 
referent, ceea ce a permis descompunerea parametrului referenţial 
propus de Jakobson în două subcomponente corespunzătoare: 
intensiunea (descriind conţinutul informaţional, sensul, semnificatul- 
discurs), respectiv extensiunea (descriind referenţialul / referentul, 
semnificantul-text). În mod adecvat, cele două repere structurale — 
urmărind însăşi accepțiunea semiotică a conceptului de “semn”, în 
ipostaza sa saussuriană — a generat definirea a două funcţii asociate: 
intensională şi extensională. 


e Din perspectiva unei alte direcţii de cercetare — teoria 
matematică şi inginerească a informaţiei şi comunicaţiei —, Shannon 
introduce în relația dintre emițător (creator) şi destinatar trei 
componente  mijlocitoare, de factură “tehnică”:  transmițătorul, 
receptorul, zgomotul, cărora le-ar corespunde în mod adecvat funcţia de 
codificare, de decodificare şi, respectiv, de perturbare a mesajului 
(produs de creaţie). 


e Orizontul praxiologic urmăreşte finalitatea ca pe o 
dimensiune structurală specifică actului de “comunicare creatoare”, 
realizarea acesteia fiind împlinită prin mijlocirea unei funcţii 
finalizatoare. Multitudinea efectelor şi consecinţelor practice cu care se 
soldează unul şi acelaşi demers creator, respectiv modalităţile lor 
particulare de exprimare, corespund acestui orizont structural- 
funcțional. 


e Din punctul de vedere al psihologiei şi psihiatriei (Beavin, 
Jackson), procesului de “comunicare creatoare” i se dezvăluie o nouă 
componentă — observatorul — care generează în mod adecvat o funcție 
de observare (terapeutică). În cazul demersului creator, teoreticianului 
(filosof, semiotician, hermeneut, logician sau lingvist) îi revine 
demnitatea de a concretiza acest din urmă parametru. 


Consemnarea / recenzarea acestor parametri ai situației 
semiotice se confruntă cu o situație inflaționară, generată de o 
menţionată deja imprecizie şi implicit redundanță a limbajului 

semiotic. Ne vom confrunta, astfel, cu împrejurarea că unuia şi 
aceluiaşi parametru / termen i se asociază o mulțime de accepțiuni şi 
conotaţii semantice doar aparent distincte, care ar putea nelimita 
intenţia elaborării unui model operaţional de semioză. 


Complementaritatea  perspectivelor menționate îngăduie 
cuplarea lor într-o viziune unificatoare, construită pe desfăşurarea în 
succesiune logică a 12 coordonate structurale majore pe care le-am 
consemnat mai sus — emiţător, transmiţător, referenţial (intensiune, 
extensiune), mesaj, cod, context, canal, zgomot, receptor, destinatar, 
finalitate, observator, respectiv a 12 funcţii asociate — expresivă, 
codificatoare, referenţială (intensională, extensională), poetică, 
metalingvistică, contextuală, fatică, perturbatoare, decodificatoare, 
conativă, finalistă, terapeutică. 


x x 


Prin interferența acestor componente structural-funcționale — 
care, în raport cu gradul lor de relevanță, pot fi prezente integral sau 
doar parţial într-un proces de comunicare oarecare, dublîndu-se sau 
manifestîndu-se izolat — s-ar putea defini principial toate situaţiile de 
“comunicare semnificativă” posibile (a se vedea schema grafului 
semiotic: figura 1). 

Modelînd situaţia de “comunicare semiotică” sub forma 
grafului semiotic, am definit implicit limitele domeniului semiotic, 
pe de o parte, metodologia (autoreferenţială) prin care acest domeniu 
poate fi studiat eficient, pe de altă parte. Se justifică totodată punctul 
integrator de vedere al lui Umberto Eco, care îşi identifică semiotica 
cu o teorie a codurilor în care: “Subiectul oricărei cercetări 
semiotice nu este altcineva decît subiectul semiotic al semiozei [şi 
implicit ai “semiozei semioticii”, n.n., TDS], rezultatul istoric şi 
social al segmentării lumii pe care examinarea Spaţiului Semantic o 
face posibilă” [Eco, 2003: 225]. 

2.2.2. Avataruri ale procesului de semnificare 


În cele de pînă acum am descris, pornind de la evidenţierea 
“structurilor de profunzime” pe care seria de modele amintite le 
reprezintă, “structurile de suprafaţă” pe care diferite tipuri de semioză 
le constituie la nivelul unor sisteme particulare de semne. Nu ne rămîne 
decît ca, în încheiere şi valorificînd autoreferenţial concluziile pe care 
analizele anterioare le îngăduie, să descriem din punct de vedere 
structural şi funcţional, la nivel profund (implicit) şi la cel de suprafață 
(explicit), modelul celei mai generale situaţii de comunicare: acela pe 
care analiza semiozei însăşi o presupune, respectiv modelul “semiozei 
semiotice”. 

O atare generală semioză, se desfăşoară pe parcursul a patru 
etape esențiale şi anume: 

e etapa semnificării primare,  mobilizind competența 
subiectului uman — în calitate de receptor — de a prelucra (resemnifica, 
decodifica) informaţiile preluate din mediu (context exterior sau 
interior) şi de a le transforma în limbaj semiotic, propriu posibilităților 
sale de valorificare; 

e etapa codificării mesajului, în care subiectul uman — în 
calitate de emitent de data aceasta — formulează (semnifică, codifică) în 
termenii propriului său cod de semne, un mesaj (text / discurs) cu un 
conținut specific, pe care îl transmite unui receptor (uman) oarecare, în 
anumite condiţii (canal, zgomot etc.); 

e etapa transmiterii mesajului, vizînd constituirea complexului 
uman emitent-receptor prin receptarea de către destinatar a mesajului 
transmis de emitent şi prin prelucrarea lui (decodificare), în raport cu 
propriul sistem de valori semantice (cod); 

e etapa (re)semnificării secundare, presupunînd apariţia 
efectului pe care mesajul îl generează la nivelul receptorului (finalitate 
concretizată într-o acţiune specifică) şi care în mod obişnuit se 
transmite prin feed-back orientat spre emitentul mesajului, care devine 
astfel receptor, definind o nouă semioză derivată din prima şi implicit 
subordonată ei. 

Acest mecanism de semnificare treptată, din aproape în 
aproape, pe care Herbert Mead îl numeşte interacțiune simbolică, este 
responsabil de generarea în procesul comunicării umane a unei cascade 
de semioze subordonate unei finalități comune, care continuă pînă la 

“stingerea” acesteia: satisfacerea scopului (înţelegere, acțiune etc.). Pe 
parcursul derulării etapelor de interacțiune, participanţii la comunicare 
îşi armonizează (acordă) semnificaţiile, definind grupul ca un “oscilator 
armonic” de natură semiotică, în care toate domeniile semioticii 
(sintactic, semantic, pragmatic) sînt angajate. 

Particularizînd consideraţiile generale mai sus formulate la 
nivelul “semiozei semiotice” pe care lucrarea de faţă o prefigurează în 
avans, putem spune că: 

e Prima etapă vizează dobiîndirea de către subsemnatul a 
competenţei semiotice prin receptarea (lectura) principalelor contribuţii 
(cărţi, studii, articole) vizînd semnul şi acţiunea sa, şi filtrarea lor prin 
prisma propriei competenţe analitico-semnificative. În această calitate, 
autorul se confruntă cu un complex sintactico-semantic anterior 
constituit. 

e A doua etapă presupune elaborarea propriului sistem de 
semnificații cu privire la ceea subiectul special supus atenţiei (ce este 
semnul / semioza / semiotica) şi închegarea lor într-un mesaj cu un 
conținut semantic original (curs, carte etc.), care urmează a fi transmis 
receptorilor potenţiali (studenți, cititori etc.). 

e A treia etapă se raportează la receptarea mesajului de către 
destinatar (o teorie propusă asupra teoriei semnelor) şi prelucrarea sa 
prin suprapunerea codurilor semantico-sintactice proprii celor doi poli 
ai comunicării: autor / receptori. 

e A patra etapă se constituie ca răspuns asociat actului 
comunicativ, întors la emitent sub formă de reacţie preponderent 
pragmatică (atitudine valorică, asumare, critică etc.), reacţie care — la 
rîndul ei — va contribui la optimizarea mesajului teoretic iniţial elaborat, 
armonizînd astfel nivelul de competență al emitentului cu gradul de 
expectanţă al receptorului. 

Se regăsesc în acest context comunicativ principalele momente 
ale oricărui demers creator, semioza fiind în ultimă instanţă un proces 
presupunînd întotdeauna o doză anume de creativitate: momentul 
acumulării, al deciziei / elaborării, al socializării şi al reacției asociate 
[Stănciulescu, 1983]. Iată de ce, parafrazîndu-l pe Constantin Noica, 
putem spune: 


CÎTĂ COMUNICARE ESTE, 
ATITA SEMNIFICARE ESTE |! 

2.3. SEMIOZE IERARHIZATE: 
DESPRE PUTEREA 
“REZONANŢEI SEMNIFICATIVE”? 


Potrivit lui Ch. Morris, orice semioză presupune trei 
perspective analitice — sintactică, semantică şi pragmatică —, 
dimensiuni care decurg din însăşi structura ternară a semnului, aşa cum 
a fost ea încă de Peirce formulată: vehicolul semnului (“sign vehicle”, 
respectiv semnificantul saussurian), obiectul desemnat prin semn 
(“designatum”), şi agentul semiozei (“interpreter”) [1938: 6]. 

Trebuie să observăm, în acest context, că cea mai generală 
semioză este aceea definită de sistemul relațional realitate — gîndire 
— limbaj. Astfel, prin intermediul semnelor ei virtuale, realitatea — 
ansamblul obiectelor posibil a fi interpretate ca semn — defineşte cel 
mai “pur” sistem sintactic, în care interpretul uman nu-şi găseşte încă 
locul. Cîtă vreme reflectarea acestei “sintaxe” a lumii naturale de către 
om nu se face în mod conştient, controlat prin voinţă, ci doar prin 
senzaţii, percepții şi chiar reprezentări instinctuale, nu putem vorbi încă 
de o semioză reală. Abia atunci cînd între realitate şi gindire se 
instituie o relația de semnificare efectivă — înțeleasă în faza ei 
“primitivă” ca proces de reflectare / reprezentare conştientă (controlată 
deliberat) a lumii — putem vorbi de o primă relaţie semantică, 
semnificatoare a lumii: aceea stabilită între imaginea-gînd elementară 
(reprezentare mentală) şi referențialul obiectual direct sau indirect 
perceptibil. Exteriorizarea acestei relații prin limbaj verbal sau 
nonverbal, în calitate de “vehicol” al semnificației (instituirea relaţiei 
gîndire-limbaj, de fapt), defineşte totodată şi o primă manifestare a 
componentei pragmatice a semiozei. 

Competența gîndirii transformată în performanță a vorbirii (şi 
implicit a comunicării) constituie cadrul în care pragmatica urmează a-şi 
desfăşura funcțiile, pentru a întemeia multiplele orizonturi ale culturii 
umane, în limitele a ceea ce putem numi “semioză umană”. Tocmai 
încercarea de a explica trecerea de la competența reflectării (prin 
reprezentare şi limbaj interior) la performanța comunicării prin limbaj 
exterior (nonverbal sau / şi verbal), ca urmare a unor complexe 
metamorfoze petrecute la nivelul “semnificantului” (hard biologic) şi al 
semnificatului (“soft logic”) — pe care printr-o sintagmă integratoare le-am 
denumit “rezonanţe semnificative” — fac obiectul de interes al capitolului de 
faţă. 

2.3.1. Competența cunoaşterii umane: 

de la “hardul biologic” la “softul logic” 


Modelele de semioză descrise în paragrafele anterioare nu sînt 
altceva decît cadre menite să descrie mai mult sau mai puţin sugestiv 
diferitele momente ale “semiozei umane”. Altfel spus, pe fundalul 
semiozei definite de procesul trecerii de la natură la cultură se 
manifestă toate tipurile de semioze particulare pe care specialiştii au 
reuşit deja să le contureze: cosmosemioza, fiziosemioza, fitosemioza, 
biosemioza, antroposemioza, pe de o parte, semioza creaţiei culturale 
(în care cuprindem acţiunea tuturor sistemelor de semne mobilizate 
cultural, începînd de la cele lingvistice pînă la cele tehno-logice), pe de 
altă parte, sisteme a căror descrie sumară se va realiza în cele ce 
urmează. 

Scopul paragrafului de faţă este acela de a defini etapele 
constituirii competenţei  cognitiv-comunicative a ființei umane, 
respectiv a capacităţii sale de a genera semioze, în procesul trecerii sale 
de la Natură (Ontos) la Cultură (Logos). În acest sens, ne propunem a 
clarifica aspecte de referință precum [Stănciulescu, 2003b]: 

— definirea competenţei cognitive, ca rezultat ale unei 
procesualități în care sînt activate toate resursele reflexive (bio-fizice şi 
psiho-logice) ale ființei umane, respectiv capacitatea de a recepta, stoca 
şi procesa (semantic) o cantitate anume de informaţie, într-o manieră 
analogă cu cea de care şi computerul dispune; 

— determinarea principalelor caracteristici ale limbajului 
natural, instrument esenţial al cunoaşterii umane, care a mediat 
tranziţia către limbajul inteligenţei artificiale; 

— conturarea unei perspective  semiotice  (teoretic- 
epistemologice) asupra principalelor teorii cu privire la cunoaştere şi 
comunicare, asupra formelor acesteia, asupra modului în care tipurile 


de cunoştinţe pot fi clasificate etc. 
x 


XX 


Este neîndoielnic că esenţa ființei umane se întemeiază pe 
calitatea de a fi în egală măsură homo significans — homo cogitans / 
loquens — homo sapiens, adică de a fi o ființă capabilă de semnificare, 
de cugetare şi comunicare, de înţelepciune. Deşi în mod obişnuit se 
privilegiază doar ultimul atribut al omenescului, respectiv acela de a 

stăpîni mecanismele raţionalităţii discursive (sapientia = înţelepciune), 
este firesc să recunoaştem că: 

e nu putem vorbi de cunoaştere specific umană (logico- 
intelectuală, reflectare cu sens a realităţii exterioare sau interioare 
ființei umane) fără competența reflectării / semnificării unor informaţii 
naturale sau umane (artificiale), respectiv fără competenţa de a genera 
semne şi de a opera cu ele (funcție semiotică / simbolică); 

e nu putem vorbi de raționalitate discursivă (funcție epistemo- 
logică), respectiv de capacitatea de a formula judecăţi, raționamente 
etc., fără a lua în seamă competenţa asumării şi prelucrării specifice 
(prin limbaj) a unor informaţii senzoriale sau logico-semantice (funcție 
cognitiv-lingvistică). 

În pofida unor atare evidente relaționări, încercările de a defini 
cunoaşterea din perspectiva filosofică a  enoseologiei (teoria 
cunoaşterii: gnosis = cunoaştere, logos = teorie) sau cea logico- 
ştiinţifică a epistemologiei (teoria cunoaşterii ştiinţifice: episteme = 
cunoaştere / ştiinţă, /ogos = ştiinţă) sînt ori prea generale, ori prea 
particulare, în funcţie de perspectiva funcţională sau structurală din care 
sînt ele formulate. În esență, problemele comune ale celor două tipuri 
de asumpții vizează [Blackburn, 1999: 125]: 

e originea cunoaşterii, rolul experienței şi al raţiunii în 
cunoaştere (viziune funcţională), pe de o parte; 

e relația dintre cunoaştere şi (in)certitudine, schimbările 
intervenite în formele cunoaşterii, apărute istoric ca urmare a unor 
mereu alte conceptualizări asupra lumii etc. (viziune structurală), pe de 
altă parte. 

În paragraful care urmează ne propunem să definim şi să 
descriem sumar — dintr-o perspectivă interdisciplinară, începînd cu 
aceea a filosofiei, semiologiei şi lingvisticii pînă la aceea a 
bioneurologiei şi a ciberneticii, a informaticii şi tehnologiei 
computaţionale etc. — două aspecte şi anume: 

— reperele structurale ale procesului de reflectare  / 
semnificare / cunoaştere, proces pentru care prezenţa informaţiei este 
absolut necesară; 

— mecanismele funcţionale ale procesului cognitiv, avînd 
drept element de referință funcția simbolică / semiotică. 

Ambele aspecte permit analogii relevante între modul de 
operare al cunoaşterii umane şi cel al “cunoaşterii computaţionale”, 

avînd în vedere că — aşa cum deja am văzut — informaţia reprezintă 
suportul structural comun ambelor moduri de cunoaştere, pe de o parte, 
că funcția simbolică caracterizează specific cele două procese 
cognitive, cu asemănările şi deosebirile lor, pe de altă parte. 

Se poate spune, deci, că indiferent la ce nivel s-ar manifesta, 
informaţia presupune o dimensiune relaţională, în măsură să genereze 
cele două tipuri deja amintite de semioză: 

e semioze virtuale, manifeste la scara “universală” a naturii, 
situaţii neiniţiate de o conştiinţă semnificatoare; semnalele specifice 
acestei situații conțin o informație potențială cu privire la o anume 
stare a realităţii, care nu se traduce însă prin efecte fizice la scara nici 
unui receptor anume; 

e semioze reale, prezente la scara “insulară” a omenescului, ca 
rezultat al unor acţiuni conştiente; semnalele care caracterizează aceste 
situaţii de comunicare, devin “semne” în momentul captării şi al 
semnificării lor la nivelul unui receptor oarecare; acest nivel îşi găseşte 
relevanţa ceea ce am numit “cunoaştere computaţională””: dobîndirea 
de către om a unor cunoştinţe (inedite / creatoare inclusiv) cu ajutorul 
maşinii de procesat informaţii şi implicit cunoştinţe. 

Accepţiunile ontice ale semnului / informaţiei anterior 
formulate — care justifică atît viziunea universalistă, cît şi pe cea 
insularistă — sînt în măsură să deschidă deopotrivă ştiinţelor umaniste şi 
celor tehnologice nebănuite orizonturi interpretative asupra procesului 
de generare a cunoştinţelor. Căci, în ultimă instanță, cunoştinţele 
(primare) nu sînt altceva decît ansambluri de informaţii structurate cu 
ajutorul unor reguli de transformare specifice, în măsură să reflecte / 
reprezinte la nivelul unui sistem receptor oarecare ansamblul de 
trăsături ale unui referențial anume. La rîndul lor, printr-o serie de alte 
operaţii specifice, aceste ansambluri informaţionale devin premisă 
pentru generarea unor cunoştinţe derivate (secundare) ş.a.m.d. Întrucît, 
asemeni omului, maşina este în măsură să reproducă structuri oricît de 
complicate (dar în termenii unui limbajul “artificial”, iar nu ai unui 
limbaj “natural”, specific uman) înseamnă că implicit ea este capabilă 
să acumuleze cunoştinţe. În momentul cînd maşina devine capabilă nu 


* Definirea unui atare domeniu a permis conturarea unei teorii a cunoaşterii 
computaționale (epistemologie / semiologie computațională), ale cărei direcţii au fost 
dezvoltate în alt context [Stănciulescu, 2002a]. 

numai să reflecte / stocheze cunoştinţe, dar să le şi genereze prin 
operaţii logice de tipul analizei şi sintezei, generalizării şi abstractizării, 
inducției şi deducţiei, comparaţiei şi analogiei etc., înseamnă că ea a 
dobîndit deja atributul “cunoașterii”%. 

Tocmai acest atribut i-a permis lui Y. Masuda să definească 
conceptul de informație cognitivă ca fiind “o relaţie situațională de 
informaţii între un subiect şi un obiect care face posibilă selectarea 
acțiunilor, prin care subiectul poate dobîndi anumite tipuri de 
întrebuințare” [1980: 55]. Spre deosebire de alte tipuri esenţiale de 
informaţii (fizică, bio-psihică, socială), informaţia cognitivă se 
caracterizează printr-o trăsături specifice (pe care cunoaşterea 
computaţională le presupune implicit), fiind [Bârliba, 1990: 267]: 
intențională (generată cu un anume scop cognitiv), proiectivă (orientată 
către viitor), acțional-selectivă (permite alegerea mijloacelor de acţiune 
optimă pentru atingerea scopului). Atare atribute presupun implicit 
transferul la nivelul maşinii — atît cît este posibil — al unei funcții 
esenţiale a ființei umane: funcția semiotică. 


2.3.2. Funcţia simbolică / semiotică, 
premisă a performanţei cognitiv-comunicative 


Aşa cum este definită în dicţionarul de filosofie, cunoaşterea 
este un “proces complex de dezvăluire a esenței obiectelor şi 
fenomenelor, de însuşire, apropriere, reproducere mintală (modelare) a 
realităţii obiective de către subiectul cunoscător, individual şi colectiv” 
[Cheţan, Sommer, 1978: 172]. În mod implicit, regăsim prezente în 
această definiție cele trei funcţii ale procesualității cognitiv- 
comunicative, care corelează calitatea de significans, cogitans-loquens, 
sapiens în generarea primelor semioze ale comunității umane: 

— funcția simbolico-semiotică, vizînd “dezvăluirea esenței” 
obiectelor şi fenomenelor în termenii unor operaţii cerebrale esenţiale; 


3 Pentru a atinge performanţele cognitive ale omenescului, maşinii nu i-a mai 
rămas decît un singur pas esenţial de făcut — acela al “autocunoaşterii” —, pas pe care 
maşina a început deja să îl facă prin capacitatea de autoevaluare a stării sale 
funcționale, a gradului său de solicitare, prin competenţa autoreglării în anumite situații 
etc. 


110 


— Funcţia  cognitiv-lingvistică  (reflexivă),  caracterizînd 
procesul de “însuşire / apropiere” a esenței lumii în termenii unui 
limbaj oarecare (verbal sau/şi nonverbal); 

— funcția discursiv-logică: de “(re)producere mintală / 
(re)ymodelare” a realităţii şi de comunicare prin intermediul semnelor 
(auto)reflexive. 

Fiecare dintre aceste competențe corespund în ultimă instanță 
unor etape de maturizare a performanţei cognitiv-comunicative umane. 
În contextul de față, ne vom opri sumar asupra primei funcţii 
menţionate: funcția simbolică / semiotică. 

Această funcţie relevă capacitatea omului de a reprezenta în 
plan mental realitatea (exterioară sau interioară lui), prin intermediul 
unor substitute ale ei (simboluri / semne), şi de a realiza operaţii cu 
acestea. În termeni psihologici definită, reprezentarea este o 
psihogramă ce reflectă “sub formă de imagine intuitivă un obiect sau 
fenomen, care în momentul respectiv nu este perceput, dar care a 
acţionat în trecut asupra analizatorilor” [Roşca, 1975: 262-267]. În 
accepțiune semiotică, reprezentarea defineşte, aşadar, un semn mental 
complex. 

Reprezentarea este necondiționat legată de memorie, de 
suportul bio-chimic al creierului (în calitate de “hard cerebral”), 
respectiv de activarea acesteia prin intermediul unui program specific 
(“soft cerebral”). lată de ce, putem spune că explicarea mecanismelor 
mnezice echivalează principial cu înțelegerea mecanismelor 
reprezentării. Două categorii de stimuli pot declanşa un proces de 
reprezentare / rememorare: 

a) excitarea directă sau indirectă a creierului printr-un semnal 
fizic (electromagnetic, de pildă), în măsură să declanşeze fenomene de 
rezonanță (preponderent energetice) la nivelul semnificantului; 

b) stimularea prin semn (cuvînt, gest etc., de exemplu), menit 
să declanşeze rezonanțe (preponderent informaţionale) la nivelul 
semnificatului. 

Un mecanism de similar de “rezonanță” este utilizat şi de 
computer, în sensul că descoperirea unei informaţii păstrate în memorie 
presupune recunoaşterea ei prin scanare /  reconfigurare, în urma 
introducerii în mecanismul de căutare a stimulului-cheie, respectiv de 
descoperire a unor configurații / forme similare stocate pe suportul 
memoriei (magnetice) a computerului. 

Întrucît, într-o primă fază a existenţei sale, omul nu a dispus de 
cuvînt, care constituie un efect ulterior apariţiei codului semiotic primar 
(reprezentativ), cîteva consideraţii se impun cu privire la prima categorie de 
stimuli. Trei orizonturi informaţionale (comunicaţionale) ar putea fi descrise 
la nivelul organismului uman, vizind: informația genetică (dobîndită pe 
filieră parentală), informaţia proprioceptivă (receptată din interiorul 
propriului organism) şi informaţia exteroceptivă (receptată din mediu). 

Cel dintii tip de informație constituie fundamentul structural 
pentru manifestarea celor două din urmă, care, la rîndul lor, participă 
nemijlocit la constituirea codului semiotic primar. Mecanismul 
traducerii în imagini mentale a informaţiilor perceptibile ale lumii, 
dobîndite pe calea analizatorilor, se află încă în faza ipotezelor. 
Desluşirea lor presupune interferența dintre teoriile funcționaliste de tip 
clasic (teorii ale bio-chimismului cerebral) cu cele de tip structuralist- 
fiziologice, urmărind rolul analizatorilor în generarea fenomenelor 
neuro-informaționale, sau cu recente teorii neconvenționale, între care 
teoria cuantică (fotonică) a  informaţiei-energiei |Constantinescu, 
Stănciulescu, 1993], respectiv teoria  “laserilor biologici” 
[Stănciulescu, Manu, 2001] ocupă un loc de prim rang. 

Ridicarea de la nivelul senzitiv-perceptiv la cel reprezentativ- 
semantic presupune un proces de conştientizare, respectiv de 
transformare a unui semnal / indice / urmă (expresii primare, 
“natural-iconice”, ale semnului) în simbol / semn (expresii secundare, 
“convenționale”, ale semnificării), printr-un proces cognitiv de 
reînțelegere / reconstrucție conceptuală sau pragmatică a realității. 
Căci, la nivelul hominidului vom vorbi despre conştiinţă abia în 
momentul în care, în mod deliberat (sub semnul atenției / emoției / 
intenției), acesta va reuşi să reactualizeze (reprezinte) informația 
mnezică şi să o traducă în acțiune. Spre exemplu, omul proptoarhaic a 
sesizat senzorial imaginea fulgerului, pentru a-l asocia mental cu un 
simbol / semn al ploii, al pericolului de a fi trăznit etc. Intervenția 
mecanismelor mnezice în stabilizarea acestor asociații va consolida cea 
mai importantă capacitate a conştiinţei umane: aceea de a acorda 
semnificații. Astfel, receptarea imaginii unui arbore sau a unei păduri în 
flăcări va “sta” pentru receptorul protoarhaic în locul semnificației 
dobindită prin cunoaştere anterioară, de tip experimental: Foc = 
Pericol = Fugi ! O atare imagine devine stare de conştiinţă / limbaj 
atunci cînd este transmisă semenului pe o cale oarecare, generînd 

reacţiuni similare chiar în absența directă a stimulului. O parte dintre 
reacţiile de acest tip se pot înregistra, la un moment dat, în memoria 
speciei transmisibilă genetic urmaşilor, constituind ceea ce Noam 
Chomsky numeşte “nucleu dur” al competenţei comunicativ-cognitive. 

Ne confruntăm, în acest context, cu disputa încă nerezolvată 
dinstre inneismul lingvistic chomskyan (conform căruia există în 
memoria speciei anumite resurse cognitiv-comunicative înnăscute, cum 
ar apercepția spațiului şi a timpului, competenţa articulării sunetelor 
fundamentale necesare vorbirii, a structurării unor construcții logico- 
sintactice de tip subiect-predicat etc.) şi constructivismul piagetian 
(care asertează că resursele cognitiv-lingvistice ale ființei umane se 
construiesc / generează doar în prezența unui mediu socio-cultural 
specific). În ceea ce ne priveşte, am asertat deja într-un alt context 
[Stănciulescu, 1996: 16-17] faptul că o soluție mediatoare este posibilă: 
geneza cunoaşterii şi a limbajului uman trebuie căutată deopotrivă în 
existența “nucleului dur” (Chomsky), măsură a competenţei cognitiv- 
lingvistice (cunoaştere apriori) cîştigată filogenetic de specia umană şi 
ereditar transmisă individului, ca şi în dobîndirea unor capacități psiho- 
logice sub presiunea mediului social-cultural (cunoaştere aposteriori), 
măsură a performanței cognitiv-lingvistice, pe care individul o 
activează pe parcursul ontogenezei sale. 


x 
x x 


La interferența dintre cele două resurse — competența înnăscută 
şi performanța dobîndită — se defineşte ceea ce putem numi conştiinţă: 
capacitatea omului de a activa oricînd ansamblul programelor psiho- 
logice (informaţionale) constituit la interferența dintre “înnăscut” 
(suport biologic + un minim de patternuri cognitive) şi “dobîndit” 
(suport bio-psiho-logic + un număr mare de programe cognitive), 
pentru a pune în stare de acțiune eficientă (performanță cognitivă) 
resursele sale organizatorice (competenţă cognitivă). 

Competența cognitivă a omului rezultă, aşadar, din istoria 
constituirii mecanismelor de receptare — prelucrare — stocare — 
reactualizare — reprelucrare a informației dobîndită în relația omului 
cu mediul, în timp ce performanța cognitivă presupune trecerea treptată 
de la reprezentările indiciale / senzoriale la cele iconice şi simbolice 
(conceptuale), respectiv la codificarea şi utilizarea lor în forme şi 

împrejurări din ce în ce mai complexe, prin intermediul gîndirii / 
limbajului”. 

Multitudinea de corespondențe între sistemele de operare 
naturale ale ființei umane şi cele specifice maşinii impune ca o 
necesitate viitoare elaborarea unei “semiotici / semantici 
computaționale” [Teodorescu, 2000: 18]. O atare teorie va fi în măsură 
să clarifice, printre altele, aspecte încă ignorate ale genezei limbajului 
(tehno-logic inclusiv), instrument esențial al cunoaşterii umane. 


2.3.3. Ipoteze (ne)convenţționale 
cu privire la geneza semnului (lingvistic) 


Cu peste un secol în urmă (în 1866) problema genezei 
cuvîntului era tabuizată de membrii Societății de Lingvistică din Paris 
[Ducrot&Schaffer, 1996: 72], pentru că impunea ieşirea în afara 
lingvisticii şi genera dispute pătimaşe, lipsite de suport ştiinţific. 
Cîştigurile recente ale cunoaşterii îngăduie ridicarea unei atare 
interdicții, odată cu acceptarea adevărului că, în general, problemele 
existenței umane presupun cercetare inter- şi transdisciplinară. În 
particular, controversele născute de mecanismele logo- / glotogenezei 
presupun corelarea unor explicații diverse, începînd de la cele ale fizicii 
cuantice pînă la cele ale biologiei, de la cele ale neuro-psihologiei pînă 
la cele ale logicii, filosofiei şi lingvisticii. În dubla sa calitate, de teorie 
şi metodă, semiotica îşi desfăşoară virtuțile integratoare, 
transdisciplinare, pentru a descrie şi explica procesul trecerii de la 
Ontos la Logos, de la “limbajul naturii” la “limbajul culturii”. 

De ce am ales limbajul (semnul-cuvînt) spre a marca tranziția 


x» 


de la “natură” la “cultură”? Pentru că nimic nu este mai important 


O analogie cu performanţa sistemelor computaţionale este şi în acest 
context evidentă, avînd în vedere că: a) hardul reprezintă suportul structural 
(semnificant) care este principial identic la toate sistemele computaţionale (fiind deci 
“înnăscut”, implantat tehnologic); b) softul reprezintă complexul de funcții (semnificat) 
asociate ulterior hardului, prin toate programele pe care computerul le va activa 
(programe “construite” în raport cu natura şi scopul utilizării acestuia); c) relația dintre 
hard şi soft este stabilită printr-o interfață “lingvistică” (semnificare), pe care o 
reprezintă sistemul de operare al calculatorului (tip DOS, WINDOWS etc.). 


3 Ulterior (în 1911), acelaşi imperativ a fost adresat şi membrilor Societăţii 
de Lingvistică din Londra (în 1911) [Danesi, 1998: 49]. 

pentru devenirea istorică ființei umane decît limbajul: să recunoaştem 
că atributul de significans / loquens este acela pe care se întemeiază 
calitățile sale de sapiens, cogitans, faber etc., prin care este de obicei 
definit omul. Pentru că — în calitate de ființă cosmică şi socială — omul 
nu poate fi mai bine descris decît de limbajul său, aşa cum Wittgenstein 
consemna: “Limitele limbajului semnifică limitele lumii mele” 
[1991:102]. Pentru că “a fi om înseamnă a exista prin limbaj” [Capra, 
1997:319], iar a fi în limbaj (în comunicare) înseamnă “a deveni tu 
însuţi («oneself»)? [Posner, 1993], înseamnă a fi în consonanță cu 
mediul natural şi cultural prin mijlocirea cuvîntului. 


2.3.3.1. “Limbajul naturii”, 
arhetip al limbajului uman 


Faptul că natura este “Marea Carte” a umanităţii reprezintă o 
intuiţie veche de cînd lumea |Emmeche&Hoffmeyer, WEB: 6,7]. 
Aparent metaforică, posibilitatea de a vorbi de un “limbaj al naturii” 
este  reconsiderată astăzi de concluziile  fiziosemioticii, care 
argumentează omniprezența informaţiei şi implicit a semiozei (a 
“comunicării” de tip “reflectare fizică”) la nivelul diferitelor sisteme ale 
realităţii. Fiziosemiotica acceptă dihotomia dintre semiozele / semnele 
virtuale, susceptibile de reflectare (conştientă) şi semiozele / semnele 
active (reale), deja reflectate la nivelul unei conştiinţe semnificatoare. 
Desprindem din această accepţiune ideea că un complex de semnificaţii 
potenţiale caracterizează existenţa la nivelul tuturor palierelor sale”, 
generînd ceea ce John Deely numeşte fiziosemioză, o “semioză virtuală, 
anterioară oricărei vieţi cognitive”, sau, metaforic spus, “un proces 
mare cît universul fizic însuşi [1997: 71]. 

“O anumită ordine este necesară în Univers pentru ca gîndirea 
logică să se poată manifesta” |Botezatu, 1978], ne spune logicianul, în 
consens cu intuiţiile gînditorilor stoici. Cu alte cuvinte, posibilitatea 
definirii unui “limbaj al lumii naturale” (a unei semioze) rezultă din 
existența a cîtorva obiective principii ordonatoare ale realității 
universale: 


% Exceptăm în acest context alternativa creaţiei lumii de către divinitate, 
situație în care orice secvenţă a realității este deja încărcată de semnificaţia reală, 
conştient controlată) a Semnului / Cuvîntului / Proiectului divin. 

— sistemicitatea  (structuralitatea), în consens cu care lumea 
este un complex de sisteme organizate prin relaţii (procese) funcţionale 
ierarhizate, sisteme macro- şi microfizice, avînd ca reper integrator 
unele şi aceleaşi forme-semnificant””; 

— conexiunea, atribut conform căruia în univers totul este 
(poate fi) corelat cu totul, în virtutea unui proces de “rezonanță 
holografică”, a unui proces de semnificare prin care orice “comunicare 
naturală” (fiziosemioză) devine posibilă; 

— reflexivitatea, potrivit căreia orice sistem al lumii este 
susceptibil de reflectare în sistemul de proprietăți al altui sistem, ca 
urmare a mecanismului de interferență (modulare, cuplare, impregnare, 
interacțiune etc.) dintre elementele  structural-informaţionale 
(predominant substanțiale, energetice sau ondulatorii) ale celor două 
sisteme, mecanism prin care fiziosemioza se realizează efectiv; 

— specificitatea formelor pe care le îmbracă informația — în 
calitate de realitate universală, pretutindeni prezentă — rezultă din 
particularitățile semnalelor-semnelor pe care le întîlnim la nivelul fizic, 
chimic, biologic, psihic, social etc. (aceste particularități definesc tot 
atîtea tipuri de informație specifică cîte niveluri de realitate luăm în 
seamă); 

— în mod virtual sau real, informația se manifestă la nivelul 
tuturor secvențelor realității materiale sau / şi spirituale; asociată prin 
semn unui obiect, fenomen, proces obiectiv (semnificant), informația 
devine la rîndul ei obiectivă. 

x 

Desigur că, dincolo de argumentele obiective menționate, ideea 
de “limbaj al naturii” presupune şi o doză de speculație pe care 
“metafizicienii”, mai ales, o iau în seamă. Astfel, pentru inițiații în 
ştiinţele ezoterice, posibilitatea de a citi “limbajul naturii” (lumii) 
înseamnă competența de a descoperi, a alege şi a interpreta semne ale 
realității cum ar fi: orientarea, mişcarea, sunetul, culoarea, figura, 
numărul [Riffard, 1998:160]%. Un punct de vedere apropiat formulează 


7 Am argumentat într-un alt context faptul că ideea “unității esențiale” a 
lumii rezultă şi din prezența la nivel macro-, microfizic şi uman, a unora şi aceloraşi 
forme ideale, metaforic denumite:  ovoidul, clepsidra, coloana, ciorchinele 
[Stănciulescu, 1998]. 


% Se regăseşte, în acest context, îndemnul de a citi “semnele naturii”, prezent 
în Noul Testament: “Priviţi la păsările cerului... Luaţi seama la crinii pămîntului cum 

Jesper Hoffmeyer [1997a, b], care — reconsiderînd conceptul de 
semiosferă propus de Yuri Lotman — îl defineşte ca pe un gen de 
atmosferă, hidrosferă sau biosferă, în care predomină comunicarea prin 
sunete, mirosuri, culori, cîmpuri electrice, unde de toate tipurile, 
semnale chimice etc. 

Pentru filosofi ai științei, cum ar fi reprezentanții “Gnozei de 
la Princeton”, de exemplu, “limba cosmică” (“maternă”, mai degrabă) 
nu este o limbă propriu-zisă, deoarece “universul «sensifică» fără «a 
semnifica»” [Ruyer, 1998:145]. Altfel spus, un atare limbaj s-ar 
exprima în termenii unei “binarități” rezultate prin opoziții de tipul: 
impulsiune-reacţiune,  implozie-explozie,  pasiv-activ, dilatare- 
concentrare,  centrifug-centripet,  înălțare-coborîre, incluziune- 
excluziune,  rezistenţa-permisiune,  retenţie-eliberare,  intens-slab, 
dextrogir-levogir, continuu-discontinuu, prezent-absent etc. Pe de altă 
parte, în pofida complexităţii şi vastităţii sale, întreg universul — ne 
spune Walker Percy — poate fi descris prin intermediul diadei cauză 
efect, care marchează combinațiile de particole, schimburile energetice, 
atracțiile gravitaționale, forţele cîmpurilor etc. [Mills, 1993: 3]. O 
viziune cibernetică asupra limbajului binar al lumii fizice este propusă 
de Edward Fredkin prin ipoteza Universului-calculator. Potrivit acestei 
teorii, cuarcii, electronii, atomii la nivelul microfizic, complexele 
structuri cosmice la nivel macrofizic, nu ar reprezenta decît nişte biți de 
diferite categorii, aparţinînd unor “calculatoare complementare”, care 
se susțin unele pe altele pentru o funcţionare corectă, conform unui 
program (algoritm) precis determinat [Stănciulescu, 1991: 33]. 

Concluzia pe care o desprindem din cele cîteva modele 
consemnate, care pot să pară mai mult sau mai puțin metaforice, 
speculative, nu este însă deloc speculativă: mecanismele presupuse de 
“codificarea informațională”, declanşate sub acțiunea forțelor polare 
şi a combinațiilor lor, generează formele fundamentale ale lumii”, 


cresc” [Matei, VI, 26,28]. O atare lectura l-a îndemnat pe St. Augustin, probabil, să 
considere “Cartea Naturii” (magnus liber naturae rerum) ca fiind totodată semnul 
(limbajul) definitoriu al creaţiei divine, aşa cum mai tîrziu va conceptualiza amplu, în 
Teologia Naturală, William Paley (1802). 


Se poate argumenta, în acest context, că forma / semn este o “funcţie de 
cîmp” (electromagnetic, în special), rezultatul unui proces de “semnificare” prin care 
informaţia stocată într-un cîmp (“semnificat”) oarecare se suprapune unui substrat 
substanţial-energetic specific (“semnificant”) [Stănciulescu, 1999]. Intuitiv, formele / 

“semne virtuale” unificatoare, pe care cunoaşterea reflexivă este în 
măsură să le recepteze şi să le transforme în semne (simboluri) reale. 

O atare concluzie este sprijinită pe o observaţie de bun simţ şi 
anume: indiferent care ar fi fost (este) hardul unui “calculator cosmic” 
şi ce mecanisme i-ar fi asigură funcționalitatea, este cert că unul dintre 
softurile “universului sensificant” au cuprins în sine şi potenţialitatea 
generării unei fiinţe dăruite cu capacitatea de a semnifica realitatea şi pe 
sine însuşi: ființa umană”. 


* 


La interfaţa dintre cele două tipuri de modele, intuitive 
(speculativ-metafizice) şi raţionale (analitic-ştiinţifice), semiotica 
priveşte naşterea lumii însăşi — în calitate de semioză fundamentală — ca 
fiind echivalentă cu ieşirea cosmosului din haos, sub semnul “luminii 
creatoare”: divine (prin “Fiat lux!) sau / şi cosmice (prin “Big-Bang”). 
În urma acestui metagalactic “act lingvistic”, prin care “textul lumii” 
urmează să se nască, are loc activarea specifică — la nivelul fiecărui 
palier al realității, micro- sau macrofizice — a principiilor generale mai 
sus enunțate. Activarea lor presupune implicarea celor patru forţe fizice 
fundamentale cunoscute (tari, slabe, electromagnetice, gravitaționale), 
care, prin acţiunea lor, contribuie la generarea particularelor “cuvinte 
ale naturii” (structuri / forme). Specificul unui astfel de “limbaj” ar fi 
determinat, deci, de: 

e natura forțelor fizice  “semnificatoare” implicate 
(fundamentale sau / şi derivate); 

e natura substratului “semnificant” (substanţial) asupra căruia 
energia  “semnificatoare” acționează, în scopul  generării 
formelor-”semnificat”*! care constituie “lexicul naturii”. 


semnele ideale supraordonate (unificatoare) în raport cu oricare realitate macro- şi 
microfizică, umană inclusiv, sînt: ovoidul, clepsidra, coloana, ciorchinele. 


* Regăsim, în acest context semiotic, esența ipotezei antropice: natura micro- 
şi macrocosmică pare a-şi fi reglat astfel “limbajul” încît să păstreze constante acele 
combinaţii (semne) care-i asigură organizarea, că structura universului nu este 
întîmplătoare ci este supusă unor legi invariabile şi coprezente, pe al căror efect se 
întemiază apariţia vieții şi implicit a reflectării conştiente (semnificării) [Barrow, 1986: 
198]. 


31 Conceptul de informaţie îşi justifică, în acest context, etimologia: a in- 
forma = a pune în formă. 

Stabilitatea traseelor pe care o atare  “semnificare” 
(fiziosemioză) le generează reprezintă, după Ch. Peirce, rezultatul celei 
mai vechi legi a naturii: “tendinţa de a forma obiceiuri”; iar acolo unde 
există un obicei, un pattern, cum observă Jesper Hoffmeyer, “se va găsi 
întotdeauna un organism pentru care acest obicei să devină semn” 
[1997: 935-936]. Mecanismul transformării “obiceiurilor în semne” 
constituie premisa trecerii de la “limbajul naturii” la ceea ce putem 
numi “limbaj al viului”. 


2.3.3.2. Limbajul viului, fenomen de rezonanță 


Din punct de vedere logic, sintagma “limbaj al naturii” 
reprezintă gen pentru specia “limbaj al viului”. Prin “limbaj al viului” 
vom înţelege modul în care se manifestă la nivelul sistemelor biologice 
o proprietate specifică tuturor structurilor substanţial-energetice ale 
lumii: proprietatea de a intra în rezonanţă”. Fundament al unităţii 
structural-funcţionale a lumii [Stănciulescu, 1998], mecanismul 
rezonanţei este esențial pentru a putea înţelege: 

— procesul de structurare şi organizare ierarhizată a sistemelor 
complexe, vii şi nevii, modul de constituire a stărilor disipative, “mai 
aproape sau mai departe de echilibru” (Prigogine), respectiv generarea 
stării de sinergie structurală a sistemelor complexe (Haken), prin 
interacțiune intersistemică; 

— procesul de auto-organizare a reţelelor biochimice de la 
nivel prebiologic (Eigen), procesul de “organizare circulară” (prin 
reglare cibernetică) şi de autopoieză (auto-producere) specific 
sistemelor vii (Maturana& Varela); 

— procesul de reflectare (semnificare), prezent la nivelul viului 
sub forma unor variate tipuri de comunicare, de biosemioză (Sebeok). 

Pentru toate procesele mai sus menționate, comunicarea 
(reflectarea / rezonanţa) se constituie ca un definitoriu atribut al vieții, 


* Ştiinţific definită, rezonanța reprezintă “fenomenul de oscilație al unui 
sistem bio-psiho-fizic în raport cu una dintre mărimile sale de stare, pe seama energiei 
primite (în mod direct sau prin intermediul unor unde) de la un sistem fizic (biologic, 
psihic) care oscilează cu o frecvență apropiată de cea a oscilaţiilor proprii ale primului 
sistem” [Dima, 1972: 339]. Condiţia identităţii frecvenţei (identității codului, în termeni 
semiotici spus) defineşte fenomenul de coerență, condiţie indispensabilă oricărei 
optime reflectări/comunicări. 

care întîrzie efectele entropice ale celei de-a doua legi a termodinamicii 
[Sebeok, WEB: 1]. Din demonstraţia fizicii cuantice că totul în această 
lume este vibraţie (Max Planck), rezultă că fenomenul rezonanţei 
acoperă potenţial orice secvență a realităţii. Acest fapt argumentează 
prezenţa universală a informaţiei. Să nu uităm că, din punct de vedere 
semiotic, informația defineşte conținutul de semnificaţie al semnului 
(semnificatul), dîndu-i “valoare de utilizare” virtuală sau reală, fiind 
specific manifestă la nivelul moleculei sau al plantei, al animalului sau 
al omului, al comportamentului individual sau / şi social. 

În cazul ființei umane, geneza “limbajului cultural” angajează o 
serie de trepte ierarhice, în care principiul “rezonanţei universale” 
[ Constantinescu, Stănciulescu, 1993] este implicit angajat. Aceste 
trepte — pe care nu ne permitem decît să le consemnăm în studiul de 
față — vizează: 

(1) transferul de virtualităţi specifice nivelului fizic la nivelul 
palierul biologic; procesul rezonator apare la nivelul (micro)structurilor 
biologice, ca un efect particular al dualității fizice de tip: particulă 
(nucleu, celulă, organ, organism) > undă (biocîmp, aură), substanță- 
energie <> informație-cîmp, semnificant +>  semnificat; 

(2) “comunicarea genetică”, care presupune identificarea 
codonilor ADN-ului şi ARN-ului cu un limbaj binar, susceptibil de 
reduplicare şi reconstituire, prin proces de “recunoaştere” (rezonanţă 
informaţională) la nivelul aceluiaşi organism sau ale unui nou 
organism, prin “rezonanţa” genetică instituită între ; 

(3) sensibilitatea difuză, specifică nivelelor inferioare ale 
viului, permite o rezonanță nediferențiată în raport cu calitatea 
stimulului şi implică “funcția cognitivă a oscilației fiziologice” 
[Lorenz, 1975:157];, la nivelul organismelor complexe (plante, 
animale), procesul de rezonanţă informațională cunoaşte forme din ce 
în ce mai nuanţate, odată cu rafinarea mecanismelor de receptare, de 
prelucrare şi stocare a informaţiei; 

(4) sensibilitatea diferențiată asigură manifestarea complexă a 
ființei umane în calitate de “ființă  vibratilă”  (rezonatoare) 
[Stănciulescu, 1996]: la nivel biologic (prin intermediul analizatorilor 
şi al mecanismele instinctuale, care permit receptarea stimulilor şi 
generarea prin “rezonanță” a unor răspunsuri ale organismului 
adecvate), la nivel psihologic (prin reacţiile de ordin volitiv, afectiv şi 

cognitiv, consonante cu stările intenționale, emoţionale şi cognitive 
aferente), la nivel social (prin răspunsul adecvat dat de individ 
stimulilor generaţi de viaţa socială, de comunicarea în grup); 

(5) constituirea codului semiotic (simbolic) primar marchează 
faza trecerii de la stadiul preuman la cel uman, prin apariția 
competenţei de a reflecta cu sens anume secvenţe de realitate, chiar şi 
în absenţa acestora; considerăm că momentul controlului deliberat al 
funcţiei reprezentative este crucial pentru instituirea a ceea ce în mod 
obişnuit numim conștiință, respectiv semioză intențională”; 

(6) comunicarea fără cuvinte, interioară (gîndire) sau 
exterioară, prin rezonanță intermentală, respectiv prin rezonanță 


transindividuală, prin racordarea subiectului uman la un prezumptiv 


“cîmp informaţional colectiv”; 


3 Cu alte cuvinte, funcția reprezentativă (manifestă şi la animalele 


superioare, de altfel) nu se mai realizează sub impulsul factorului instinctual, ci prin 
voinţa realizării lor, prin încărcarea imaginilor/stărilor reprezentate cu ale sensuri decît 
cele derivate din nevoi esenţiale: hrănire, apărare, reproducere etc. Imaginea hranei, de 
exemplu, nu mai este actualizată doar sub impulsul primar al foamei, ci şi din alte 
rațiuni (estetice, economice etc.). În accepţiune semiotică, reprezentarea defineşte un 
semn mental complex, sau, în termenii lui Charles Peirce, “ceva care stă în locul a 
altceva şi are semnificaţie pentru cineva” [1990:269]. Ridicarea de la nivelul senzitiv- 
perceptiv la cel reprezentativ-semantic presupune un proces de conştientizare, respectiv 
de transformare a unui semnal / indice / urmă în simbol / semn printr-un proces de 
semnificare. Spre exemplu, omul va sesiza senzorial imaginea fulgerului pentru a-l 
asocia mental cu un simbol / semn al ploii, al pericolului de a fi trăznit etc. Intervenţia 
mecanismelor mnezice în stabilizarea acestor asociaţii va consolida cea mai importantă 
capacitate a ființei umane: aceea de a acorda semnificații. Căci, la nivelul hominidului 
vom vorbi despre conştiinţă abia în momentul în care, în mod deliberat (sub semnul 
atenției / emoției), acesta va reuşi să reactualizeze (reprezinte) informaţia mnezică şi să 
o traducă în acţiune. Astfel spus, conştiinţa defineşte competența omului de a activa 
oricând câmpul psihic informaţional constituit la interferența dintre genetic şi 
dobândit, pentru a pune în stare de acţiune (performanţă) resursele sale organizatorice 
(negentropice). 


* Constituirea funcției simbolice, dublată de constituirea codului simbolic 
primar, în calitate de limbaj simbolic interior (mental), presupune transformarea 
competenţei înnăscute (corespunzătoare nucleului dur) în manifestare performantă, 
construită (dobîndită) prin integrarea ființei umane într-un context natural şi social 
particular. Aceasta metamorfoză presupune capacitatea omului de a activa deliberat 
(intenţional) orice reprezentare simbolică, deja constituită într-o experiență anterioară 
de reprezentare a lumii. Aflăm în această competenţă rădăcinile primei performanţe de 
comunicare simbolică a omului cu omul. Acest gen de comunicare, pe care ştiinţa 

(7) comunicarea exterioară, prin intermediul codurilor 
simbolice secundare, nonverbale (gestual, plastic, muzical) sau verbale 
(cuvinte / semne sonore exteriorizate prin “rezonanţă articulatorie”*5). 

În contextul corespondenței dintre Ontos (nivel / tip de 
rezonantă informţională) şi Logos (discurs semiotic aferent), o 
interesantă analogie între “limbajul naturii” (vii sau / şi nevii) şi 
“limbajul culturii” (limbaj verbal) propusă de G. Forti [cf. 
Emmeche&Hoffmeyer, WEB:17] poate fi prezentată în paralel cu 
succesiunea mai sus consemnată. 

Toate aceste avataruri — de la simplu la complex —, care 
evidențiază tot atîtea “nivele de limbaj”, sînt luate în seamă de ramurile 
fizio- şi biosemioticii, adică: 

e  fiziosemiotica, care încearcă să descrie procesele 
informaţionale specifice trecerii de la neviu la viu [Deely, 1997]; 

e semiotica genetică |Florkin, 1974; Yates, 1985; Hoffmeyer, 
1997; ş.a.], care elaborează modele în măsură să explice stocarea şi 
transmiterea informaţiei biologice prin intermediul codului genetic 
molecular (ADN, ARN); 

e fitosemiotica |Deely, 1997] şi zoosemiotica [Sebeok, 1972], 
care îşi propun să particularizeze relaţiile de transfer informaţional la 
nivelul sistemelor vegetale, respectiv să aşeze în ordine tipologia 
formelor de comunicare la nivelul regnului animal, în raport cu diferiți 
parametri ai semiozei,; 

e sociobiologia [Wilson, 1980], care încearcă să explice 
transmiterea pe căi înnăscute, insuficient cunoscute, a unor informaţii 
de vizînd comportamentul social al ființelor vii, respectiv modul în care 
se constituie patternuri semnificative la nivelul activităţii psiho- 
cerebrale superioare; 


rigidă are parcă tendinţa de a-l ignora, vizează capacitatea ființei umane de a “rezona” 
la distanța cu semenul, prin mecanisme de tip telepatic, la nivelul unor cîmpurilor 
energo-informaţionale insuficient cunoscute. Obiectivitatea acestui proces începe să 
facă însă tot mai mult interesul cercetării ştiinţifice, teoretice, dar mai ales tehnologice. 


5 Acestei ultime trepte îi revine demnitatea de constitui premisele 


manifestării — pentru întîia oară — a puterii pragmatice a cuvîntului rostit, prin 
transformarea grupului social într-un “oscilator armonic” permanent implicat în 
rafinarea semnului lingvistic. Ea caracterizează momentul de performanță lingvistică a 
subiectului uman. 

e ecodinamica |Boulding, 1981], care clarifică cum se 
transferă mecanismele informaţionale specifice biologiei în planul 
evoluţiei sociale; 

e antroposemiotica |[Cavalli-Sforza&Feldman, 1981; Deely, 
1997], care are ca obiectiv descrierea codurilor ce însoțesc “devenirea 
cultural-comunicativă” — prin limbaj (non)verbal — a ființei umane; 

e semiotica lingvistică [Saussure, 1916; ş.a.], care urmăreşte să 
descrie multiplele moduri de activare a semnelor “limbii” şi “vorbirii”; 

e semiotica culturală |Lotman, 1972; Sonneson, 1995], care 
studiază complexul sistemelor de semne culturale, respectiv “viața 
semnelor în societate”. 

Toate aceste perspective explicative [vezi şi Sharov, 1992] 
nuanțează tot atîtea ierahii ale sistemului complex care este limbajul. 
Ele denotă existenţa unui proces de semiotizare a naturii, proces pentru 
care paradigma “rezonanţei informaţionale" reprezintă un cadru de 
referință. Două concluzii putem formula pe seama celor mai sus 
dezvoltate şi anume: 

(a) Retrospectiv privite, toate etapele transformării competenţei 
în performanță lingvistică permit dezamorsarea conflictului dintre 
şcoala inneismului lingvistic (Chomsky) şi şcoala constructivismului 
(Piaget), printr-un punct de vedere mediator: geneza limbajului trebuie 
căutată deopotrivă în existența “nucleului dur” (măsură a competenţei 
lingvistice, câştigată filogenetic de specia umană şi ereditar transmisă 
individului), ca şi în existența unor capacităţi intelectuale dobândite 
sub presiunea mediului social-cultural (premisă a performanţei 
lingvistice, la care individul este supus pe parcursul ontogenezei). 

(b) Din punct de vedere metodologic, putem spune că fiecăreia 
dintre ramurile biosemioticii luate în seamă îi corespunde principial 
cîte o etapă a procesului de maturizare a semiozei lingvistice (de 
generare a sensului şi limbajului verbal)”. 


% O atare paradigmă cuplează sinergic forța conceptului de informaţie 
(Caracterizînd o dimensiune preponderent structurală a realitații, în consens cu 
principiul: “totul este informaţie”, potenţială sau reală) cu forța conceptului de 
rezonanţă (descriind o dimensiune funcţională asupra realităţii: “totul vibrează cu 
totul”). Ea reprezintă nucleul unei necesare ştiinţe a viitorului: fizica cîmpurilor 
energo-informaţionale. 


3 Recapitulînd, aceste relaţii sînt următoarele: fiziosemioza — etapa 


transferului de virtualităţi, semiotica genetică — etapa “reflectării genetice”; 

În sinteză, rezultă că prin cele de pînă acum putem confirma 
ideea că: 

e semiotica este bază teoretică pentru procesul trecerii de la 
neviu (fizic) la viu (biologic) [Ibraev, WEB], pe de o parte, de la 
biologic la psiho-logic, pe de altă parte; 

e semiotica poate fi considerată o “ştiinţă a vieţii” [Danesi, 
1998:14], respectiv o “bază a biologiei” [Kull, 1993], metodologia sa 
permițînd cunoaşterea unitară a întregii realităţi a viului. 

În metamorfozele presupuse de geneza limbajului uman — care, 
aşa cum am observat deja, corespund preocupărilor disciplinare ale 
fizio- şi biosemioticii (vezi figura...) — o importanţă deosebită o are 
aceea a trecerii de la limbajul interior la cel exterior. Asupra acestui 
“tabu” ştiinţific, pentru care cuvintul rostit reprezintă măsura de 
referință, ne aplecăm atenția în cele ce urmează. 


2.3.3.3. Iconicitatea limbajului uman: 
o controversată paradigmă 


Ipoteza mult disputată că limbajul uman nu este altceva decit 
un “speculum”, o oglindă în care — într-o manieră izo(omo)morfică — 
lumea însăşi s-ar reflecta, impune reconsiderarea unor întrebări cum ar 
fi: în ce măsură limba este un model al Universului (Democrit) iar 
cuvintele sînt “naturi încorporate” (Boethius)? în ce măsură însuşirile 
cuvintelor se manifestă ca însuşiri ale lucrurilor denumite (Thomas din 
Erfurt), iar lucrurile şi cuvintele sînt sau nu conectate la o “esență 
comună”, care face posibilă denumirea lor (Foucault)? Răspunsurile 
explicite sau implicite la toate aceste întrebări conturează limbajul- 
obiect al comunicării de faţă: cuvîntul şi metamorfozele lui. 

De ce putem considerăm cuvîntul (rostit) ca arhetip al culturii? 
Pentru că, în complexul sistemelor de semne prin care cultura poate fi 
definită [Lotman,1974; Eco, 1982], cuvîntul (limbajul) ocupă locul 


codului semiotic (simbolic) primar; ecodinamica — comunicarea fără cuvinte, 
antroposemiotica ? comunicarea exterioară; semiotica lingvistică — comunicarea prin 
codul de semne lingvistice (verbale sau scrise); semiotica culturală — geneza culturii, 
ca sistem complex de coduri simbolice. 


* Cuvîntul este elementul esenţial al oricărui sistem lingvistic. În consecinţă, 
a cerceta metamorfozele cuvîntului echivalează — potrivit principiului holografiei care 

central, avînd posibilitatea de a traduce prin “plurimedialitate” 
(Wienold) orice alt semn. 
x 

Metodologic, ne propunem să urmărim geneza cuvîntului 
(limbajului) ca pe o semioză raportată ideii de “tensiune esențială” 
[Kuhn, 1981]. Astfel, vom folosi sintagma cunoscutului epistemolog 
pentru a redefini (adapta specific) polaritatea dintre: 

e intuiție şi rațiune, respectiv opoziția sau / şi 
complementaritatea dintre teoriile clasice şi moderne (tradiție şi 
inovație) cu privire la geneza limbajului, analiză realizată din 
perspectivă preponderent semantică; 

e ontos şi logos, respectiv tensiunea dintre realitatea fizică şi 
cuvînt, vizînd o asumare sintactică a gradului de iconicitate instituit 
între: referenţial — imagine mentală « cuvînt; 

e cultură şi natură, vizînd complexul de concluzii / atitudini 
pragmatice corelate pe care omul ar trebui să le desprindă din 
izomorfismul instituit între universul său de limbaj şi universul 
existenţei sale sociale şi cosmice. 

Vom observa de la bun început că, în general vorbind, în toate 
aceste orizonturi explicative mecanismul generator este acela al unei 
situații de iconicitate. Astfel: (a) teoria modernă recuperează principii 
ale teoriei clasice; (b) cuvîntul reproduce imaginea mentală, care la 
rîndul ei o reproduce pe cea naturală; (c) cultura reflectă inițial natura, 
pentru a se întoarce apoi modelator asupra ei. Putem spune că 
iconicitatea (mimetismul) reprezintă o trăsătură esențială a realităţii, o 
paradigmă prin care semioza şi implicit semnul pot fi definite”. Căci, 


se aplică şi în acest caz — la a cerceta însăşi evoluţia limbajului uman. 


* Conceptele semiotice de iconicitate / mimetism descriu (cu o anume 
redundanţă) existenţa unui anume grad de asemănare, similitudine, analogie fizică între 
substratul fizic al semnului (semnificant) şi referenţialul acestuia, respectiv un grad de 
corespondență (motivare) semantică între conținutului informațional (semnificat) al 
semnului şi realitatea denominată. Potrivit acestei corelaţii, vom putea spune că 
iconismul reprezintă expresia semiotică a procesului de rezonanță pe care se 
întemeiază — cum am văzut — ontogeneza tuturor sistemelor complexe ale lumii: fizice, 
biologice, psiho-sociale. În funcţie de nivelul de manifestare şi de tipul de rezonanță 
instutuit vom putea vorbi de iconicitate primară (la nivel fizic şi biologic), de 
iconicitate secundară, la nivelul reflectării umane semnificatoare [Sonneson, 1995:4]. 
Putem spune că primul tip de iconicitate constituie /imbaj-obiect pentru metalimbajul 
celui de-al doilea tip. 

orice semioză (semn în acțiune) presupune un anume grad de 
iconicitate instituit între informația (semnificat) şi forma semnului 
(semnificant) , pe de o parte, cu referențialul denumit, pe de altă parte. 
În alţi termeni, iconicitatea desemnează relația de rezonanță (relaţie de 
semnificare) instituită între semn şi referențialul său. 

Tocmai datorită importanţei sale, paradigma iconicităţii a fost 
supusă unor puternice controverse. Spre exemplificare, să luăm drept 
referință două puncte de vedere. Reactualizînd o amplă tradiţie istorică, 
ipostaziată de cratilism şi nuanțată de opera peirceană, Thomas Sebeok 
consideră că studiul semnului este esenţial legat de mecanismul 
iconicităţii, întrucît — avînd şi o componentă “naturală” — semnul îşi are 
originea “în reprezentarea simulativă a lumii”, iconicitatea fiind însăşi 
“inima semiozei” [cf. Danesi, 1998: 10,21]. De pe o poziţie opusă, 
susținuînd principial hermogeneismul şi saussurianismul lingvistic, 
Umberto Eco critică iconismul, arătînd că el se întemeiază pe cîteva 
prejudecăţi “naive” (existența proprietăților comune, asemănătoare, 
analoage, motivate etc. dintre semne şi obiectul substituit), care pot fi 
logic invalidate, avînd în vedere “natura culturală” a semnelor [1982: 
253-283]. Aparent, cele două atitudini nu există posibilitate de 
conciliere. În realitate, aşa cum vom vedea, această conciliere este 
posbilă, pentru că ambele puncte de vedere sînt principial justificate, 
ele fiind complementare în raport cu “situaţiile de comunicare” diferite 
la care se referă şi care au caracter istoric, modificîndu-se în timp. 

Astfel, în disputa “pro” şi “contra” iconismului am putea 
argumenta că cele două puncte de vedere amintite sînt complementare, 
iar nu disjuncte: iconismul (natural) este cu mult mai evident acolo 
unde criteriul predominant de evaluare este semnificantul (adică la 
nivelul fizio- şi biosemiozei, respectiv al fazei simbolice a limbajului 
uman), după cum convenţionalismul (cultural) caracterizează mai ales 
faza actuală (modernă) a limbajului. Dacă specialişti precum Thomas 
Sebeok, Gorasson ş.a. cultivă cu precădere prima latură a problemei, 
demistificînd mitul “Marii Iluzii” care este “Arbitrarietatea 
Fundamentală a Semnului” [Voronin, WEB:2] de pe poziția ştiinţelor 
naturii, Umberto Eco, Goodman ş.a o susțin cu precădere a doua latură 
a problemei, denunțind “naivitatea iconismului” de pe poziţia 
disciplinelor socio-umane. lată, aşadar, două perspective aparent 

diferite, care nu fac altceva decit să întregească imaginea unei realități 
unice, dar contradictorie adesea în devenirea ei. Să ne amintim, în acest 
context, că putem vorbi de două variante ale “dialecticii opuselor”: în 
simultaneitate (unitatea  opuselor  corpuscul-undă, sau chiar 
semnificant-semnificat etc.) sau în succesiune (dualitatea zi / noapte, 
prezent / absent, motivat / nemotivat etc.). Ambele îşi fac simțită 
prezenţa în complexa problemă a genezei şi devenirii limbajului. 

Cu alte cuvinte, considerînd că logica aristotelică a terțului 
exclus — logica lui “sau / sau” — s-a dovedit a fi adesea păgubitoare în 
stabilirea opțiunii pentru una sau alta dintre alternative, vom susține 
utilitatea unei logici polivalente de tip “şi / şi”. Aşadar, răspunsul pe 
care îl vom formula în raport cu multiplele dispute ale “tensiunii 
esenţiale” va fi conceput în consens cu principiul “căii de mijloc”: 
aurrea mediocritas. În această tentativă de conciliere, privilegiul de a 
fi metalimbaj îi revine semioticii. 


2.3.3.3.1. Geneza “semnului mimetic ”: 
o convențională taxonomie 


Aşa cum implicit s-a afirmat deja, două categorii de explicaţii 
au fost istoric asociate încercării de a înţelege procesul naşterii 
limbajului verbal: cea naturalistă (phusei), susţinînd apariția prin 
motivare a cuvîntului, prin consubstanțialitatea sa cu realitatea 
denumită, şi cea convenționalistă (thesei), postulînd arbitrarietatea 
numelui în raport cu referenţialul. Ambele fac obiectul înverşunatei 
dispute — susţinute cu argumente ontologice şi etimologice (gramatical- 
semantice) — dintre Cratylos şi Hermogenes, personaje ale unuia dintre 
cele mai cunoscute dialoguri platoniciene [Platon, 1978: 251-331]. 

Pe seama celor de pînă acum putem acredita, cu alte cuvinte, 
ideea că apariția şi utilizarea cuvintului verbal trebuie legată atit de 
explicația naturalistă, într-o primă fază a manifestării omului prin cuvînt, 
cit şi de cea convenţionalistă, într-o etapă ulterioară, “modernă”, a istoriei 
umane. Pentru a argumenta acest punct de vedere într-un alt context 
[Stănciulescu, 1995, 1996], putem reconsidera ansamblul de ipoteze 


“ O atare logică corespunde principiului ferțului inclus formulat de Ştefan 
Lupaşcu şi dezvoltat de Basarab Nicolescu [1998], ca fiind totodată unul dintre 
atributele demersului transdisciplinar. Or, prin excelenţă, demersul nostru este 
transdisciplinar, asumînd din perspectiva integratoare a semioticii datele particulare pe 
care le oferă cu privire la logogeneză disciplinele particulare. 

explicative formulate pînă în prezent din perspectiva unor discipline 
complementare, preponderent “intuitive” (lingvistica, filosofia, psiho- 
sociologia limbajului etc.) sau / şi “logice” (fonologia şi fonetica, 
epistemo-logica, semiologia etc.). 

Sinteza principalelor tipuri de explicaţii ştiinţifice cu privire la 
geneza limbajului verbal ne-a permis evidenţierea următoarelor cinci 
categorii de explicaţii“! [Stănciulescu, 1996], grupate — cum ar spune 
Umberto Eco — sub “umbrela mimetismului”*. Ele vizează: 


1. Ipotezele mimetismului ontologic (primar) evidenţiază 
calitatea sunetului de a fi substratul “pasiv” al reproducerii, pe bază de 
asemănare, fenomene sau procese obiective, particulare. Includem în 
această categorie naşterea cuvintelor prin imitația sonoră a unor sunete, 
zgomote generatoare de onomatopee, începînd de la cele de naturale 
(cucurigu, cucu, ham, beee etc.) pînă la cele artificiale (pleosc, trosc, 
poc) [teoria bow-wow]. 


2. Ipotezele mimetismului fonetic (secundar) utilizează valenţele 
“active” ale sunetelor articulate, pentru a reda corespondențe adecvate cu 
un anume referențial, prin: 

e mimarea fonetică a unor secvenţe ce sugerează esenţa unor 
obiecte, fenomene, procese, construind prin mimetism simbolic 
substantive (de genul pîlpîit, filfiit, murmur) sau verbe adecvate (a vijii, 
a chiui etc.); 

e mimetismul articulatoriu, argumentînd existenţa unor reacții 
sonore de natură senzorial-emoțională, identice pentru toţi indivizii, în 
măsură să exprime [cf. Danesi, 1998: 50]: 

— anumite stări bio-psihice, prin interjecţii de tipul “aaa, ah, 
of, vai, hei” etc., care sugerează prin sunete anumite situații psiho- 
afective (durere, uimire, mînie etc.) [teoria pooh-pooh]; 

— manifestări sonore instinctive, de tipul gînguritului şi 
mormăitului, la simţirea unor stimuli specifici (cum ar fi apropierea 
respirației materne la nou născuţi) [teoria ding-dong]; 

— expresii sonore generate de nevoia coordonării activităţii în 
cadrul anumitor procese de muncă [teoria yo-he-ho]; 


“ În contextul de faţă nu ne propunem o analiză critică a lor, ci doar stabilirea 
unei taxonomii în măsură să permită concluzii de principiu. 


“2 Fără a lua în seamă eventualele nuanțări semantice, vom utiliza termenul de 
“mimetism” ca fiind echivalent cu acela de “iconicism”. 

— complexe sonore generate de nevoia de a răspunde la stări 
afective cum ar fi dragostea, jocul etc. [teorii /a-/a]; 

e mimetismul “trăsăturilor distinctive”, consemnînd prezenţa 
în limbaj a unor: 

— cupluri / opoziții sonore (stări speciale ale energiei acustice) 
de genul: vocalic-nonvocalic, consonantic-nonconsonantic, compact- 
difuz, încordat-relaxat, sonor-surd, strident-mat etc., prin a căror 
utilizare s-ar articula cuvintele în mod adecvat referenţialului 
[Jakobson, Halle, 1977, cf. Ionescu, 1992: 131-135]; 

— relaţii obiective de tipul: mic-mare, vesel-trist, cald-rece etc. 
[Kerbrat-Orecchioni, 1977:31-32], prin intermediul unor vocale 
“luminoase” sau “întunecoase”, a unor consoane “moi” sau “lichide”, 
“agresive” sau “paşnice” etc. | Fonagy, 1970]. 


3. Ipotezele “mimetismului convenţional” (terțiar) sugerează 
— aşa cum rezultă din alăturarea celor două concepte antinomice — 
trecerea de la geneza cuvintelor de tip intrinsec (motivat) la geneza 
cuvintelor de tip convențional (nemotivat), prin următoarele mecanisme 
generatoare: 

a) transferul semantic, în măsură să exprime anumite elemente 
ale limbajului nonverbal (motivat) în termenii unui limbaj verbal 
(semimotivat), printr-o reflectare de gradul trei a realităţii, spre 
exemplu, denumirea cifrei “cinci” prin cuvîntul “mînă”, ca urmare a 
traducerii gestului simbolic al ridicării miinii în complex articulat 
[Brunschvig, 1929:11]; 

b) motivarea simbolică (relativă), care presupune denumirea 
referenţialului prin raportarea la doar la anumite atribute care îl 
impresionează pe denominator, cum ar fi de exemplu: ghiocel (de la 
“ghioc” în română), pod znejnik (de la “sub zăpadă”, în rusă), perce- 
neige (de la “străpunge zăpada”, în franceză), snow-drop (de la 
“picătură de zăpadă”, în engleză), Schneeglockchen (de la “clopoțel de 
zăpadă”, în germană) etc. [Miclău, 1977:172-173]; 

c) etimologia prin vecinătate, care caracterizează geneza 
anumitor figuri retorice substitutive [Augustin, 1991: 152] precum 
sinecdoca (muritor = om), metonimia (a bea un pahar = a bea conţinutul 
paharului), automasia (cancer = moarte), acoperind relațiile dintre 
conţinător şi conţinut, întreg şi parte, cauză şi efect; 

d) generarea prin combinare semantic-gramaticală, de tipul 
realizării unor cuvinte prin asociere (floarea-soarelui, unt-de-lemn) sau 
prin derivare cu prefixe sau sufixe (in-dispensabil sau simbolizare etc.); 

e) convenţionalismul semi-parţial, care dă seama de geneza 
cuvîntului prin denominaţia semi-arbitrară a unui anume referenţial, 
real sau ireal, fie la nivelul semnificantului (precum în cazul cuvîntului 
“cuarc”, sugerînd prin semnificantul său ceva jucăuş), fie la nivelul 
semnificatului (ca în cazul cuvîntului “tele-viziune”, motivat doar la 
nivelul semnificatului). 


4. Ipotezele convenţionalismului integral — desfăşurate pe 
filiera arbitrarietăţii saussuriene — asertează faptul că o (mare) parte a 
semnelor lingvistice s-a născut prin convenţie culturală, printr-un 
aranjament social la nivelul grupului lingvistic, cuvintele nefiind 
motivate nici la nivelul semnificantului şi nici al semnificatului (ca în 
cazul unor cuvinte concrete cum ar fi “birou”, de exemplu, sau al unor 
cuvinte abstracte precum “ satisfacţie”). 


Tabloul categoriilor de explicații mai sus prezentate îngăduie 
formularea cîtorva prime concluzii de factură semantică, şi anume: 

— ideea existenţei unui “continuum gradat” [Eco, 1982: 273] 
de posibilități de expresie iconică ale cuvîntului; semantic vorbind, 
acestea caracterizează toate gradele de putere ale cuvintului, începînd 
de la rezonanţa energetică a semnificantului sonor cu lucrul denumit 
pînă la rezonanţa informaţională a semnificatului; 

— încercările de explicație mai sus formulate menţionează 
fiecare, în mod distinct, un ipotetic mecanism generator al unui anume 
tip de cuvinte; rezultă că numai complementaritatea ipotezelor 
consemnate poate contura o imagine integratoare asupra modului în 
care bogăţia tipurilor de cuvinte a luat naştere“; regăsim aici ideea de 


8 O problemă mult disputată, care merită o analiză aparte pe care cadrul de 
faţă nu o mai îngăduie, este aceea a priorităţii de semnelor de vorbire: primele cuvinte 
iconice au fost nume de obiecte (substantive), de acțiuni (verbe), de stări (interjecţii) 
sau de atribute (adjective)? Întrebarea este cît se poate de importantă, pentru că — aşa 

“mozaic” în evoluţia limbajului [Allott, WEB:2], care sugerează că 
multe din formele diferite ale limbajului (expresii-cuvînt) rezultă din 
complexul diferit de elemente, anatomice, neurale şi comportamentale 
ale organismului uman; 

— explicaţiile propuse sînt construite mai ales din perspectiva 
disciplinelor socio-umane, care nu operează cu un instrumentar foarte 
înalt de formalizare sau experimentare ştiinţifică; rezultă că intuitiv 
(principial) ele pot fi corecte, dar că din punct de vedere ştiinţific nu 
sînt suficient argumentate şi validate; 

— necesitatea de a integra cîştigurile cele mai recente ale 
ştiinţelor sistemelor complexe (neurocibernetica, psihologia cognivistă, 
teoria informației, tehnologia computațională şi a holografiei etc.) 
impune o nouă viziune asupra logo(gloto)genezei, în măsură să facă 
puţină lumină în “cutia neagră” în care cuvintele s-au născut şi din care 
au izvorît în afară. 

Se poate spune că, prin alternativele de răspuns ştiinţific 
formulate problemelor de mai sus, se aruncă o clarificatoare lumină 
peste universul problematic pe care Umberto Eco îl conturează în 
admirabila sa lucrare: “În căutarea limbii perfecte” [2002], univers 
marcat de existenţa “limbajului divin”, al creaţiei cosmice, la un capăt, 
de limbajul computaţional, la celălalt capăt. 

Tocmai unui atare univers ne propunem să îi asociem în cele ce 
urmează, dintr-o perspectivă sintactic-analitică, un ansamblu de 
plauzibile variante de înţelegere. 

2.3.3.3.2. Geneza cuvîntului: 

ipotezele neconvenţionale ale biofotonicii 


Un model ştiinţific al logogenezei, pentru care semiotica să fie 
instrument de lucru, presupune integrarea principalelor date ştiinţifice 
cunoscute cu privire la geneza cuvîntului într-un model neconvențional, 
caracterizat prin faptul că: 

— este rezultatul unei viziuni transdisciplinare asupra 
logogenezei,  mobilizînd sub “umbrela”  semioticii concluziile 
explicaţiilor ştiinţifice deja menționate, pentru care principiul 


cum vom vedea — fiecărui tip de semn enunțat îi corespunde un mecanism generator 
specific. 

rezonanței / iconicităţii lucrului cu numele său constituie o premisă de 
pornire; 

— se racordează la concluziile pertinente ale unor teorii recent 
elaborate cu privire la logogeză, cum ar fi feoria iconică cu privire la 
originea limbajului [Voronin, WEB] sau teoria motorie a limbajului 
[Allott, WEB]; 

— se prevalează de instrumentele unor foarte recente discipline 
ştiinţifice de graniță, cum ar fi biofotonica, disciplină care apropie 
domeniul biologicului de sugestiile teoriei şi tehnologiei laserilor; 

— utilizează în scopul argumentării sale două teorii ştiinţifice 
originale şi, prin aceasta, încă neconvenționale, teorii de mare forță 
explicativă, dar insuficient cunoscute (şi acceptate) de comunitatea 
ştiinţifică: teoria “laserilor biologici” şi teoria fotonică a energiei- 
informaţiei, 

— prin explicaţiile propuse, modelul face trimitere explicită 
sau implicită la o fenomenologie insuficient luată în seamă (adesea 
marginalizată sau ignorată) de ştiinţa “standard”. 


“ În esenţă, această teorie postulează o serie de tendinţe şi legi semiotice 
(fonosemantice) pe care se întemeiază formarea cuvintului, printre care: legea 
“conformităţii” şi a “omomorfismului” dintre formă şi conținut, dintre semnul lingvistic 
prim (semnificant sau/şi semnificat) şi referentul său; legea “multiplei alegeri de 
nominație” între semn şi un complex de referenţi sau invers, între un referent unic şi un 
ansamblu de semne denominative; legea “dominanţei omomorfice”, postulînd că 
trăsăturile omomorfice (similare) în sistemle iconice le domină pe cele alomorfice 
(diferite), legea “motivului-formă”: semne simbolice similare în formă sînt deobicei 
similare în conţinut (există o trăsătură dominantă — “motivul — prin care întreg 
referențialul este esențializat şi denumit) etc. Aceste principii permit concluzia că în 
evoluţia sa, semnul — fundamental nonarbitrar — dobîndeşte şi trăsături de arbitraritate, 
între tendința de “conservare” (inerție) a iconicității şi aceea de “erodare” a ei dîndu-se 
o permanentă luptă. 


4 Această teorie — asociată atît mecanismului logogenezei protoarhaice 
(filogeneză), cît şi mecanismului funcționării actuale a limbajului (ontogeneză) — 
postulează că cuvîntul (limbajul) este un rezultat al transferului/translaţiei de stări, de 
elemente, de combinaţii complexe ale sistemului neural motor, care coordonează 
mişcarile scheletului, ale muşchilor gurii, gâtlejului, obrajilor etc., respectiv pe cele ale 
corzilor vocale care produc sunetele vorbirii sub impulsul aerului pulmonar. Cuvintele 
sînt aşadar nişte expresii (semne) ale structurilor reale şi mentale. În esență, principiul 
este următorul: “Obiectul văzut produce un motor-pattern care este susceptibil de 
transfer ca un program-motor spre sistemul articulator şi astfel devine un cuvînt asociat 
al lucrului”  [Allott, WEB:5]. Prin acest mecanism poate fi explicată atît geneza 
fonemelor, a cuvintelor şi propozițiilor. 

Practic, prin aceste ultime caracteristici, lucrarea noastră 
contribuie inedit la înţelegerea mecanismelor logogenezei. Căci, deşi 
ipotezele formulate de teoriile — să le spunem convenționale — anterior 
formulate sînt principial corecte“, ele nu sînt total acoperite de 
explicaţii bio-neuro-fiziologice adecvate. Spunînd acest lucru ne 
gîndim la faptul că: 

— se ignoră în bună măsură cum se transformă (traduc) efectiv 
tipurile de energii-informaţii / semnale / mesaje de la referenţialul 
exterior la complexul semantic al sistemului nervos şi de aici, prin 
izomorfism, la nivelul aparatului verbo-kinestezic; 

— nu s-a răspuns încă cu rigurozitate la întrebarea: “Cum 
putem noi să vorbim, despre ceea ce vedem?”, respectiv nu s-a 
explicitat încă pertinent conexiunea între teoria limbajului şi teoria 
vederii |Jackendoff, 1987: 90]; 

— nu s-au desluşit încă mecanismele care validează o genială 
ipoteză formulată de Karl Pribram [1971]: sistemul cerebral (memoria) 
funcționează pe principii holografice. 

În contextul de față ne propunem să conturăm un cadru 
teoretic adecvat răspunsuri posibile la aceste întrebări pot fi formulate. 
Cercetarea noastră deschide un fertil cîmp de înțelegere atît aplicațiilor 
din domeniul semioticii, cît şi celor ale ştiinţelor particulare interesate 
de acest domeniu. 

Am sugerat deja că apariţia codului semiotic / simbolic primar 
reprezintă cel dintîi limbaj inteligent cu care ființa umană a comunicat 
semenilor — pe cale intermentală, probabil de tip telepatic“ — mesaje 
vitale, puternice ca efect, dar extrem de puţine şi sărace ca nuanţare. 
Apariţia acestui “limbaj fără cuvinte” (verbale) a presupus competenţa 
de a opera cu semne vizuale complexe, cu reprezentări mentale de tip 
“hologramă”, stocate în memoria de lungă durată [Pribram, 1971], 
posibil de actualizat deliberat, sub semnul voliţiei. Apariţia conştiinţei 


4 În mod independent de aceste teorii, de care abia de curînd am luat 
cunoştinţă, propria noastră cercetare a formulat concluzii similare [Stănciulescu, 1995, 
1998]. 


“ Experimentele actuale denotă că în transmiterea pe cale telepatică a 
informaţiilor, imaginea (reprezentarea) joacă un rol esențial [Stănciulescu, 1990], 
acreditînd prin aceasta concluziile bionicii că circa 90 % din informaţiile pe care le 
dobîndeşte omul sînt de tip fotonic, fiind receptate la nivelul analizatorului vizual. 

(gîndirii) umane şi, implicit, a limbajului sonor este legată de această 
competență bio-psihică. 

Am văzut că ipoteza explicativă cea mai firească şi mai fertilă 
pentru înţelegerea genezei unui cuvînt anume (nume de obiect, de acţiune 
etc.) îl reprezintă transformarea mimetică — pe bază de rezonanță — a 
reprezentării mentale (hologramă) a referențialului în vibraţii-comenzi 
capabile să declanşeze reacţii adecvate la nivelul mecanismului verbo- 
kinestezic, respectiv să genereze producerea unui ansamblu coerent de 
sunete: cuvintul / semnul articulat. Dezvoltarea acestei ipoteze presupune 
formularea unor explicaţii adecvate cu privire la modul de generare şi 
metamorfozare a reprezentărilor (hologramelor) cerebrale. În acest sens, 
vom angaja în mod complementar şi integrator două teorii ştiinţifice 
inedite, elaborate într-un fertil cadru de cercetare interdisciplinară pe care 
îl îngăduie o disciplină recentă deja amintită, care este biofotonica“, 
respectiv: teoria fotonică a  energiei-informaţiei | Constantinescu, 
Stănciulescu, 1993] şi teoria “laserilor biologici” [Stănciulescu, Manu, 
2001, 2003]. 


a) Teoria fotonică a energiei-informaţiei |Constantinescu, 
Stănciulescu, 1993-1995] este în măsură să dea seama de o modalitate 
complementară de constituire a reprezentărilor mentale, postulînd: 

e coerenţa dintre cele două dimensiuni structurale ale luminii: 
energetică (avînd asociată componenta electrică radiației EM) şi 
informaţională (avînd în subsidiar asociată componenta magnetică a 
radiaţiei EM); 

e existența biocîmpului din jurul organismului uman (“aură” 
posibil de evidenţiat prin tehnologii de tip Kirlian [Oldfield, 1998] sau 
electronografice [Guja, 1993, 2001]), reprezintă un rezultat al emisiei 
de tip “laser biologic”, fiind un cîmp energo-informaţional 
cvasistaţionar, alcătuit dintr-un indefinit număr de spectre Fourier”. 


i Biofotonica este ştiinţa care studiază generarea, stocarea şi eliberarea de 


biofotoni (bioluminiscență) la nivelul tuturor sistemelor vii, înțelese ca sisteme de 
“laseri biologici” analoge cu cele tehnice [Stănciulescu, 2004: 53]. 

* Existenţa acestui cîmp permite explicarea ştiinţifică a competenţei 
“perceptiv-extrasenzoriale” a ființei umane. O atare “competenţă” — aceeaşi care i-a 
facilitat performanţele comunicării de tip telepatic — vizează capacitatea de a recepta pe 
altă cale decît cea a analizatorilor informații esențiale (radiații) cu privire la lumea 
înconjurătoare. Calitatea de “suprasenzor” — astăzi atrofiată la om, dar nu integral 

Prezenţa biocîmpului permite instituirea unui dublu mecanism 
de rezonanţă (de transfer energo-informaţional): 

— de la obiectul-stimul către biosenzorul uman, prin transferul 
de informație de la un cîmp (ne)staţionar la cîmpul staționar al ființei 
umane; 

— de la vibratilii biocîmpului uman la vibratilii substanțiali ai 
creierului”, respectiv ai complexului pineal-pituitar (“al treilea ochi”, 
reminiscență a creierului arhaic), extrem de sensibil la lumină. 

Indiferent care ar fi calea prin care hologramele mentale se 
constituie — a analizatorilor sau / şi a bio(psiho)cîmpului, — ele urmează 
a fi activate la nivelul centrilor de analiză şi sinteză constituiți în zonele 
(pre)frontale ale neocortexului. De aici, informaţia lor urmează a fi 
transmisă la nivelul aparatului verbo-kinestezic, sub formă de comenzi 
efectoare“!. Prin aceste comenzi se transferă complexul de vibrații 
(informaţii) aferente hologramei-obiect la nivelul complexului de 
“laseri biologici” (sonori) din care este alcătuit aparatul verbo- 
kinestezic”. 


dispărută — o deține propriul său biocimp, în măsură să recepteze holistic vibrații 
(insesizabile senzorial) ale realității exterioare, cum ar fi de pildă matricile energo- 
informaţionale (aurele) specifice fiecărui obiect viu (sau neviu). 


5 Acest proces pe care TFEI îl explică este posibil datorită mecanismului de 
rezonanță holografică instituit între informaţia din aura organismului uman şi cei 
vibratilii microcîmpurilor de la nivelul cristalelor lichide membranare (celulare). 
Acesţia receptează informaţia trannsmisă şi se (re)ordonează în funcție de conținutul ei. 


5! Fără a intra în detalii tehnice, am putea menţiona doar că — aşa cum relevă 
cercetările cu RX şi scintografie — în momentul vorbirii intra în activitate ariile 
senzoriomotorii ale feței, ale gurii şi limbii, cortexul premotor al gyrusului frontal 
superior, aria Broca a emisferei stîngi şi zona sa simetrică din emisfera dreaptă [Saban, 
1993: 98-99]. 


* Sistemul de cavităţi rezonatoare care generează efectul “laser sonic” este 
alcătuit din complexul stomacal şi pulmonar, în calitate de sursă energetică (aerul 
pomapat de plămîni), pe de o parte, de sistemul de “rezonatori înlănțuiţi”: trahee — 
laringe — faringe — cavitate bucală, pe de altă parte. Direcţionalitatea fluxului sonor 
este asigurată prin morfologia aparatului fonator, respectiv prin continuitatea spaţiilor 
rezonatoare. Forma rezonatorului este fie cilindrică, fie ovoidată, fie tubulară. Impulsul 
cu care se activează “laserul fonic” din aproape în aproape este generat de ciclul 
respirator (expiratie), avînd ca sistem de obturare diafragma, glota, buzele. “Substanța 
activă” este reprezentată de fibrele fonosensibile ale “corzilor vocale”. Stabilitatea 
sistemului este asigurată de musculatură şi de sistemul de cartilagii. 

b) Din perspectiva teoriei  “laserilor biologici” (TLB), 
înțelegerea mecanismelor neuro-fiziologice care însoțesc /ogogeneza 
este posibilă într-o manieră inedită. Spre exemplu, evidenţierea la 
nivelul organismului biologic a structurilor de tip “laser biologic”, 
generatoare de bioluminiscenţă, este absolut necesară argumentării 
ipotezei formulate de Carl Pribram, fără a fi reuşit însă să o 
demonstreze cu adevărat: funcționarea holografică a creierului. Cu 
argumentele biofotonicii” se poate justifica acum că hologramele 
cerebrale sînt rezultatul activităţii sinergice a creierului — care 
prelucrează în mod unitar informaţiile preluate de la analizatori, de la 
cel vizual în primul rînd. O atare unitară activitate a creierului poate fi 
explicată de faptul că la nivelul cristalelor lichide membranare — 
datorită proprietăţii de piezoelectricitate a acestora — orice tip de stimul- 
impuls este transformat în fluxuri de electroni, respectiv de (bio)fotoni. 
Aşadar, creierul prelucrează şi stochează (memorează) — la diferite 
nivele de profunzime ale lui“ — complexe (bio)fotonice prin care 
stimulul-sursă este caracterizat“. Toate aceste aspecte, corelate cu un 
complex de alte principii determinate de activatea fotonică (optică) a 
creierului, pot fi detaliate în limitele unui model analogic creier- 


s3 Deşi a fost definită cu peste două decenii în urmă, putem considera — fără a 
exagera cîtuşi de puţin — că abia teoria “laserilor biologici” semnează certificatul de 
naştere al unei discipline de graniţă: biofotonica, ştiinţa care îşi propune să pună în 
relaţie de corespondență datele teoriei şi tehnologiei laserilor cu fenomenele biologice. 
Sub semnul acestei orientări, şcoala de biofotonică de la Kaiserlautern (Germania), 
condusă de dr. Fritz-Albert Popp, a dovedit experimental prezența unor mari cantități de 
biofotoni (fotoni cu proprietăți schimbate de penetrarea lor în organismul biologic) 
stocate pentru perioade indefinite de timp la nivelul ADN-ului [Popp, 1989]. 


ği Prin această memorare ierarhizată, stocare din “aproape în aproape” a 


informațiilor simple, mai întîi, descompuse și înregistrate în diferite zone ale scoarței 
cerebrale (mecanism care corespunde teoriei localizaționiste a memoriei), a 
informațiilor de sinteză, complexe, mai apoi, înregistrate la diferite niveluri de 
profunzime ale creierului —, se poate explica unul din principiile funcționării 
holografice a creierului: partea reproduce întregul (cu o doză de fidelitate mai mare sau 
mai mică). Se explică, astfel, paradoxul teoriei difuzioniste a memoriei, care 
argumentează că distrugerea unei zone a creierului este urmată de preluarea 
funcționalității acesteia de către alte zone ale creierului. 


5 Conform TLB, orice proces fotonic iniţiază — la rîndul său — un complex de 
fenomone BEMF (biochimice, electrice, magnetice, fotonice), care — pe de o parte — 
asigură redundanța informaţională a organismului, declanşînd — pe de altă parte — o 
serie de alte procese biofiziologice. 

computer, realizat din perspectiva TLB, într-un alt context 
[Stănciulescu, Manu, 1996]. 

Prezența energiilor / informaţiilor receptate de creier sub formă 
de impulsuri fotonice transmise pe sistemul de “fibră optică” al nervilor 
determină constituirea unor “trasee mnezice” relativ stabile, prin 
raportări repetate la unul şi acelaşi referenţial. Substratul fizic al acestor 
“urme de memorie” poate fi identificat acum cu cristalele lichide 
membranare optic active, care — excitate de stimuli (bio)fotonici cu 
frecvenţe, intensități, timpi de acţiune etc. diferiţi — se “rigidizează” în 
forme / poziţii relativ stabile şi dobîndesc totodată diferite grade de 
transparență, ca urmare a “neomogenităţilor hidrodinamice” care le 
caracterizează [Tarasov, 1990: 120]. Înregistrate prin mecanisme 
specifice la nivelul întregii mase cerebrale, excitaţiile exteroceptive (şi 
interoceptive) constituie sursa memoriei de scurtă sau de lungă durată, 
funcționînd pe principii holografice: este suficient ca un stimul identic 
(sau chiar apropiat prin parametrii săi fizici) cu cel care a determinat 
înregistrarea să fie receptat la nivel cerebral, pentru ca — printr-un 
proces de rezonanță holografică — creierul să actualizeze cu un grad 
mai mare sau mai mic de fidelitate întreaga informaţie (reprezentare) 
stocată de către creier“, cu privire la un obiectul, fenomenul sau 
procesul care a generat stimulul |Stănciulescu, Manu, 1998]. 


* 


Recapitulînd, putem spune că biofotonica — avînd ca nucleu dur 
teoria “laserilor biologici” (TLB), dublată de teoria fotonică a energiei- 
informaţiei (TFEI) — completează dintr-o perspectivă inedită datele 
cunoaşterii ştiinţifice cu privire la mecanismele de funcţionare ale 
viului. În contextul de față, perspectiva TLB permite o analiză 
complexă a sistemelor biologice implicate în mecanismul de generare a 
limbajului, oferind noi căi de înţelegere a acestora, a conexiunii lor cu 
mecanismele de tip holografic ale sistemului nervos etc. 

Completînd aceste aspecte — din care unele încă au rămas 
ipotetice, neconvenţionale, deşi au fost principial sugerate de Karl 
Pribram încă din 1970 — a fost posibil să aplicăm explicaţiile 


ăi Această informaţie poate fi descrisă printr-o hologramă tridimensională 


distribuită la nivelul întregii mase cerebrale, sau, în situaţii extreme, printr-o hologramă 
bidimensională, înregistrată într-un plan sau altul de profunzime a creierului. 

biofotonicii (TLB) la o serie de procese implicate de geneza limbajului, 
cum ar fi [Stănciulescu, 1995; 1999; 2003c; Stănciulescu, Manu, 1999; 
2001a,b;]: 

— funcţionarea de principiu a sistemelor de “laseri biologici” 
înlănțuiți şi intricaţi (la nivel molecular, membranar, nuclear, celular, de 
organ şi de organism); 

— funcţionarea ochiului şi creierului ca sisteme “laser 
biologice” de organ, mecanismul holografic al percepției, gîndirii, 
memoriei, viselor, bioritmurilor etc.; 

— derularea mecanismelor de tip “laser biologic” pe care 
emisia vocală le generează; 

— transformarea semnalelor optice cerebrale (impulsuri 
nervoase) în semnale “laser biologice” la nivelul organelor cu rol vocal; 

— mecanismul emisiei vocale articulate, respectiv 
transformarea semnalului optic (laser biologic) în semnal acustic 

“saser biologic”); 

— mecanismele feed-back de autocontrol (percepția sonoră la 
nivelul urechii, în calitate de “saser biologic” de verificare şi control); etc. 

Pe fondul acestor deja dezvoltate cercetări, în contextul de față 
ne propunem să corelăm contribuțiile biofotonicii (TLB) cu principiile 
metodologice ale unei “semiotici a luminii” [Stănciulescu, 2003c]. 
Vom putea formula, astfel, cîteva concluzii cu privire la structura şi 
funcționalitatea sistemului “saser biologic”, respectiv cu privire la 
analiza triadic-semiotică a mecanismelor limbajului articulat dintr-o 
triplă perspectivă: 

— perspectivă sintactică: cercetarea calităților energo- 
informaționale ale sunetelor / complexelor sonore emise 
prin limbaj; 

— perspectivă semantică: determinarea modului de codificare 
a tipurilor de informaţii şi a energiilor asociate lor, în raport 
cu referenţialul (semantica limbajului); 

— perspectivă pragmatică: cercetarea efectelor limbajului 
(sunetelor, muzicii etc.) asupra ființei umane. 


2.3.3.3.2. Geneza cuvîntului: 
ipotezele neconvenţionale ale biofotonicii 

În consens cu ipotezele majore ale TLB pe care le-am dezvoltat 
într-un alt context [Stănciulescu, 1999; Stănciulescu, Manu, 1999] 
rezultă că: 

e Analizatorii periferici principali (ochii şi urechile receptează 
circa 98 % din informaţiile cu care creierul operează) transformă în 
bioluminiscenţă formele de energie optică (fotoni) sau sonoră (fononi) 
preluată de la o anumită sursă (referenţial: obiect, fenomen, proces 
supus cunoaşterii / numirii), fiecare tip de ţesut din structura lor 
receptînd şi transmiţînd la creier tipuri specifice de informație. Este 
ceea ce, în termeni semiotici, Thomas A. Sebeok numeşte 
(de)codificare [2001: 51]. Ansamblul acestor informaţii se constituie la 
nivelul centrilor frontali de analiză şi sinteză ai creierului într-o 
hologramă optică descriind omomorfic proprietăţile referențialului / 
sursă. 

Ca un efect al modulării cerebrale se generează la nivel 
creierului o hologramă care este realizată în două moduri: 

— prin sinteza (convergenţa) tuturor tipurilor de informații 
recepționate de la analizatorii periferici, sinteză permisă de 
transformarea acestor informații în informaţii  bioluminiscente 
(biofotonice); 

— prin trecerea sincronizată a semnalelor periferice prin 
“filtrele membranare”, a căror memorie o activează (conform TLB, 
membranele sînt păstrătoare ale memoriei optice, respectiv ale 
hologramelor celulare parțiale). 

e La nivelul aparatului fonator (aparat verbo-kinestezic, 
alcătuit din complexul de organe destinat realizării limbajului) se 
realizează un fenomen invers, adică: transformarea hologramei optice 
(bioluminiscenţei) cerebrale în hologramă acustică (radiaţie acustică), 
în calitate de semnal optic modulat cerebral. 

Aşa cum am precizat cu un alt prilej [Stănciulescu, Manu, 
2001: 98], o astfel de modulare presupune procese cum ar fi: 

— scăderea frecvenţei ciclurilor de impulsuri / fronturi de 
unde (bio)fotonice pătrunse în celulele fotoreceptoare, ca 
urmare a modulării lor în amplitudine (prin generarea de 
noduri şi ventre) în interiorul rezonatorului celular; 

— fronturile (trenurile) de unde ale luminii exterioare pătrund 
în celula fotosensibilă cu frecvențele înalte ale undelor 
luminoase (10'* Hz), ajungînd la nivelul celulei nervoase să 
presinte doar cîţiva cicli pe secundă (în mod corespunzător 
frecvenţei undelor cerebrale alpha, delta etc.); 

— prin acest proces devine posibilă modularea (interferarea) 
undelor / impulsurilor bioluminiscente (biofotonice), în 
calitate de semnificat (reproducînd conţinutul informaţional 
al referențialului), cu undele sonore care joacă rolul de 
suport semnificant, în măsură să reproducă omomorfic, în 
planul energetic (sensibil) al cuvîntului articulat, 
proprietăţile referențialului. 

Ipoteza neconvenţională pe care o propunem în contextul de 
față este aceea că la realizarea limbajului articulat participă un sistem 
complex de “laseri biologic”, pe care l-am denumit “SASER 
BIOLOGIC” (Sound Amplification and Stimulated Emission of 
Radiation) [Stănciulescu, Manu, 1999]. Acest sistem biologic este 
analog — din punct de vedere structural şi funcțional — cu sistemele laser 
tehnice, ştiut fiind faptul că în tehnică se folosesc atît mecanisme de 
înregistrare  holografică optică, cît şi sonoră. Întrucît aceste 
particularități structural-funcționale, cu caracter tehnic, au fost deja 
descrise în lucrări anterioare |Stănciulescu, 2003; Stănciulescu, Manu, 
2003], în contextul de față nu vor fi reluate decît cîteva concluzii 
integratoare. 


x 
xo èāë 


În sinteză, putem spune că pentru generarea unui complex 
lingvistic articulat, energia şi informația optică (bioluminiscență) 
trebuie transformată în mod sincronizat şi coerent în semnale acustice 
(de fază, respectiv în succesiune de faze). Tocmai o atare succesiune 
permite ca limbajul (vorbirea articulată) să fie asumată asemeni unei 
melodii (adică sintagmatic), surprinzînd coerenţa întregului complex de 
semnale sonore, avînd semnificații energetice şi informaționale diferite. 
Căci, în acord cu TLB, putem spune că: 

e emisia sonoră vocală poartă energii şi informații multiple 
(circa 14 tipuri), realizate diferențiat de unul sau mai multe dintre 
organele sistemului fonator (saser biologic). 

e modul de organizare simetrică a organelor fonatoare se 
datoreşte organogenezei sub acţiunea bioluminiscenţei; 

e principalele efecte sonore ale acestui mod de organizare sînt 
efecte “laser / saser biologic”: coerenţa, monocromaticitatea, 
amplificarea şi direcționalitatea radiațiilor acustice; 

e aceste efecte fac ca sunetul biologic — ca şi bioluminiscenţa, 
de altfel — să reprezinte o emisie energo-informațională specifice doar 
viului (animal / uman). 

Sunetul vocal emis de om este aşadar rezultatul coerenței, al 
maximelor de interferență a radiațiilor acustice, al ventrelor de 
interferență generate în interiorul unor rezonatori biologici înlănțuiți 
(organele perechi ale sistemului verbo-kinestezic), avînd anumite 
amplitudini şi frecvenţe specifice. Ca urmare a efectului de amplificare 
energetică (prin modulare în frecvență) şi informațională (prin 
modulare în amplitudine), calitatea energia informației şi informaţiei 
limbajului articulat poate creşte mult. Interferenţa acestor emisii sonore 
(stimuli / semnale / semne) cu sistemele de contact poate determina 
efecte absolut uimitoare, considerate adesea ca “magice”. În acest fel se 
explică, de exemplu, efectele de rezonanţă specifice al vocii omeneşti 
manifeste la: 

e nivelul sistemelor biologice receptoare (plante, animale, 
oameni), creşterea rapidă a plantelor, îmblînzirea animalelor sau 
vindecarea omului de o boală anume sub efectul mantrei, al 
descîntecului sau al rugăciunii se explică tocmai prin efectul de 
interferență puternic amplicat al luminii / sunet biologic care se 
modulează asupra unui receptor exterior sau asupra propriului 
organism”; 

e la nivelul unor sisteme fizice apte de a intra în rezonanță; în 
această categorie intră efectele de tip “Sesam, deschide-te”, începînd de 
la căderea zidurilor lerihonului sub efectul amplificat (instrumental 
inclusiv) al suflului / vocii omeneşti, pînă la spargerea geamurilor 


“7 Efectul energetic al limbajului / emisiei sonore asupra propriului organism 
sau a altor organisme biologice rezultă din faptul că sunetul emis de om sau animal 
reprezintă efectul concentrării unei mari mase de fotoni la nivel cerebral, cu propagare 
pe sistemul nervos şi descărcare energetică pe sistemul nervos şi muscular, glandular, 
vase de sînge, avînd drept consecință “efectele BEMF” (efecte biochimice, electrice, 
magnetice şi fotonice). 

operei din Petersburg de către Şaliapin, ori spargerea paharelor de 
cristal de vibrația vocii lui Caruso prin intrarea în rezonanță cu acestea 
etc. 


În concluzie, putem spune că renomenele BEME (biochimice, 
electrice şi magnetice, fotonice) generate la nivelul sistemului “laser 
biologic” de organ vocal (saser) sînt cît se poate de complexe, fiind 
diferențiat ierarhizate în raport cu nivelul de organizare (molecular, 
membranar, nuclear, celular, de organ şi de organism) specifice 
sistemelor de “laseri biologici” intricaţi. Principala formă de energie 
emisă la nivelul acestor sisteme  ierarhizate o reprezintă 
bioluminiscența, însoţită de efectele electro-magnetice şi biochimice 
deja dezvoltate în sintezele noastre de pînă acum [Stănciulescu, Manu, 
2001a,b]. Iată de ce se poate argumenta, nu numai intuitiv, că limbajul 
omenesc este un complex de lumină şi sunet. 

Recapitulînd, putem spune că semnul / cuvîntul sonor se 
constituie în urma unui proces de rezonanţă între frecvențele specifice 
hologramelor mentale cu frecvențele la care vibrează corzile vocale. 
Acest proces presupune cîteva etape corelate şi anume: 

e reprezentarea referenţialului la nivelul unei holograme 
cerebrale şi activarea acestei holograme (de la nivelul substratului 
mnezic) prin mecanisme de control voluntar (atenţie, intenţionalitate 
etc.); 

e transferul informaţiei cuprinse în holograma cerebrală“ către 
muşchii efectori ai aparatului verbo-kinestezic, care se tensionează in 
mod izomorf cu forma, culoarea, natura etc. obiectului reprezentat 
mental; 

e transformarea  energiei-informaţiei  (bio)fotonice în 
informaţie-energie mecanică (presiune) este o consecinţă a efectului de 
piezoelectricitate a cristalelor lichide din membranele celulare; 

e fiecare tip de informaţie cerebrală reproduce o caracteristică 
a referenţialului, ansamblul acestora fiind transmise simultan şi 
sincronizat” către: 


5% În funcţie de împrejurări (natura stimulului, stabilitatea prezenței sale în 
memorie, zona de profunzime cerebrală la care este stocat etc.), comanda poate să 
pornească fie de la nivelul hologramei-sinteză, fie de la nivelul unor componente 
(informaţii) elementare ale acesteia. 

— musculatura stomacului şi a cavităţii pulmonare, pentru a 
regla cantitatea de aer şi modul în care este pompată în cavitățile 
rezonatoare propriu-zise; 

— musculatura rezonatorului laringian, pentru a genera 
complexul de sunete articulate: stimulate, coerente, monoarmonice, 
direcționate (efect al rezonanţei coerente generat prin simetria corzilor 
vocale)“; 

— musculatura rezonatorului faringian, la nivelul căruia se 
amplifică complexul sonor deja constituit la în laringe“; 

— musculatura bucală, facială, a limbii etc. este diferit 
activată pentru orice sunet al alfabetului; se reproduce astfel la 
nivelul gurii, în manieră iconică, “motivul” (fonematic) al 
hologramei cerebrale, imprimîndu-se complexului fonic “pompat” de 
faringe forme de tip circular sau liniar, fricative sau lise, rotunde sau 
ascuțite etc., acțiuni de tipul implozie sau explozie, pătrundere sau 
ieşire, înălţare sau coborîre, atribute cum ar fi luminos sau 
întunecos, umed sau uscat, cald sau rece, moale sau tare etc. 


® Datorită secțiunii diferite a nervilor efectori, impulsurile nervoase ajung 
simultan la muşchii care controlează aparatul kino-fonator. 


© Informaţia hologramei mentale este transferată sistemului de corzi vocale, 
în opturatorul acustooptic, în mediul căruia se formează ventre şi noduri [Cernei, 1982: 
112-113]. La nivelul acestora se realizează practic difracția (difuzia) fascicolului 
luminos pe undele sonore (difuzie Maldenştam-Brillouin) [Tarasov, 1990: 103]. 


*! Modularea în amplitudine a vibraţiilor luminoase (fotonice) pe cele 
mecanice (sonore) respectă legea cunoscută din radiofuziune: frecvenţa de modulare (a 
undei modulatoare, fotonice, în cazul nostru) trebuie să fie cel puţin 10-100 ori mai mic 
decît cea a frecvenţei modulate, purtătoare, respectiv a vibraţiei sonore). Teoria 
“laserilor biologici” explică cum — datorită succesivelor modulări în amplitudine pe 
care radiația luminoasă incidentă le suferă pe traseul “laserilor celulari” înlănțuiți, 


frecvenţa de impuls a radiației luminoase scade de la valoarea de circa 1015 Hz la 
valoarea de cîțiva cicli pe secundă (valori ce corespund emisiei de unde alfa, delta, teta 
etc., specifice activităţii cerebrale). Avînd în vedere că banda frecvențelor sonore 
(auzibile) este cuprinsă între 16-16.000 Hz, înseamnă că relația legică mai sus 
menţionat este principial respectată. 

Două concluzii extreem de importante pentru înţelegerea 
genezei “naturale” a limbajului putem trage din descrierea acestui 
circuit verbo-kinestezic: 

e iconicitatea deplină se realizează la nivelul superior al 
cavităţii bucale, acolo unde complexele sonore articulate sintetizează 
particularități obiective ale “limbajului naturii” (cosmic) deja descris, 
prin combinarea fonemelor iconice elementare; 

e complexul sonor rezultat — cuvîntul articulat -— este un 
complex “SASER” (Sound Amplificated and Stimulated Emission of 
Radiation), reproducînd omomorf proprietățile hologramei-obiect, care, 
la rîndul ei, este izomorfă cu lucrul denominat. 


2.3.3.4. Devenirea limbajului verbal: 
interpretări semiotice 


Explicarea mecanismelor genetice ale limbajului din 
perspectiva modelului biofotonic mai sus conturat poate fi dublată de 
considerațiile specifice semioticii, formulate din perspectiva analizei 
triadice: sintactice, semantice, pragmatice. 

(1) Perspective sintactice. Mecanismul holonomic — al numirii 
lucrurilor lumii — propus de modelul biofotonic — i-a permis ființei 
protoumane să-şi genereze primele cuvinte asemeni unor holograme 
foto-sonice (acustico-optice), ca forme exterioare ale hologramelor 
mentale interioare. Putem considera că în calitate de “reflectare a 
reflectării” / “rezonanță a rezonanţei”, cuvintele născute pe această cale 
— insuficient luată în seamă de specialişti, deşi este cunoscută încă din 
antichitate? [Augustin, 1991: 153] şi preluate de către reprezentanții 
lingvisticii moderne (Saussure) [Ionescu, 1994: 77]® — au definit fondul 


& “A vorbi înseamnă a emite sunetul cu sens corespunzător unui lucru 
mental”; iată un principiu stoic care esențializează aproape întocmai mecanismul 
genezei mimetice a cuvîntului. Pe filieră stoică, concepția saussuriană cu privire la 
natura psihică a semnului “cuvînt” — concepție care a deschis o fertilă posteritate — este 
definitorie pentru acest tip de geneză. Aşa cum rezultă din interpretărilor lingvistului 
genovez “dacă semnul este de natură mentală, atunci semnificantul nu poate fi unui 
complex sonor, nici imagine grafică. Căci, atît un complex fonic, cît şi o succesiune de 
litere sînt realități fizice şi nu mentale. Nu complexul sonor îl are, aşadar, vorbitorul în 
minte, ci tiparul psihic al acestui complex”. 


& Făcînd distincţia între “semnul” ca realitate mentală şi materializarea 
semnului (prin rostire), Saussure nu face altceva decît să postuleze traducerea 

principal de cuvinte al lexicului protoarhaic. Totodată, mecanismul 
“mimetismului ontologic” — ale cărui particularităţi sînt acreditate de 
cercetările recente de fonologie şi fonetică — poate da seama de 
efectele “magice”, deja amintite, ale “puterii cuvîntului”. Explicaţia 
unui atare fenomen este relativ simplă: fiind o reflectare omomorfică 
(de gradul doi) a referențialului, purtînd încă amprenta vibratilă a 
acestuia, cuvîntul se va putea întoarce prin rezonanță inversă — graţie 
semnificantului său sonor — asupra obiectului denumit, generînd 
interferenţe soldate cu efecte fizice mai mult sau mai puţin sesizabile. 
În tehnologia laserilor, un efect similar poartă numele de 
interferogramă holografică |Tarasov, 1990: 137]. Tocmai în acest 
mecanism de “rezonanţă inversă” se regăsesc toate efectele de “putere 
magică” pe care cuvîntul le-a derulat activîndu-şi resursele iconice. 
x 

Din punct de vedere structural-sintactic, scenariul biofotonic 
mai sus schițat schițat permite următoarele corespondențe sintactice: 

— semnificatul (conținutul mental) corespunde reprezentării 

figurative mentale; 

— semnificantul are o dublă corespondență: una interioară la 
nivelul reprezentării fonemice (neuronale), alta la nivelul 
expresiei sonore asociate. 

Lanțul cauzal reprezentare — fonem — sunet constituie cadrul 
procesului de motivare mimetică în geneza cuvîntului: “Orice cuvînt a 
avut la origine o formă sonoră motivată, nu este vorba numai de 
perioada originii limbajului, ci în orice perioadă istorică cuvintele s-au 
creat pentru a denumi obiecte, însușiri, acțiuni etc., în legătură cu 
anumite caracteristici ale acestora. Paralelismul formei sonore şi al 
sensului este conținut în sensul etimologic al cuvîntului, iar sensurile 
secundare, metaforele sînt motivate în raport cu sensul inițial. în măsura 
în care cuvintele au formă internă, ele au şi o formă sonoră motivată în 
raport cu sensul [Graur, Wald, 1961: 90]. 

Din perspectivă semiotică, putem formula acum într-o manieră 
intuitiv-integratoare o lege generală a sistemelor complexe: legea 
metamorfozelor (permutărilor) circulare, întemeiată pe următorul 
raționament: 


x 


reprezentării mentale (“amprenta psihică”) în cuvintele/semne posibil de asociat. 

e orice sistem semiotic (care reflectă ceva) poate fi descris prin 
diada structurală semnificant-semnificat; 

e orice sistem este subsistem în raport cu o ierarhie 
integratoare; legătura între sistem şi subsistem se realizează 
prin permutarea funcțiilor structural-semiotice: 


e ceea ce este semnificat în sistemul subiacent devine 
semnificat în sistemul supraiacent ş.a.m.d 


(2) Perspective semantice. Tabloul categoriilor de explicații mai 
sus prezentate îngăduie formularea cîtorva prime concluzii de factură 
semantică, şi anume: 

— ideea existenţei unui “continuum gradat” [Eco, 1982: 273] 
de posibilităţi de expresie iconică ale cuvîntului; semantic vorbind, 
acestea caracterizează toate gradele de putere ale cuvintului, începînd 
de la rezonanţa energetică a semnificantului sonor cu lucrul denumit 
pînă la rezonanţa informaţională a semnificatului; 

— încercările de explicație mai sus formulate menționează fiecare, 
în mod distinct, un ipotetic mecanism generator al unui anume tip de 
cuvinte; rezultă că numai complementaritatea ipotezelor consemnate poate 
contura o imagine integratoare asupra modului în care bogăţia tipurilor de 
cuvinte a luat naştere“; regăsim aici ideea de “mozaic” în evoluţia 
limbajului [Allott, WEB: 2], care sugerează că multe din formele diferite 
ale limbajului (expresii-cuvînt) rezultă din complexul diferit de elemente, 
anatomice, neurale şi comportamentale ale organismului uman; 

— explicaţiile propuse sînt construite mai ales din perspectiva 
disciplinelor socio-umane, care nu operează cu un instrumentar foarte 
înalt de formalizare sau experimentare ştiinţifică; rezultă că intuitiv 
(principial) ele pot fi corecte, dar că din punct de vedere ştiinţific nu 
sînt suficient argumentate şi validate; 

— necesitatea de a integra cîştigurile cele mai recente ale 
ştiinţelor sistemelor complexe  (neurocibernetica, psihologia 


& O problemă mult disputată, care merită o analiză aparte pe care cadrul de 
față nu o mai îngăduie, este aceea a priorității de semnelor de vorbire: primele cuvinte 
iconice au fost nume de obiecte (substantive), de acțiuni (verbe), de stări (interjecții) 
sau de atribute (adjective)? Întrebarea este cît se poate de importantă, pentru că — aşa 
cum vom vedea — fiecărui tip de semn enunțat îi corespunde un mecanism generator 
specific. 

cognitivistă, teoria informaţiei, tehnologia computaţională şi a 
holografiei etc.) impune o nouă viziune asupra logo(gloto)genezei, în 
măsură să facă puţină lumină în “cutia neagră” în care cuvintele s-au 
născut şi din care au izvorit în afară. 

Tocmai o atare problemă ne propunem să o abordăm în cele ce 
urmează, dintr-o perspectivă pragmatică, pentru ca, în măsura 
posibilităților, să-i conturăm o variantă plauzibilă de răspuns. 


(3) Perspective pragmatice. Din punct de vedere pragmatic, 
dovedirea faptului că “orice cuvînt are o putere derivată nu din 
convenţie sau autoritate, ci din structura sa sonoră” | Allott, WEBb: 14] 
este în măsură să explice ştiinţific o serie de aspecte obscure, ignorate 
sau refuzate din istoria “cuvîntului de putere”. Este suficient să amintim 
doar cîteva în acest context: posibilitatea înţelegerii directe şi imediate 
a conţinului unui cuvînt, puterea rostirii numelui propriu, a mantrelor, 
puterea terapeutică a unor incantaţii (descîntece) sau a unor exclamaţii 
onomatopeice de a genera consonanţe cu anumiţi centri de energie şi 
informaţie ai organismului, practica “alchimistă” de a cerceta mai întîi 
numele lucrului şi apoi lucrul propriu-zis şi multe altele devin 
inteligibile ca fenomene de rezonanță sonoră. Această intrinsecă 
(fizică) participare a cuvîntului la realitatea naturală şi umană 
înconjurătoare acreditează principial ipoteza Sapir-Whorf: 

— forma limbii reflectă concepția despre lume a grupului 

care o foloseşte; 

— acestei ipoteze i-am adăuga şi o alta, mai puţin 
convenţională: structura fonetică a unei limbi determină 
implicit fizionomia psiho-comportamentală a individului 
sau grupului. 

Cu această ultimă consideraţie, putem formula cîteva concluzii 
integratoare cu privire tipurile de metamorfoze pe care naşterea şi 
devenirea cuvîntului le-a suferit în timp. Conceptele “cheie” pe care 
întreaga construcţie de față se întemeiază sînt acelea de rezonanţă / 
semn-cuvînt / iconicitate, care descriu funcțional şi structural 
izomorfismul dintre realitatea naturii şi aceea a culturii. Spre deosebire 
de semnele (limbajul) naturii, care este potențial, şi de aici diadic 
(potrivit lui Peirce, este “ceva” care stă pentru “altceva”...), limbajul 
simbolic (cultural) este real şi triadic (...adică are, în plus faţă de 

semnul potenţial, relevanță / semnificaţie pentru “cineva”). Prin urmare, 
problema trecerii de la “natură” la “cultură” echivalează — în termeni 
semiotici — cu a trece de la “ceva” la “cineva” [Hoffmeyer, 1997b]%. 

Pe de o parte, putem considera că modelul explicativ pe care 
din perspectiva corelată a biofotonicii cu ştiinţele standard ale 
limbajului l-am formulat corespunde unei etape pe care Umberto 
Eco o numeşte a “semiozei perceptive”, etapă care “nu se dezvoltă 
cînd ceva ţine locul a altceva, ci cînd de la ceva se ajunge prin 
proces inferenţial să pronunţăm o judecată perceptivă chiar despre 
acel ceva, şi nu despre altceva [2002: 130]. 

Pe de altă parte, complexul natură-cultură generează o opoziţie 
pe care, sintetic, am putea-o defini în termenii “noii gnoze”: “Tezaurul 
limbilor biologice şi al limbii cosmice este similar cu o limbă care ar 
crea ea însăşi nu numai cuvintele şi tipurile ortodoxe de fraze, ci şi pe 
vorbitori — spre marea deosebire de limbile umane, care sînt constituite 
în mod instinctiv, dar şi cvasi-contractual, de către oameni” [Ruyer, 
1999: 147]. Omul se defineşte, în această alternativă, cu un 
“interpretant ale cărui idei sînt semne, ce are universul în totalitatea sa 
ca obiect” | Deely, 1997: 79]. 

În procesul genezei şi devenirii limbajului uman, toate căile 
(ipotezele cu privire la logogeneză) anterior menționate sînt 
complementare, dînd seama de atît de apariţia “instinctuală” a 
cuvintelor motivate, cît şi de apariţia “cvasi-contractuală” a cuvintelor 
nemotivate, într-un stadiul sau altul al devenirii lexicului. Altfel spus, 
numai ansamblul acestor ipoteze poate acoperi integral multitudinea de 
forme lingvistice de care omul s-a servit în decursul timpului. 


6 În esență, prezența factorului conştient în reflectare este elementul care 
deosebeşte limbajul naturii de cel al culturii, trecerea de la unul la altul fiind marcată de 
transformarea potenței în act semnificator. Ceea ce leagă însă cele două nivele de 
reflectare rezultă dintr-o firească (dar adesea ignorată) continuitate structurală, 
respectiv din inserția naturii bio-psiho-sociale a omului în natura cosmicş unde-şi are 
originile. Căci, aşa cum din perspectivă “ecologică” geograful român Simion Mehedinţi 
observa cu peste un secol în urmă, prin actele sale de creație — lingvistice (culturale), în 
primul rînd — ființa umană generează o nouă realitate, în care creatori şi creații se 
constituie împreună într-un “nou cosmos” [Geană, 1999: 26]. 

Procesualitatea limbajului se impune deopotrivă cercetată în 
plan sincronic şi diacronic. Ambele perspective analitice oferă posibile 
justificări atît pentru geneza “naturală”, cît şi pentru cea 
“convenţională” a cuvîntului. Astfel: 

(1) În viziune sincronică, “numele, în general cuvintele limbii, 
structura ei sînt naturale, în sensul că sînt instituite în cadrul 
contactului omului cu obiectele în procesul muncii, al activităţii sociale, 
pe baza dezvoltării creierului şi a aparatului fonator. Pe de altă parte, 
cuvintele sînt convenționale, în sensul că atribuirea unei anumite 
semnificații unui cuvînt este rezultatul unei convenții sociale (s.n., 
T.D.S.)” [Marga, 1991: 25]. 

b) În viziune diacronică, consemnarea într-o anume ordine a 
ipotezelor formulate în legătură cu geneza şi devenirea limbajului are, 
în ultimă instanță, nu numai un scop explicativ, ci şi unul argumentativ: 
acela de a sprijini ideea că faza primitivă a limbajului este predominant 
simbolică, avînd în vedere caracterul predominant motivat şi conotativ 
al fondului principal de cuvinte, în timp ce faza modernă a limbajului 
este preponderent semiotică, dat fiind caracterul preponderent arbitrar 
şi denotativ al cuvintelor născute şi utilizate în această perioadă. O 
perspectivă triadic-semiotică (sintactică, semantică, pragmatică) asupra 
metamorfozelor suferite în timp de cuvînt (limbaj), permite următoarele 
concluzii: 


e Din punct de vedere sintactic, corelația motivat-nemotivat 
poate fi urmărită prin prisma dialecticii dintre semnificant şi semnificat. 
O atare dialectică permite evidenţierea următoarelor faze evolutive: 

— o fază de indistincție structurală, în care semnificaţia este 
încorporată, identificată cu semnificantul însuşi (cazul reprezentărilor 
holografice), simbolul mental  caracterizîndu-se prin motivare 
intrinsecă; 

— o fază de relativă individualizare a componentelor 
simbolului-semn, semnificantul avînd un grad mai mic de motivare 

(definind o reflectare de gradul doi a referenţialului), iar semnificatul 
fiind o derivare de prim ordin a conţinutului fizico-informaţional al 
referenţialului; 

— o fază de autonomie (arbitrarietate) cvasi-deplină a 
semnificatului în raport cu semnificantul, avînd în vedere reflectarea de 
gradul trei pe care substratul sonor o reprezintă în raport cu 
referențialul; 

— o fază de deplină arbitrarietate a semnificantului în raport 
cu semnificatul, legătura lor fiind stabilită şi menţinută convenţional. 


e Din punct de vedere semantic, vizînd etapa indefinită 
temporal a constituirii fondului principal de cuvinte, vom constata că 
ambele dimensiuni ale semnului lingvistic pot fi regăsite: atributul 
“imanenţei” corespunde cu precădere cuvintelor generate prin 
mimetism primar sau secundar, după cum atributul arbitrarietăţii se 
regăseşte în geneza de tip convenţional (sau convenţional-mimetic). 

Trecerea de la un tip de geneză la altul se petrece în paralel cu 
modificarea ponderii pe care semnificantul, respectiv semnificatul o au 
în procesul denominativ. Astfel, în geneza de tip mimetic rolul 
determinant în constituirea cuvîntului sonor îl are semnificantul, care, 
într-o formă sau alta, poartă imaginea fizică a referenţialului. Geneza 
convenţională, pierzînd corespondența concretă a complexului sonor cu 
lucrul denumit, porneşte în general de la semnificaţie, căreia i se caută 
un substrat sonor adecvat. Altfel spus, pe măsură ce ne îndepărtăm de 
geneza primă a cuvintelor, vom constata creşterea rangului de 
arbitrarietate în detrimentul celui de motivare lingvistică. Acest proces 
este dublat de acela al trecerii de la cuvintele concrete, cu puternică 
încărcătură conotativă, la cuvinte tot mai abstracte, cu semnificaţie 
denotativă tot mai riguroasă. 


e Din punct de vedere pragmatic, geneza şi devenirea semnului 
lingvistic se impune raportată evoluției ființei umane ca entitate bio- 
psiho-socială. Se constată, astfel, că prin trecerea de la primitivitate la 
modernitate omul îşi va diminua treptat aptitudinile natural-intuitive, 
presupuse de procesul denominaţiei, în favoarea unor mecanisme 

logico-raţionale de tip deductiv, în măsură să rezolve pe alte căi 
procesul de dezvoltare a limbii şi limbajului. Pe de altă parte, tocmai în 
limitele unui atare proces de transmitere socială a limbii în contextul 
unei permanente interacțiuni simbolice, omul va “perverti” — prin 
modificări ale semnificantului sau / şi semnificatului — sensurile prime 
ale limbajului, detaşîndu-se deplin de ele, în cele din urmă“. 

Retrospectiv, vom observa că perspectiva semio-logică 
asupra genezei limbajului relevă faptul că în decursul istoriei homo 
nomenclator a utilizat două căi de asumare a realității exterioare 
sau interioare lui: o cale experienţial-holistică, presupunînd trăirea 
nemijlocită, preponderent intuitivă, a realităţii şi o cale 
experimental-analitică, vizînd apropierea raţională de adevărurile 
lumii [| Marcus, 1985]. 

Avînd în vedere toate acestea, putem afirma că trecerea de 
la faza “simbolic-naturală” la cea “semiotic-convenţională”, de la 
natură la cultură, în fond, s-a petrecut pe fondul unor complexe 
procese de interacțiune simbolică, în urma cărora limbajul uman s- 
a îmbogăţit în planul nuanțelor şi al exactitudinii, pe de o parte, dar 
a sărăcit în orizontul efectelor de putere emoțional-vibratile. 


Înţelegînd mecanismele subtile prin mijlocirea cărora a 
învăţat să cuvînte, omul modern are putinţa de a le mobiliza în 
scopul recuperării şi (pyrefigurării unui destin pe care cuvîntul 
încărcat de putere i l-a hărăzit. Luînd în seamă acest destin, nu se 


“ Pe fondul acestei deveniri, un limbaj predominant simbolic (motivat, 
conotativ) în perioada arhaică se va transforma într-un limbaj predominant semiotic 
(nemotivat, denotativ) în perioada modernă. O asemenea transformare poate fi concret 
dovedită de constatarea că în limbile tribale şi cele “arhaice contemporane” procentajul 
cuvintelor intrinsec motivate (onomatopeice, interjective) şi al celor cu simbolism 
fonetic este mult mai mare decît cel prezent în limbile moderne. Se poate spune, deci, în 
consens cu legile semiotice ale fonosemanticii stabilite de Stan Voronin, că “iconismul 
se păstrează în trăsăturile primordiale ale limbajului arhaic, ascunse în formele erodate 
ale limbajului convenţional”, respectiv că “/a origini semnul lingvistic (şi implicit 
limbajul) este iconic” [WEB: 9]. 

poate să nu observăm că omul modern şi-a ipostaziat la maximum 
demnitatea de “ființă culturală”, uitînd / refuzînd / rupîndu-se 
adesea de rădăcinile sale cosmice, calitatea de “fiinţă naturală”. Or, 
tocmai o atare atitudine este cea care a generat la nivelul întregii 
umanități tulburări, dezechilibre, tensiuni mai mari, pare-se, decît 
oricînd în istorie. 

O soluţie îi stă totuşi la îndemînă omului care se confruntă 
cu viitorul: posibilitatea cuplării celor două căi de cunoaştere- 
semnificare într-o singură Via Magna, în măsură să valideze — prin 
puterea cuvintului — demnitatea omului de a fi o ființă vizual- 
vizionară |Shayegan, 1986]. S-ar dovedi astfel că “culturalizarea 
(semiotizarea) naturii” nu este doar al minţii un joc, ci un 
instrument de putere. 

Prin intermediul acestuia, prin puterea “cuvîntului- 
înţelegere”, omul ar avea posibilitatea de a-şi recupera 
originile”, de a-şi înţelege mai bine natura şi de a deveni în 
consens cu esenţa acesteia. 


În încheierea celui de-al doilea capitol al lucrării se impune 
ca o armonizatoare concluzie să fie formulată. În acest sens, vom 
observa astfel că cele trei secțiuni majore ale capitolului constituie 
— prin chiar succesiunea lor logică — un exemplar triunghi semiotic, 
marcat de cele trei vîrfuri ale sale, vizînd: 


e înţelegerea dimensiunii teoretice a  semiozei, prin 
urmărirea diacronică a avatarurilor sale: 


© Nu ar trebui să uităm, poate, în acest context, şi faptul că sîntem în egal 
măsură “fărimă de pulbere stelară” şi “fărimă de dumnezeire”. Avertismentul lui 
Andre Malraux: Secolul al XXI-lea va fi religios sau nu va fi deloc — îşi dezvăluie astfel 
deplina relevanță, traducînd în alți termeni imperativul: Să acţionăm în consens cu 
esența “sacrului” care impregnează lumea, spre a rezona prin intermediul cuvîntului / 


spiritului cu aceasta. 

e elaborarea unui original instrumentar metodologic de 
asumare a situației de comunicare; 
e resemnificare / recodarea unei probleme cardinale a 


De sub cupola acestui altfel de “triunghi semiotic”, fără a 
forța lucrurile, un imperativ formulat pentru cunoaşterea viitoare ar 
putea suna astfel: 


DE LA CULTURĂ, PRIN CUVINT, 
ÎNAPOI LA NATURĂ! 

Capitolul 3 


SEMIOTICA, 
DE LA TEORIE LA METODĂ 


«Află, omule, că tot spaţiul este supus 
ordinii. Doar prin Ordine poți fi Una cu 
TOTUL. Ordinea şi echilibrul sînt Legile 
Cosmosului. Respectă-le şi vei fi Una cu 
TOTUL. Cel ce va urma cărarea înţelepciunii, 
trebuie să fie deschis florii vieţii, să-şi extindă 
conştiinţa dincolo de întuneric, să curgă prin 
timp şi spatiu spre TOT. Profund, în linişte 
trebuie să rămii pină cînd, în sfirşit, te vei 
elibera de dorințe, de dorința de a vorbi în 
tăcerea în care te afli. Eliberează-te prin 
tăcere de legătura cuvintelor». 


Tăblițele de Smarald ale lui Thoth 


e teoria generală a semnelor: 

orizonturi definitorii 

e virtuţi şi limite ale discursului semiotic 
e metodologia semiotică, 

un ignorat instrument de putere 


3.1. TEORIA GENERALĂ A SEMNELOR: 
ORIZONTURI DEFINITORII 


“Ce himeră mai este şi acest om? se întreba cu un timp în urmă 
Blaise Pascal. O atare întrebare — tradusă în termeni expliciţi: “De ce 
este omul om?”— se desprinde ca un tacit ecou din exercițiul 
hermeneutic propus în paginile anterioare. Metodologic vorbind, pentru 
a răspunde pertinent acestei întrebări — reprezentînd un “limbaj-obiect” 
(domeniu de referinţă / interes filosofic) pentru cercetarea de față — ar 
trebui necondiționat să definim şi un “metalimbaj” (respectiv o 
perspectivă / metodă în orizontul căreia să ne formulăm răspunsul)“. 
Din rațiuni suficiente, putem considera că — la interfaţa cu filosofia — 
disciplina care corespunde în contextul de faţă întrebării specifice şi de 
principiu anterior formulate este semiotica”. 

Potrivit dublei sale deschideri — teoretice şi acplicative 
(metodologice) — cel de-al treilea capitol al cărții de față se va derula 
complementar pe trama celor două coordonate, spre a-i îngădui 
cititorului un răspuns mai clar la întrebarea: Și totuşi, ce este pină la 


urmă semiotica ? 
x 


x x 


Adresîndu-ne unui total necunoscător, am putea spune că 
semiotica este arta ființei umane de a citi, interpreta, cunoaşte două 
tipuri de semne: 

e cele care ne îngăduie să aflăm ce se ascunde dincolo de o 
lacrimă sau de un suris, ce înseamnă bătăile mai repezi sau mai puțin 
repezi ale inimii, ce semnifică paloarea sau îmbujorarea chipului uman 
şi aşa mai departe; 


s Generalizînd, vom putea constata că aceasta reprezintă condiţia de fiinţare a 
oricărei ştiinţe: pentru a fi definit ea presupune o foarte clară determinare (delimitare) 
a domeniului ei (limbaj-obiect), respectiv o definire a metodelor specifice cu care 
operează (meta-limbaj). 


© Este ştiut faptul că distincţia între anumite probleme ale filosofiei (cum ar 
cele ale filosofiei limbajului) şi cele ale semioticii este aproape nulă. Poate tocmai din 
această rațiune semiotica modernă s-a născut la interferența dintre filosofie (logică, pe 
filiera lui Charles Peirce) cu filologia (lingvistica, pe filiera lui Ferdinand de Saussure). 

e cele care desconspiră realitatea cauzală ce se ascunde în 
spatele fenomenelor vizibile ale cosmosului mare şi mic, care desluşesc 
misterul ce face posibilă comunicarea omului cu omul, cu lumea în 
ansamblul său şi, în ultimă instanță, cu Dumnezeu. 

Printr-o şi mai sugestivă nuanțare, am spune că semiotica este 
ştiinţa omului de a recunoaşte şi asocia — în termenii unei logici a inimii 
sau/şi a minţii — sensuri adecvate imaginilor lumii, ale semenului său şi, 
în ultimă instanță, ale propriului său chip. Aspiraţia de a construi o 
atare ştiinţă formală, care să nu fie nici “rece” şi nici dură”, are un 
precedent în preocupările lui Lady Welby, aşa cum rezultă dintr-o 
scrisoare adresată lui Charles Peirce: “Noi avem nevoie de un cuvînt 
care să exprime combinarea logicii şi iubirii. Este ceea ce am încercat 
să exprim sub numele de sigmatică” [cf. Deledalle, în: Peirce, 1978: 
19]. Acest alt nume ataşat semioticii marchează una dintre calitățile sale 
de referință: aceea de a-şi oscila semnificațiile “între minte şi inimă”. 

Construite printr-o atare oscilație, imaginile omului cu privire 
la lume sînt reflectate într-una şi aceeaşi “oglindă magică”: aceea a 
înțelegerii /  (re)semnificării lumii. Pentru că, aparent, simpla 
recunoaştere a propriului chip reflectat în luciul apei i-a luat omului 
ignorate milenii de existență. Deasupra acestora s-au clădit încă multe 
altele pînă ca omul să înțeleagă ce virtuţi speciale ascunde instrumentul 
prin care lumea i se dezvăluie, pînă să înţeleagă că “oglinda fermecată” 
este ea însăşi susceptibilă de reflectare. Abia în acest moment omul a 
devenit cu adevărat “sapiens sapiens”, capabil să înțeleagă esenţa a 
două mituri construite de el însuşi: 

e mitul peşterii, descriind lumea ca pe o realitate ascunsă pe 
care numai indirect omul poate să o cunoască; 

e mitul oglinzilor paralele, care permite ca orice imagine a 
lumii să aibă în spatele ei o alta, şi apoi o alta, şi aşa mai departe, la 
nesfirşit. 

Om şi lume, om şi Dumnezeu se reflectă astfel reciproc, într-o 
nesfîrşită succesiune de prefăcute şi tot mai estompate imagini 
[Stănciulescu, 1995], potrivit unui universal principiu al holografiei, 
care face ca întotdeauna întregul să se regăsească în parte: 

— semnul cuprinde în germene virtualitatea (desfăşurării) 

semiozei, aşa cum ADN-ul se constituie ca “ordine 
înfăşurată” a viitoarei “ordini desfăşurate” a organismului; 

— semioza / ansamblul semiozelor se defineşte ca limbaj- 
obiect al “doctrinei generale a semnelor”, indiferent cum ar 
fi fi ea denumită: semiotică sau / şi semiologie etc. 

În această permanentă oscilație, între potențilaitate şi actualitate 

şi reciproc, s-a constituit ceea ce — pentru ființa umană — a reprezentat 
atribut esenţial al nasterii: conştiinţa semiotică. 


3.1.1. Momente constitutive ale conştiinţei semiotice 


Relevarea rolului pe care semnul îl are în (re)construcția 
permanentă a lumii interioare şi exterioare ființei umane ne permite să 
definim semiotica — sau mai degrabă “conştiinţa semiotică”, cum 
preferă să o numească John Deely — drept o “conştientizare explicită a 
rolului semnului, aşa cum este jucat acest rol într-un anumit context” 
[Deely, 1997: 82]. Altfel spus, din faptul deja subliniat că întreaga 
experienţă a ființei umane se întemeiază pe semne şi operaţii cu semne, 
rezultă că o istorie a semioticii s-ar constitui din două secvenţe 
complementare: 

e determinarea procesului care a consfințit înțelegerea deplină 
a rolului pe care semnul îl joacă în existența umană; acestei etape i-ar 
corespunde încercarea unei “istorii tradiționale” a conştiinţei semiotice; 

e rafinarea acestei înțelegeri prin contribuţii de referință 
ulterioare; o “istorie modernă” a semioticii se conturează în acest spațiu 
de interes. 

O dată mai mult, legătura dintre teoria semiotică şi istoria ei se 
impune studiului sistematic. Căci, în sensul său de bază, teoria 
semiotică trebuie să explice modul în care întreaga cunoaştere şi 
experiență depinde de semne, sau este un produs al semiozei”, după 
cum istoria semioticii trebuie să traseze liniile care “au făcut posibilă şi 
necesară o asemenea explicaţie, chiar dacă această istorie, în alt sens, 
rămîne deschisă (în virtutea gîndului din prezent) în egală măsură, unui 
viitor nedefinit” [Deely, 1997: 82]. 

Demersul capitolului de față nu îşi propune altceva decît să 
consemneze foarte succint cîteva din contribuţiile de referință pe care 
istoria gîndirii umane le-a asociat semioticii, pe parcursul constituirii 
sale ca teorie generală a semnelor. Nuanţarea considerațiilor 
subordonate acestui scop poate fi realizată pe două căi şi anume: 

— o cale implicită, prin cuprinderea unor minime informaţii 
istorice, necesare înțelegerii unor concepte-cheie, cum ar fi acela de 
semiotică, semioză şi semn, de mesaj, cod, context, canal şi zgomot 
etc.; 

— o cale explicită, presupunînd elaborarea unei lucrări cu 
caracter istoric, menită să consemneze în detaliu contribuţiile tuturor 
celor care, într-o formă sau alta, au participat de-a lungul timpului la 
definirea semioticii ca ştiinţă. 

Un feed-back fertil se instituie între cele două tipuri de 
abordare semiotică: cea dintii oferă cadrul conceptual celei din urmă, 
care, la rîndul ei oferă primeia conținutul empiric necesar rafinării 
consideraţiilor sale. O relaţie similară aceleia pe care Kant o găsea între 
filosofie şi istorie ar putea fi consemnată în acest context: “Filosofia 
(teoria generală, metodologia) fără istorie (conţinut empiric) este goală, 
istoria fără de filosofie este oarbă” (n.n., TDS) [1988: 110]. 

În orizontul analizei semiotice, o atare relaţie descrie perfect 
legătura dintre teoria semiotică şi istoria semioticii, care se 
autogenerează reciproc: “Istoria semioticii este, mai întîi de toate, o 
realizare a conştiinţei semiotice, iar apoi rafinarea implicaţiilor acelei 
conştiinţe [s.n. TDS], astfel încît să fie capabilă să se susţină sistematic, 
în fiecare sferă a cunoaşterii şi experienţei. În acest mod, este o istorie 
care se extinde şi în viitor, şi nu va fi niciodată terminată, de vreme ce 
însăşi gîndirea continuă să se dezvolte” [Deely, 1997: 82]. Cu alte 
cuvinte, consolidarea diacronică a “conştiinţei semiotice” presupune 
conştientizarea explicită a rolului pe care semnul îl joacă în cunoaşterea 
şi experiența umană, respectiv instituirea unui corespondențe între 
cerințele viitorului şi cele ale prezentului, prin ridicarea semiozei (a 
situației de comunicare prin semne) /a rang de semiotică (de prelucrare 
a acestor semne şi de trasare cu ajutorul lor a liniilor de forță ale unei 
proxime deveniri). 


* 


Sînt foarte puține ştiinţele a căror existență este rezultatul unui 
“act instaurator”, datorîndu-şi apariția unei contribuții cardinale, 
realizate într-un timp şi loc anume. Aşa se consideră, spre exemplu, că 
s-a întîmplat în cazul ciberneticii, apărută ca urmare a publicării lucrării 
lui Norman Wiener [1948], purtînd acelaşi titlu: Cibernetica. De fapt, 
chiar şi în astfel de situaţii, studiile de istoria ştiinţei relevă dificultatea 

— dacă nu chiar imposibilitatea — determinării “momentului prim” care 
marchează naşterea unei anumite discipline [Radu, 1982: 433]. Faptul 
că nu există inovaţie fără de tradiţie [Stănciulescu, 1999] dovedeşte că 
şi în situațiile aparent clare, o notă de incertitudine se instaurează. Căci, 
reluînd exemplul de mai sus, de ce n-am accepta de pildă că cibernetica 
— ne referim la cibernetica generalizată — îşi datorează existenţa 
“Psihologiei consonantiste” publicate în 1938 de Ştefan Odobleja, 
lucrare care, l-a rîndul său, sintetizează o experiență milenară a ființei 
umane, ancorată în diferite domenii ale cunoaşterii ? 

Acestea sînt rațiunile care ne îndeamnă să cercetăm cu mai 
mare atenţie tradiția disciplinei care ne interesează în acest context — 
semiotica — pentru a constata că momentul care pare a fi unanim 
acceptat ca marcînd naşterea semioticii (moderne) — respectiv 
momentul Peirce-Saussure — nu este decît o convenţie a celor care 
preferă să numească cu destulă uşurinţă contribuţiile anterioare drept 
“rădăcini” (Eco), “presemiotică” (Casetti) etc. O abordare istorică a 
genezei semioticii se impune cu necesitate. Chiar şi în această abordare, 
însă, ne vom confrunta cu prezența a două puncte de vedere relativ 
distincte, pe care le-am putea numi “difuzionism” şi “localizaţionism”, 
şi care regăsesc într-o perspectivă diacronică mai largă disputa dintre 
cele două opinii mai sus: a întemeierii individuale sau colective a unei 
ştiinţe. Astfel: 

e Difiizionismul susţine că originile semioticii nu se datorează 
unui contribuţii anume sau alteia, ci ele se pierd spaţio-temporal în 
teoriile tradiţionale despre limbă dezvoltate în China şi India, în Grecia 
şi Roma. Cu alte cuvinte, nu putem identifica — aşa cum susține J. M. 
Schaeffer — la un autor anume originea semioticii, chiar dacă tradiția 
atribuie această onoare Sfintului Augustin...” [Ducrot, Schaffer, 1996: 
140]. O atare opinie este susținută de toţi cei care găsesc începuturi ale 
semioticii în anticile contribuţii orientale ale logicii lui Mo-Tzi, ale 
gramaticii lui Panini, Patanjali sau Bhartrhari [Al-George, 1978; 
Morretta, 1994], ale dialogurilor lui Platon şi organonului aristotelic, în 
aplicaţiile de semiotică a arhitecturii realizate de Vitruviu [Krampen, 
1974], în fragmentele stoice transmise de Sextus Empiricus [Savan, 
1986: 954-957, 976-980; Verbeke, 1978: 401-424] şi mai apoi în cele 
integral păstrate ale lui Augustin [1991], în filosofia lui Plotin şi 
scrierile de semiotică medicală ale grecilor şi în cele ale lui Boethius 
[Deely: 1997: 84] etc. 

e Localizaţionismul încearcă să acrediteze ideea că semiotica — 
în calitate de ştiinţă sistematizată — şi-ar găsi originile în opera de 
referință a unui autor sau a altuia. Încercînd să răspundă explicit la 
întrebarea: “Unde a fost, de fapt, realizată pentru prima dată, conştiinţa 
semiotică în integritatea sa?”, John Deely consemnează: “Formulat 
simplu, răspunsul la această întrebare este că ceea ce am numit 
conştiinţă semiotică şi-a găsit prima formulare tematică şi sistematică 
în lumea latinităţii, aşa cum s-a dezvoltat aceasta pe plan indigen (după 
căderea Romei, care a rămas dominată, în conştiinţa sa speculativă, de 
filosofiile greceşti şi de limba greacă) între Augustin — tematic (c. 397 
AD) — şi Poinsot — sistematic (1632)” [Deely, 1997: 83]. 

Desigur că în nici un caz nu putem minimaliza “sinteza 
augustiniană” care se regăseşte în De dialectica, De magistro, De 
doctrina christiana, respectiv sinteza realizată de John Poinsot în 
Tractatus de signis. Aceasta nu înseamnă că vom ignora însă contribuţii 
anterioare care au permis unor gînditori de referință să realizeze opere 
de sinteză. Dialectica “drumului de mijloc” ne va fi o dată mai mult 
utilă: vom consemna contribuţiile “difuze”, mai întîi, pentru a sublinia 
prezenţa lor în realizările doar aparent “punctiforme”, mai apoi. Două 
observații se impun în contextul de față. 

a) Spaţiul nu ne îngăduie o cercetare istorică propriu-zisă, 
analitică şi extensivă, a contribuţiilor celor care, într-o formă sau alta, 
au participat la constituirea semioticii ca ştiinţă. În consecință, pentru a 
satisface exigenţele principiului “verticalităţii” mai sus menţionat, 
respectiv al abordării implicite, în contextul de față vom aminti doar 
cîteva dintre contribuţiile de referință participante la consolidarea 
conştiinţei semiotice moderne. 

b) Problema definirii teoretice a semioticii poate fi nuanțată 
prin corelarea accepţiunilor deja aminte ale semnului şi semiozei — 
urmărite în alternativa lor istorică — cu “definițiile de dicționar” (şi nu 
numai) asociate semioticii şi cu consideraţiile aferente lor. 

Odată stabilite aceste premise metodologice, sîntem în măsură 
să caracterizăm traiectoria istorică a naşterii şi maturizării semioticii ca 
ştiinţă, prin intermediul unor “problematizări oscilante”, manifestate 
complementar în spaţiul spiritual al tradiţiei şi al modernității, al 
orientului şi occidentului, al gramaticii (lingvisticii) şi al logicii 
(filosofiei), al naturalismului şi al convenţionalismului etc. 

Am sugerat în cele de pînă acum faptul că semiotica îşi 
datorează existența unei constante preocupări a anticilor față de 
asumarea relației dintre realitate, gîndire şi limbaj. Desigur că cele 
dintîi expresii ale acestei relaţii au fost păstrate de memoria mitică, pe 
care limbajul protoarhaic încă o mai păstrează. 

Pentru a decela începuturile sistematice ale conştiinţei 
semiotice va trebui să ne raportăm, însă, celor dintîi texte sistematice de 
lingvistică (gramatică) şi de logică (filosofia limbajului) pe care tradiţia 
istorică orientală şi occidentală le-a păstrat. Pe filiera arhaic-modern 
vom putea constata astfel că teza unei anume unități şi continuităţi a 
spiritului omenesc din toate timpurile şi locurile îşi găseşte justificare 
în spațiul utilizării semnelor. 


3.1.2.1. Contribuţii semiotice ale orientului antic 


Fiind prin excelenţă intuitivă, calea de cunoaştere a orientalului 
a păstrat pînă în zilele noastre o competenţă pe care occidentul pare a o 
fi pierdut de mult: aceea a surprinderii experienţiale şi holistice a 
realităţii, competență pe care am văzut că omul arhaic o transforma 
într-o adevărată performanță. Pentru împlinirea unei atare performanțe, 
mijlocirea semnului (cuvînt) este absolut indispensabilă. 

Poate că dintre formele conştiinţei semiotice, cea mai aproape 
de natură — şi implicit mai veche — este aceea a Chinei antice” 
[Dumitriu, 1975: 42-48]. Cercetarea limbajului chinez relevă că el nu 
este abstract, ca în limbile indo-europene moderne, ci şi-a păstrat în 
bună măsură dimensiunea motivată, fiind un complex nuanţat şi 
dinamic de imagini particulare. Spre exemplu, aşa cum notează Marcel 
Granet, dacă în toate limbile moderne europene ideea de bătrîn este 
sugerată printr-o noţiune abstractă, în limba chineză ea este desemnată 
şi în prezent prin diverse etape ale bătrîneţii: “bătrîn care are nevoie de 
alimentaţie mai bogată (ki); bătrîn cu respirația grea (k'00); bătrîn care, 
din cauza vîrstei este aproape de sfîrşit; bătrîn care are nevoie să poarte 
un baston în plin oraş etc.” [1934: 38]. În limba chineză, aşadar, 
cuvintele nu trebuie considerate ca semne (arbitrare), ci ca embleme 


% Datorez lui Anton Dumitriu — mediat de admirabila sa “Istorie a logicii” 
[1975] — contactul cu fascinanta filosofie chineză a limbajului, care — prin 
exemplaritatea sa — va putea “sta pentru” întreaga viziune orientală asupra semnelor. 

sonore (vocale) a unor embleme naturale, chemînd lucrul în mintea 
celui care-l gîndeşte şi dîndu-i o realitate concretă: “Cuvîntul este astfel 
legat de lucru, încît cine ştie exact exprimarea lui posedă lucrul” 
[Dumitriu, 1975: 43]. Varianta orientală a lui “Sesam, deschide-te!” se 
regăseşte în acest naturalism de tip cratylian, caracterizat printr-o 
semioză discursivă, în care generalul nu se poate exprima decît prin 
intermediul unor sintagme particulare. Modului plin de imagini în care 
se exprimă chinezul trebuie să îi adăugăm şi faptul că scrierea sa este 
ideografică, fiecărui semn (pictogramă) corespunzîndu-i o idee. Prin 
aceasta avem o dovadă concretă pentru ipoteza genezei cuvîntului 
(semnului) prin metamorfozarea unor imagini-reprezentări mentale în 
complexe sonore anteriori. 

În mod explicit, istoria tradițională a gîndirii chinezeşti este 
cuprinsă în “cele şase şcoli” despre care aflăm din clasificarea propusă 
de Seu-ma T'an (şi fiul acestuia Seu-ma Ts'ien în lucrarea Che ki 
(Memorii istorice): şcoala cosmologică (Yin-yang kia), şcoala 
învățaților (Ju kia), moismul (Mo kia), şcoala numelor (Ming kia) şi a 
legiştilor (Fa kia), taoismul (Tao-te kia) [Dumitriu, 1975: 29-30]. 


e Deşi în aceste şcoli nu găsim o concepţie logică închegată şi 
cu atît mai puţin una semiologică, totuşi, în scrierile filosofilor moişti şi 
a celor din şcoala numelor, mai ales, găsim relevante consideraţii cu 
privire la nume (ca semne ale lucrurilor), la limbă şi la utilizarea ei 
eficientă prin intermediul retoricii (ca artă a convingerii) etc. 

e În dialectica lui Mo-tze (sec. 6-5 î.e.n.), spre exemplu, cum 
vom vedea mai tîrziu şi la Augustin, printre altele dialecticianul 
“desparte adevărul de fals, cercetează ce este ordonat şi ce nu este, 
lămureşte egalitatea şi diferență, caută raportul dintre vorbe şi 
realitate, hotărăşte asupra a ceea ce este avantajos şi dezavantajos, 
înlătură îndoiala, cugetă asupra esenței lucrurilor, discută asemănarea 
expresiilor, caută prin nume să sesizeze realitatea, să exprime prin 
cuvinte sensul, să descopere temeiurile prin critică şi ce nu, unele el le 
acceptă prin analogie, altele le concede după analogie” (s.n., TDS) 
[Forke, cap. 45, cf. Dumitriu, 1975: 31]. Constatăm că obiectivele mai 
sus subliniate aparţin în mod evident unei semiotici a limbajului, 
respectiv unei implicite analize a vorbirii, realizată prin afirmaţii mai 
mult sau mai puțin metaforice de genul: “Vorbirea este exprimarea 
denumirilor (chii)”; “Numele sînt ca tigrii pictaţi” (adică intenționează 

să apară ca tigrii reali); “Sînt mai multe tipuri de nume: nume generale 
(ta), nume care clasifică (lei) şi nume private (nu) etc. O atare analiză, 
ca şi în Organon-ul aristotelic, precede pătrunderea în cercetarea 
conceptelor de factură strict logică. O dată mai mult, putem spune că 
semiotica se constituie ca fundament-cadru indispensabil logicii, prin 
calitatea sa de a pune la îndemîna logicianului (meta)limbajul necesar 
propriilor sale considerații. 

e Faptul că filosofii chinezi nu au construit în mod explicit o 
filosofie (semiotică) a limbajului, respectiv o metateorie a limbii, 
rezultă poate dintr-o concepţie pe care aforistic (aşa cum procedează 
majoritatea gînditorilor chinezi) Thuang-Tse o sintetizează astfel: “O 
plasă serveşte la prins peştii, dar cînd peştii au fost prinşi, nu se mai 
gîndeşte nimeni la plasă. O cursă serveşte la prinsul iepurilor, dar cînd 
iepurii au fost prinşi nimeni nu mai are nevoie să se gîndească la cursă. 
Cuvintele servesc la a reţine ideile, dar cînd ideea a fost sesizată, nu 
mai este nevoie de a ne mai gîndi la cuvinte |s.n., TDS]. Dacă aş putea 
să găsesc pe cineva care a încetat de a gîndi la cuvinte şi a-l avea 
aproape de mine pentru a-i vorbi !” [cf. Dumitriu, 1975: 27]. Prin acest 
mod de exprimare, idealul gîndirii chineze apare o dată mai mult 
evident: acela de a exprima cît mai multe în cît mai puţine semne 
(nume, imagini, sunete etc.), de a fi sugestiv şi nu articulat, sau, cu alte 
cuvinte de a purta o puternică încărcătură simbolică. 

e Școala numelor este aceea care — prin reprezentanţii săi 
cunoscuţi ca “logicieni”, “dialecticieni” sau “sofişti” — s-a preocupat de 
cercetarea explicită a relaţiei dintre nume (ming) şi realitate (she). În 
consecință, rădăcini puternice ale teoriei semnelor ar putea fi găsite în 
scrierile acestor gînditori [1975: 36-42]. 

Corespondenta numelor cu lucrurile — înţeleasă în sensul platonic 
al “dreptei potriviri a cuvintelor” (concepție “naturalistă”) — rezultă din 
scrierile lui Tang Hsi-tse (sec. al VI-lea î.e.n.), din care putem desprinde 
fragmente precum: “Adevărul care este descoperit prin cercetarea 
numelor este cel mai mare adevăr, iar numele care se dau corespunzător 
adevărului sînt nume perfecte” [cf. Forke, 1964: 420]. Principiul 
cunoaşterii lumii prin cercetarea limbajului, preluat pe filiera gîndirii 
antice greceşti de alchimia evului mediu, interpretat de Wittgenstein în 
termenii unei moderne filosofii a limbajului sau de lingvişti 
(semioticieni) actuali precum Guillaume în termenii “semnificatului de 
putere”, se regăseşte aproape integral în concepția lui Tang Hsi-tse: 

“Lucrurile sînt cunoscute prin considerarea formei lor şi se dau lucrurilor 
nume corecte dacă s-au examinat principiile lor” [I, 10]. 

e Yin Wan-tse (sec. al IV-lea î.e.n.) vede, la rîndul său, o 
legătură indestructibilă între nume şi lucruri, căci: “Dacă designațiile 
[prin nume] nu sînt juste, atunci cuvintele nu se acordă, şi dacă 
cuvintele nu se acordă, atunci nici lucrurile nu sînt explicate. Dacă 
lucrurile nu pot fi explicate, atunci moravurile şi muzica nu progresează 
şi dacă acestea nu progresează nici pedepsele nu sînt date în mod just. 
Dacă acestea nu sînt date în mod just, atunci poporul nu ştie ce are de 
făcut” [Dumitriu, 1975: 36-37]. O corespondență evidentă între 
dimensiunea semantică a numelor-semne şi angajamentul lor pragmatic 
este realizată prin acest punct de vedere. De asemenea, prin stabilirea 
corespondenţei dintre designaţiile juste şi numele corecte (problemă 
logică a definiției) este utilizată în mod implicit este şi dimensiunea 
sintactică, prin identitatea dintre definiendum şi definiens. 

O viziune filosofică asupra efemerității lumii şi implicit a 
limbajului — similară concepţiei indiene cu privire la Maya, ca iluzie a 
existenţei, sau viziunii eleate cu privire la lume — o oferă sofistica 
chineză, avînd ca reprezentant de referință pe Huei-tse (sec. al IV-lea 
î.e.n.). Prin afirmaţii paradoxale de genul: “Cerul este tot atît de jos ca 
şi pămîntul” (paradox contra realității spațiului); “Soarele apune cînd se 
află la zenit şi creaturile mor cînd se nasc” (paradox împotriva realităţii 
timpului); “Inelele legate sînt despărțite” (paradox care dovedeşte că 
lucrurile nu au proprietăţile ce li se atribuie); “Munţii vorbesc, deci sînt 
însuflețiți” (paradox prin care se arată că deosebirile dintre clase, în 
care se despart lucrurile, nu există în realitate); “Definiţiile nu-şi ajung 
nicioadata scopul. Oricît de departe am putea să mergem cu ele, nu vom 
ajunge la sfîrşit” (paradox privind direct noţiunile logice); “Ochiul nu 
vede” (paradox relativ la cunoaştere), acesta a intrat în contradicţie cu 
punctul de vedere “naturalist” al filosofiei tradiționale. 

Din acest motiv, valoarea contribuţiei sale a fost contestată, aşa 
cum reiese de exemplu din aprecierea lui Chiung-tse: “Huei-tse a scris 
[atîtea cărți] că se pot umple cu ele trei căruțe, dar ştiinţa lui era fără 
valoare şi cuvintele lui fără nici o aplicare” [Dumitriu, 1975: 39]. O 
mentalitate care s-a păstrat pînă în zilele noastre în spiritualitatea 
chineză dă cîştig de cauză dimensiunii pragmatice a discursului 
intelectual, refuzînd ab initio speculaţiile sterile (filosofice inclusiv), 
lipsite de valoare aplicativă. 

Cercetarea relaţiei dintre realitate şi nume, de pe pozițiile 
arbitrarietăţii, a fost abordată şi de Kung-Sun Lung, care consideră că 
numele date lucrurilor nu desemnează esența unor atribute ale 
substanţei, că ele nu sînt legate permanent şi indestructibil de obiecte; 
căci, dacă ar fi cu adevărat părți ale acestora, cuvintele / semne ar trebui 
să fie totdeauna coprezente cu lucrurile, ceea ce nu se întîmplă în 
realitate. Aceasta este semnificaţia paradoxului că o piatră, tăria şi 
albeaţa ei fac împreună două lucruri şi nu trei. În mod implicit, am 
putea regăsi în acest gen de consideraţii pe acelea pe care semiotica le 
face cu privire la structura semnului, respectiv la relaţia dintre 
semnificantul vizibil şi semnificatul invizibil, prezent în conştiinţa 
receptorului dar absent în raport cu simțurile acestuia. 

Preocupările sofiştilor chinezi au dus la descoperirea a “ceea ce 
se găseşte dincolo de forme şi figuri”, realitate deosebită de “ceea ce 
este în interiorul formelor şi figurilor”, respectiv la descoperirea 
universaliilor lingvistice: “Toate universaliile indicate prin nume — 
notează Kung-sun Lung — se găsesc într-o lume situata dincole de nume 
şi figuri, cu toate că există universalii în lume care nu au nume pentru a 
fi indicate”. În acelaşi timp, în spiritul lumii ideiilor lui Platon sau a 
teoriei arhetipurilor lui Jung parcă, ni se spune mai departe: “Nu există 
lucruri în lume fără universalii, dar universaliile, ele însele sînt fără 
universalii” [Needham, 1969: 185]. 

e Şcoala confucianistă — întemeiată pe tradiția marelui 
Confucius — tinde spre un realism filosofic susţinut cu precădere de 
Siun-tse (Kuang-tse) (sec. al II-lea î.e.n.). în lucrarea “Rectificarea 
numelor”. Potrivit acestuia, pentru a pune ordine în societate, s-ar 
impune o adecvare a tuturor lucrurilor între ele, prin acordul instituit 
între denumirile lor corecte. Prin posibilitatea “rectificării numelor” 
Siun-tse consideră că: “Nici un nume nu aparține în mod propriu 
vreunui lucru. Numele s-au dat prin convenţie. Dar convenţia odată 
stabilită a devenit uzuală. Prin aceasta se poate spune că numele este 


propriu [lucrului ]”. 
x 


x x 
Privind retrospectiv, putem conchide că în gîndirea chineză și- 
au făcut loc ambele viziuni cu privire la natura semnului, conturîndu-se 
implicit două orizonturi ale discursului semiotic: acela al 
naturalismului şi convenţionalismului. 

Între aceste extreme se proiectează şi contribuţii semioticii 
indiane care, spre deosebire de cea occidentală, se caracterizează prin 
relația cronologică şi implicita filiaţiune, cum observă Sergiu Al- 
George, dintre cele trei discipline: semiologia, lingvistica şi logica: 
“ Această relaţie este critică deoarece cele trei discipline se ierarhizează 
pe trepte diferite de subordonare: semiologia, cea mai generală dintre 
ele, dă seamă de lingvistică întrucît limbajul este doar unul dintre 
sistemele semiologice, iar logica este o disciplină limitată numai la 
anumite expresii lingvistice, temeinicia acesteia presupunînd totodată o 
bună analiză lingvistică” [1976: 7]. Trecerea de la general la particular 
este aşadar specifică gîndirii orientale, în general, a celei indiene, în 
special. 

Cele două viziuni semiotice evidenţiate în filosofia chineză le 
vom regăsi şi în concepția indiană, sub forma disputelor dintre şcoala 
Mimamsa (naturalistă) şi Nyaya (convenţionalistă). Un triunghi de 
“putere analitică”, reprezentat de marii gramaticieni / filosofi ai 
limbajului — Panini, Patanjali, Bhartrhari — acoperă integral 
problematica acestei dispute. Dintre cele trei “vîrfuri” ale spiritualității 
indiene, ne vom referi în continuare doar la unul singur. 

“Gramatica lui Panini” (Cele opt cărți / învățături”, eleborate 
în secolele V-IV î.Ch.) reprezintă — aşa cum notează Sergiu Al-George 
[1976: 10-15] — un sistem axiomatic (similar celui aristotelic, dar fără o 
legătura spațio-temporală cu acesta) în care logica se constituie ca o 
epistemologie dublată de o semiologie, “cea mai scurtă şi mai completă 
gramatică din lume” (Macdonell), “singura descriere completă a unei 
limbi” (Bloomfield). Reprezentind apoteoza preocupărilor a 64 
predecesori, cuprinzînd 3996 de reguli (gramaticale) formalizate 
aproape matematic, “Gramatica” se constituie ca o primă tentativă a 
lingvisticii / semioticii structuraliste. Asemeni  structuralismului 
european, ea nu explică formele limbii prin relaţii istorice, nu vorbeşte 
de “transformări”, ci de “substituiri ale unităților lingvistice”, cercetate 
într-un plan sincronic. 

Anticipînd principiul structuralist conform căruia “forma nu 
poate fi definită decît prin intermediul funcţiei”, Panini va folosi primul 
conceptul de “funcție”, ca o abstracţie superioară celei de “categorie 
morfologică”. 

Cum a fost posibil acest “miracol” al gîndirii indiene? O dată 
mai mult ar trebui să credităm semnele unei istorii inițiatice, admirabil 

susținute de literatura vedică. Rădăcini mitico-ritualice ale concepției 
despre limbajul de putere, în opoziţie cu cel de care doar oamenii ar fi 
responsabili, se găsesc deopotrivă şi în diferitele expresii ale filosofiei / 
semioticii occidentale. 


3.1.1.1.2. Rădăcini ale teoriei semnelor 
în gîndirea occidentală 


Spre deosebire de concepţia orientală, gîndirea occidentală şi-a 
consituit pe o cale inversă “conştiinţa semiotică”: aceea a trecerii de la 
particular la general, respectiv a trecerii succesive şi implicit 
dependente de la logică la lingvistică, mai întîi, de la lingvistică la 
semiotică, pe de o parte, de la natural la convenţional, de la 
hermeneutică la semiotică, pe de altă parte. O ultimă expresie a acestei 
filiaţiuni o regăsim în concepția saussuriană, care “înțelege semnul într- 
un mod unilateral, rupîndu-l de semioza proceselor naturale, ca un 
simplu procedeu artificial, lipsit chiar şi de dimensiunea sa referenţială” 
[Al-George, 1976: 7]. 

Istoria unei atare situaţii presupune întoarcerea la cele dîntîi 
consideraţii privitoare la natura şi geneza semnelor (lingvistice, în 
primul rînd). 


(1) În Grecia antică, preocupări de natură semiotică — ancorate 
în sfera cunoaşterii lumii prin limbaj, mai ales — se întîlnesc încă în 
filosofia presocratică. Pe filiera tradiției arhaice, această filosofie va 
acorda prioritate limbajului în raport cu logica. Căci, aşa cum mai tîrziu 
va aprecia Platon în dialogul său Cratylos, “problema limbajului este 
cea mai mare dintre toate”. Era atunci faza în care logosul păstra încă 
prestigiul mitului. 

e Consideraţii cu privire la semn vom întîlni în această 
perioadă la Heraclit, care — situîndu-se pe poziţia naturalistă a genezei 
semnelor — consideră că numele sînt “inerente structurii lucrurilor”. 
Mai mult chiar, pentru Heraclit între structura frazei şi structura 
procesului reprezentat de frază se stabileşte un izomorfism perfect. 

Astfel — aşa cum din textele lui Heraclit se poate desprinde — 
numele are calitatea inerentă lucrului denumit: un fluviu are calitatea de 
a avea un curent curgător şi deci ape în continuă de a avea un nume 
care este totdeauna acelaşi, 

e Aşa cum am amintit deja, Platon este cel dintîi care — avîndu- 
| ca mediator pe Socrate — formulează clar cele două poziţii teoretice cu 
privire la geneza limbajului / cuvîntului: 

— physis, concepţia naturalistă susţinută de Cratylos, conform 
căreia “substanţa cuvîntului” (semnificantul) păstrează ceva din 
substanţa lucrului; 

— thesis, concepția  convenționalistă promovată de 
Hermogenes, conform căreia cuvintele sînt generate de o arbitrară 
întelegere a omului cu semenul său. 

Sugestia tacită a lui Platon — aceea a unui adevăr mediator 
conform căruia a fost nevoie de un complex de cuvinte motivate / 
iconice pentru ca cele “nemotivate” arbitrare să fie definite — am 
argumentat-o în capitolul anterior, printr-un ansamblu de explicații 
plauzibile. 

e Aristotel va fi cel dintîi gînditor care va rupe total tradiția 
arhaică, pentru a promova o nouă înțelegere a lumii, subordonată 
“spiritului cetății”. Aşa cum precizează Tulio de Mauro [1978: 50 sqq.], 
căruia îi datorăm o parte dintre considerațiile subcapitolului de față, 
atitudinea lui Aristotel coincide doar parțial cu aceea a profesorului său, 
Platon, întrucît el consideră că formele limbajului verbal sînt create fără 
nici o îndoială de către om, sau există pe baza unei convenții 
instituționale a societății omenești. 

Considerînd limba ca un repertoriu de elemente ce reflectă fidel 
elementele constitutive ale unei realități unice, universale, Stagiritul 
notează în “Despre interpretare”: “Lucrurile care există, care se 
verifică prin cuvînt sînt simbolurile sentimentelor sufleteşti, şi cele 
scrise [sînt simboluri] ale [lucrurilor care există] prin cuvînt; şi aşa cum 
semnele grafice nu sînt aceleaşi pentru toți, nici [formele] fonice [nu 
sînt] aceleaşi; cele din [urmă], însă, sînt în esenţă semne, sentimentele 
sufleteşti sînt aceleaşi pentru toți, iar lucrurile, ale căror imagini 
asemănătoare [sînt] aceste [sentiment], sînt de asemenea aceleaşi 
[pentru toți]” [Aristotel, 1957: 16a, 2-8]. 

e O nuanțată concepție semiotică se pare că au conceput-o 
stoicii, aşa cum rezultă din puținele texte care au ajuns pînă la noi. 
Pentru stoici, gîndirea nu poate fi înțeleasă decît ca exprimare verbală. 
Limbajul şi gîndirea nu pot exista deci separat. Vocea era definită ca 
“aer lovit”, fiind articulată şi emisă de gîndire. 

Principiul conducător al existenței omeneşti, aşezat în inimă, 
radiază un “suflu” în laringe, care vibrînd produce vorbirea articualtă. 
Cuvintele sînt compuse din sunete, nearbitrare, întrucît imită 
proprietăţile lucrurilor care sînt înscrise în aceste sunete. Rădăcinile 
cratyliene ale acestei viziuni sînt mai mult decît evidente. 

În viziune stoică, lumea este alcătuită din semne şi lucruri 
semnificate, respectiv din | Cârâc, 2003: 76-78]: 


— obiecte a căror existenţă se desfăşoară în afara actului de 
comunicare (tò prăgma); 

— sunetele materiale (phone); 

— exprimabilul, care este produs al gîndirii (tò lekton). 


Structura situaţiei de comunicare devine, în această variantă 
următoarea: supus acţiunii comunicative, “obiectul real” devine 
referenţial, “cel care s-a întîmplat să fie”, complexul sonor utilizat 
pentru a-l transmite reprezintă semnificantul, adică “sunetul purtător de 
semnificație”, iar conţinutul “exprimabil” devine semnificaţie, “noţiune 


încorporată în complexul sonor al cuvîntului” [cf. Wald, 1998: 88, 94] 
FE 


(2) Pe filiera culturii latine, ecourile spirituale ale Romei 
antice ne aduc încă în memorie contribuțiile retoricienilor (între care 
cele ale lui Seneca, Quintilian ş.a.), exegezele lui Augustin şi ale lui 
Plotin, ale Sfinţilor Părinți. Dintre toate aceste contribuții, pentru istoria 
semioticii aceea a lui Augustin este neîndoielnic cea mai fertilă. 

Înțelegerea semnelor în contextul mai larg al explicării 
mecanismelor gîndirii, conform functiilor lor cognitive în raport cu 
aspectele realității, reprezintă o reminiscență a concepției stoice. 
Augustin este însă cel dintîi filosof care, pe baza unei doctrine a 
semnelor, a elaborat o metateorie a cunoaşterii, abordînd reflexia 
filosofică din perspectiva limbajului. Observînd că semnele lingvisticii 
sînt specii ale genului semnelor, Augustin participă la redefinirea 
acestora — şi implicit la conturarea unei originale teorii asupra lor — prin 
următoarele contribuţii [vezi şi Munteanu, 1991: 31]: 


71 O asemenea viziune — care pînă nu demult aparținea doar purei intuiții — 


poate fi astăzi acreditată ştiinţific prin contribuţiile emergente ale biofotonicii, aşa cum 
într-un anterior capitol am încercat să dovedesc. 

e considerarea semnului lingvistic într-o dublă ipostază: 

— în structura limbii, ca unitate bilaterală (semnificant / 

semnificat); 

— în procesul de semnalizare (unde semnul este identificat cu 

semnificantul); 

e realizarea unei clasificări riguroase a semnelor, în general, a 
celor lingvistice, în particular, prin distincția dintre limbajul comun şi 
cel ştiinţific; 

e sesizarea diferenţei dintre formă şi conţinut, dintre expresia 
lingvistică şi conținutul exprimat, respectiv dintre semnele propoziției 
şi sensurile aferente lor; 

e aplicarea teoriei semnelor şi a limbajului în hermeutică; 

e introducerea exigenței de a adera concret la o situație de 
comunciare, însoțită de delimitatea condițiilor ce fac posibilă 
producerea şi interpretarea mesajelor lingvistice etc. 

Prin aceste deschideri conceptuale, emergente în raport cu 
istoria anterioară lui, Augustin este considerat de unii exegeţi drept un 
“părinte” al semioticii teoretice. 


(3) Perioada evului mediu se caracterizează prin păstrarea 
concepţiei aristotelice şi stoice asupra limbajului, avînd două 
consecinţe practice deosebit de importante: 

e atitudinea verbalistă, care a dominat multă vreme ştiinţele 
pozitive (alchimia inclusiv), sprijinită pe convingerea că dacă nu se 
cunoaşte numele lucrurilor, nici acestea nu pot fi cu adevărat cunoscute; 

e atitudinea logicistă, metafizică, conform căreia în gramatică 
folosirea unei limbi presupune cunoaşterea integrală a realității. 

Ca un reflex al acestor perspective — în care fizica şi metafizica 
încearcă parcă a-şi găsi o pierdută complementaritate — se conturează 
cele două curente filosofice (aparent) opuse, pentru care limbajul / 
cuvîntul / semnul este din nou mediator [Cobley, 2001: 228]: 

— realismul, care susține mai ales prin Duns Scotus că toate 
universaliile sau esenţele există independent de indivizii 
care le-ar putea instanţia, întrucît lumea (a ideilor inclusiv, 
potrivit lui Platon) este o realitate independentă de 
subiectul cunoscător sau de agentul acţiunii (nomina sunt 
realia), teoria semiotică a categoriilor lui Peirce îşi găseşte 
originile în această istorică viziune; 

— nominalismul, pentru care Ockham este reprezentant de 
referință, dezvoltă concepția potrivit căreia căreia numai 
lucrurile individuală au existență reală, că noţiunile 
generale (universaliile) nu sînt decît simple cuvinte, nume 
ale lucrurilor (universalia sunt nomina), semiotica 
nominalistă va respinge, aşadar, orice distincție clară dintre 
categorii şi semne, aşa cum mai tîrziu Peirce însuşi va 


încerca să facă. 
x 


x 


În momentul în care s-a constatat că viziunea aristotelică asupra 
relației dintre realitate — gîndire — limbaj, respectiv consecințele ei, 
afectează negativ cultura şi cunoaşterea, s-a declanşat criza concepției 
aristotelice, pe care întreaga epocă modernă va încerca să o depăşească. 


(4) În epoca modernă, începînd cu secolul al XVII-lea, metoda 
experimentului şi clasificările dezvăluie — pe de o parte — posibilitatea 
cunoaşterii ştiinţifice a lucrurilor, în mod independent de cadrul lor 
nomenclator. Pe de altă parte, la sfîrşitul evului mediu şi începutul 
epocii moderne se ajunge la înţelegerea particularităţi istorice a fiecărei 
limbi şi la îmbogățirea cunoştinţelor lingvistice ca urmare a 
descoperirilor geografice, fapt care infirmă tot mai puternic 
interpretarea logistică şi universalistă a limbii. 

În consecință, ca o implicită reacţie la criza aristotelismului 
[Mauro, 1978: 56-73], un nou mod de a privi limbajul (ca sistem 
implicit de semne) începe să se contureze în opera lui Bacon, Poinsot, 
Locke, Hobbes, Vico şi Leibniz ş.a. 

e Francis Bacon observă în De dignitate et augmentis 
scientiorum că între limbile lumii există deosebiri nu numai în forma 
externă, fonică (la nivelul semnificantului), ci şi în procedeele de 
formare a cuvintelor şi de structurare a frazei. Acestea diferenţe, 
studiate de o “gramatică filosofică” sînt ataşate de Bacon “geniului” 
diferit al popoarelor. 

e Thomas Hobbes propune în De corpore, Leviathan ş.a. o 
teorie a cunoaşterii avîndu-şi baza în vorbire: “Adevărul este în vorbire, 
nu în lucruri” afirma el, considerînd că “adevărurile prime” s-au ivit în 
judecata acelora care au dat întîia oară nume lucrurilor sau care, date 
fiind de alții, le-au acceptat. 

e John Poinsot (lonnais a Sancto Toma), filosof spaniol, 
publică în 1632 un Tractatus de signis (cuprins într-o a doua parte a 
lucrării sale Ars logicae), în care propune ceea ce potrivit lui J. M. 
Schaeffer ar putea fi considerat drept primă teorie generală a semnelor: 
“Autorul stabileşte, în mod special, distincţia între reprezentare şi 
semnificare, atribuind specificitatea relaţiei de semnificare faptului că 
un semn nu poate fi niciodată semn al lui însuşi [exceptînd situaţia 
limbajului autoreferenţial, aşa cum observa încă Augustin, n.n., TDS], 
în timp ce un obiect se poate reprezenta pe sine” [1996: 140]. O 
consecință a acestei distincţii este aceea că semnul nu mai trebuie să fie 
ceva perceptibil, ca la Augustin, ci se defineşte numai prin relaţia de 
substituire, ceea ce permite includerea în sfera semnelor şi a 
reprezentărilor / ideilor mentale [Deely, 1997:86]. De aici şi 
posibilitatea de a considera contribuţia lui Poinsot ca fiind o “semiotică 
generală”, iar nu una particulară (a limbajului), ca la Augustin. 

e John Locke (1632-1704) este primul care introduce în 
perioada modernă termenul de semeiotike, conceput de stoici (cf. 
Sextus Empiricus, Diogenes Laertios) prin modificarea rădăcinii sema / 
semeion (semn). Se pare că Locke a preluat termenul pe o filieră 
intermediară, întrucît în epocă termenul semeiotike era folosit cu 
conotaţia de “artă a notaţiei muzicale”, semeia desemnînd iniţial notele 
muzicale ca atare, pentru ca abia apoi să-şi generalizeze semnificaţia. 
Astfel, aşa cum menţionează abatele Dubos, pentru a scrie o melodie 
“fuseseră inventate nişte caractere, un soi de figuri ce marcau fiecare 
ton. Aceste figuri se numeau semeia sau semne. Cuvîntul semeia va 
denumi curînd orice fel de semen, semnele în general; însă el era 
numele dat cu precădere notelor...” [cf. Carpov, 1978: 73]. 

În orizontul ştiinţelor umane, Locke este primul care a utilizat 
termenul de “semiotică”, desemnînd o “cunoaştere a semnelor”, în rîndul 
cărora sînt cuprinse atît ideile spiritului, cît şi cele prin care se realizează 
comunicarea interumană (Eseu filosofic asupra intelectului omenesc). O 
atare extensie a domeniului este greu de acceptat, cîtă vreme sîntem obligați 
“să distingem între stările intenționale (Ideile) şi manifestările sensibile ale 
acestor stări (semnele în sens augustinian al termenului)” [Schaeffer, 1996: 
141]. În “Eseu” Locke consideră că dobîndirea ideilor generale este 
condiționată de învăţarea şi posedarea unor cuvinte. Acestea nu pot fi aşadar 
înnăscute. În plus, între diferitele limbi ale lumii există profunde divergent, 
fiecare avînd o fizionomie specifică. 

Aceste concluzii conduc la ideea că limba este rodul 
experienţei comune a oamenilor, nefiind un fenomen metaistoric. Se 
contraargumentează astfel (cum o va face şi Hume şi Berkeley) ipoteza 
caracterului înnăscut al cunoaşterii, susţinută de verbalişti. 

e Giambattista Vico este considerat — alături de Croce — 
coautor al identității dintre artă şi limbaj. Vico apreciază în Scienza 
nuova seconda că este o greşală să se vadă în limbi reflexul categoriilor 
şi conceptelor universale despre care vorbesc aristotelicii şi raționaliştii, 
preexistente intervenţiei umane. Cunoaşterea limbii trebuie făcută 
rațional, logic şi ştiinţific, fără a o confunda exclusiv cu “logica unui 
anumit filosof” (Aristotel). Fiece limbă are un “Geniu” al său, legat de 
istoria naţiunii care o foloseşte, de vremea cîn violenţa şi poezia îl 
dominau pe om. Aceste forțe, ar fi după Vico determinante pentru orice 
istorie lingvistică. Concepţia sa a rămas fără adepți importanți. 

e Gottfried W. Leibniz va fi acela care în Noi eseuri asupra 
intelectului uman reia consideraţiile lui Locke şi le apropie de cele ale 
lui Vico. Leibniz demonstrează că fiecare limbă are calea ei de 
menţinere a echilibrului dintre termenii uzuali şi cei speciali, că între 
diferitele limbi nu există coincidenț în construcţiile sintactice şi 
morfologice. Rezultă că fiecare limbă are fizionomie proprie atît din 
punct de vedere fonic, cât şi sintactic şi semantic. În consecinţă, limba 
nu este un mod de înregistrare pasivă, ci un mijloc de a da viață 
experienţei pe care o conţine, determinînd mentalitatea şi obiceiurile 
poporului. 

Calea raționalismului lingvistic, dezvoltată în secolul al XVIII- 
lea de lingvistul german Franz Bopp şi de danezul Rasmus Kristian 
Rask va constitui pentru gînditorii secolului al XIX-lea contextul istoric 
al elaborării unei noi viziuni asupra relaţiei dintre realitate, gîndire şi 


limbaj: viziunea pe care semiotica modernă o va propune. 
x 


xo āë 


Consemnînd toate aceste contribuții ale “doctrinei clasice a 
semnelor”, care — într-o bună măsură — se identifică cu însăşi filosofia 
limbajului, nu ne rămîne decît să ne întrebăm: ce alte probleme 
rămîneau spre rezolvare semioticii moderne, de vreme ce părea că 
semiotica clasică acoperise tot ceea ce se putea spune despre limbajul 
semnelor? Şi totuşi... 

3.1.1.1.3. Spre o modernă “doctrină a semnelor”: 
contribuţii esenţiale 


Aşa cum am consemnat deja pe parcursul exegezei noastre, 
statutul actual al ştiinţei sau “doctrinei semnelor” se datorează 
contribuţiilor particulare pe care le-au adus, în mod independent unul 
de celălalt, Charles S. Peirce şi Ferdinand de Saussure. 


2.1. Charles S. Peirce, 
arhitect al unei integratoare semiotici 


Semiotica lui Charles S. Peirce nuanţează cu instrumentele 
gîndirii moderne o tradiţie deja explicit întemeiată de Poinsot şi Locke: 
aceea a depăşirii graniţelor relativ restrînse ale limbajului uman, pentru 
a defini semioza (semeiosy) — acţiunea unui semn, procesul situaţia 
operării cu semne) — ca pe “un proces absolut fundamental, cu 
dimensiuni mult mai largi, incluzînd însuşi universul fizic — prin 
semioza umană — şi considerînd semioza speciei umane drept o parte a 
semiozei ce are loc în natură” [Deely, 1997: 5]. 

Într-unul din textele sale, Peirce se autodefineşte ca un 
“pionier” sau un “explorator” în activitatea de clarificare şi iniţiere a 
ceea ce el numeşte semiotică (utilizînd pentru aceasta termenul de 
“semeiotics”, “semeotics” şi mai ales “semiotics”): “doctrina despre 
natura esențială şi varietățile fundamentale ale oricărei semioze 
posibile” [1931, 5.488]. Aşadar, pentru Peirce, obiectul semioticii îl 
reprezintă semioza, prin care înțelege — cum vom nuanţa ulterior — 
orice situație de activare a semnelor. O atare viziune este deosebit de 
importantă, întrucît nu limitează obiectul disciplinei semnelor doar la 
orizontul utilizării semnelor lingvistice (cum vor face ulterior adepții 
lui Saussure). Altfel spus, accepțiunea peirciană a semnului nu pretinde 
— cum observă Eco — ca, în limitele semiozei, acesta să fie cu necesitate 
“emis intenționat” şi “produs artificial” [1982: 28]. Chiar dacă la Peirce 
semioza presupune existența unui interpretant — pe lîngă semn şi 
obiectul său — nu înseamnă că acesta trebuie întotdeauna asociat cu 
necesitate faptului psihic presupus de existenţa unui receptor uman. O 
atare idee va fi nuanţată în paragraful vizînd mecanismele comunicării 
prin semne. 

Considerînd că “toată gîndirea se află cu necesitate în semne”, 
Peirce ataşa logicii demnitatea de a fi “teorie generală semnelor”, 
“ştiinţă a ştiinţelor” cu statut de universalitate. Prin această extrapolare, 
el neglija de fapt adevărul că nu toate procesele în care este prezent 
semnul aparțin logicii (sau presupun sisteme “logice”). Meritul său cu 
totul deosebit constă, însă, în aceea că: 

e dacă prin “logică” vom înțelege “semiotică” — teoria 
semnelor devine cu adevărat generală, fiind extrapolată la nivelul 
realităţii în ansamblul ei; prin această implicită identificare, am putea 
traduce postulatul mai sus amintit prin aserțiunea încă din introducere 
argumentată: “toată realitatea se află cu necesitate în semne”; 

e a sesizat cele trei domenii posibile ale semioticii (domenii pe 
care mai tîrziu Morris le va numi sintactică, semantică şi pragmatică): 
analiza semnului ca atare, a semnului în relaţie cu obiectul său, pe de o 
parte, cu interpretantul său, pe de altă parte. 

O atare tripartită clasificare a semioticii este desprinsă de 
Peirce din faptul că fiecare representamen se află în relație cu trei 
lucruri: cu fundamentul, obiectul şi interpretantul. Acestor trei relaţii 
— notează Peirce — le-ar coincide tot atîtea discipline esenţiale, pe care 
tradiția istorică le-a şlefuit pînă la deplina strălucire: “Prima este ceea 
ce Duns Scotus numeşte grammatica speculativa. O putem numi 
gramatică pură. Sarcina ei este aceea de a stabili ceea ce trebuie să fie 
adevărat despre representamenul folosit de către orice inteligență 
ştiinţifică pentru ca el să poată întruchipa o semnificație. A doua este 
logica propriu-zisă. Este ştiinţa a ceea ce este în mod cvasinecesar 
adevărat despre representamenele unei inteligenţe ştiinţifice pentru ca 
ele să poată fi adevărate. Să spunem că logica propriu-zisă este ştiinţa 
formală a condițiilor adevărului reprezentărilor. A treia, imitînd 
maniera lui Kant de a păstra asociațiile vechi de cuvinte atunci cînd 
căuta denumiri pentru conceptele noi, o numesc retorica pură. 
Sarcina ei este de a descoperi legile prin care în orice inteligență 
ştiinţifică un semn dă naştere altuia şi mai ales un gînd produce alt 
gînd” [ 1990: 270]. 

Insuficient cunoscută şi valorificată, concepţia semiotică a lui 
Peirce pare abia de acum înainte că este în măsură să îşi activeze 


virtuțile generatoare. 
x 


x 

Punctul de vedere al lui Peirce şi, prin acesta, conceptul de 
semiotică, a fost adoptat de o serie de continuatori / exegeți atît din 
America, cît şi din Europa. 

Sîntem datori în primul rînd să menţionăm contribuția 
americanului Charles Morris, cel mai fertil dintre continuatorii tradiției 
peirceine. Depăşind relaţia de identificare formulată de Peirce, Morris 
propune includerea logicii în semiotică, denumind explicit cele trei 
domenii ale sale: sintactica, vizînd relaţia dintre semnele ca atare), 
semantica, urmărind relaţiile semnelor cu referenţialul, pragmatica, 
cercetînd legăturile dintre semne şi utilizatorii lor. Totodată, el propune 
definirea unei semiotici pure (a limbajului despre semne), a unei 
semiotici descriptive (studiul semnelor reale) şi a unei semiotici 
aplicate (cunoştinţele despre semne). În acest context, semiotica apare 
pentru întîia oară în dublă ipostază: ca ştiinţă unificatoare a 
disciplinelor particulare ce studiază semnele (lingvistica, logica, 
matematica, retorica etc.), respectiv ca organon pus în slujba ştiinţelor. 

În Europa, conceptul de semiotică va evolua pe direcţia 
cercetărilor germanului Max Bense, care va utiliza termenul de 
semiotik pentru a desemna “teoria generală a semnelor” (4//gemeine 
Theorie der Zeichen), respectiv pentru a cerceta din perspectiva esteticii 
“opera ca semn”. Rudolf Carnap va extinde conceptul de semiotică la 
întreaga ştiinţă a limbii. William Fucks îl va utiliza pentru a întemeia o 
“statistică a semnelor”, iar Claude Shannon pentru a fundamenta o 
“teorie a informației”. În orizontul studiilor asupra culturii, termenul de 
semiotică va fi utilizat de reprezentanţii şcolii de la Tartu, coordonată 
de Iurii Lotman. 

În ultima vreme, o serie de alte domenii ale semioticii aplicate 
au început să se constituie, implicit sau explicit ancorate în tradiția 
integratoarei contribuții a lui Charles Peirce. 


3.1.2.2. Ferdinand de Saussure, 
ctitor al semioticii lingvistice 


Spre deosebire de semiotica lui Peirce, aparent insuficient 
valorificată, semiologia lui Ferdinand de Saussure a fost exploatată 
peste aşteptări, adesea chiar exagerat. Concepția sa semiologică, 
sintetizată în Cursul de lingvistică generală, publicat în 1916 şi tradus 
în 8 limbi, a fost de la bun început supusă controverselor. Unii, cum ar 

fi Ogden şi Richard îi contestă valoarea ştiinţifică a concluziilor sale, 
considerîndu-le naive, cîtă vreme alţii — printre care Bloomfield, Wells, 
Chomsky ş.a. — au recunoscut însă importanța lui Saussure la 
fundamentarea lingvisticii moderne şi implicit a semiologiei. 

Viziunea semiologică lui Saussure se află doar în stare de 
proiect, deşi se obişnuieşte comparaţia sa cu cea a lui Peirce, mult mai 
bine închegată. Independent de acesta, Saussure va porni de la 
cercetarea limbii ca sistem de semne, pentru a defini — într-o notă din 
1894 încă — semiologia ca o “ştiinţă foarte generală” avînd drept obiect 
“legile creației şi transformările semnelor şi sensului lor” [Godel, 1957: 
281]. Nuanţindu-şi această incipientă opinie, Saussure va consemna în 
celebrul său “Curs”: “Limba este un sistem de semne exprimînd idei, 
comparabilă prin aceasta cu scrierea, cu alfabetul surdo-muţilor, cu 
riturile simbolice, formele de politeţe, semnalele militare etc. Numai că 
ea este ce mai importantă dintre aceste sisteme. Putem concepe, deci, o 
ştiinţă care studiază viaţa semnelor în cadrul vieții sociale, ea va forma 
o parte a psihologiei sociale şi, în consecință, a psihologiei generale; 
noi o vom numi semiologie (de la grecescul «semeion» - semn). Ea ne 
va învăţa în ce constau semnele, ce legi le guvernează. Pentru că nu 
există încă, nu putem spune că va fi. Ea are, însă, dreptul la existenţă, 
locul său fiind determinat dinainte. Lingvistica nu este decît o parte a 
aceste ştiinţe generale, legile pe care le va descoperi semiologia vor fi 
aplicabile lingvisticii şi aceasta se va afla ca atare ataşată unui domeniu 
bine definit în ansamblul faptelor umane” [1975: 33]. 

Acest fragment este deosebit de important întrucît: 

e poate fi considerat drept un adevărat certificat de naştere al 
semiologiei moderne, Saussure asumîndu-şi într-un anume fel rolul de 
întemeietor: “Pentru că ea nu există încă...”; 

e defineşte ca obiect al semiologiei semnul şi legile 
funcţionării lor în comunitatea socială; 

e supraordonează domeniul semiologiei celui al lingvisticii: 
“Lingvistica generală este numai o parte a acestei ştiinţe generale...”, 
legile semiologiei fiind aplicabile lingvisticii inclusiv, afirmaţie care îl 
absolvă pe Saussure de acuzaţia ulterioară că ar fi identificat lingvistica 
cu semiologia; 

e corelează (subordonează!?) semiologia cu psiho-sociologia, 
respectiv cu pihologia generală, fapt care ar justifica o parte din tezele 
sale cu privire la limbă, distribuite de-a lungul întregii sale 

“Gramatici”: “limba este o realitate psihică”, “limba este latura socială 
limbajului, “limba este o instituţie socială” etc. [cf. Ionescu, 1992: 69- 
70]; 

e se autodefineşte ca părinte al semiologiei (moderne!?), de 
vreme ce — potrivit opiniei saussuriene — aceasta nu exista încă (şi nu a 
existat 17). 

Chiar dacă contribuția directă a lui Saussure la definirea unei 
semiologii nonlingvistice se mărgineşte doar la consemnarea ei — aşa 
cum rezultă din fragmentul de mai sus , ideea sa a fost deosebit de 
fertilă pentru dezvoltarea ulterioară (în Franța mai ales) a unor 
semiologii speciale, nonlingvistice (cum ar fi semiotica picturii, a 
teatrului, a muzicii etc.), construite însă după modelul celei lingvistice 
[Ducrot, Schaeffer, 1996:141-142]. 


x 
x x 


Pe filiera deschisă de Saussure, o serie de lingvişti dar nu 
numai şi-au dezvoltat contribuţiile la întemeierea unei teorii moderne a 
semnelor, lingvistice în primul rînd, între care: Roman Jakobson, Louis 
Hjelmslev, Julien Algirmas Greimas, Roland Barthes, Umberto Eco şi 
alţii”, teoreticieni a căror convingere — explicit sau implicit formulată — 
este aceea că: “Sistemul semiotic cel mai important, baza tuturor 
celorlalte, este limbajul” [1963: 28]. 


3.1.3. Definiţii ale semioticii moderne: 
alternative complementare 


Dificultatea unei definiţii unice asociate semioticii moderne 
rezultă din modul diferit în care, de mai bine de un secol, se încearcă 
răspunsuri la întrebările tensiona(n)te ridicate natura ei, întrebări pe 
care — într-o formă sau alta — le-am luat în seamă într-un alt context 
[Stănciulescu, 2001]: Este semiotica o disciplină (ştiinţă), o 
metadisciplină, o metodă sau un punct de vedere ? Este ea un limbaj 
sau un metalimbaj, o ştiinţă a limbajului uman (verbal sau nonverbal!?) 
sau a “limbajului naturii”, o ştiinţă a pozitivă sau una umanistă, o 
căutare a adevărului sau a minciunii ? 


? Cu privire la contribuţiile relativ recente ale definirii semioticii lingvistice, 
o excelentă sinteză o datorăm Mariei Carpov [1978]. 

Încercarea de a desluşi una sau alta dintre întrebări a generat tot 
atîtea variante de definire a semioticii. Metodologic vorbind, ele permit 
— aşa cum putem deduce din consultarea literaturii de specialitate — 
conturarea următoarelor dihotomii: semiotică-semiologie, semiotică- 
semantică, teorie-metodă. Cîteva puncte de vedere se cuvin mai întîi 
consemnate cu privire la aceste alternative, pentru a putea construi o 
viziune integratoare prin medierea între ele, mai apoi. 


3.1.3. 1. Semiotică sau / şi semiologie? 
o controversă încă actuală 


Divergenţele privind disputa “semiotică sau / şi semiologie?” 
trebuie nemijlocit legate de contribuţiile deja amintite ale lui Charles S. 
Peirce, elaborate din perspectiva filosofiei, a logicii ştiinţei şi a 
limbajului, respectiv de contribuțiile lui Ferdinand de Saussure, din 
orizontul lingvisticii structurale. Cu privire la aceste contribuţii, “istoria 
actuală” a semioticii înregistrează două atitudini relativ opuse, 
manifeste cu precădere în spaţiul de influență culturală al celor două 
mari personalități, adică în SUA şi în Europa: 

e cea care elogiază doar contribuţia logico-filosofică a lui 
Peirce — prin opiniile exprimate de Ogden şi Richards, de Morris şi 
Jakobson, de Sebeok şi Deely etc. — ignorînd sau chiar ridiculizînd 
aportul lui Saussure (cum face Thomas A. Sebeok, spre exemplu); 

e cea care ipostaziază doar meritele lingvisticii lui Saussure 
(precum în cazul lui Prieto, care trece sub tăcere rolul lui Peirce în 
constituirea “conştiinţei semiotice” moderne). 

De la bun început trebuie să menţionăm că, în ciuda tuturor 
aparențelor, această dispută nu este doar una de formă — legată de utilizarea 
unei denumiri mai mult sau mai puţin “sonore”, a unui semnificant mai 
mult sau mai puţin adecvat pentru definirea “conştiinţei semiotice” —, ci 
este una de conţinut, vizînd o delimitare mai amplă sau mai restrînsă a 
domeniului însuşi al “disciplinei semnelor”. 

Din perspectiva metodei “defolierii” |Stănciulescu, 1997], putem 
formula o poziția pertinentă cu privire la problema supusă dezbaterii, 
pornind de la exteriorul către interiorul ei, pe o cale inversă decît ea s-a 
generat: de la consemnarea definiţiilor pe care dicționarele le propun către 
consemnarea analitică a controverselor instituite între diverşi cercetători, 
curente, şcoli etc. 

3.1.3.1.]. Semiotica sub incidența disputelor de dicționar 


Cercetarea comparativă a mai multor definiții de dicţionar 
permite evidenţierea cîtorva tipuri generale de asumare a “disciplinei 
semnelor” şi anume: 

a) definiţii univoce, care iau în seamă o singură alternativă 
denominativă: semeiologie sau semiologie, studiu al dezvoltării şi 
rolului semnelor culturale în viața grupurilor umane; teorie generală a 
semnelor | Didier, 1996: 305]; 

b) definiții distinctive, care fac deosebirea dintre cele două 
accepțiuni prin raportare la conţinutul lor: 

e semiologie, “ştiinţa care cercetează viața semnelor în sînul 
vieţii sociale; semiotică: teoria generală a semnelor şi a tipologiei lor, în 
natură şi la fiinţele vii; teorie a semnelor, a sensului şi a circulației lor 
în societate” [Ray-Debove, 1996: 176]; 

e semiologie, “ştiinţă care studiază semnele întrebuințate în 
cadrul vieţii sociale; semiotică: ramură a logicii simbolice care se ocupă 
cu studiul general al semnelor” [Coteanu ş.a., 1975: 849]; 

e semiologie, “ştiinţă care tratează semnele bolilor; semiotică, 
disciplină care studiază semnul în general, integrînd rezultatele 
investigaţiilor ce abordează utilizarea unor sisteme particulare de semne 
(logică, lingvistică, antropologie culturală, psihanaliză, estetică etc.)” 
[Gorgos, 1992: 197, 216]; 

c) definiții asimilatoare, subliniind faptul că între cele două 
denumiri (semiotică/semiologie) nu există deosebiri esențiale: 

e semiotică, “teoria semnelor, se mai numeşte şi «semiologie»; 
tradițional, cuprinde trei părți: sintaxa, studiul gramaticii; semantica, 
studiul semnificației; pragmatica, studiul scopurilor şi efectelor reale 
ale rostirilor cu sens; studiul tuturor sistemelor de comunicare 
structurate” [Flew, 1996: 307]; 

e semiologie (semiotică), “parte a logicii simbolice care se 
ocupă cu studiul general al semnelor şi al comunicării prin intermediul 
acestora; semiotică (semiologie), orientare larg răspîndită în gîndirea 
teoretică contemporană, care studiază fenomenele şi în special faptele 
de cultură ca sisteme de semnificare şi procese de comunicare” [Marcu, 
Maneca, 1978: 977]; 

e semiologie, semiotică: “Cele două denominaţii prin care se 
desemnează studiul sistemelor de semne trimit la o realitate istorică: 

americanul Charles Sanders Peirce (1939-1914) şi elveţianul Ferdinand 
de Saussure (1857-1913) au conceput, în totală ignoranță unul față de 
celălalt, şi aproape în acelaşi timp, posibilitatea unei ştiinţe a semnelor, 
primul împrumutînd termenul de «semiotică» (semiotics) de la Locke, 
care opune prin acest termen logica fizicii şi moralei, al doilea reluînd 
termenul de «semiologie», care desemnează din secolul al XVIII-lea 
partea medicinei consacrată studiului simptomelor bolilor” [cf. Veck, 
în: Champy, Eteve, 1994: 913]; 

e semiotică (sau semiologie, după F. de Saussure): “disciplină 
lingvistică şi filosofică ce se ocupă de semne şi sisteme de semne, 
lingvistice şi extralingvistice. După L. Prieto (1968) semiologia este 
ştiinţa ce studiază principiile generale prin care se regizează 
funcționarea sistemelor de semne sau de coduri şi se stabileşte tipologia 
lor” | Popescu-Neveanu, 1978: 646]. 

Desigur că, pe lîngă acest gen de definiţii în care se stabileşte 
implicit sau explicit o anumită relație între semiotică şi semiologie, 
putem găsi în lucrările de specialitate accepțiuni analitice ale semioticii 
/ semiologiei. Astfel, dicționarele de filosofie şi logică prezintă 
alternativa generală şi specială a semioticii în termeni precum: 

e semiotică (gr. semeiotike, de la semeion “semn”): în sens 
larg, direcţie de cercetare multidisciplinară, care îşi propune [Cheţan, 
Sommer, 1978: 626]: 

— să integreze tot ceea ce, în disciplinele existente (de la 
logică, lingvistică, folcloristică, antropologie, muzicologie, psihanaliză 
etc. la fizică, chimie, medicină, matematică) vizează semnul; 

— să semnaleze tot ceea ce, în urma acestei integrări, rămîne 
nespus despre semn; 

— să elaboreze cadrele în care aceste lacune să poată fi 
completate; 

e semiotică logică: “parte a metalogicii în care este studiat 
limbajul sistemelor logice... Semiotica studiază vocabularul (semnele 
de bază), clase de expresii, sisteme lingvistice (ca întreg), relațiile 
dintre diferite sisteme de limbaj logic... În sens mai general, semiotica 
logică studiază condiţiile oricărui limbaj al sistemelor logice pure sau 
aplicate..., pe scurt ea studiază limbajul oricărei construcții logice” 
[Enescu, 1985: 326]. 

Pe de altă parte, dicționarele de lingvistică prezintă ştiinţa 
semnelor în calitate de: semiologie lingvistică, semiologie structurală, 
glossematică etc. 

Din cele mai sus prezentate putem constata că — în funcție de 
particularitățile lor (dicționare generale sau speciale, elaborate de 
specialişti dintr-un domeniu sau altul, dintr-o ţară sau alta etc.) — 
dicționarele ipostaziază cu precădere anumite caracteristici ale ştiinţei 
semnelor. Sinteza acestor caracteristici oferă receptorului comun o 
primă imagine a ceea ce conceptul de semiotică ar putea să însemne. 
Pentru spiritul analitic, cercetător specializat al domeniului, cîteva 
aspecte nuanţate se impun însă cu necesitate luate în seamă. 


3.1.3.1.2. Consideraţii mediatoare 


Concluzionînd asupra celor de mai sus, vom observa că: 

— în dicționarele generale sau de altă specialitate decît aceea 
logicii sau lingvisticii, distincția dintre semiotică şi semiologie se 
găseşte implicit formulată, sub forma definiţiilor univoce, distinctive, 
asimilatoare; 

— aceste distincţii se regăsesc şi în diferitele dispute teoretice, 
explicit dezvoltate pe această temă; 

— rădăcinile semioticii / semiologiei în filosofie şi logică, pe 
de o parte, în lingvistică, pe de altă parte, face ca ele să fie prezentate 
sub numele specific orizontului genetic atît în dicționarele de profil, cît 
şi în cercetările de specialitate, în termenii unei “dialectici recesive” 
[Florian,1983; 1987], în care cele două componente se presupun, dar 
accentul este pus cu precădere pe unul sau pe altul dintre termeni. 

Desigur că o atare constatare nu înseamnă implicit acceptarea 
unor ambiguități generate de o “sinecdocă rău construită”, cum numeşte 
John Deely identificarea de către unii exegeţi a părţii (semiologia) cu 
întregul (semiotica), prin afirmaţii de genul: “În Europa, semiotica se 
numeşte semiologie...”, sau: “Termenul de  semiotică s-a impus în 
franceză pentru a desemna «semiologia în general», ceea ce — cum 
corect observă Georges Mounin — e cu totul nepotrivit...” [1970: 57]. 
Anomalia unor atare identificări rezultă din utilizarea nejustificată a 
aceluiaşi termen pentru a denumi genul şi specia, în primul caz, din 
utilizarea sintagmei “semiologie în general” (versus “semiologie în 

particular”), în locul mult mai potrivitei distincții propuse de dihotomia 
semiotică / semiologie, în al doilea caz. 

Pe o poziție apropiată se plasează — într-o primă etapă a creației 
sale — şi Umberto Eco, atunci cînd consideră că studiul sistemelor de 
semne care urmează direcțiile metodologice ale lingvisticii ar trebui să 
se numească “semiologie”, în timp ce studiul aceloraşi sisteme cu 
instrumente metodologice nonlingvistice ar trebui să se cheme 
“semiotică” [1972: 11]. 

Trebuie să remarcăm însă că istoria problemei cuprinde şi 
opinii conform cărora raportul dintre semiologie şi semiotică este exact 
invers decît cel mai sus precizat. Astfel, potrivit lui Louis Hjelmslev, 
raportul semiologie / semiotică ar traduce opoziţia dintre general şi 
particular. Întrucît acest raport contribuie la exercitarea funcţiei 
distinctive a limbii (limbajului) ca sistem de semne, înseamnă că — aşa 
cum comentează Maria Carpov — “s-ar putea subscrie la folosirea 
termenului de semiologie pentru a desemna ştiinţa generală a sistemelor 
de semne al cărei obiect este descrierea a ceea ce am putea numi 
universaliile semnului şi ale semnificației (de exemplu: clasificarea 
semnelor, problema referentului, manifestarea semnificației etc. etc.); 
semiotica ar urma să se refere la descrierea sistemelor particulare, a 
manifestărilor determinate de specificitatea lor (de exeplu: denotatul în 
discursul cinematografic, caracteristicile semnului verbal, semantizarea 
referentului în dans etc.) [1978: 75-76]. 

Pentru A. J. Greimas, distincția dintre semiotică şi semiologie ar 
trebui tranşată în termenii relației dintre planul expresiei (al ştiinţelor 
naturii, care utilizează un număr redus — dar discriminatoriu — de trăsături 
pertinente) şi planul conținului (vizând cu precădere ştiinţele umaniste, ale 
căror trăsături pertinente sînt în acelaşi timp şi distinctive şi semnificative). 
În consecință, “s-ar putea rezerva numele de semiotică numai pentru 
ştiinţele expresiei, urmînd ca termenul rămas disponibil, semiologie, să fie 
folosit pentru disciplinele conţinutului” [Greimas, 1975: 47]. Avînd în 
vedere că cele două planuri ale “limbajului lumii” sînt complementare, 
aspirația ştiinţei de a se regăsi în limitele unei teorii unice — semiotic- 
semiologice — pare a fi deplin întemeiată. 


e Din punct de vedere metodologic, între semiotică şi 


semiologie ar putea fi consemnată existenţa unor deosebiri de principiu 
numai dacă ele ar opera în exclusivitate cu metodele specifice analizei 

logico-filosofice, respectiv celei lingvistice. În realitate, însă, acest 
lucru nu se întîmplă întocmai, deoarece mecanismele de generare şi 
utilizare a semnelor sînt cercetate cu instrumente care aparţin 
deopotrivă filosofiei şi lingvisticii: analiza structurală, construită pe 
filiera lui Saussure, analiza triadică (sintactică, semantică, pragmatică), 
maturizată pe filiera Peirce-Morris, cărora li se adaugă — ca un prim 
punct de întîlnire — analiza situațională (a situaţiei de comunicare 
semiotică, dezvoltată pe linia modernă lui Jakobson-Prieto). O atare 
concluzie se desprinde, de exemplu, din cercetările lui A. J. Greimas, 
pentru care orice structură literară este integrată într-un sistem de 
semne, ceea ce face ca abordarea unei “semiotici poetice” [1972] cu 
metodele semioticii generale să fie cît se poate de firească. Implicit, se 
recunoaşte faptul că “semiotica este astăzi cadrul general epistemologic 
şi metodologic al exegezei literare” [cf. Carpov, 1975: 11]. 


e Din punctul de vedere al domeniului abordat, însă, termenul 
de “semiotică” — aşa cum a fost el asumat de cea mai mare parte a 
specialiştilor — este mai cuprinzător, raportîndu-se la lumea semnelor în 
ansamblul ei (inclusiv a semnalelor în calitate de semne virtuale), cîtă 
vreme termenul de “semiologie” se asociază doar lumii limbajului 
uman (nonverbal şi mai ales verbal), cel mai nuanţat şi mai cuprinzător, 
ce-i drept, dintre sistemele de semne ale lumii. Regăsim, în acest 
context punctul de vedere tranşant al lui John Deely: “Semiotica 
formează un întreg, în care semiologia este doar o parte” [1997: 6]. 
Atâta vreme însă cît partea este ființial conținută în întreg, cît limbajul 
este sistemul de semne prin care lumea însăşi ni se relevă, înseamnă că 
distincția foarte tranşantă între cele două accepţiuni poate să pară 
nepotrivită. Căci, aşa cum observă din nou Greimas, “ceea ce 
deosebeşte semioticile cosmologice de semioticile antropologice nu 
este — cum se crede în general — faptul că primele sînt universale, iar 
cele din urmă particulare: atît unele cît şi celelalte vizează 
«cognoscibiliul» în totalitatea sa. Deosebirea constă în mediația socială 
care, transformînd semioticile particulare în tot atîtea obiecte ştiinţifice 
ce pot fi comparate între ele, intercalează o semiotică tipologică între 


particular şi universal” [1975: 46]. 
x 


x x 

Urmărind istoria semioticii în întreaga sa desfăşurare am putea 
lua în seamă — aşa cum face Thomas A. Sebeok — conturarea a două 
tradiţii aparent antitetice [1977: 181]: 

e o tradiţie “majoră” (de moştenire catolică), construită pe 
filiera Aristotel — Poinsot — Locke — Peirce, care îşi asumă semioza ca 
fiind o manifestare normală a naturii, în care limba reprezintă un 
constituent de referință; 

e o tradiție “minoră” — glotocentrismul, constituit pe filiera lui 
Panini, Platon, Augustin, Saussure — îşi asumă lingvistica (în calitate de 
“patron general”) — ca fiind un model al restului semioticii, avînd în 
vedere pretinsul caracter convențional şi arbitrar al semnului. 

Aşa cum observă Deely [1997: 7], tensiunea dintre aceste două 
tradiții nu trebuie privită reducţionist, cum procedează exegeții care le 
identifică cu o tradiție anglo-saxonă întemeiată de Peirce şi alta 
“continentală” de care Saussure ar fi responsabil, care “par a se fi 
dezvoltat separat fără a se întrepătrunde” [Parret, 1984: 220]. În realitate, 
dincolo de orice contact direct sau mediat prin operă, marile spirite se 
întîlnesc, motiv pentru care — în virtutea unității spiritului omenesc — 
două tradiţii doar aparent distincte s-au conturat istoric. Căci, aşa cum 
observă Deely, în realitate ele nu se opun într-o măsură mai mare decît 
ens reale şi ens rationis, decît partea şi întregul. Ceea ce nu este permis 
fără a cădea în eroare este identificarea fără discernămînt a părții 
(sistemul de semne al limbii) cu întregul (sistemele de semne în 
ansamblul lor), sau, la fel de grav, ignorarea relaţiei dintre parte şi întreg. 

lată de ce, în orizontul logicii “şi/şi” ne va fi îngăduit să 
afirmăm că cele două tradiții nici măcar sînt în totalitate 
complementare, una manifestîndu-se prin intermediul celeilalte, aşa 
cum întregul nu poate fi altceva decît expresia — sinergică, ce-i drept — a 
părților sale. Or, pentru o teorie generală a semnelor, teoria semnelor 
lingvistice reprezintă nucleul central, avînd importanța cu totul aparte 
pe care semnul lingvistic îl reprezintă. Pe de altă parte, 
complementaritatea celor două tradiţii rezultă din faptul că cea dintii 
constituie cadru de elaborare a celei din urmă, care, la rîndul ei, oferă 
însă un suport empiric absolut necesat pentru elaborarea primeia. 
Dialectica deja menţionată dintre teoretic şi aplicativ, dintre formă şi 
conţinut, se regăseşte în acest context. În aceste condiţii, tentativa de a 
acorda uneia calificativul de “major” şi alteia pe acela de “minor” poate 
să îşi piardă sensul, avînd în vedere că nici una dintre părți nu se poate 

construi pertinent fără participarea celeilalte. Întrebările la care trebuie 
să răspundem pentru a argumenta acest punct de vedere sînt, în ultimă 
instanță, următoarele două: 

e Face parte lumea umană (universul psiho-mental şi social 
manifestat prin intermediul limbajului) din lumea cosmică? 

e Există vreo metodă de cercetare a semnelor “proprii” celor 
două universuri de discurs care să nu se poată aplica deopotrivă 
ambelor? 

Pe de o parte, în virtutea unui model al “unităţii esenţiale” 
[Stănciulescu, 1990, 1999] care acreditează paradigma izomorfismului 
dintre om, micro- şi macrocosmos, respectiv a “autosimilarității” dintre 
dintre “materia psihică”, cea biologică şi fizică (“self similarity across 
different scales””), ar trebui să răspundem afirmativ la prima întrebare. 
O atare corespondență — care presupune cercetarea limbajului cu 
mijloacele ştiinţelor naturii inclusiv — ar impune un răspuns infirmativ 
la cea de-a doua întrebare. 

Pe de altă parte, însă, deoarece conştiinţa umană (individuală 
sau/şi socială) reprezintă nivelul cel mai complex pe care semnele îl pot 
reflecta în prezent, înseamnă că — ontologic vorbind — ea presupune o 
secvenţă inedită în raport cu orice altă realitate subiacentă (fizică sau/şi 
biologică). Tocmai descrierea acestei secvenţe inedite (în care limbajul 
însuşi se înscrie) presupune anumite aspecte metodologice (de factură 
subiectivă cu precădere, cum ar fi de exemplu cercetarea feed-back-ului 
presupus de o interacţiune simbolică, între doi subiecți umani) pe care 
natura nu le impune cunoaşterii obiective (de tip pozitivist, cu toate că 
şi acesteia 1 se pot ataşa mijloace de cercetare specifice lingvisticii, cum 
ar fi spre exemplu cele ale fonologiei). De pe o atare poziţie, ar trebui 
aşadar să declinăm (parţial cel puţin) răspunsurile mai sus formulate, 
negîndu-l pe primul şi afirmîndu-l pe cel de-al doilea. 

În concluzie, faptul că omul este în egală măsură o ființă 
cosmică (macro- şi microfizică) şi una bio-psiho-socială a generat 
disputa cu multiple conotaţii: semiotică sau semiologie ? O dată mai 
mult, adevărul pare a se plasa sub semnul logicii lui “şi/şi”: semiotică 
pentru desemnarea secvenţei cosmice a lumii, căreia în bună măsură 
omul îi aparţine, semiologie pentru a desemna secvenţa manifestării 


75 Această formulare (respectiv cea prescurtată de “scalar self similarity”) mi- 
a fost recent sugerată de fizicianul şi filosoful David Cornberg, spre a înlocui o anume 


vaguitate a expresiei “unitate esențială” cu o altă accepțiune, riguros ştiinţifică. 

prin limbaj a omului. Logic vorbind, din punctul de vedere al 
domeniului de definiție, cît şi al metodologiei utilizate, raportul celor 
doi termeni descrie o relație de interferență, în care este extrem de greu 
să spunem unde s-ar sfirşi domeniul semioticii şi unde ar începe acela 
al semiologiei, respectiv care şi cît de amplu este teritoriul lor comun. 
Raportul gen-specie care ar caracteriza relația dintre semiotică şi 
semiologie este doar parțial valabil. Nu putem însă să nu constatăm că, 
prin aceste departajări de factură metodologică, cultivăm de fapt 
orgoliul unora sau altora de a se considera drept fondatori ai unei ştiinţe 
bicefale, care, în pofida acestei particularităţi, este şi trebuie să rămînă 
unică. Faptul că în definirea ei se începe de la universul naturii 
purtătoare de semne virtuale (perspectivă filosofică) sau de la acela al 
omului capabil să le semnifice (perspectivă lingvistică, dar nu mai puţin 
filosofică) este o chestiune scolastică ce trebuie de acum depăşită. 

Pentru a încheia consideraţiile privitoare la această problemă, 
putem conveni ca în limitele lucrării de faţă să folosim termenul generic 
de “semiotică” (termen propriu analizei logico-filosofice pe care o 
propune perspectiva noastră analitică), lăsînd în acelaşi timp deschisă 
posibilitatea de a utiliza şi termenul de “semiologie”, în calitatea lui 
specială de “semiotică a limbajului” (situaţie pe care, aşa cum am 
menționat de altfel, urmează a fi nuanţată într-o lucrare de sine 
stătătoare). Prin această convenţie recunoaştem, astfel, o echivalență 
specială a celor doi termeni, aşa cum şi carta constituitivă a Asociaţiei 
Internaţionale de Studii Semiotice (1969) prevede. Altfel spus, ne 
asociem totodată unui înţelept punct de vedere al lui Umberto Eco, 
formulat chiar în introducerea “Tratatului ...” său, în care termenul de 
semiotică este adoptat într-o relaţie de anume echivalență cu cel de 
semiologie: “Sîntem de acord că obiectele teoretice sau supozițiile 
ideologice pe care aceşti autori” au încercat să le denumească printr-o 
distincţie între cei doi termeni trebuie identificate şi studiate; dar 
considerăm periculos să mizăm pe o distincție terminologică ce nu 
păstrează acelaşi sens la diferiţii autori care o utilizează. Neîndrăznind 
să etichetăm aşa cum s-ar cuveni fiecare accepţie a termenului în 
chestiune, vom căuta mereu alte artificii lingvistice pentru a da seamă 
de aceste diferențe” [1982: 13]. 


71 Eco se referă în acest context la unele dintre tentativele prestigioase de a 
conferi termenilor de semiotică şi semiologie accepțiuni semantice diferite: Hjelmslev 
[1943], Metz [1966], Greimas [1970], Rossi-Landi [1973]. 

La interferența dintre perspectiva logicii, conturată mai întîi de 
Peirce, cu perspectiva lingvisticii, prefigurată de Saussure, analiza 
semiotică / semiologică şi-a îmbogăţit demersul prin contribuţiile 
unificatoare ale unor discipline complementare: antropologia şi 
etnologia, psihanaliza şi psihologia, estetica şi filosofia culturii, teoria 
informaţiei şi teoria comunicaţiei etc. 

e Pe de o parte, de pe poziţiile unei astfel de deschideri, se 
apreciază că “oricare ar fi nivelul de comunicare despre care tratăm, el 
implică un schimb de mesaje, prin urmare nu poate fi izolat de nivelul 
semiotic” [Jakobson, 1973: 93]. Această rațiune i-a îngăduit lui Eco să 
definească semiotica drept ştiinţa care “studiază toate procesele 
culturale ca procese de comunicare” [1982: 19]. 

e Pe de altă parte, se consideră că “transmiterea unui mesaj 
înseamnă stabilirea unuia din acele raporturi sociale pe care le numim 
«informaţie», «interogaţie» sau «ordine»; emițătorul unui semnal, 
adică acela care îl produce, declanşînd în felul acesta, un «act 
semicy”... |Prieto, 1966]. 

În consecinţă, în termenii foarte generali ai teoriei informaţiei, am 
putea redefini semiotica drept ştiinţa ce studiază statutul şi comportamentul 
semnelor în procesele de comunicare, procese de emisie-recepție — sub 
formă de mesaje — a unei cantităţi oarecare de informaţie. 


3.1.3.2. Spre o integratoare accepțiune 


Multiplele contribuţii istorice pe care le-am consemnat denotă 
că semiotica actuală “constituie o încercare de revalidare a unor vechi 
teorii într-un nou cadru epistemologic” [Carpov, 1978:12]. Regăsim, în 
succesiunea etapelor care marchează evoluția semioticii ca ştiinţă, 
ordinea imuabilă consemnată de Robert Blanche ca fiind proprie 
oricărei discipline ştiinţifice: descriptivă,  inductivă,  deductivă, 
axiomatică [1970]. Astfel, dacă într-o primă etapă a precupărilor vizînd 
semnele (lingvistice), contribuţiile sînt prin excelență descriptive (vezi 
particularitățile gîndirii antice cu privire la semne), prin contribuţiile 
clasice ale lui Bacon, Locke, Leibniz ele corespund unor încercări 
inductiv-deductive, pentru ca în etapa modernă să dobîndească 
formulări axiomatice (Carnap, Frege, Chomsky ş.a.). Totodată, în 
această perioadă spațiul semioticii teoretice se îmbogăţeşte prin: 

— concluziile unor cercetări aplicative, de factură inductivă, 
realizate în diferite domenii ale cunoaşterii; 

— verificarea principalelor aserţiuni prin operaţii de factură 
deductiv-aplicativă, în contextul diferitelor semiotici de ramură. 

Faptul că, în pofida numeroaselor contribuţii la definirea 
statutului său pe care le-am consemnat în cele de pînă acum, semiotica 
este încă o ştiinţă deschisă, cu secvenţe încă insuficient consolidate, 
rezultă dintr-un ansamblu de opinii susținute de specialişti recunoscuţi 
în domeniu, cum ar fi Roland Barthes, care susținea în 1957 că 
“semiologia încă nu este constituită” [1957: 217], sau George Mounin, 
care relua în 1970 acest punct de vedere, consemnînd că “se mai poate 
supune şi astăzi că semiologia rămîne a fi constituită” [cf. Ducrot, 
Todorov, 1972: 55]. Date fiind aceste tensionante interogaţii, este firesc 
să formulăm, în cele din urmă, două cardinale întrebări: 

e Poate fi definită, totuşi, într-o manieră integratoare 

semiotica? 

e Ce statut are semiotica, în condiţiile confruntării actuale 

dintre virtuțile şi limitele sale? 

Încercarea de a evidenția principalele controverse cu privire la 
statutul actual al semioticii constituie se consituie acum drept un punct 
de sprijin pentru a formula un răspuns la cea dintii întrebare. Astfel, 
într-o manieră analitic-descriptivă, am putea spune că: 

Semiotica este teoria şi metoda generală (organonul) care 
studiază analitic şi sintetic originile şi natura “competenţei simbolice”, 
capacitatea omului de a genera funcții-semn şi de a opera cu ele în 
procesele de comunicare, o disciplină care cercetează geneza 
diferitelor tipuri de semioză (de utilizare a semnelor în procesele de 
semnificare comunicativă), o ştiinţă care are ca domeniu de interes 
semnele şi sistemele semnificante din natură, gîndire şi societate, un 
metalimbaj care explică prezenţa şi devenirea diferitelor categorii de 
limbaje-obiect, de la cele lingvistice la cele (meta)fizice, un mod de a 
privi lumea prin intermediul permanentei segmentări a universului 
natural şi uman în sisteme semnificante ce se reflectă unele în altele în 
cadrul unor nesfirşite situații semiotice etc. 

Cu privire la cea de-a doua întrebare formulată, un plauzibil 
răspuns îl propune capitolul care urmează. 


3.2. VIRTUŢI ŞI LIMITE 
ALE DISCURSULUI SEMIOTIC 

Fiecare dintre problemele pe care filosofia le-a ridicat 
interogativ, pe care prezenta lucrare le ia în seamă, a beneficiat de 
prezența implicită sau explicită a semioticii, înțeleasă deopotrivă ca 
teorie şi metodologie integratoare”. Faptul că semiotica s-a regăsit 
prezentă în toate tipurile de discurs (de comunicare) cu care omul a 
operat istoric, începînd de la cel al comunicării banale pînă la cel al 
comunicării ştiinţifice, de la cel al demersului didactic în genere pînă la 
cel specific dialogului filosofic etc., nu a fost deloc întîmplător. Aceasta 
pentru că semiotica se caracterizează deopotrivă printr-o serie de virtuți 
şi de slăbiciuni, care o proiectează tot mai mult în centrul dezbaterilor 
intelectuale ale comunității ştiinţifice sau / şi filosofice. Să le 
consemnăm succint în cele ce urmează. 


3.2.1. Funcţii esenţiale ale actului semnificator 


Virtuţile pe care o atentă şi nepărtinitoare cercetare a 
discursului semiotic asupra lumii (semnelor) le poate evidenția rezultă 
atît din importanţa cu totul aparte a problematicii abordate, cît şi din 
funcţiile speciale pe care semiotica le asumă în încercarea sa teoretică 
sau / şi aplicative de a explica lumea cosmică şi pe cea umană. 


(L1) Funcţia de reprezentare semantică. Calitatea de homo 
significans a fiinţei umane este definitorie pentru atribuirea statutului 
de sapiens, faber, loquens etc. Altfel spus, nu am putea vorbi de 
înțelepciunea omului, de competenţa sa creatoare sau de virtuțile sale 
analitice în afara capacităţii sale de a semnifica — de a reprezenta cu 
sens, de a denumi şi defini — secvențele esenţiale ale lumii exterioare şi 
interioare lui. Sau, mai nuanțat, nu am putea vorbi decît în accepţiuni 
particulare de “gîndire fără de limbaj” [Stănciulescu, 1996: 34-38], 
funcția simbolică sau semiotică (respectiv capacitatea de a reprezenta 
ceva cu sens) fiind indispensabilă diferenţierii “materiei consumabile” 
(hrană, adăpost etc.), de “materia comunicabilă” (unelte, gesturi, 


75 Pe fondul acestei specifice deschideri metodologice, se inserează întreaga 
experiență didactică a subsemnatului, desprinsă din relaţia cu disciplinele predate în 
cadrul Facultăţii de Filosofie pe parcursul ultimilor ani: filosofia creației, semiotica şi 
aplicații ale metodei semiotice, semiotica limbajelor nonstandard, hermeneutica 
formelor simbolice, metafilosofia şi logica filosofică, metodica predării filosofiei şi 
altele. 

sunete, figuri, cuvinte). “Omul — notează H. Wald — este prima ființă 
care nu se mai mulţumeşte cu «asimilarea» naturii şi începe 
«schimbarea» ei. Animalele nu pot transforma în «obiecte» centrele de 
rezistență de care se izbesc impulsurile lor. Pentru ele nu există nici o 
diferenţă între «obiect» şi «subiect», deoarece, lipsite de limbaj, nu pot 
distinge spaţiul de timp. Pentru orice animal, un lucru care a suferit 
modificări este un alt lucru. Animalele sînt în stare de ocoluri spațiale, 
dar nu şi de răbdare temporală. Inteligența lor nu le permite să se 
retragă în timp şi să descopere ceea ce este constant în variabilitatea 
unui lucru” [1970: 7]. Animalul acționează prin încercare şi eroare, 
epuizînd variantele de acţiune — pînă la soluționarea problemei — printr- 
un efort pe care constituția fizică îl îngăduie aproape întotdeauna. Prin 
opoziţie cu aceste limite (dar şi posibilități) pe care animalul le are, 
putem înţelege care sînt virtuțile dobîndite de om, ființă ridicată — prin 
cine ştie ce miracol — deasupra animalităţii, în momentul în care şi-a 
dobîndit capacitatea semnificării (lumii). În acel moment s-a instaurat 
cu adevărat puterea informației spirituale (ca formă de manifestare a 
negentropiei) asupra substanței fizice (supusă entropiei naturale). 

Concluzionînd, putem spune că apariția semnului — ca dualitate 
paradoxală a unui semnificant / substrat fizic cu un semnificat / conținut 
informaţional — constituie momentul de inflexiune al trecerii de la animal 
la om. Cum s-a petrecut acest “declic” — printr-un proces de evoluţie 
internă (care pare-se că nu se mai poate relua / continua, ori printr-o 
intervenție venită de aiurea) — nu este momentul să analizăm acum. Cert 
este că acest ““dar” pe care natura terestră sau cosmică, ori poate Dumnezeu 
însuşi i l-a făcut unei fiinţe încă incapabile de (auto)cunoaştere conştientă, 
echivalează cu “botezul” ei în calitate de ființă umană. 

lată de ce, putem considera că nu greşim atunci cînd identificăm 
momentul apariţiei conştiinţei cu acela al apariţiei şi controlului funcţiei 
semiotice (simbolice). Formulînd o atare identitate, definim de fapt însăşi 
esența discursului semiotic: posibilitatea ființei umane de a genera de 
“situații de comunicare semiotice” (semioze). Căci, aşa cum subliniază 
John Deely, “întreaga noastră experiență, de la originile sale senzoriale 
cele mai simple, pînă la cele mai rafinate realizări în domeniul înţelegerii, 
este o reţea de relaţii între semne”, “o structură interpretativă mediată de 
semne şi bazată pe acestea” [1997: 5, 11]. Altfel spus, în clipa în care a fost 
capabil să genereze semne, omul le-a şi utilizat într-o situaţie de 
comunicare, implicită sau explicită. 

Ca un corolar al competențelor pentru care funcția semiotică dă 
seama putem menţiona acum capacitatea omului de a acționa cu sens, 
adică rațional, respectiv de a acționa eficient, orientîndu-şi praxiologic 
actele în scopul “lucrului bine făcut”. Conchizînd că între munca 
intelectuală şi cea fizică nu există ruptură absolută, una presupunînd-o 
pe cealaltă, Tadeusz Kotarbinski notează: “Şi într-un caz şi în celălat se 
recomandă, printre altele, să se plănuiască dinainte fazele acţiunii, şi 
într-un caz şi în celălalt este bine să se realizeze «dintr-o mişcare» 
ceea ce cineva mai puţin priceput în lucrarea respectivă realizează într- 
un număr mai mare de impulsuri” (s.n, TDS) [1976: 22]. Or, nici 
“plănuirea” cu anticipație, nici “controlul” eficient al acţiunilor nu este 
posibil în absenţa semnelor: 

e planul intelectual este un (macro)semn mental al acţiunii; 

e abilitatea fizică este consecința unor acumulări 
informaţionale (teoretice) şi aplicative anterioare, care nu se putea 
formula, transmite şi conserva în absenţa unui complex de semne. 

În consecință, putem afirma că performanța umană — în toate 
formele sale — este o rezultantă a competenţei umane de a genera şi opera 
eficient cu semne, respectiv de a opera semiotic (în limitele unei situaţii 
semiotice). Căci, în mod necondiționat orice semioză se soldează cu o 
anume finalitate (care devine “referent” — punct de pornire — pentru o nouă 
semioză ş.a.m.d., constituindu-se în ceea ce Peirce numea “semioză 
nesfirşită”) [1990]. Să concretizăm această cardinală concluzie, în cele ce 
urmează, prin alte cîteva funcţii de referință. 


(2) Funcţia de semnificare culturală a naturii. Învăţind să 
traducă obiectele lumii în semne, omul a reuşit să acorde o semnificație 
culturală naturii. Această performanță a fost posibilă graţie celui mai 
general sistem de semne: limbajul. Nimic nu se poate omeneşte face în 
afara limbajului, fie el interior — limbaj implicit pe care omul îl ignoră 
adesea —, fie el explicit, exteriorizat în cuvinte articulate (limbaj 
verbal), în gesturi, reprezentări plastice sau muzicale (limbaj 
nonverbal). 

Să ne gîndim la avatarurile unei istorii frustrate de cuvînt: 
Babilonul ar fi fost lipsit de măreția turnului ce i-a făcut faima, 
“miracolul grec” nu ar mai fi aplecat a uimire fruntea urmaşilor, lumea 
ar fi fost poate nimicită de o a treia conflagrației mondială. Din aceste 
motive ar trebui poate să acordăm credit dimensiunii creatoare a 

cuvîntului, care impunea magilor de odinioară să păstreze tăinuite 
numele încărcate de putere ale zeilor şi de a nu le rosti decît în şoaptă, o 
singură dată pe an. Dacă atunci puterea cuvîntului de a recrea lumea 
prin reiterarea simbolică a scenariului cosmogonic putea fi considerată 
o expresie a gîndirii magice, astăzi ea trebuie înţeleasă ca un rod al 
gîndirii raționale, în măsură să modeleze conştient noi forme ale 
existenţei prin valorificarea valențelor creative ale limbajului. Altfel 
spus, fără de cuvint omul nu ar fi devenit niciodată ceea ce este, nu şi-ar 
fi apropiat niciodată semenul în planul voinței, al sensibilităţii şi al 
rațiunii. 

Capabil de asemenea performanţe, spiritul euristic modern se 
întoarce asupra lui însuşi, pentru a răspunde — în termenii discursului 
semiotic — la tot atîtea întrebări ale filosofiei, cum ar fi: De unde rezultă 
multiplele forme ale “puterii cuvîntului”? Pe ce “fundamente euristice” 
îşi întemeiază limbajul sursele multiplelor sale performanţe? Care este 
misterul sinergiei “limbajelor creatoare” şi cum se explică feed-back-ul 
dintre mijloacele cu care omul se exprimă creator, spiritul şi corpul? Ce 
temeiuri stau la baza transformării eficiente a competenţei în 
performanţă şi care sînt strategiile euristice menite a stimula o atare 
eficiență? 


(3) Funcţia semnificării creatoare. Întrebările cu conotaţii 
filosofice mai sus formulate — desprinse parcă din celebra aserțiune a 
lui Wittgenstein: “Limitele limbajului meu semnifică limitele lumii 
mele.” [1991: 102] — vizează prin excelență o dimensiune a limbajului 
(verbal) pe care doar semiotica o poate explicit nuanța: aceea a 
creativității limbajului în calitate de sistem de semne. Ne raportăm, în 
acest context, cu predilecție la limbajul verbal, gîndindu-ne la rolul 
decisiv pe care îl îndeplineşte acesta în cadrul procesului de 
semnificare a lumii: 

— pe de o parte, prin virtuțile sale el este responsabil pentru 
desfăşurarea multiplelor forme ale discursului literar-artistic, filosofic 
sau ştiinţific; 

— pe de altă parte, este în măsură să traducă în termenii săi — 
prin “plurimedialitate” [Wienold, cf. Plett, 1984] — orice alt tip de 
exprimare creativă. 

Sintetic, dimensiunea creatoare a limbajului (verbal) se 
regăseşte în următoarele ipostaze [Stănciulescu, 1996: 6-12]: 

— asigură trecerea de la imagine la imaginar, de la natură la 
semnificarea ei, de la biologic la psihic, de la conştiența reprezentării la 
conştiinţa (re)semnificării,; 

— răspunde nevoii de a da nume prim lucrurilor (lumii); 

— satisface nevoia socială a comunicării lingvistice, a stocării 
şi transmiterii valorilor spirituale (culturale) realizate de omenire de-a 
lungul timpului; 

— permite omului ca, prin forţa cunoscătoare a limbajului, în 
calitate de instrument esențial al culturii, să se opună tendințelor 
entropice (de dezorganizare şi uniformizare) ale naturii, contribuind la 
transformarea “creatoare” a acesteia (nu întotdeauna benefică, trebuie 
să recunoaştem) şi a lui însuşi. 


(4) Funcţia cognitivă. Descoperirea relativ rapidă de către om 
a faptului că lumea poate fi (trebuie) asumată în termenii semnelor 
sale, printr-o lectură (decodificare, interpretare) adecvată, a făcut ca 
actul semiotic (la intersecţie cu cel hermeneutic) să se constituie în 
“disciplină” de sine stătătoare încă din illo tempore. Demnitatea sa de a 
permite cunoaşterea indirectă a lumii, prin intermediul semnelor, a 
ridicat-o implicit la rang de “cunoaştere sacră”: citirea destinului în 
astre sau a viitorului în măruntaiele animalului vînat, de pildă, nu 
reprezentau altceva decît încercări timide ale omului (de factură 
semiotică, în ultimă instanță) de a controla neprevăzutul, invizibilul, 
transcendentul. 

Această virtute a semioticii de asumare a unor realități adesea 
imposibil de abordat direct a făcut ca, sub diferite nume, ea să 
reprezinte un apanaj al “celor aleşi”. Pe de o parte, pentru teologul 
erudit sau pentru credinciosul de rînd, cunoaşterea lui Dumnezeu însuşi 
nu poate fi realizată decît într-o manieră  “semiotică”: aceea a 
cunoaşterii semnelor pe care divinitatea ni le îngăduie (transmite). Căci, 
potrivit “argumentului umil” formulat de Charles Peirce, dacă aceste 
semne nu ar fi manifeste (să ne gîndim, bunăoară, la semnul luminii 
prin care geneza lumii a devenit vizibilă, respectiv semnul luminii- 
iubire, al cărui har divinitatea i l-a transmis omului ca moştenire), 
Dumnezeu însuşi nu ar exista, întrucît un semn este întotdeauna 
reflexul a ceva care există în realitate sau, virtual, în conştiinţa cuiva. 
Intuiția unui Prim Semiotician, sursă originară a “semnului de lumină” 
care marchează creaţia primă — se regăseşte astfel deopotrivă în 

conştiinţa omului primitiv, genitor de mituri [Stănciulescu, 1995] sau a 
creatorului modern: “Cînd dat-a un semn Nepătrunsul, o mare şi-un 
vifor nebun de lumină făcutu-sa-n clipă...” (Lumina, Blaga). Pe de altă 
parte, omul de ştiinţă încearcă să desprindă semnificaţia ascunsă a 
realităților lumii (sau legilor ei, descriptibile doar prin relaţii 
semiotice), cercetînd semnele indirecte ale acestora. Spre exemplu, 
“icoana stelei ce-a murit”, a cărei rază “abia acum luci vederii noastre” 
(La steaua, Eminescu), constituie pentru cercetătorul deprins “să 
citească în stele” o sursă de nepreţuită informaţie. Sau, mergînd mai 
înapoi, radiaţia remanente de 3 K pe care astrofizicienii au descoperit-o 
recent, acreditează imaginea descrisă de Steven Weinberg pentru 
momentul zero al Big-Bangului: “La început, tot universul era plin de 
lumină...” [1984: 22-23]. 

Aceste modalităţi de asumare a adevărurilor lumii se identifică 
cu o obsedată nevoie a omului istoric de a cunoaşte esenţa pornind de la 
fenomenal, sau, în termenii gramaticii chomskyene |Chomsky, 1965], 
de a trece de la “structurile de suprafaţă” ale “limbajului (natural al) 
lumii” — prin care lumea se descrie sau/şi este descrisă — la “structurile 
de profunzime” pe care legi adesea ignorate ale acestui limbaj le 
conservă. 


(5) Funcţia unificatoare. Consideraţiile de mai sus sugerează o 
altă valență a semioticii şi anume: aceea de a îngădui apropierea 
diferitelor tipuri de discurs prin care omul a încercat să îşi asume 
realitățile lumii (magic, mitico-ritualic, religios, filosofic, ştiinţific, 
artistic etc.). Căci, unul dintre paradoxurile cunoaşterii umane este 
acela de a se fi raportat uneia şi aceleeaşi realităţi cu instrumentele 
(mijloacele) cognitive ale unor discipline relativ distincte. O atare 
abordare este de la bun început supusă parțialității explicative. În 
consecință, o intersectare a limbajelor prin care lumea a fost descrisă 
de-a lungul timpului, într-o multitudine de ipostaze, respectiv o 
evidenţiere a zonelor de intersecţie şi diferenţiere dintre acestea, se 
impune cu necesitate în momentul de faţă. Semioticii, situată de data 
aceasta într-o intimă complementaritate cu hermeneutica, îi revine 
demnitatea de participa la construirea unei noi imagini despre lume, 
imagine — cu un esențial pas apropiată de realitate — pe care omul 
mileniului trei va trebui să şi-o asume. Tocmai o atare demnitate 
asociază semioticii alte cîteva esenţiale atribute: 

— calitatea de a fi deopotrivă studiu al semnelor şi al 
proceselor interpretative |Ducrot, Schaeffer, 1996: 140]; 

— posibilitatea de a opera în orizontul cunoaşterii 
interdisciplinare, fiind un spaţiu de întîlnire pentru diversele puncte de 
vedere cu privire la semnele lumii; 

— deschiderea către analiza transdisciplină, prin recuperarea 
unor concepte paradigmatice (prezente la nivelul unor multiple tipuri de 
discurs) şi prin recuperarea sensurilor lor profunde. 

Virtutea de a sugera sau de a construi paradigme unificatoare 
(cum ar fi, de pildă, aceea a informației-energiei, respectiv a luminii, în 
calitate “semn potenţial” deopotrivă purtător de energie şi informație), 
permite semioticii să se implice mediator în dispute clasice, încă 
nesoluţionate, cum ar fi aceea dintre materialism şi spiritualism, realism 
şi idealism [Stănciulescu, 1997]. Calitatea semnului de a avea o 
componentă materială (semnificantul) şi una spirituală (semnificatul), 
coroborată cu premisa că toate fenomenele lumii reprezintă concretizări 
ale cuplajului dintre substanță şi energie, informaţie şi cîmp, reprezintă 
premisa unei astfel de medieri. 

Formularea la intersecţia dintre disciplinele particulare a unor 
atare paradigme, pe de o parte, interpretarea lor în consens cu nevoile 
actuale ale cunoaşterii, pe de altă parte, a asociat semioticii, pe lîngă 
atributul de a fi teorie a semnelor, şi pe acela de a fi metodă (organon) 
de lectură unitară a semnelor specifice diferitelor categorii de limbaje. 
Două perspective îşi definesc, în acest context, complementaritatea 
[Szepe, Voigt, 1985: 143-144]: 

e perspectiva centripetă, definită de aspirația unificatoare a 
semioticii, în calitatea sa teoretică, cu precădere; 

e perspectiva centrifugă, desprinsă din relativ recenta angajare 
a metodologiei semiotice în cercetarea (redefinirea) unor domenii de 
ramură, avînd drept consecință constituirea unor “semiotici speciale”, 
cum ar zoosemiotica, fitosemiotica, fiziosemiotica, antroposemiotica 
etc. 

Cele două perspective (centripetă-centrifugă) sînt întru totul 
complementare,  regăsind dualitatea  teoretic-aplicativ. Ele 
argumentează, în spaţiul gîndirii moderne, o viziune pansemiotică 
conturată în urmă cu peste un secol de Ch. Peirce, viziune care abia 
acum începe să-şi dobîndească pe deplin relevanţa ştiinţifică: “N-am 
putut niciodată — nota Peirce — să studiez ceva, orice ar fi fost acel ceva 

— matematică, morală, metafizică, gravitație, termodinamică, optică, 
chimie, anatomie comparată, astronomie, psihologie, fonetică, 
economie, istoria ştiinţelor, whist, relaţia bărbat-femeie, vinuri, 
metrologie — altfel decît ca un studiu de semiotică” [Peirce, 1978: 56]. 
Recuperarea şi justificarea unei atare perspective îndreptățește tot mai 
mult convingerea lui John Deely că — printre ştiinţele umane şi, am 
putea adăuga, printre cele ale naturii, semiotica defineşte o prezenţă 
unică, fiind “un studiu ce se preocupă de matricea tuturor ştiinţelor şi 
scoate în evidență /ocul central al istoriei (lumii, n.n. / s.n., TDS) 
pentru procesul înţelegerii în totalitatea sa” | Deely, 1997: 63]. 


(6) Funcţia instrumental-metodologică. Este momentul să 
consemnăm explicit că — deşi nu recunosc acest lucru — reprezentanții 
tuturor tipurilor de discurs cognitive asupra lumii operează, de fapt, cu 
instrumentele semioticii. Teologul utilizează semnele revelației divine 
pentru a-şi acredita concepția religioasă, credinciosul îşi întemeiază 
convingerile pe trăirea experienţială a manifestărilor lui Dumnezeu 
(vezi iubirea ca semn al divinității, de pildă), cosmologul, fizicianul şi 
chimistul cercetează prin lectură semiotică “mesajele” naturii pentru a-i 
desprinde conținuturile (cauzele-legi), respectiv utilizează tehnici 
cantitative pentru relevarea unor relaţii calitative, geneticianul studiază 
informaţiile ADN-ului în calitate de semne ale unei îndelungate istorii a 
speciei umane, biologul disecă țesuturile organismului biologic pentru 
a-i explica funcționalitatea, medicul alopat cercetează simptomele 
exterioare, sesizabile, ale bolii pentru a-i găsi cauza generatoare, 
specialistul în gramatici generative decopertează structurile lingvistice 
de profunzime prin cercetarea celor de suprafață, psihologul foloseşte 
rezultatele testele proiective drept semne ale personalității umane, 
psihanalistul cercetează visele simbolice sau actele irelevante ale 
subiectului uman pentru a pătrunde în inconştientul său, psiho- 
sociologul utilizează interviul, chestionarul sau istoria vieţii pentru 
stabilirea gradului de inserție socială a unui individ, sociologul 
urmăreşte diferitele categorii de indicatori pentru a releva o tendință sau 
alta de evoluţie socială, arheologul studiază relicvele istorice pentru a 
spune ceva despre nivelul de maturizare a unei civilizaţii oarecare, 
etnologul şi hermeneutul interpretează simbolistica mitului pentru a 
înțelege începuturile culturale ale umanității, filosoful abordează cu 

mijloace logico-deductive fenomenele fizice ale lumii pentru a intui 
esenţele sale metafizice etc. 

De ce nu este (re)cunoscută prezenţa unificatoare a semioticii 
în derularea tuturor acestor tipuri de discurs? Poate pentru că — 
nedeclamîndu-şi excesiv virtuțile — semiotica este relativ necunoscută 
reprezentanților altor discipline. Sau, poate pentru că aceştia şi-ar putea 
simţi periclitat domeniul de prezenţa “imperialismului semiotic”. Ori, 
poate pentru că insuficienta maturizare a semioticii însăşi nu a pus la 
îndemîna virtualilor beneficiari exact instrumentul de care aceştia ar 
putea să se folosească cu o maximă eficienţă. În sfîrşit, poate pentru că 
— fiind pretutindeni prezentă în planul cunoaşterii umane — semiotica 
este considerată ca o realitate implicită, care nu mai trebuie menţionată 
ca o virtute explicită a cunoaşterii umane. Sau, cine ştie? 

x 

Oricum, desprindem din considerațiile de mai sus existența 
celei mai importante, poate, virtuți teoretico-aplicative a semioticii: 
aceea de a oferi un cadru metodologic util (organon) pentru toate 
categoriile de ştiinţe umane şi ale naturii, un cadru de unificare a 
metodologiei structurale cu cea istoricistă, a cercetării sincronice cu 
cea diacronică. Acest fapt se realizează prin desfăşurarea — în limitele 
unor tipuri de discurs particulare — a principalelor posibilități 
metodologice oferite de exegeza semiotică, posibilități care vor fi în 
mod anume cercetate într-un ulterior subcapitol al lucrării de față. 


x 
x x 


În încheierea acestui periplu pe linia “orizontului de putere” al 
semioticii, să recunoaştem explicit — de data aceasta — că răspunsul la 
întrebarea: “De ce semiotica ?” este implicit un răspuns la întrebarea: 
“De ce este omul om?” Astfel, utilizînd cuvintele lui Mircea Eliade, ar 
trebui să recunoaştem că: “Semnul este pecetea care distinge ființa de 
neființă — şi te ajută în acelaşi timp să de identifici şi tu, să fii tu însuţi, 
nu să devii, purtat de fluviul vital şi colectiv. Orice act de ascultare este 
un act de comandă, de «oprire pe loc» a fluviului amorf, subpersonal. 
Numai aşa se explică miracolul grec; oamenii care au văzut mai multe 
forme şi semne decit toți ceilalți, oamenii care s-au oprit în faţa lor, le- 
au respectat, le-au «normalizat» — tocmai aceşti oameni au dobindit 
cea mai deplină libertate (s.n.TDS) ... [1990: 194]. 

Dacă acest răspuns satisface deplin pe adeptul încrezător în 
puterea benefică a semnelor, nu trebuie uitat faptul că, de pe poziţia 
scepticului, se poate formula un argument cu valoare negativă, 
desprinsă pe una din următoare două situaţii pe care în mod implicit 
Mircea Eliade le descrie: 

e Situaţia unei societăţi lipsite de semne profunde şi nuanţate: 
“Barbarii şi semeţii, care n-au întîlnit în drumul lor «formele» şi 
«formele», care treceau cu uşurinţă din esse în non-esse şi confundau 
eternitatea cu neantul — aceşti oameni au realizat o tristă libertate 
(orgiastică, delirantă) şi n-au cunoscut niciodată personalitatea 
antropologică, ci numai «inspiraţia», obsesia şi posesiunea (divină, 
magică etc.)” [1993: 194]. 

e Situația unei societăți caracterizate prin “moartea” sau prin 
“limitarea excesivă” a sensurilor pe care semnele ar trebui să le aibe: 
“Cînd libertatea ajunge libertinaj şi omul caută sensul unei forme 
(normă, instituţie, simbol) în niveluri joase, subumane (marxismul, 
freudismul, pozitivismul etc.) — asistăm la o cumplită confuzie de 
planuri, care conduce, în cel mai bun caz, la un baroc spiritual. 
Sterilitatea unei bune părți din cultura occidentală contemporană se 
datoreşte tocmai acestei domnii prelungite a formelor (semnelor, n.n., 
TDS) moarte. lar cînd s-a încercat o nouă «interpretare» a formelor, ea 
s-a făcut căutîndu-li-se «originea» în niveluri subumane — în lupta de 
clasă, în sex, în sînge, în celulă, în totemuri etc.” [ 1993: 194-195]. 

Poate că fascinația pe care semnul-formă o generează asupra 
ființei umane rezultă tocmai din constatarea acestei duale puteri a lui de 
a se deschide către o dublă finalitate: deopotrivă constructivă şi 
destructivă, ascendentă şi descendentă. Să ne amintim că, pentru Esop, 
limba (organ-semnificant capabil să semnifice cele mai contradictorii 
sensuri) era în egală măsură şi cea mai delicioasă, şi cea mai 
dezagreabilă “hrană”. O “hrană spirituală” care — iubitorului de 
înțelepciune — îi poate satisface nevoi materiale elementare, cum 
sugerează versurile lui Nechita Stănescu [1978: 192, Epica magna, 
Junimea, laşi |: 

“Eu construiesc misterul nu îl admir / nu îl admir. / 

Fac cărămidă pentru zid de casă / cuvintul care-l zic e pus pe 

masă / şi de mincare este ...”. 

Poate tocmai această  coincidentia oppositorum care 
caracterizează “puterea semnului” de a face sau / şi desface a supus 
statutul semioticii însăşi unor dispute nu întotdeauna uşor de aplanat. 


3.2.2. Tensiunile unei discipline integratoare 


Este în general acceptat faptul că, pentru a fi pertinentă, orice 
abordare a unei probleme anume ar trebui să consemneze deopotrivă 
atitudinile favorabile şi nefavorabile punctului de vedere susţinut (de un 
autor, spre exemplu). În consecință, va trebui să constatăm că, în pofida 
celor mai sus spuse, din care pare a rezulta fără nici o dificultate că în 
momentul de față semiotica joacă deja rolul de unei deschideri 
integratoare de referință pentru cunoaşterea umane, acest statut pe care 
este fie trecut sub tăcere, fie — ceea ce pare mai straniu — contestat 
adesea cu vehemenţă. De unde rezultă o atare paradoxală situație ? Ce 
îndreptăţeşte pe contestatari să-şi formuleze şi susțină punctele de 
vedere? Prin ce se caracterizează, în cele din urmă, statutul actual al 
semioticii? — iată doar cîteva dintre întrebările la care vom încerca să 
răspundem în cele ce urmează. 


3.2.2. 1. Paradoxuri ale discursului semiotic 


Că semiotica are virtuţi care pe mulți îi entuziasmează a 
rezultat — aşa cum am menționat deja — din cele spuse în primul 
paragraf al dezbaterii noastre. Definirea prin “afirmație” — printr-un 
demers de tip “catafatic” — a semioticii poate fi dublată de o tentativă 
“apofatică”, menită să-i semnaleze eventualele sale slăbiciuni. Ne 
propunem, aşadar, să semnalăm o serie de aspecte contradictorii care 
pot fi evidenţiate în funcționalitatea demersului semiotic, teoretic sau 
aplicativ, pe de o parte, a modului în care aceste aspecte sînt asumate şi 
explicate de diferitele categorii de beneficiari, pe de altă parte, pentru a 
le tranşa — sine ira et studio, în măsura posibilităţilor — printr-un punct 
de vedere mediator. 

Principala cauză care alimentează (încă) disputele din preajma 
semioticii o constituie faptul că — în ciuda rădăcinilor sale istorice care 
se pierd in illo tempore — în calitate de teorie sistematică şi generală a 
semnelor semiotica a început să se cristalizeze abia în a doua jumătate a 
secolului al XIX-lea. Acest proces continuă şi în momentul de față, 

dovadă stînd controverse cum ar fi cele vizînd natura obiectului 
(domeniului) predilect al semioticii, calitatea sa de teorie şi metodă, 
statutul de ştiinţă generală sau particulară, de autonomie sau 
dependenţă de alte discipline etc. 


(1) Disputele cu privire la statutul semioticii pot fi sugerate, 
într-o primă fază, prin consemnarea unor interogaţii de tipul: De fapt, 
există semiotica? lar dacă există, este ea un domeniu sau o disciplină, 
o teorie sau o metateorie, o ştiinţă sau o hiperştiință? Este semiotica o 
metodă sau o atitudine? Cîteva consideraţii pe seama acestor întrebări 
formulăm în cele ce urmează. 

a) Aparent, punerea sub semnul întrebării a semioticii ar putea 
părea o glumă. În realitate, aşa cum încearcă să justifice Feruccio 
Rossi-Landi, la o atare întrebare s-ar putea pur şi simplu răspunde: 
“Nimeni nu poate şti!” [cf. Marcus, 1985: 173], cîtă vreme limitele 
dintre semiotică şi filosofia limbajului nu au fost niciodată distinct 
trasate, cît timp nu se ştie în ce măsură semiotica lui Peirce şi 
metafizica lui sînt independente sau nu se poate decide exact dacă 
semiotica lui Morris este o ştiinţă psihobiologică sau un organon pentru 
celelalte ştiinţe etc. 

Pornind de la premisa că reproducerea socială presupune o 
anumită angajare a sistemelor de semne, autorul citat relevă două 
posibilități opuse: 

e atunci cînd spunem că sistemele de semne există în cadrul 
reproducerii sociale, rupem sistemele de semne de restul reproducerii 
sociale; 

e atunci cînd reproducerea socială constă de fapt în 
reproducerea sistemelor de semne, instituindu-se o identitate între 
sistemele de semne şi realitatea socială însăşi. 

În această ultimă situaţie ia naştere un panlogism semiotic, care 
ar echivala cu o “devorare a societăţii de către semn”. O soluţie 
mediatoare justifică faptul că — pe de o parte — fără de semne conţinutul 
realităţii nu ar putea fi trăit ca social, şi că — pe de altă parte — nu poți 
deveni conştient de realitate decît prin intermediul sistemelor de semne 
(non)verbale. În consecință, “a-trăi-ca-social-prin-sistemele-de-semne” 
pare a fi soluţia cea mai firească în contextul semiozei. 

b) Dacă semiotica este un domeniu de studiu (încă neunificat şi 
poate neunificabil) sau o disciplină aparte, cu un obiect şi metode 

proprii, Umberto Eco încearcă să stabilească [1982: 18-19]. Dacă 
semiotica ar fi doar un “cîmp de cercetare” un “spaţiu” sau un 
“univers” de manifestare specifică a semnelor [Carpov, 1987: 7,55], 
atunci diferitele ramuri sale aplicative ar trebui să îngăduie extragerea 
unui model cu valoare de teorie (disciplină) unitară. Dacă, dimpotrivă, 
semiotica ar fi doar o disciplină atunci modelul ei teoretic ar putea 
permite (deductiv, prin extrapolare) includerea sau excluderea unor 
domenii aplicative în orizontul ei conceptual. 

Potrivit acestor consideraţii ale semioticianului italian putem 
deduce că semiotica este deopotrivă o disciplină teoretică şi un 
domeniu aplicativ. De altminteri, această concluzie a formulat-o poate 
mai explicit decît alții Ch. Morris încă din primele sale scrieri, pentru 
care semiotica este “ştiinţă printre celelalte ştiinţe” şi “instrument de 
investigare ştiinţifică” (organon metodologic) [1938: 2]. 

În pofida unei atare concluzii, există încă destui cercetători 
pentru care “domeniul şi limitele semioticii nu sînt încă exact 
cunoscute” [Ivănescu, 1981: 85]. Desigur că acest punct de vedere 
poate fi justificat — aşa cum deja am făcut — de faptul că fiind relativ 
tînără, semiotica distinge încă cu greu fenomenele care sînt de cele care 
nu sînt semiotice. De multe ori, însă, dificultatea realizării unor astfel 
de distincţii nu aparţine semioticii, ci acelora care încearcă să o cultive. 
O observaţie cum este aceea că “semiotica contemporană se constituie 
ca o ştiinţă care înglobează ştiinţa artelor, inclusiv literatura” [Ivănescu, 
1981: 86] rezultă din confundarea teoriei semnelor cu metodologia 
specifică demersului semiotic. În calitate de teorie, în nici un caz 
semiotica nu înglobează “ştiinţa artelor”, chiar dacă se foloseşte de 
exemple preluate din acest domeniu. În schimb, în calitate de metodă ea 
poate să cerceteze specific universul creaţiei artistice, de exemplu, 
constituindu-se ca o aplicaţie (ramură) semiotică de sine stătătoare. 
Acesta este mecanismul prin care în momentul de față asistăm la o 
extensie a aplicaţiilor semioticii la tot mai multe domenii particulare, 
definind aplicaţii precum: fiziosemiotica, fitosemiotica, zoosemiotica, 
antroposemiotica, semiotica limbajului, semiotica medicală, semiotica 
arhitecturii, semiotica artei etc. 

În acest context devine posibilă o distincţie de nuanţă cu privire 
la modul în care instrumentele cunoaşterii interdisciplinare se 
ancorează în universul de discurs al semioticii. Vom putea, astfel, 
deosebi două niveluri de interdisciplinaritate: 

e interioară (interdisciplinaritate interoceptivă), presupunînd 
utilizarea cunoştinţelor desprinse din diverse domenii (ştiinţe 
particulare cum ar fi fizica cuantică, biofizica şi biochimia, biologia şi 
neurologia etc.), pentru a explica mecanisme specifice semiozei însăşi 
(cum ar fi de exemplu explicarea proceselor de geneză ale semnului, 
verbal inclusiv); 

e exterioară (interdisciplinaritate exteroceptivă), presupunînd 
extensia modelelor de analiză semiotică la diferite modele de explicare 
a lumii (a unor secvenţe de referință ale acesteia), aşa cum se întîmplă 
în situația domeniilor de ramură mai sus menţionate. 

Între cele două tipuri de interdisciplinaritate semiotică există o 
relație de complementaritate, cea dintîi constituindu-se ca premisă 
pentru cea din urmă, respectiv pentru posibilitatea semioticii de a fi 
extrapolată la domenii complementare de cunoaştere. Această 
posibilitate de extrapolare a generat noi discuţii. 


(2) Definirea obiectului de studiu al semioticii — geneza şi 
funcționarea sistemelor de semne (semioza) în natură şi societate — a 
determinat primele dispute teoretice legate de faptul că “semiotica este 
peste tot (potenţial prezentă, n.n. TDS), fără ca aceasta să însemne că 
orice este semiotică” [Marcus, 1985: 7]. 

O atare afirmaţie este justificată principial de particularitatea 
semnului de a nu fi o calitate a obiectului în sine, ci o funcție pe care 
acesta poate să o dobîndească atunci cînd stă în locul a altceva decît el 
este. Altfel spus, un lucru nu este niciodată semn prin el însuşi, cu 
excepția cuvîntului (verbum), care — aşa cum observa încă Augustin — 
este deopotrivă “lucru” (res) şi “(cuvînt) semnificat” (dicibile), care — 
prin intermediul exprimării (dictio) — se poate spune despre un alt lucru 
[1991: 55]. Iată de ce, semiotica este disciplina menită să activeze 
funcţiile-(de)-semn ale obiectelor lumii. Spre exemplu, raza de lumină 
radiată de steaua poate de mult stinsă este semn numai în măsura în 
care este receptată şi interpretată ca sursă de informaţii privitoare la 
sursa generatoare. Zăpada, prin ea însăşi, nu este semn decît atunci cînd 
este utilizată ca simbol al iernii, al purității sau al răcelii afective etc. 
Rezultă, aşadar, că un obiect, fenomen sau proces al lumii nu este semn 
decît în manieră virtuală, potenţială (adică poate deveni semn atunci 
cînd este utilizat în calitate de substitut). Potenţialul său semiotic va fi 
atît mai mare cu cît: 

e În mod direct, obiectul este capabil să trimită la obiecte mai 
diferite decit el |Marcus, 1985: 7], respectiv cu cît are mai multe 
semnificații laterale (potenţial conotativ, semantic, simbolic). Spre 
exemplu, în calitate de obiect de sine stătător, raza de lumină care 
perindă spaţiul sideral este deopotrivă un semn al stelei genitoare, 
despre a cărei existență ne înştiințează, al veşniciei cosmice pe care 
potenţial poate să o străbată la infinit, al destinului geniului “nemuritor 
şi rece” sau al vieţii de după moarte (“Căci toţi se nasc spre a muri si 
mor spre a se naşte”) etc. 

e În mod indirect, obiectul este capabil să se racordeze la mai 
multe obiecte diferite de el, care — în calitate de semn — să îl descrie 
(semnifice). Aceeaşi rază, pe care am consemnat-o mai sus ca exemplu, 
poate să fie emisă şi în consecinţă să-i fie semn Soarelui sau unei stele 
care “luci atunci şi nu e”, să fie o rămăşită remanentă a Exploziei 
Primare sau o emisie tardivă a unui geniu creator etc. 

Această dublă ipostază a obiectului — de generator de semne şi 
beneficiar al proceselor de semnificare — face ca lumea să fie încărcată 
de semnificaţii virtuale, să fie o lume semnificativă sau posibil de 
semnificat. Pentru ca aceste posibilități să se manifeste în mod real, 
prezența unei instanțe conştiente, semnificatoare pare a fi absolut 
necesară. În afara unei atare conştiinţe, care să acorde lucrurilor lumii 
sensul cuvenit, nu am putea vorbi de semnificaţie, şi nici de semn deci. 

Insuficienta nuanțare sau neînțelegerea corectă a acestei relații 
a dat naştere la două tipuri de atitudini aparent contradictorii cu privire 
la sfera de competenţă a semioticii: 

e atitudinea pansemiotistă, asertînd existența pretutindeni în 
lume a semnelor, atitudine căreia i-am putea asocia două variante: 

— varianta spiritualistă, afirmând că cel mai mic fir de praf al 
lumii este un semn real, care reflectă şi totodată face parte din 
proiectul creaţiei divine, un semn încărcat de semnificaţiile pe care de 
la bun început Spiritul Divin le-a plasat în el; 

— varianta fizicalistă, asertînd că toate obiectele şi procesele 
lumii pot deveni semne, prin încărcarea lor cu semnificaţii potenţiale de 
către o instanță mai mult sau mai puţin conştientă de acest act, mai mult 
sau mai puțin abstractă; punctul de vedere aristotelic — al “formei” 
(principiu activ) în măsură să dea sens unui “conţinut” material 
(principiu pasiv) — se regăseşte la specialişti ai timpului nostru, cum ar 
fi fizicianul David Bohm (care asertează ideea “universului holografic” 

şi a “ordinii înfăşurate” ce dă semnificații lumii prin “desfăşurarea” ei) 
sau biologul Rupert Sheldrake (care propune ipoteza “cîmpurilor 
morfogenetice”, în măsură să dea “formă” semnificativă fiecărei 
realităţi a lumii); 

e atitudinea antropocentristă, asertînd că semne nu pot fi decît 
acelea care poartă încărcătura semantică acordată de om, atitudine care, 
la rîndul ei, prezintă două variante: 

— varianta extinsă, care consideră că toate modalităţile prin 
care omul s-a manifestat ca ființă culturală sînt sisteme de semne; 
acceptarea culturii ca sistem de semne verbale şi/sau nonverbale (vezi 
poziţia lui Iurii Lotman) corespunde acestui punct de vedere; 

— varianta restrinsă, care acordă calitate de semne doar 
limbajului (verbal sau nonverbal) prin care se asigură funcția 
semnificativ-comunicativă; de referință este punctul de vedere al lui 
Roland Barthes, care exagerează la limită rolul limbajului (al 
lingvisticii, de fapt, definită ca sistem de semne verbale) [1967: 8], 
supraordonîndu-l tuturor celorlalte categorii de semne obiectuale, de 
care s-ar ocupa (doar) semiotica. 

Desigur că între aceste atitudini opuse, care au plasat deja 
semiotica în centrul disputelor actuale, putem găsi şi un punct de vedere 
mediator. Astfel, vom considera că — independent de orice “conştiinţă 
cosmică” semnificatoare (Divinitate Creatoare, Spirit Absolut, Mare 
Anonim, Ordine Înfăşurată etc.), şi, cu atît mai mult în condiţiile 
existenţei ei — întreaga realitate a lumii este potențial semiotică, fiind 
oricind susceptibilă de actualizare în calitate de semn. Altfel spus, 
indiferent că este cunoscut sau nu, prezent sau absent în raport cu o 
conştiinţă receptoare (umană), orice obiect al lumii este încărcat cu o 
informaţie potențială, în măsură să fie receptată şi descifrată de către un 
sistem de reflectare conştientă (la nivelul conştiinţei umane) şi să 
transmită acesteia, pe lîngă mesajul propriei sale existenţe, şi mesaje 
despre existenţa (starea) altor sisteme cu care a fost sau mai este încă în 
contact. Sau, mai succint spus, din punct de vedere semiotic (semantic) 
lumea este o “realitate potenţială ” (iată un paradox care regăseşte într- 
o formă inedită situația de “coincidentia oppositorum”). 

Un argument aparte pentru acest punct de vedere îl reprezintă 
relația dintre fenomen şi esenţă, definind un caz particular de 
“coincidenţă a contrariilor”. În ce măsură fenomenul este semn pentru 
esența pe care în mod obişnuit o ascunde? — iată o întrebare căreia o 


205 


“semiotică filosofică” poate să îi răspundă. Potrivit acestei perspective, 
conform căreia orice obiect al lumii presupune două componente 
structurale — o latură fenomenală, vizibilă (“de suprafață”) şi una 
esenţială, invizibilă (“de profunzime”) —, putem considera că latura 
vizibilă “stă pentru” (este semn) pentru “altceva” (latura invizibilă), în 
eventualitatea că “cineva” (interpretul uman) caută să o descifreze. 
Concluzia logică este cît se poate de evidentă, justificînd punctul de 
vedere mai sus formulat: toate obiectele lumii sînt semne virtuale, 
respectiv realități potențial semnificabile. 

Ca o nuanţare a acestei concluzii să menţionăm faptul că 
fenomenul este o realitate bogată informațional, care stă ca semn pentru 
o realitate esenţială, dar mai săracă informaţional (cantitativ vorbind, 
dar nu şi calitativ). Această relație poate fi exemplificată în termenii lui 
Umberto Eco, care consideră că “semiotica dă un fel de explicaţie 
fotomecanică a semiozei, dezvăluind că, acolo unde noi vedem imagini, 
există aranjamente strategice de puncte albe şi negre, alternanţe de 
plinuri şi goluri [...]. Semiotica, ca şi teoria muzicii, ne spune că 
dincolo de melodia pe care o recunoaştem există un loc complex de 
intervale şi de note, iar dincolo de note există fascicule de formanţi” 
[1982: 67]. Altfel spus, semiotica demitizează formele adesea 
fascinante ale realității, evidențiind cauzele prozaice care de multe ori 
se află înapoia acestora. Să fie această spulberare a iluziilor pe care 
omul ar prefera poate să le păstreze un motiv de respingere a semioticii 
însăşi?, iată o întrebare la al cărei răspuns ar merita să mai medităm. 


(3) Consideraţiile de mai sus favorizează soluţionarea unei alte 
dispute purtate de cercetători cu privire la statutul semioticii: Este 
semiotica o ştiinţă socială (o ştiinţă a omului) sau o ştiinţă a naturii? În 
contextul unei teorii a “unităţii esenţiale” [Stănciulescu, 1988, 1990, 
1998], construită pe intuiţii formulate de omul tututor timpurilor, se pot 
argumenta următoarele: 

a) Prin calitatea sa de a cerceta semne şi situații de comunicare 
(semioze) pe care doar prezenţa şi implicarea conştientă a ființei umane 
le poate genera, semiotica este o știință a omului. Ea studiază 
deopotrivă limbajul, ca sistem semnificant primar de semne, ca şi 
sistemele semnificante secundare de semne, care, potrivit Şcolii de la 
Tartu |[Lotman, 1974], cuprind sistemele semiologice ale culturii 
(miturile, religia în ansamblul ei, filosofia şi poezia, ştiinţa). Prin 

misiunea care îi revine de a cerceta sisteme semnificative instituite la 
nivelul comunităţii umane, semiotica se defineşte ca o ştiinţă socială. 
Potrivit unor puncte de vedere univoce ar trebui să acceptăm că 
semiotica este doar “o ştiinţă socială, nu o ştiinţă a naturii (ştiinţele 
biologice sînt ştiinţe ale naturii, chiar dacă au ca obiect de cercetare 
omul)” [Ivănescu, 1981: 85]. 

b) Potrivit unor opţiuni complementare, însă, faptul că toate 
sistemele de semne mai sus menționate nu sînt altceva altceva decît 
“modele ale lumii”, nu numai umane, ci şi naturale (cosmice), face ca 
semiotica să se definească deopotrivă şi ca o știință a naturii; 
capacitatea omului de ştiinţă de a citi mesajele ascunse (structuri 
profunde) ale naturii prin intermediul semnelor sale (structuri de 
suprafaţă) constituie un argument decisiv pentru justificarea acestei din 
urmă calităţi a discursului semiotic. Un atare punct de vedere asociază 
semioticii un domeniu de definiție care “îmbrăţişează nu numai aşa- 
numitele ştiinţe umane şi sociale, aşa cum am văzut că face tradiţia 
parțială a semiologiei după Saussure, ci şi aşa numitele ştinnţe «exacte» 
sau naturale, tocmai pentru că acestea din urmă îşi au originea în 
experienţă şi depind de aceasta, ca şi procesele de antroposemioză în 
general, aşa cum a început să demonstreze tradiţia holistă a semioticii 
de după Peirce” [Deely, 1997: 25]. 

Dacă ființa umană este “măsură holografică” a macro- şi 
microcosmosului, fiind o sinteză complexă a “celor trei materii” (fizică, 
biologică, psihică)  [Lupaşcu, 1986], rezultă că structura şi 
funcţionalitatea unei dimensiuni esenţiale a ființei umane (dimensiunea 
fizică) se supune principiilor de cercetare ale ştiinţelor naturii (fizica, 
chimia, biologia etc., care interpreteză semnele pe care natura — umană 
inclusiv — le oferă spre lectură cercetătorului). Ca atare, putem spune că 
semiotica este în egală măsură o ştiinţă a naturii cosmice şi a naturii 
umane. 


(4) Am argumentat în cele de pînă acum că domeniul semioticii 
poate fi regăsit atît în orizontul teoriei (ştiinţifice) cît şi în acela al 
metodologiei (al “ştiinţei pentru ştiinţă”), atît în spațiul ştiinţelor sociale 
cât şi al celor umane. În aceste condiţii de maximă cuprindere, care au 
permit unora să considere semiotica drept o “hiperştiinţă”, nu este oare 
îndreptăţit pericolul generalității excesive pe care unii cercetători îl 


semnalează  [Eco, 1982: 17]? Desigur că atunci cînd o teorie îşi 

defineşte în mod “imperialist” obiectul — mai mult sau mai puţin 
arogant — ca fiind “orice lucru” al lumii, asumîndu-şi prin aceasta 
putinţa de a explica prin categoriile sale întreg universul, riscul este 
deosebit de mare: acela de a spune totul despre nimic sau nimic despre 
totul. Pentru ca un atare risc să nu fie asociat fără discernămînt 
semioticii, cîteva considerații se impun cu necesitate. 


a) Din punct de vedere teoretic, am acceptat faptul că semiotica 
cercetează în termeni generali, mai mult sau mai puţin abstracţi, orice 
realitate care se poate substitui în mod semnificant unei alte realități. 
Este cuprinsă în această categorie foarte largă atît cuvîntul “măr” care 
“stă pentru” fructul denumit, cît şi mărul care se substituie păcatului 
originar ori principiului gravitaţiei, cît şi marmelada care poate 
simboliza o perioadă de sărăcie sau o epocă de tranziţie etc. 

Citind conotativ (nu peiorativ) o afirmație aparent şocantă a lui 
Eco, am putea accepta că semiotica este “o teorie a minciunii”, întrucît 
operează întotdeauna cu substitute şi nu cu realitățile propriu-zise, că este 
o “disciplină care studiază tot ceea ce poate fi folosit pentru a minți” 
[1982: 18]. Din această perspectivă a analizei teoretice, “imperialismul” 
semiotic este întotdeauna unul virtual, iar nu real, estompîndu-şi pînă la 
pierdere prezumptiva agresivitate. O atare concluzie poate fi desprinsă 
din elocventa pledoarie a lui John Deely pentru o semiotică înţeleasă ca 
“matrice a tuturor ştiinţelor”, accepţiune în care nu trebuie să vedem o 
tentativă “imperialistă”, ci o recunoaştere a experienței ca bază a 
cunoaşterii umane, pe de o parte, a rolului central al istoriei în definirea 
acestei baze, pe de altă parte. Cu alte cuvinte, este mai degrabă vorba de 
problema revenirii din “imperialismul ştiinţelor naturale, mai ales al 


% O anumită distincție semantică trebuie realizată [Stănciulescu, 1998]. 
Termenul de “minciună“ nu trebuie înțeles — în acest context — ca fiind opus adevărului, 
ci ca substitut al altei realități decît cea pe care semnul (semnificantul) o înfăţişează. În 
sensul ei de negare (ocultare) a adevărului, minciuna vizează prin excelență 
semnificatul, conținutul informaţional al semnului, prin a cărui pervertire (utilizare 
mincinoasă) semnul nu mai corespunde referenţialului vizat. Spunînd, de pildă, că 
“semnul este o minciună care stă pentru adevăr” rostim un neadevăr, întrucît niciodată 
minciuna nu poate “sta pentru” adevăr, ci, cel mult, i se poate substitui prin forțarea 
procesului de utilizare a sensurilor, a semnificaţiilor. În schimb, cînd spunem că semnul 
lingvistic “minciună“ conține un adevăr, rostim un adevăr, pentru că — prin definiție 
minciuna este o expresie care mistifică adevărul. Paradoxul autoreferențialității îşi face 


simţite efectele în acest context. 

fizicii, ca moştenire distinctă a pozitivismului şi de a considera 
submulţimile semiozei în cadrul antropozemiozei drept ceea ce sînt în 
relaţie cu un întreg” [1997: 57]. 


b) Din punct de vedere metodologic, aşa cum pledoaria mai sus 
amintită sugerează, semiotica se constituie ca un model general de 
cercetare a oricărei realităţi în care semnele pot să se manifeste, în mod 
virtual sau real. În calitate de metodă generală de cercetare, ea nu este 
mai “vinovată” decît dialectica sau decît teoria generală a sistemelor, de 
exemplu, ale căror principii se aplică deopotrivă realității micro sau 
macrofizice, umane sau nonumane. În momentul în care s-a constituit 
ca aplicație asociată unuia sau altuia dintre domeniile realităţii, 
semiotica şi-a particularizat existența, despicîndu-se pe direcția unor 
ştiinţe cvasiautonome, de tipul celor deja menţionate (fitosemiotica, 
zoosemiotica, antroposemiotica etc.), care se raportează la domenii 
diferite ale realităţii, dar au ca numitor comun una şi aceeaşi metodă. 
Principiul “divide et impera” nu-şi mai găseşte relevanța în această 
alternativă în care semiotica se manifestă. 

În concluzie, putem spune că — cercetat cu atenția cuvenită şi 
fără tendenţionzitate — pericolul “imperialismului semiotic” se 
dovedeşte a fi o falsă problemă. Activitate interpretativă 
complementară hermeneuticii, semiotica este coextensivă cu viața 
mentală şi cu natura însăşi ca generatoare de viață: “Semiotica oferă o 
perspectivă asupra întregii experienţe în ceea ce are ea la propriu ca 
experienţă. Realizînd acest lucru ea devine 'cea dintîi' dintre ştiinţe, nu 
una dintre mai multe, aşa cum prevedea metafizica tradițională, ci ca 
doctrina ea constrastează cu scientia, iar ca ceeea ce este primordial în 
înțelegere, contrastează cu ceea ce este determinat de aceasta” [Deely, 
1997: 58]. 


(5) Un alt set de argumente care fac desuet pericolul unui 
“pansemiotism imperialist” rezultă din existența unor granițe de 
competență pe care — potrivit specialiştilor — semiotica le-ar avea [Eco, 
1982: 16-17, 44-45]: 

a) Limitele politice, la rîndul lor pot fi: 

— academice, atunci cînd discipline particulare au făcut 
cercetări asupra problemelor pe care şi semiotica şi le asumă (logica 
formală, logica limbajelor naturale, semantica naturală, antropologia 

culturală etc.); într-o atare situație, semiotica trebuie să facă efortul de 
a-şi asuma în manieră specifică rezultatele acestor discipline, pe care — 
sub umbrela metodologiei sale — ar putea să le unifice, ba chiar să le şi 
încorporeze în calitate de ramuri; 

— de cooperare, ce decurg din faptul că diverse discipline 
(lingvistica şi teoria informaţiei, kinezica etc.) au elaborat teorii şi 
descrieri tipic semiotice; soluţia unor atare situaţii pare a fi aceea de a 
recunoaşte deschis natura semiotică a acestor categorii cercetări, şi de a 
se propune un cod unificat de concepte, categorii etc.; 

— empirice, relevînd existenţa unor aspecte care pot fi 
rezolvate (interpretate) cu instrumentele semioticii, dar pe care aceasta 
nu le-a abordat încă cu suficientă atenţie (semiotica bunurilor de larg 
consum, a formelor arhitecturale etc. ar intra în această categorie de 
probleme; 

b) Limitele naturale decurg din aceea că întotdeauna va exista 
un teritoriu asupra căruia jurisdicția semiotică îşi pierde puterea de 
control direct (cazul deja menţionat al metafizicii este de referință 
pentru o atare situație), dar pe care poate să şi le asume prin intermediul 
funcției-semn. 

c) Limitele epistemologice rezultă din disputa dacă semiotica 
trebuie să constituie teoria abstractă a competenţei unui producător 
ideal de semne (cazul religiei bunăoară este de referință, întrucît 
propune lumii semnificațiile actului de creație divină) sau trebuie să 
însemne studiul fenomenelor sociale supuse unor permanente 
restructurări. şi pentru una şi pentru alta dintre ipostaze există 
argumente, aşa încît semiotica trebuie ori să le disocieze, considerîndu- 
le ca discipline derivate ale sale, ori să le intersecteze, printr-un limbaj 
care să unifice creaţia naturii şi a culturii sub semnul uneia şi aceleiaşi 
conştiinţe universale. 


(6) Fără a fi soluționat încă pe deplin problema mai sus 
formulată, specialiştii s-au şi grăbit să asocieze semioticii o alta: este 
ea, semiotica, un limbaj sau un metalimbaj? S-ar cuveni ca în acest 
context să definim limbajul, în termeni foarte generali, ca fiind “un 
mijloc de comunicare a ideilor sau sentimentelor” |Didier, 1996: 189], 
prin intermediul unui sistem specific de semne. Calitatea de metalimbaj 

i se asociază acelui sistem de semne “în care este studiat un limbaj dat 

numit limbaj-obiect” [Enescu, 1985: 213]. Clarificarea acestor 
accepţiuni ne permite să formulă următoarele concluzii: 

— în calitate de metodă aplicată unui anumit domeniu de 
discurs, semiotica este limbaj; 

— în calitate de sistem de semne în care se interpretează un 
limbaj-obiect (diferit de al ei însăşi), semiotica este metalimbaj; 

— în calitate de teorie care îşi explicitează conţinutul 
propriului univers de discurs (considerat ca limbaj-obiect), semiotica 
poate fi considerată meta-metalimbaj. 

Concluzionînd, putem spune că în funcţie de ipostaza în care 
este asumată, semiotica împlineşte atit funcțiile limbajului, cit şi pe cele 
ale metalimbajului, sau, printr-o extrapolare conceptuală atît pe cele ale 
teoriei, cît şi pe acelea ale metateoriei. 

Trebuie să recunoştem — în acest context — că tocmai o 
asemenea dublă funcționalitate a semioticii o confruntă cu cîteva noi 
impasuri. 

a) Un prim impas rezultă din faptul că, fiind obligată să-şi 
expliciteze elementele propriului limbaj tocmai prin utilizarea acestui 
limbaj, apar o serie de paradoxuri generate de mecanismul auto- 
referenţialităţii. Paradoxul răspunsului la clasica întrebare: Cine îl 
bărbiereşte pe bărbier? se regăseşte, de exemplu, şi în spațiul semioticii, 
obligată să răspundă la întrebarea deja amintită: Este cuvîntul lucru sau 
semn ? Răspunsul, pe care l-a formulat Augustin este cît se poate de 
clar: de vreme ce nu putem vorbi despre cuvinte decît cu ajutorul 
cuvintelor şi de vreme ce nu putem vorbi decît vorbind despre anumite 
lucruri, apare clar că cuvintele sînt semne ale lucrurilor, fără să înceteze 
să fie [ele însele şi] lucruri. 

Această permanentă dedublare a calităţii (a oscilației cuvîntului 
în calitate de “obiect” al limbajului sau de instrument prin care aceste 
“obiecte” sînt asumate la nivelul metalimbajului generează adesea 
ambiguităţi (paradoxuri) semantice pe care numai o foarte clară 
defimitate a contextului în care funcția-semn este activată poate să le 
evite. De multe ori însă, semiotica este pusă în situația de a putea 
rezolva alte paradoxuri [Ioan, 1987: 124-228], dar să nu şi le poată 
rezolva pe ale ei însăşi, generînd prin aceasta situaţia semnalată de Bas 
C. Van Frassen a “paradoxalităţii infinite a limbajului”, în general 
[loan, 1987: 222], a limbajului semiotic, în special. 

e Din punct de vedere epistemologic, o atare paradoxalitate 
rezultă din suprapunerea / interferarea continuă a nivelului de 
referenţialitate cu cel de autoreferențialitate şi se rezolvă prin 
delimitarea lor clară, la nivel de conţinut semantic. 

e Din punct de vedere ontologic (al lumii semnelor) el derivă 
din aceea că ceea ce este fenomen într-un context devine esenţă în alt 
context, ceea ce este formă poate să devină conţinut, ceea ce este parte 
într-un sistem de referință devine întreg într-altul ş.a.m.d. 

Continuitatea schimbărilor de statut este complicată în 
orizontul lumii fizice de paradoxul deja menționat al “coincidenţei 
contrariilor”, care impune unei realități ierarhizate să fie în acelaşi timp 
parte şi întreg (vezi principiul holografiei), corpuscul şi undă (vezi 
dualitatea lumii microfizice) etc. Un atare mecanism ne face, o dată mai 
mult să ne uimim alături de Einstein, de miracolul care face ca lumea să 
se lase totuşi cunoscută. 

b) Dacă nivelurile ierarhizate ale lumii pot să genereze 
paradoxul autoreferențialităţii prin schimbarea permanentă a statutului 
lor (contextual), necunoaşterea, modificarea sau chiar mistificarea 
contextului poate să dea naştere la ceea ce Eco numeşte “eroarea 
referenţialităţii” [1982: 78]. Aceasta vizează conţinutul de adevăr al 
funcției-semn, respectiv măsura în care un semn reflectă (stă pentru) o 
realitate efectivă sau una fictivă. Definirea semioticii ca “ştiinţă a 
minciunii” dobîndeşte în această ipostază o întemeiere ontică: aceea a 
funcției-semn căreia nu îi corespunde o stare reală, ci una falsificată, 
fictivă, iluzorie sau, pur şi simplu, inexistentă. Se pune întrebarea — 
pentru această din urmă ipostază — dacă inexistenţa îşi poate asocia 
vreun semn? În termeni ontici, ar trebui să spunem că nu; în termeni 
epistemici, am putea spune că da. “Dacă Dumnezeu nu există — afirmă 
Eliade — totul e cenuşă”. O cenuşă universală (lipsită de consistenţa 
realităţii?) ar “sta” astfel ca semn al inexistenţei Creatorului. Nimic, 
pentru nimeni ! 

Concluzionînd, am putea acredita opinia că “de cîte ori există 
minciună, există semnificare. De cîte ori există semnificare, există 
posibilitatea de a o folosi pentru a minți” [Eco, 1982: 79]. Conştiinţa 
unei atare posibilități a impus semioticii — pe lîngă construcția unei 
semantici intensionale, în măsură să dea seama de condiţiile de 
semnificare a realității — şi o semantică extensională, capabilă să 

stabilească condiţii ale adevărului, şi, în anumite limite, chiar să îl 
definească cu maxima precizie pe care un limbaj indirect o îngăduie. 

c) Strădania de cunoaştere a lumii prin intermediul limbajului 
indirect, al decriptării semnelor ei, a impus adesea artificii tehnice 
(conceptual-lingvistice sau logico-semantice) atît de complicate, încît 
ocultează sensul însuşi ale celor afirmate. Riscul tehnicismului excesiv 
al limbajului semiotic şi transformării lui într-o “cetate de necucerit” 
pentru nespecialişti şi prin aceasta ignorată, este dublat, la un alt capăt, 
de riscul facilităţii excesive, al utilizării semnelor în accepțiunea lor 
comună şi al pervertirii prin această operare a semnificaţiilor ascunse la 
care ar trebui să se ajungă prin actul lecturii semiotice. 

În acest context se impune a consemna două posibilităţi de a 
construi teoria semnelor [Miclău, 1977: 21]: 

e ca o construcție cu un înalt grad de abstractizare, 
formalizată, utilizînd prin excelență limbajul logicii matematice, 
ancorat cu precădere în orizontul analizelor sintactice lipsite de 
relevanță semantică sau pragmatică (cum a procedat, într-o primă 
perioadă a analizelor sale Carnap sau Russell, de exemplu); 

e ca o construcție cu un nivel înalt de intuitivitate, ancorată în 
dimensiunea semantică şi pragmatică a analizelor, beneficiind de 
implicarea decisivă a ontologiei, gnoseologiei şi praxiologiei, a 
lingvisticii şi istoriei etc. (cum procedează marea majoritate a 
semioticienilor, începînd de la Saussure şi Peirce încoace). 

Desigur că plasarea extremistă pe una sau de alta dintre cele 
două variante trebuie evitată de orice specialist, pentru a evita astfel 
însăşi pierderea raţiunii de fi a semioticii: aceea de a explica şi asuma 
“lumea vie a semnelor” în beneficiul omului. În acest fel, el nu îşi 
anulează — pe de o parte — posibilitatea absolut necesară a comunicării 
cu specialiştii altor domenii, avînd în vedere deschiderea 
interdisciplinară a semioticii. Pe de altă parte, semiotica nu îşi 
demonetizează statutul prin aprecierea peiorativă că simplitatea 
(banalitatea) limbajului face din ea o “ştiinţă bună la orice”, deci, la 
nimic, în ultimă instanţă. Găsirea unei alternative mediatoare între cele 
două extreme este de altfel nu numai necesară, ci şi perfect posibilă. 
Căci, aşa cum notează Paul Miclău, o teorie “empirică” presupune 
scoaterea în relief a principiilor relaţionare pe care le cerctează teoria 
“formalizată”, fapt care contribuie la o mai bună descriere a naturii 
semnului şi implicit a semiozei [1977: 21]. Se regăsesc aici concluziile 

lui Petre Botezatu [1973] cu privire la interdependenta dintre orizontul 
sintactic, pe de o parte, cel semantic şi pragmatic, pe de altă parte, unul 
neputîndu-se descrie relevant fără implicarea celorlalte. 

O atare conjugare anulează acuzaţiile adesea aduse semioticii 
de a “sărăci realitatea” prin analizele sale logico-formale sau 
structurale, pierzînd contactul cu bogăţia de nuanţe a realității vii. Să nu 
uităm că semiotica porneşte tocmai de la aceste multiple forme 
(structuri) de suprafață ale realităţii atunci cînd — prin decopertare 
treptată — ajunge la înţelegerea şi descrierea structurilor de profunzime. 

d) O alternativă particulară a extremelor mai sus menţionate o 
reprezintă aceea a tehnologizării excesive a limbajului său, căreia i se 
opune pericolul unui antropomorfism extrapolat la scara întregii 
realităţi. Pe de o parte, practica ordinatoarelor şi teoria informaţiei sînt 
responsabile pentru expresiile celei dintîi ipostaze consemnate, prin 
matematizarea excesivă a limbajelor formale, incluse în sfera 
discursului semiotic. Pe de altă parte, studiul logicii şi psihologiei sînt 
responsabile pentru  gramaticalizarea logicii, pentru abordarea 
fenomenologică a “lumii semnelor” etc. Între aceste două alternative — 
care ar deveni disfuncționale în alternativa exagerării lor univoce — se 
constată că “pe măsura tehnicizării sale semiologia a început să se 
intereseze de probleme legate de societate şi de teoria cunoaşterii” 
[Szepe, Voigt, 1985: 141]. Altfel spus, între cele două extreme nu se 
instituie o ruptură ireconcilibilă, semiotica modernă putînd fi 
deopotrivă o “ştiinţă naturală umanizată” şi o “ştiinţă umană 
fehnicizată”. 


(7) Ca o sinteză a disputelor mai sus menţionate se conturează 
răspunsul la întrebarea pe care John Deely o dezvoltă pe parcursul unui 
întreg capitol al cărţii sale [1997: 8-19]: Este semiotica metodă sau 
punct de vedere? Să formulăm — pornind de la opinia autorului citat — 
cîteva considerații pe seama răspunsului la această interogație. 

Relevînd importanţa distincției dintre “metodă” şi “punct de 
vedere”, Deely apreciază că fără cea din urmă, cea dintii nu ar fi 
posibilă. Altfel spus, “semiotica este o perspectivă sau un punct de 
vedere ce provine din recunoaşterea explicită a ceea ce presupune orice 
metodă de gîndire sau orice metodă de cercetare” [1997: 9]. În calitate 
de punct de vedere, semiotica operează cu idei-semne, acţiunea cu 
semne — semioza, cum a numit-o Charles Peirce — fiind la rîndul ei 

presupusă de orice metodă. Un silogism elementar poate fi formulat în 
acest context: 


e Orice metodă revelează “ceva” (un adevăr despre lume, un 
domeniu de cunoaştere etc.). 

e Universul pe care semnele îl ascund este revelat de 
semiotică. 


Rezultă că: 

— semiotica este metodă; 

— orice metodă este o semiotică (o aplicaţie a metodei 
semiotice). 


3.2.2.2. Pledoarie pentru o logică de tip “şi / şi” 


Situaţiile prezentate în limitele capitolului de față sînt 
responsabile poate pentru faptul că — operînd deopotrivă în limbajului şi 
al metalimbajului, al teoriei şi metateoriei, al orizontului umanist şi al 
celui tehnicist etc. — semiotica nu şi-a delimitat pînă în prezent cu 
suficientă claritate distincţiile conceptuale, sau, altfel spus, nu şi-a 
definit încă cu suficientă rigurozitate semantică dicționarul de concepte 
pe care îl utilizează. Sau, mai degrabă spus, ea nu a ajuns — la nivelul 
diferitelor ipostaze care care îi marchează deja existenţa — la o utilizare 
unitară a principalelor sale accepţiuni. Să reamintim — şi în acest 
context — faptul că adepții lui Peirce numesc disciplina semnelor 
“semiotică”, iar adepţii lui Saussure o numesc “semiologie”, fără ca 
disputa să se fi tranşat decisiv încă în favoarea unuia sau altuia din 
punctele de vedere. Sau că, aşa cum relevau Ogden şi Richards în 
“Semnificaţia semnificației” [1923], termenului de semnificaţie i se se 
pot asocia nu mai puţin de 26 de accepţiuni; potrivit dicționarului lui 
Greimas şi Courtes [1970] conceptul de “discurs” poate fi utilizat cu cel 
puţin 9 accepţiuni relativ distincte; conceptele de “referențial” şi” 
referent” sînt utilizate în diverse contexte cu accepțiuni identice sau 
deosebite; pentru tipologia semnelor au fost propuse zeci de variante 
ordonatoare, bazate pe criterii neomogene şi care nu sînt întotdeauna 
suficiente pentru a evidenția particularitățile fiecărei clase de semne 
[Evseev, 1983: 6]; etc. 


215 


Pe de o parte, faptul că aceste concepte şi categorii semiotice 
există — ba chiar că există nuanţat, sau cu accepțiuni diferite, de multe 
ori — constituie un semn al suficientelor luări de atitudine şi de analiză 
nuanţată a propriului univers de discurs. În acelaşi timp, faptul că 
anumite cercetări de clarificare conceptuală au început a se realiza deja 
acreditează posibilitatea semioticii de a-şi pune în ordine în propriul 
univers de discurs (semantic) şi în limitele căruia îşi realizează 
principalele sale funcţii. Pe de altă parte, însă, “îngrijorătoarea 
dezordine care domneşte în terminologia semiotică” [Marcus, 1980: 
581] presupune o grabnică rezolvare a unei atare acţiuni. În favoarea 
ducerii ei la bun sfîrşit, considerăm că existența unui cadru 
metodologic adecvat, operaţional şi riguros construit, se impune cu 
necesitate. 

Sugerăm, ca o posibilă alternativă pentru rezolvarea acestei 
nevoi — soluţie pe care o vom utiliza împlicit, fără a o finaliza însă 
integral în cadrul lucrării de față — utilizarea metodei grafului semiotic 
[Stănciulescu, 1993, 1995: 68-70] ataşat analizei discursului semiotic 
însuşi, înțeles ca “situație de comunicare” (semioză). Pentru fiecare 
dintre conceptele-cheie pe care acest graf le presupune s-ar putea defini, 
astfel, o întreaga familie semantică, în limitele căreia ar deveni posibilă 
stabilirea unei denotaţii (în calitate de accepțiune majoră) şi a conotațiilor 
aferente (în calitate de semnificaţii laterale, contextuale). Pentru a fi mai 
pertinentă, prin ancorarea sa într-un univers de discurs concret definit, 
clarificarea statutului diferitelor tipuri de concepte cu care semiotica 
operează ar presupune şi o ancorare contextuală prin “analiza atentă a 
relaţiei şi interdependenţei lor în sistemul culturii” [Evseev, 1983: 11]. 

x 

Considerațiile realizate sub semnul lui “pro şi contra” definesc 
o anumită situaţie paradoxală a semioticii. Aceasta decurge din faptul 
pe care o privire atentă poate să îl constate: fiecăruia dintre atributele 
valorice (virtuțile) pe care le-am asociat semioticii într-o primă 
secvenţă a dezbaterii noastre — relaţia dintre conştiinţa semnificatoare şi 
lumea semnificată, dialectica dintre vizibil şi invizibil, natural şi 
cultural, “puterea creatoare” a limbajului (verbal) ca sistem de semne, 
unitatea trans- şi interdisciplinară a limbajelor etc. — i se pot asocia şi 
aspecte supuse controverselor. Ca o observaţie metodologică am putea 
consemna faptul că aceste dispute s-au desfăşurat — în general — sub 

semnul “logicii terțiului exclus”, respectiv a unor alternative de tipul: 
este semiotica “aşa sau aşa”, “abordează ea o realitate sau alta” etc. 

Ne-a stat în putință să argumentăm — în virtutea unei 
“paradoxale” logici a lui “şi/şi” — opinia că semiotica poate fi “şi aşa, 
şi aşa”, că “abordează şi o realitate, şi alta” etc. Trebuie să subliniem în 
mod explicit că o atare logică a “liniei de mijloc” (aurrea mediocritas) 
se defineşte prin două ipostaze relativ distincte, în funcţie de modul în 
care factorul temporal este implicat: 

— ipostaza unei “logici a unității opuselor”, angajind o 
coincidenţă de simultaneitate a contrariilor; 

— ipostaza “logicii dinamice a contradictoriului” [Lupaşcu, 
1983], în care contrariile se transformă unul în altul pe seama unui 
coincidente de succesiune. 

Sub semnul acestei duble înțelegeri a dualității contrariilor se vor 
regăsi majoritatea încercărilor unificatoare pe care prezenta lucrare le propune. 

Consemnarea limitelor cu care se confruntă încă semiotica, pe 
de o parte, rezolvarea lor (mai mult sau mai puţin principială), pe de 
altă parte, reprezintă din punct de vedere metodologic o întreprindere 
de extremă importanţă, întrucât: 

e depăşeşte limitele ideologice ale unei poziții prin excelență 
partinice, menită să evidențieze doar virtuțile, iar nu şi slăbiciunile unei 
analize anume; 

e permite aplicarea principiului ştiinţific al “falsificabilității” 
(Popper), prin prezentarea alternativei negative pe care o soluție o 
formulează, acreditînd ştiinţificitatea demersului nostru intelectual; 

e contribuie la îmbogățirea universului de discurs al semioticii 
prin deschiderea unor viitoare cîmpuri de investigaţie, deopotrivă 
teroretice şi aplicative; 

e îngăduie transformarea aparentelor “slăbiciuni” într-un 
instrument de putere metodologică, prin soluţionarea lor principială. 

Tocmai cu privire la această metodologică putere, pe care în 
mod concret semiotica a validat-o deja în timp, prin racordarea ei la 
exegeze / aplicaţii dintre cele mai variate, cîteva consideraţii se impun 
formulate în următorul capitolul. 

3.3. METODOLOGIA SEMIOTICĂ, 

UN IGNORAT INSTRUMENT DE PUTERE 

Am consemnat deja faptul că, pe de o parte, printre virtuțile de 
referință ale semioticii, aceea de fi un organon, o metodologie posibil 
de utilizat cu eficiență de oricare altă disciplină ştiinţifică, ocupă un 
loc de prim rang. 

În acest sens, s-a desprins implicit din cele deja expuse că 
metodologia semiotică presupune, în esență, trei cuprinzătoare 
orizonturi analitice”: 

— analiza structurală a nivelelor / relaţiilor ierarhizate ale 

(macro)semnului; 

— analiza triadică (sintactică, semantică, pragmatică); 

— analiza situației de comunicare generată. 

Despre fiecare în parte, cîteva cuvinte în cele ce urmează. 


3.3.1. Analiza structurală a (macro)semnului 


Cercetarea procesului de naştere a sistemelor de semne 
(simboluri) şi concretizarea lor istorică la nivelul diferitelor tipuri de 
text / discurs” angajează perspectiva structurală a relaţiilor dintre 
semnificant şi semnificat, formă şi conţinut, expresie şi sens, structura 
de suprafaţă şi cea de profunzime etc., pe de o parte, dintre competență 
şi performanţă, pe de altă parte. Urmărită diacronic, însă, o atare 
perspectivă relevă metamorfoze care adesea modifică accentul de la o 
extremă în alta (de la “puterea semnificantului”, a motivării “naturale”, 
prin consubstanțialitatea semnului-cuvînt, la “puterea semnificatului”, a 
comunicării prioritar semantice, precum în situaţia arbitrarietății 


 Reamintesc că o extensivă cercetare / exemplificare a acestor strategii 
metodologice (şi nu numai) urmează a face obiectul de interes al unei viitoare lucrări. 
Aşa cum a rezultat dintr-o nemijlocită discuţie pe care am avut privilegiul de a o purta 
cu Thomas A. Sebeok, relatată în “Semiotics of light” [Stănciulescu, 2003b], o astfel de 
lucrare încă aşteaptă să fie elaborată. Căci, pînă în momentul de față specialiştii şi-au 
cantonat atenția cu precădere asupra modului de a găsi strategii semiotice adecvate 
interpretării unui sistem anume de semne, în cadrul unor semioticide ramură, fără a 
poposi asupra nevoii de a le găsi numitorul comun, spre a le insera într-o integratoare 
cercetare. 


78 În acord cu Umberto Eco [1982: 77], am convenit cu alt prilej să asociem 
cu preponderență conceptul de “text” cu semnificantul unui (macro)semn — a unui 
ansamblu coerent de semne —, respectiv conceptul de “discurs” cu semnificatul 
(macro)semnului de referință [Stănciulescu, 1995: 88]. Ca atare, orice text va presupune 
cu necesitate un discurs şi reciproc. 

semnelor, a convenţionalității limbajului, de exemplu). Desigur că în 
spațiul metodologiei (semioticii) structurale se regăsesc — aşa cum mai 
sus am menţionat deja — tehnici şi procedee specifice fiecărui tip de text 
/ discurs luat în atenție, care adesea par a fi strategii metodologice 
proprii doar domeniului respectiv, disciplinei respective”. În realitate, 
fiind aplicate unor domenii particulare de semne, toate aceste strategii 
devin — într-o anume măsură — susceptibile de generalizare. 


-Bod 


3.5.1.1. Despre “structura funcțională” semnelor 


Prin sintagma “structură funcțională” am cuplat cele două 
atribute fără de care nici un sistem complex (de semne) nu poate să 
ființeze: 

— un ansamblu de semne (lexic, elemente structurale); 

— relațiile ordonatoare instituite între semne, funcțiile care fac 
ca ansamblul de semne semne să devină coerent, 
determinînd apariţia unei structuri; 

— relaţiile (suprastructurale) dintre structuri (macro-semne), 
care generează întregul unui sistem complex. 

Pentru optimizarea modului de utilizare a semnelor în procesul 
comunicării — semne verbale (cuvinte, sintagme, propoziții, fraze, texte 
sau macrotexte) sau nonverbale (gesturi, reprezentări plastice sau 
muzicale etc.) — cîteva consideraţii cu privire la modul în care trebuie 
cercetate (macro)semnele / (macro)sistemele semiotice, indiferent de 
natura lor, sînt formulate în consideraţiile de faţă. 

Scopul acestei prezentări este unul metodologic şi anume: 

e stimularea competenţei comunicative a subiectului uman 
(student, cursant etc.), care — în calitate de receptor al prezentului mesaj 
— dobîndeşte posibilitatea de a prelua şi interpreta de unul singur datele 
generale ale cursului, pentru a putea formula / gîndi strategii de 
optimizare a propriului discursului comunicativ; 

e dobîndirea de către candidat a posibilităţii de analiză 
structural-funcţională a textului aferent unei comunicări anume; 


7? O lucrare de sinteză, prezentînd metodele specifice disciplinelor socio- 
umane o datorăm lui Alex Muchielli, coordonator al unui excelent: Dicţionar al 
metodelor calitative în ştiintele umane şi sociale [2002]. 

e autonomizarea competenţei metodologice a cursantului de a- 
şi structura optim orice demers comunicativ pe care trebuie să îl 
realizeze, indiferent de contextul de manifestare al acestuia. 

A nu se uita, în acest cadru, că: 

— o comunicare eficientă înseamnă adaptarea optimă 
(structurală şi funcţională) a semnului / semnelor la parametrii 
contextuali ai situaţiei de comunicare; 

— ceea ce este eficient într-un context, poate fi total neeficient 
în alt context. 

De aceea, subcapitolul de faţă este construit pe principiul: a nu 
oferi lectorului atit soluţii particulare (decît, cel mult, cu valoare de 
exemplu), cît mai ales principii strategice (know how). Căci, precum în 
vechiul proverb chinezesc: “Dacă oferi cuiva un peşte, l-ai hrănit pentru 
o zi. Or, dacă l-ai învăţat să pescuiască, l-ai hrănit pentru toată viaţa”. 


Considerații de referință pentru metodologia analizei 
structurale au fost deja oferite în capitolul dedicat semnului şi 
componentelor sale structurale, capitol la care îl invit pe cititor să 
revină. Ca atare, doar cîteva aduceri aminte şi sugestii suplimentare vor 
fi formulate mai jos: 

e Descrierea relației structurale dintre semnificant şi 
semnificat, similară aşa cum am spus aceleia dintre cele două feţe ale 
unei coli, presupune o analiză specifică cu precădere semnului 
individual (microsemn), prin: 

— analiza proprietăţilor structurale ale semnificantului (tipul 
suportului substanțial-energetic care îl face sensibil 
receptorului: sonor, vizual, tactil, olfactiv, gustativ, sau 
radiant etc., şi proprietăţile funcţionale ale acestor forme- 
suport: intensitate, consistenţă ); 

— determinarea naturii informaționale a conținutului 
semnificat (tipuri de informaţie utilizată: fizică, chimică, 
biologia, psihică, socială etc.); 

— cercetarea gradului de adecvare / motivare / compatibilitate 
(relaţie de semnificare) determinat de compatibilitatea celor 

două repere structurale ale semnului: stabilirea măsurii în 
care semnificantul corespunde (optim sau nu) nevoilor de 
semnificare ale semnului / mesajului; 

cercetarea relaţiei de motivare (grad de iconicitate) dintre 
semn şi referenţial, la nivelul celor două componente 
structurale: a) prin stabilirea calităţii “fizice” a reflectării 
obiectului de către semnificant, b) prin determinarea 
calităţii “informaţional-semantice” a reflectării obiectului 
de către semnificat). 


e Cercetarea relației dintre formă şi conţinut (dintre expresie şi 


sens, în 


cazul semnelor lingvistice) vizează cu precădere 


macrostructurile / sistemele semiotice complexe, caracterizate prin: 


o formă exterioară coerentă, exprimată în termenii unui 
complex de semnificanți fizici aferenți, care — prin gradul 
coerentei lor funcționale (dispunere spațio-temporală, mod 
de legătură etc.) — determină o imagină logică (coerentă 
alethic), estetică (plăcută simțurilor receptoare) etc.; 

un conținut semantic interior, a cărui “frumuseţe 
funcţională” rezultă din dispunerea coerentă a elementelor 
semantice, din arhitectura “izotopiilor” utilizate; 

o relație intrinsecă între cele două componente ale 
sistemului (forma / text şi conţinutul / discurs), prin care 
“conținutul generează forma, iar forma îngăduie 
conținutului să se manifeste”; 

relaţia dintre sistemul text / discurs şi referenţialul complex 
pe care acesta îl denotează / conotează, prin: 


e Cercetarea relaţiei dintre structura de suprafață şi structura 
de profunzime vizează evidenţierea nivelelor ierarhice pe care se 
întemeiză orice construcţie textuală, aşa cum au fost ele evidențiate de 
autori precum Noam Chomsky [1965], care menţionează: 


prezenţa unei “structuri profunde” a oricărui text / discurs, 
reprezentînd “scheletul sintactic” pe care se construieşte 
întregul sistem; nimic nu poate fi cu adevărat “solid” fără o 
astfel de structură; 

— prezenţa unor “structuri de suprafaţă”, complexe de detalii, 
amănunte etc., care ocultează structura profundă, făcînd-o 
invizibilă (greu accesibilă simțului sau chiar raţiunii)“. 

În termenii discursului filosofic, această relaţie poate fi principial 
asimilată cu aceea dintre fenomen (structură de suprafaţă) şi esență 
(structura de profunzime), în care — semiotic vorbind — “noumen”-ul este 
cunoscută prin cercetarea “phenoumen”-ului asociat şi invers. Atât fizica, 
cît şi metafizica se întemeiază pe un atare demers analitic. 

O mai nuanţată cercetare structurală a sistemelor semiotice este 
îngăduită de analiza textului / discursului lingvistic. 


3.3.1.2. Despre analiza structurală 
a textului / discursului lingvistic 


Aşa cum este definită de Mucchielli: “Analiza semiotică a 
textelor (texte verbale, nonverbale şi sincretice) pleacă de la principiul 
că orice discurs este nu doar un macro-semn sau o samblare de semne, 
ci un proces de semnificare pe care şi-l asumă enunţarea. În perspectiva 
unei semantici generalizate, teoria semiotică este deci concepută pentru 
a descoperi articulările discursului privit ca un întreg de semnificare. 
Pentru aceasta, ea stabileşte un ansamblu de niveluri de semnificaţie 
[...]: este vorba, în principal, de structuri semantice elementare, de 
structuri actanţiale, de structuri narative şi tematice şi de structuri 
figurative. Fiecare nivel, mergînd de la cel mai abstract pînă la cel mai 
concret, se presupune a fi rearticulat într-un mod mai complex în 
nivelul următor” [2002: 355]. 

Faptul că orice text / discurs presupune existența unor elemente 
structurale ierarhizate permite o serie de analize pe care le consemnăm 
în cele ce urmează, vizînd acelaşi scop — deja declarat — al optimizării 
procesului comunicativ. În acest sens, analiza raportului dintre formă 
(stil) şi conţinut (informaţie) vizează cercetarea relaţiei dintre: 

— semnificant (text) şi semnificat (discurs), relaţie care poate 
fi arbitrară sau (parţial) motivată (iconică); idem, pentru relaţia dintre 
textul / discurs şi realitatea descrisă; 


* În termeni intuitivi, această relaţie poate fi descrisă prin “metafora 
copacului”, a cărui “structură profundă” este definită de secvențele în mod obişnuit 
invizibile: rădăcina, trunchiul şi cele 2-3 ramuri majore, peste care se suprapune 


“structura de suprafaţă” a ramurelor, frunzelor, florilor, fructelor etc. 

— forma expresiei (totalitatea realizărilor sintactice şi stilistice) 
şi substanța expresiei (alegerile lexicale utilizate); 

— forma conţinutului (complexul de scheme expozitive: 
amplă, scur, clară, ambiguă etc.) şi substanța conţinutului (faptele şi 
ideile care definesc unităţile de conţinut); 

— competenţă şi performanţă: posibilităţile reale de expresie / 
semnificare ale emitentului şi efectele realizate de acesta, prin 
intemediul textului/discurs; 

— “structura profundă” (trama logică a textului, evidenţiată 
prin analiza sintactică) şi “structura de suprafaţă” (mijloacele semantice 
de dezvoltare a acesteia, evidenţiată prin analiza semantică). 

Regăsim, distribuit în aceste strategii metodologice, modelul lui 
Phillipe Sollers [1980] cu privire la cele trei straturi ale oricărui text / 
discurs (lingvistic): 

(1) stratul profund, “scriitura”, care pune în scenă şi înglobează 
o reprezentare de esență a realității; 

(2) stratul intermediar, “intertextualitatea”, reprezentînd corpul 
“material”, ansamblul subtextelor care (re)lansează funcţia narativă; 

(3) stratul superficial, cuvintele, rimele, frazele, secvențele 
etc.), care asigură realizarea “scrierii”, a “motivului” textului etc. 

Acest ansmablu de niveluri structural-funcţionale (sintactic- 
semnatice) formează un gen de “acumulator dinamic”, care: 

— se generează de la (1) la (3), în situaţia construcţiei 
semiotice a textului; 

— se descifrează de la (3) la (1), în situaţia deconstrucției / 
analizei semiotice a unui text deja elaborat“. 

În concluzie, putem spune că pentru a realiza o eficiență 
maximă a acţiunii comunicative se impune o corelare sinergică a 
tuturor deschiderilor metodologice mai sus menţionate. 

3.3.2. Analiza triadică 

sau despre întoarcerea realităţii la sine 


3! Cele două situaţii complementare — construcție / deconstrucție — definesc 
chiar structura profundă a demersului semiotic, pe care — din nou metaforic vorbind — îl 
putem identifica cu “metafora margaretei”, a cărei eflorescență o defoliem 
(deconstruim) petală cu petală (de aici “rigiditatea” analizei semitoice), pentru a şti ce 
atitudine (constructivă) să manifestăm ulterior, în raport cu una dintre alternativele 
posibile: “Mă iubeşte, nu mă iubeşte...”. 

Tuturor  metodologiilor de factură structurală mai sus 
consemnată li se adaugă / asociază în mod adecvat analiza 
preponderent funcţională a relaţiilor intersemnice, respectiv analiza 
îngăduită de privilegiile metodologiei triadice. Căci, în consens cu 
contribuţiile lui Charles Morris, orice text / discurs poate fi asumat din 
perspectiva sintactică (a relaţiei dintre semnele sale), semantică (a 
relației dintre semne şi referenţial), pragmatică (a relaţiei dintre 
subiecţii umani ai comunicării). Să urmărim pe rînd aceste perspective, 
pentru a consemna — cît se poate de sumar — operaţiile metodologice 
presupuse de fiecare în parte. 


e Analiza sintactică urmăreşte definirea tuturor categoriilor 
angajate în construcția diferitelor tipuri de discurs (mitic, religios, 
filosofic, ştiinţific etc.), a relaţiilor instituite între componentelor 
structurii lor profunde sau de suprafaţă, definirea regulilor de formare- 
generare, de transformare sau deducție, a ansamblului de termeni 
primitivi, a simbolurilor “tehnice” de tip gestual, plastic etc. 

Concret, analiza sintactică a unui text lingvistic presupune: 

— identificarea unităților de conținut ale textului (teme, 
subprobleme, concepte-cheie); 

— fragmentarea în unități de informaţie (cuvinte abstracte, 
simboluri etc.); 

— utilizarea unor tipuri sintactice specifice (repetiţii, expresii 
de conexiune, de sub / supra / ordonare etc.); 

— definirea “structurii profunde” a textului (determinarea 
relațiilor sintactice, logico-formale, dintre unitățile de conţinut şi de 
informaţie, dintre titlu şi subtitluri etc.). 


e Analiza semantică permite interpretarea dimensiunilor 
sintactice, a relațiilor de echivalență, a implicaţiilor dintre formule etc., 
respectiv “traducerea” dimensiunilor formale în structurile narative ale 
textului / discursului, printr-o permanentă relaţionare a semnelor cu 
referenţialul lor. 

La nivelul analizei semantice a textului lingvistic, cîteva 
operaţii se impun derulate: 

a) Stabilirea sensurilor pe care le cuprinde textul / discursul în 
ansamblul său sau în cadrul unităţilor sale de conţinut: 

— negativ / pozitiv, afirmativ / infirmativ, entropic / 
negentropic etc.; 

— gradul de corespondenţă (motivare) existent între orientarea 
discursului şi limbajul (codul) utilizat (adecvat, parţial adecvat, 
neadecvat). 

b) Analiza calitativ-semantică a unităţilor de conţinut din punct 
de vedere: 

— denotativ (ce se afirmă explicit despre subiectul avut în 
atenţie), vizînd: lizibilitatea / inteligibilitatea textului, prin evaluarea 
gradului de dificultate a textului în raport cu cuvintele “uşoare” sau 
“orele” pe care le vehiculează (numărul de cuvinte “radicale” raportate 
destinatarului), lungimea frazelor, numărul de propoziţii subordonate, 
paranteze etc. 

— conotativ (ce se sugerează prin intermediul limbajului 
(simbolic) din punct de vedere semantic), prin: evidenţierea evantaiului 
de accepțiuni semantice posibile ale discursului; stabilirea accepţiunii 
celei mai probabile prin analiza corelată a tuturor factorilor 
conjuncturali (situaţionali), relevarea decalajului dintre intențiile 
explicite şi cele implicit formulate în text. 

c) Analiza cantitativ-semantică a textului prin: 

— constatarea frecvenţei cu care apar în text termenii-cheie 
(simbolici); 

— stabilirea frecvenței cu care apar anumite probleme în cadrul 
textului; 

— evidențierea frecvenței termenilor cu încărcătură emoțională 
utilizați în discurs; etc. 

d) Analiza paralimbajului prezent în textul / discursul 
comunicării: 

— aspecte retorice ale limbajului verbal (utilizarea factorilor 
sugestivi, aluzivi, emotivi, spectaculari, metaforici etc.) 

— caracteristici ale limbajului nonverbal (dacă pot fi 
consemnate). 

e) Realizarea unui dicționar de “simboluri” (concepte cheie) 
specifice discursului. 


e Analiza pragmatică implică intenţiile pe care interpretul 
(emitent sau receptor al textului / discurs) le are în legătură cu 


posibilitățile de utilizare a discursului receptat, cu sensurile 

“ideologice” asociate demersului semantic, vizînd relaţiile unui anume 
text cu alte variante ale universului semic etc. 

Analiza pragmatică a textului lingvistic presupune: 

— interpretarea textului (evaluarea, apreciere) din perspectiva 
“distanţei psihologice” a partenerilor, opoziţiei, neutrilor; 

— definirea atitudinii particulare a observatorului / 
interpretului / evaluatorului; 

— definirea atitudinii emitentului înainte şi după realizarea 
comunicării; 

— ecouri (istorice) ale comunicării la nivelul grupului social, 
al societăţii etc. 

Aşa cum am precizat, fiecare operație mai sus consemnată 
oferă posibilitatea optimizării printr-o mai bună formulare, structurare, 
manifestare etc. Intervenţiile de acţiune optimizatoare sînt însă 
specifice fiecărei situaţii de comunicare (publică) în parte, fiind, în 
consecință, doar la îndemîna celui direct implicat într-o atare situaţie. 

x 

În sinteză spus, sensul generic al acestor operații semiotice este 
acela ca — prin competența deconstrucției triadice a textului / 
discursului lingvistic — să reuşim performanța (re)construcției 
optimizate a lui. Realitatea îmbogățit întoarsă la sine: unui asemenea 
metodologic ideal i se subordonează şi strategia analizei situaționale. 


3.3.3. Analiza situaţională 
sau despre virtuțile hexadei semiotice 


Interpretarea preponderent “situațională” a oricărui tip de 
discurs / text luat în atenție urmează a fost dezvoltată la intersecția 
dintre teoria comunicării şi teoria informaţiei. Astfel, aşa cum am văzut, 
orice tip de comunicare umană (tip de discurs istoric constituit) poate fi 
cercetat ca situație semiotică (semioză), ca ansamblu multifactorial ce 
asigură elaborarea şi comunicarea unei informaţii specifice. 

În termeni foarte generali, o asemenea analiză presupune 
definirea unei “situaţii de comunicare” (semioză), prin intermediul 
căreia se poate afla răspunsul la deja amintita succesiune de întrebări 
formulată de Harold Lasswell: “cine ce cui de ce şi pe ce canal 
comunică”? Aşa cum am arătat deja, acestui model i-am asociat un 

parametru suplimentar — contextul — transformîndu-l astfel într-un 
operaţional model hexadic, cu eficienţă utilizat de subsemnatul în 
diverse situaţii analitice [Stănciulescu, 1988; 1999; 2000; 2004]. 

Demersul optimizator pe care strategia analizei hedaxice îl 
îngăduie presupune corelarea următoarelor trei etape şi anume: analiza 
structurală, analiza funcțională, elaborarea modelului optimizator. Să 
le luăm, pe rînd, în seamă în cele ce urmează. 


(1) Analiza structurală. Această etapă vizează cercetarea 
detaliată a parametrilor structurali ai “situaţiei de comunicare” avute în 
vedere, adică: 

e CONTEXTUL realizării actului comunicativ se descrie ca: 

— macrocontextul: presupune cercetarea condițiilor globale 
sociale, economice, politice, cultural-educative, instituționale etc. în 
care se realizează actul de comunicare supus cercetării; 

—  microcontextul: angajează condițiile  spaţio-temporale 
specifice în care se derulează situația comunicativă de referință; 

e EMITENTUL mesajului se defineşte prin factori de 
personalitate: 

a) factorii biologici: implică luarea în atenţiei a sexului, vîrstei, 
particularităților morfo-fiziologice, a temperamentului şi stării de 
sănătate etc. a subiectului uman care îndeplineşte acest rol; 

b) factorii psiho-logici: se urmăresc în această direcţie: 

— particularităţile intelectuale ale emitentului: inteligența, 

fluenţa, flexibilitatea gîndirii, capacitatea de analiză şi sinteză, 

originalitatea, aptitudinea de redefinire, de refolosire, 
sensibilitatea față de probleme etc.; 


5 Fiind considerat un parametru implicit (adică prezent în subsidiarul 
fiecăruia dintre parametrii semiozei), această coordonată a situației de comunicare nu a 
fost explicit luată în seamă de Harold Lasswell. Am arătat deja că, dată fiind relevanța 
lui cu totul specială, pe de o parte (să ne gîndim că — spunînd "context al comunicării” — 
spunem implicit şi "canale" de comunicare, şi "zgomote" / factori de bruiere ai 
comunicării etc.), intenţia de a nu-l pierde cumva din vedere, pe de altă parte, am 
consemnat contextul ca un factor explicit al semiozei. Două accepțiuni pot fi asociate în 
mod distinct parametrului contextual: una generală, vizînd macrocontextul, respectiv 
condiţiile culturale, sociale, economice, ideologice etc. în care semioza luată în atenţie 
se desfăşoară, respectiv microcontextul, vizînd condițiile particulare în care se 
derulează semioza cercetată. 

— particularităţile  nonintelectuale presupun evidențierea 
motivaţiei, a atitudinilor şi aptitudini speciale etc. implicate în 
actul comunicativ de referință; 

c) factorii sociali: se referă la mediul de provenienţă (rural, 
urban), familie, origine socială, şcoala urmată şi nivelul de instrucţie, 
mediu de inserţie profesională etc. 

e CONŢINUTUL comunicării (al mesajului transmis) vizează: 

— datele generale cu privire la natura tipului de comunicare: 

obiective generale, elemente de conţinut etc.; 

— definirea conținutului mesajului: informativ, referenţial, 

interpretativ, prescriptiv, emoțional, inovativ etc.; 

— indicele de eficienţă prezumată (dedus din conţinutul latent 

al mesajului): pozitiv, limitat, echilibrat, negativ etc.; 

e MIJLOACELE de codificare utilizate (CUM?) se referă la: 

— natura mesajului transmis (respectiv oral, scris, desenat, 
cîntat etc.); 

— tipul limbajului utilizat (care poate fi denotativ / conotativ, 
tehnic / literar-artistic etc.); 

— canalele utilizate pentru codificarea mesajului (expunere 
orală, dialog, proiecţie etc., de exemplu); 

— “zgomotele” (blocajele) cu care transmiterea se poate 
confrunta (impedimente obiective şi subiective care pot afecta 
comunicarea); 

e RECEPTORUL mesajului (CUI?) se descrie prin: 

— determinarea persoanei / grupului de persoane (ţintă) cărora 
mesajul le este adresat; 

— definirea “personalităţii” receptorului, pe baza parametrilor 
bio-psiho-sociali mai sus menţionaţi; 

— gradul de orientare al mesajului (orientat, nedeterminat, vag, 
neorientat etc.); 

— canalele de ajungere a mesajului la receptor şi gradul de 
“zgomot” care le caracterizează; 

e SCOPUL mesajului: 

— intenţii urmărite (scontate) de emitent prin comunicarea 
mesajului (materiale, sentimentale, intelectuale, ideologice etc.); 

— inalităţi obţinute efectiv în urma actului comunicativ 
(interesul particular generat)“. 


(2) Analiza funcțională. Acest tip de analiză presupune 
stabilirea unor corelaţii funcționale între parametrii mai sus menţionaţi, 
în funcţie de particularităţile situaţiei de comunicare propriu-zise, cum 
ar fi de exemplu“: 

— corelarea contextului cu personalitatea emitentului şi natura 
conținutului; 

— corelarea personalităţii emitentului cu aceea a receptorului; 

— determinarea relației dintre conținutul mesajului şi contextul 
realizării; 

— analiza conținutului în funcţie de finalitățile urmărite; 

— stabilirea legăturii dintre mijloacele utilizate şi receptori etc. 

Analiza funcțională este esenţială, întrucît ea vizează 
dimensiunea dinamică, constructivă a oricărei situaţii de comunicare. 
Cu alte cuvinte, degeaba cunoaştem sau optimizăm parametrii 
structurali ai comunicării, dacă nu corelăm optim şi modul lor de 
funcţionare la nivelul semiozei în ansamblul ei. 


(3) Etapa optimizării / Stimulării situaţiei de comunicare. 
Principial, metodologia stimulativ-optimizatoare presupune o acțiune 
“profilactică”, îndreptată către: 

e evaluarea / estimarea (cuantificată, acolo unde este posibil) a 
eficienţei fiecărui parametru structural-funcţional; 

e încercarea de stimulare / optimizare a fiecărui parametru în 
parte, prin proceduri specifice; 

e redefinirea “situației de comunicare” în întregimea sa, prin 
corelaţiile funcționale sugerate de parametrii deja optimizați. 


$  Decalajul / diferenţa între scopurile formulate şi finalităţile obţinute 


constituie drept indicele cel mai relevant al “performanţei comunicative”. Cînd această 
diferență este nulă, înseamnă că actul comunicativ a avut maximă eficiență. Un banal 
exemplu: nota estimată la examenul de semiotică = 10; nota obţinută = 10; diferență 
nulă între cele două valori, ceea ce înseamnă o “comunicare” de maximă eficiență. 


* O încercare de analiză exhaustivă a combinațiilor permise de cei şase poli 
ai modelului hexadic al “situaţiei educative”, de pildă, dezvoltat de Petru loan [1995], 

Numai conjuncția coerentă a celor trei nivele ale analizei 
situaționale face cu adevărat eficient un instrument de o integratoare 
forță operaţională. 


3.3.4. Concluzii metodologice: 
premise pentru un alt pas înainte 


Cîteva concluzii se impun formulate în încheierea acestui al 
treilea capitol, în care semiotica a fost deopotrivă definită ca teorie şi ca 
metodă. Consemnarea sumară, în cadrul de față, a cîtorva dintre 
instrumentele metodologice pe care semiotica le utilizează pentru 
(de)codarea (macro)semnelor cu care fiinţa umană operează în diferite 
contexte este justificată de faptul că: 

— explicit sau implicit, o parte dintre instrumente luate în 
seamă în cele de mai sus au fost menţionate explicit în consideraţiile 
teoretice vizînd statutul semioticii sau implicit (autoreferenţial) utilizate 
pe parcursul lucrării de față, pentru a interpreta diferite ipostaze ale 
discursului / textului semiotic însuşi; ca atare, paragraful de față poate 
fi considerat într-un anume fel drept o sinteză operaţională a întregii 
lucrări; 

— o altă parte a metodelor analizate (între care metoda 
“analizei hexadice” sau a “grafului semiotic”, de exemplu) se constituie 
ca instrumente relativ inedite şi, în consecință, pot deveni sursă de 
referință pentru o serie de alte cercetări semiotice aplicate; 

— relevarea cîtorva dintre atributele specifice (macro)semnelor 
(texte / discursuri) permite definirea implicită, în cadrul lucrării de faţă, 
a “limbajului obiect” al semioticii: semnul şi semioza; 

— menţionarea explicită sau / şi utilizarea implicită a reperelor 
metodologice pe care semiotica le oferă reprezintă un îndemn pentru 
specialiştii care nu le (re)cunosc încă să îşi reconsidere punctul de 
vedere, spre a-şi îmbogăţindu-şi analizele specifice disciplinelor lor (fie 
ele ştiinţe ale naturii sau ale societăţii / omului) şi cu contribuţiile 
demersului semiotic. 

Faptul de a fi găsit pentru aceste dispute principiale soluții 
mediatoare reprezintă un suport pentru convingerea tacit formulată că 
semiotica se află deja pe calea afirmării sale ca ştiinţă de referinţă şi, de 
ce nu, ca filosofie a viitorului. Căci, nu aş putea încheia această primă 
secvență a consideraţiilor cu privire la ceea ce semiotica este fără a 
aminti — o dată mai mult — existența pămîntului din puterea căruia 
“rădăcina unică” a filosofiei şi semioticii a izbucnit şi izvoarele comune 
care le-au stimulat creşterea, “trunchiul teoretic” unitar pe care l-au 
construit împreună şi “coroana” în care îşi împletesc nedivergent 
multele ramuri aplicative, tot mai înălțate către cer. 

Dar, o anume precauţie avută totuşi în vedere. Căci, aşa cum 
Ştefan Afloroaei atenționează, între Aspiraţie şi Împlinire, între 
Predestinare (prefigurare) şi Destin se aşază întotdeauna o diferenţă de 
care doar greşind nu am ţine seama; căci: “... pămîntul este totdeauna 
pămîntul unui cer, aşa cum muritorii sînt ceea ce sînt numai înaintea 
celor care nu cunosc moarte [...], aşa cum «solii trimiţători de semne ai 
divinității» sînt solii unui neam sau ai unei istorii. Nu urmează de aici 
că fiecare ţinut al pămîntului îşi află sau îşi schimbă cerul după voia 
timpului său” [1993: 77]. 

Sau, cu alte cuvinte: aşteptînd ca semnele “sosirii divinului” să 
se împlinească, nu înseamnă că avem dreptul ca, între timp, să ne 
construim alți şi alți idoli. Nici măcar în gînd, cu instrumentele 
filosofiei sau ale semioticii... 

x 

Să ne reamintim celebra trilemă lui Gorgias: 

e mai întîi, nu există nimic; 

e apoi, chiar dacă ar exista, nu putem cunoaşte; 

e în fine, chiar dacă putem cunoaşte, nu putem comunica, 
pentru a aprecia — alături de Aurel Codoban [2001: 5] — că întrega 
filosofie modernă şi implicit semiotica nu au făcut decît să confirme că: 
există CEVA, pe care îl PUTEM CUNOAȘTE şi despre care PUTEM 
COMUNICA. 

În faţa unei atare alternative, creditînd gîndul că realizările 
trecutului şi ale momentului de faţă se constituie în premisă pentru ceea 
ce urmează a se împlini în viitor, nu ne rămîne decît ca, în cele din 
urmă, să ne întrebăm: ÎNCOTRO, SEMIOTICA ? 

O retorică încheiere 


QUO VADIS, SEMIOTICA? 


«Întunericul şi lumina sînt de acelaşi 
fel, diferă doar în aparență. Căci amîndouă 
provin din sursa primordială. Întunericul 
înseamna dezordine. Lumina înseamna Ordine. 

Întunericul transformat este lumina 
Luminii. Acesta este, copiii mei, scopul vostru 
ca ființe: transformarea întunericului în 
lumină”». 


Tăblițele de Smarald ale lui Thoth 


e “Azi e miine”: 

despre insemnele semioticii 
e semiotică şi filosofie, 

o necesară regăsire 


1. “AZI E MÎINE”: 
DESPRE INSEMNELE SEMIOTICII 


Aparent paradoxala aserțiune a lui Constantin Brâncuşi, ades 
citată în exegezele mele: “Azi e miine”, poate fi cu uşurinţă 
reconsiderată în termenii “cititorului în semne”, după cum urmează: 
creatori de util, frumos şi adevăr, creatori de sensuri — semioticieni, nu 
uitaţi o clipă că tot ceea ce faceți astăzi reprezintă premisă pentru ceea 
ce se va face miine. Or, în termenii prezentului continuu, viitorul a 
început deja să fiinţeze. 


1.1. Statutul actual al unei discipline istorice 


Încă de la începutul secolului nostru, cînd semiotica 
(semiologia) modernă abia începea să se constituie, Ferdinand de 
Saussure consemna că: “Semiologia va avea mult de lucru, fie şi numai 
pentru a vedea care sînt graniţele ei” [cf. Carpov, 1987: 7]. Urmărindu-l 
pe Eco, am văzut că trei accepţiuni am putea asocia în acest context 
ideii de graniţă: politică, naturală, epistemologică. Cercetarea fiecăreia 
în parte a evidenţiat că nu există de fapt graniţe limitatoare pe care — în 
mod direct sau indirect — semiotica să nu le poată transcende. O atare 
concluzie este definitorie pentru întrebarea căreia ciclul de volume pe 
care prezenta “introducere” îl prefigurează va încerca să îi răspundă: 
Quo vadis, semiotica? 


x 


Nesituîndu-mă, aşa cum deja am declarat, pe pozițiile unei atitudini 
“pro semiotica” excesiv partinice, voi încerca în cele ce urmează să 
caracterizez sumar statutul pe care această disciplină îl are în momentul de 
fată. O serie de criterii evaluative stau la îndemînă, aşa cum au fost ele 
formulate de erudiții interesați să le urmărească şi să le descrie concret. 

În contextul extensiei pe care cercetările de semiotică le-au 
înregistrat în ultimile decenii în întreaga lume, specialiştii români s-au 
integrat cu dificultatea impusă de o anumită izolare științifică şi de un 
anume dogmatism care caracteriza — global vorbind — întreaga 
spiritualitate românească. O analiză (semiotică chiar) a contextului în 
care o atare “semioză” s-a constituit şi derulat ar nuanța multe dintre 


233 


impasurile cu care tot ceea ce era subtil, posibil de multiplă interpretare 
etc. trebuia să se confrunte. În aceste condiţii, a vorbi de o tradiţie 
românească propriu-zisă în domeniul semioticii înseamnă a forţa 
nepermis lucrurile. Căci, de ce să nu recunoaştem că una înseamnă a 
avea o experienţă notabilă în orizontul lingvisticii, al filosofiei şi logicii 
limbajului, şi alta să dispui de un spaţiu propriu doar zonei de întîlnire 
dintre aceste discipline. Or, cu excepţia unor lucrări izolate cu 
problematică implicit semiotică, un atare spațiu nu s-a constituit cu 
adevărat nici în perioada interbelică şi nici în cea postbelică. Să ne 
amintim că, pînă nu demult, în spațiul românesc al formării 
specialiştilor din domeniul filosofiei, al filologiei, matematicii şi 
informaticii etc., semiotica abia era amintită, sau, în cel mai bun caz, 
voalat descrisă în spaţiul unor discipline purtînd un cu totul alt nume. 

În ciuda unei atare situaţii, nu putem să nu consemnăm însă cîteva 
din contribuţiile pe care — cu eforturi meritorii — cîțiva specialişti români 
totuşi le-au realizat. Printre acestea se cuvin amintite, în primul rînd, 
contribuţiile lui Solomon Marcus, care — de pe poziţiile logicii matematice 
— a aplicat instrumentarul semiotic la studiul limbii şi al fenomenelor 
literar-lingvistice. O serie de lucrări de referință — personale sau coordonate 
— stau mărturie a acestor preocupări cu totul deosebite“. 

Tocmai aceste realizări au intenționat Paul Miclău şi Solomon 
Marcus să le prezinte, într-o lucrare de sinteză intitulată “Semiotique 
roumaine”, pentru a contura o imagine a cercetărilor semiotice 
desfăşurate în România, în centre şi domenii diverse. Faptul că “tocmai 
în planul reprezentativităţii lucrarea este deficitară”, cum observă Cezar 
Radu [1982: 432] este relevant pentru situaţia în care — din punct de 
vedere cantitativ, cel puţin — cercetările româneşti au putut fi 
consemnate şi evaluate la vremea aceea. 

Din fericire, însă, deschiderile intelectuale care au urmat — 
anilor '90 cu precădere — au contribuit la afirmarea unui nou “suflu 
semiotic”, în care mai vechi şi mai noi cercetători au putut să-şi 
valorice altfel vocaţia de a vibra în orizontul semnelor: filologi, filosofi, 
logicieni etc. Este suficient să amintim în orizontul acestei semiotice 
creşteri, fără aspirația spre exhaustivitate, pe: Pia Brânzeu, Maria 


5 De altfel, pentru meritele activităţii de pionierat în domeniul semioticii, 
profesorul Solomon Marcus a şi fost ales pentru multă vreme ca vicepreşedinte al Asociaţiei 
Internaţionale de Studii Semiotice (IASS-IAS). 

Carpov, Ion Cârâc, Livius Ciocîrlie, Aurel Codoban, Viorel Guliciuc, 
Petru loan, Victor Ivanovici, Gh. Ivănescu, Mariana Neţ, Mihai Pop, 
Daniela Rovenţa-Frumuşani, Constantin Sălăvăstru, Mariana Scânteie, 
Carmen Vlad, Ion Vlad, Lucia Wald şi alţii. 

Cu un atare potenţial de cercetare — la care se adaugă cu o greu 
de evaluat încă putere — reprezentanții mai tinerii generaţii, un singur 
lucru mai trebuie încă de făcut: instituționalizarea semioticii româneşti 
într-o naţională organizaţie şi afilierea ei ca atare la forul internaţional 
de peste două decenii existent: LASS-AIS. 


1.2. O informală declaraţie de intenții 


În încheiere, îmi mai permit să formulez aspiraţia de a contribui, 
prin chiar încercarea de față, la susţinerea unui alt pas către viitorul 
semioticii. Acest lucru se împlineşte efectiv — într-o manieră pe care o pot 
considera fertilă şi în bună măsură originală — prin consolidarea statutului 
fundamental al semioticii: acela de a fi teorie şi metodă. 

Consideraţiile de conținut cu privire la semiotică şi universul său 
conceptual sînt desfăşurate în spaţiul metodologic pe care semiotica însăşi 
îl îngăduie: analiza situaţională, mai întîi, abordarea structurală şi triadică 
(sintactică, semantică, pragmatică), mai apoi. Mai concret spus, construcția 
cărții de față se prevalează de următoarele două deschideri metodologice: 


1. Deschiderea  holistică, implicită, încercînd definirea 
semioticii ca un tot care se (auto)dezvăluie treptat cercetătorului, prin 
purtarea sa de la general la particular, de la conturi fenomenale la 
nuanţarea lor esenţială. O metodă a “defolierii”, cum am putea-o numi, 
este operaţionalizată în acest context: permanenta reluare, tot mai 
nuanțată, a unor repere definitorii pentru fundamentele semioticii, care, 
pe parcursul acestei reluări îşi estompează treptat imaginea relativ 
simplistă a primei descrieri pentru a dobîndi în final dimensiunile 
simple, dar cardinale, ale esenţialului. O perspectivă diacronic-istorică 
este angajată în acest tip de abordare, care permite redefinirea 
semioticii printr-o fugară trecere în revistă a principalelor contribuții 
înregistrate în acest domeniu, de-a lungul timpului. 

2. Deschiderea analitică, explicit conturată, urmăreşte 
succesiunea parametrilor pe care o situaţie de comunicare (semioză) cu 

totul specială, prin autoreferențialitatea ei, o determină: să-i spunem 
“semioza semiotică” (“semioză a semiozei”, în fond). Acesteia îi revine 
misiunea de a descrie — într-o viitoare lucrare — parametri definitori 
precum: homo significans, în calitate de producător al semnelor cu 
privire la semne (semiotician), semioza însăşi, ca proces de generare şi 
comunicare a semenelor, semnul însuşi (inclusiv semnul despre semn), 
ca produs al unei procesualități semnificante, definirea contextului în 
care un mesaj este codat de un anume emitent şi decodat un anume 
receptor, a canalului şi zgomotelor presupuse de procesul de 
comunicare, a finalității acestuia etc. Metoda analizei hexadice şi a 
grafului semiotic vor fi operaționalizate în acest scop. 

Sintetizînd, putem spune că prezenta lucrare se defineşte ca o 
încercare teoretică, constituindu-se, în acelaşi timp, ca un: 

e discurs metateoretic, pentru că utilizează limbajul şi reperele 
conceptuale ale semioticii pentru definirea propriilor univers de discurs; 

e demers aplicativ, pentru că foloseşte instrumentarul 
(metodologia) analizei semiotice la descrierea propriei situații de 
“comunicare semnificativă”. 

Avantajele unei atare abordări (care se constituie în acelaşi 
timp şi ca atribute de originalitate ale cărții) decurg din posibilitatea 
conturării unei panorame coerente cu privire la ceea ce semiotica — în 
dubla sa calitate, de teorie şi metodă — a devenit în timp şi la ceea ce ar 
urma (ar trebui) să devină. Completitudinea unei atare panorame 
impune consemnarea şi analiza tuturor parametrilor pe care o “semioză 
semiotică” îi presupune. Aici se ascunde, într-un anume fel, 
“slăbiciunea” unei lucrări de acest gen: faptul că fiind numeroase şi 
complexe, aceste repere structurale nu pot fi urmărite decît pe 
“orizontala” constituirii lor, fără o descriere prea amplă. Atare descrieri 
fac, de altfel, obiectul unor adevărate monografii avînd ca scop, spre 
exemplu, definirea semnului sau a semiozei, a analizei triadice 
(sintactice, semantice, pragmatice) sau structurale etc. 

Cred însă că, asemenea gen de lucrări sînt extrem de utile 
specialistului deja format în domeniul teoriei semnelor dar nu şi aceluia 
care abia aspiră să pătrundă în acest domeniu. A nu vedea pădurea din 
cauza copacilor ar fi cu totul neprofitabil pentru această categorie de 
cititori cărora le adresez cu prioritate, aşa cum am precizat de la bun 
început, gîndurile. Desigur că opţiunea declarată pentru “orizontalitatea 
discursului” nu face abstracție — acolo unde acest lucru se impune cu 

necesitate — de construcţia lui pe “verticală”. Consider, de altfel, că 
încercînd să facă mai multe pe orizontala discursului cu privire la 
semiotică, lucrarea de față dobîndeşte — în raport cu alte încercări 
similare — o suplimentară notă de “verticalitate”. Aici, sper, ca efortul 
subsemnatului să se întîlnească cu acela al cercetătorilor pe care 
pătrunderea performantă în universul semnelor i-a consacrat deja. 

x 

Dezvoltarea şi cercetarea nuanțată a tuturor problemelor pe 
care le-am formulat sau doar sugerat în cadrul introducerii de față se 
constituie în sarcină specială a semioticii teoretice, care îşi justifică 
astfel apartenența la cele mai importante orizonturi ale cunoaşterii 
umane. Unei atare sarcini i se subordonează, în cele ce urmează, 
propriile mele considerații. 

Aflîndu-mă în faza prefigurării unor viitoare intenții de 
cercetare, prin a căror împlinire semiotica şi-ar întemeia poate mai bine 
decît pînă acum statutul, nu îmi rămîne decît să sper că o atare 
întemeiere va constitui premisa decopertării acelor “structuri de 
profunzime” ale realității pe care, printr-o “veşnică întoarcere”, omul le 
mai caută încă. 


1.3. Avataruri ale unei fireşti deveniri 


Situația actuală a semioticii, aşa cum a rezultat din toate cele 
pînă acum prezentate, îngăduie formularea cîtorva imperative pentru 
dezvoltarea ei viitoare. Aceste imperative decurg, în primul rînd, din: 

e depăşirea impasurilor cu care deja semiotica s-a confruntat şi 
pe care în mare parte le-am consemnat, probleme cărora le-am sugerat 
o rezolvare de principiu; 

e formularea unui ansamblu de dificultăți cu care semiotica s- 
ar putea confrunta în viitor şi pe care ar trebui să le preîntîmpine încă 
din momentul de față; 

e apariţia unor noi probleme de conținut sau metodologice — ca 
urmare a progresului cunoaşterii umane, în măsură să contureze noi 
discipline, adecvate unor noi teritorii ale realităţii care pot fi mereu 
descoperite — va impune o îmbogăţită abordare a unora dintre aspectele 
semiozei. 

Să regăsim, într-o sinteză finală, principalele deschideri pe care 
cele trei direcții mai sus menţionate le îngăduie (şi le impun totodată) 
unei semiotici a viitorului. 

1) A găsi soluții mediatoare la confruntări încă netranşate cu 
privire la statutul actual al semioticii a constituit o preocupare 
constantă a prezentei lucrări, aşa cum am procedat în subcapitolul 
vizînd tensiunile cu care semiotica încă se confruntă. 

2) Printre dificultățile cu care semiotica s-ar putea confrunta în 
viitor cîteva trebuie în mod anume formulate, sub semnul următoarelor 
întrebări: 

e Care va fi în viitor ponderea dimensiunii teoretice a 
semioticii în raport cu cea metodologică, respectiv cu cea aplicativă? 
Apreciem că cel puţin pentru o vreme de acum înainte, ponderea 
majoră a analizelor semiotice trebuie să acopere domeniul aplicativ, în 
paralel însă cu necesară rafinare metodologică. Pentru a nu deveni 
totuşi o simplă “istorie”, teoria semiotică va trebui să-şi optimizeze în 
permanență, la rîndul ei, conţinutul, printr-o continuă asumare a 
concluziilor formulate de cercetările aplicative. 

e Cum îşi va adapta semiotica instrumentele “tradiționale” la 
metodele şi procedurile moderne ale tehnologiei computaţionale, respectiv 
ale formalizării presupuse de aceasta? Nu putem, desigur, evalua încă 


analizelor semiotice aplicate, prin “standardizarea” lor, respectiv prin: 

— construirea grilei de referință pe care se întemeiază orice tip 
de semioză, prin consemnarea / cuprinderea tuturor parametrilor 
structurali cunoscuţi şi, pe măsură ce apar, a altora noi şi cercetarea lor 
prin proceduri logico-matematice(metoda grafului, analize matriciale, 
metoda diviziunii etc.) şi proceduri semantice (metoda extensiunii şi 
intensiunii, metoda tabelelor semantice, metoda structurală etc.) 
[Enescu, 1985: 215-240]; 

— definirea clară a relațiilor specifice dintre aceşti parametri şi 
formalizarea lor în termenii logicii deontice, ai praxiologiei etc.; 

— determinarea procedurilor logico-semantice (gramaticale) în 
măsură să permită eficient trecerea de la structurile de suprafaţă la cele 
de profunzime, în consens cu gramaticile generativist-constructiviste de 
tip Chomsky şi cu limbajele de programare aferente lor. 

3) În categoria problemelor inedite care ar putea să apară în 
viitor, în măsură să genereze reconsiderări ale procesului de 
semnificare / comunicare, am putea menţiona în mod anume: 

— apariția unor date noi legate de mecanismele cerebrale ale 
reprezentării / semnificării, prin intermediul cărora funcția semiotică 
însăşi se manifestă, ca urmare a contribuţiilor pe care discipline recente 
cum ar fi biofotonica ar putea să le formuleze [Stănciulescu, Manu, 
2001a,b; Stănciulescu, 2003]; 

— impunerea unor teorii explicative bazate pe fizica 
informaţiei (teoria cîmpurilor informaţionale) [Stănciulescu, 1991], în 
măsură să releve noi medalităţi de semnificare (la nivelul cîmpurilor 
semantice), de transmitere / comunicare neconvenţională a mesajelor 
(pe cale telepatică, de pildă) etc.; 

— progresul tehnologiei computaţionale care ar putea sugera 
posibilități inedite de lectură a demersului semiotic; 

apariţia unor noi domenii ale cunoaşterii (realităţii) 
susceptibile de asumare semiotică etc. 

Toate aceste direcții, ca şi multe altele pe care încă le ignorăm, sînt 
menite să sugereze construcția unei semiotici care să integreze încă din 
prezent şi probleme ale viitorului. Uitîndu-ne în jur cu ochii 
semioticianului, putem spune că viitorul a început deja să confrunte 
semiotica cu imperativul dezvoltării pe cont propriu, chiar (sau cu atît mai 
mult) în condițiile în care viziunea noastră despre lume urmează să se 
schimbe. Prin aceasta, aşa cum consemnează şi John Deely, “punctul de 
vedere semiotic ajunge să includă întregul fenomen al comunicării umane 
— nu numai limba — şi ulterior, ca urmare a acestui fapt, fenomenele 
culturale, atît ca elemente ce încorporează fenomenele naturii, cît şi ca 
elemente diferite de acestea” [1997: 15]. O mai succintă şi în acelaşi timp 
mai extinsă definire a domeniului de interes al semioticii — care se 
proiectează, prin “metafora oglinzii”, nesfîrşitelor forme ale realității 
obiective şi subiective — nu se putea, credem, formula. 

Toate aspectele mai sus consemnate au impus şi vor impune 
încă necesitatea elaborării şi utilizării nuanţate a unei metodologii (de 
factură semiotică ea însăşi) menită ca, în limitele unui discurs teoretic 
(autoreferențial, metasemiotic), să reconsidere toți parametrii specifici 
unei “situaţii semiotice” virtual nouă: aceea pe care viitorul statut al 
semioticii a început deja să o definească. In ce măsură studiul de faţă a 
încercat şi reuşit să răspundă unui atare proiectiv imperativ, cititorul 
însuşi poate să decidă. 

2. SEMIOTICĂ ŞI FILOSOFIE, 
O NECESARĂ REGĂSIRE 


Încercînd o sinteză a consideraţiilor de pînă acum va trebui să 
constatăm că — prin multitudinea ipostazelor istoric constituite — 
semiotica defineşte preocuparea spiritului uman de a-şi releva esenţa 
şi de a-şi stabili poziția în lume. Or, de ce să nu recunoaştem, în ultimă 
instanță aceasta este problema cardinală a filosofiei. Studiind filosofia, 
studiem implicit şi semiotica, pentru că limbajul, instrumentul gîndirii 
filosofice (analitice prin excelență) presupune prezența nemijlocită a 
semnelor, după cum obiectul reflexiei filosofice — realitatea în 
ansamblul ei — nu poate fi asumat decît prin activarea semnelor sale 
(prin generarea de semioze). Dacă realitatea lumii ar fi surprinsă pe o 
altă cale — experiențial-holistică, să spunem, aşa cum o făcea omul 
timpurilor inițiatice — n-am mai putea vorbi de o cunoaştere rațională 
(filosofică sau ştiinţifică), ci de una pur intuitivă, de factură mitico- 
religioasă. 

Trebuie să mai constatăm, în acest context, că problematica 
limbajului, în calitatea sa de cel mai general sistem de semne, se 
identifică cu principalele momente evolutive ale filosofiei însăşi. Pentru 
că, prin gînditorii ei, fiece epocă istorică a reluat într-o formă sau alta 
principalele controverse pe care naşterea şi devenirea limbajului (a 
semnului/cuvînt, a sistemului de semne / limbă). Altfel, în orizontul 
filosofiei s-au conturat primele speculaţii teoretice cu privire la semn, 
germene constitutiv pentru o devenire conceptuală ulterioară: 
semiotica, teorie generală a semnelor. Istoria acestor controverse ne 
pune în fața întîlnirilor mai mult sau mai puţin directe dintre 
orizonturile spirituale ale lumii — antice (cum ar fi cele ale orientului şi 
occidentului, bunăoară) — sau moderne (precum cele ale traditiei 
culturale europene şi americane, de exemplu) — , avînd ca efect 
îmbogățirea cunoaşterii umane, şi implicit consolidarea poziţiei lui 
homo significans în universul semnelor lumii. 

e Pe de o parte, poate că virtutea semioticii de a surprinde - 
realitatea sensibilă (descrisă prin semnificantul semnelor sale), ca şi pe 
aceea a realităţii insesizabile (sugerată prin semnificatul semnelor sale), 

îi va acorda în viitor şansa de fi orizontul de regăsire a celor două “căi 
regale” ale cunoaşterii umane -— calea intuitivă şi cea raţională —, 
orizontul în care “omul vizual” al timpurilor moderne îl va regăsi pe 
“omul vizionar” al timpurilor arhaice, aşa cum participanţii Colocviului 
de la Tsukuba (Japonia, 1985) şi-au exprimat convingerea că ar trebui 
să se facă [Cazenave, 1986]. Să nu uităm că, prin însăşi natura actului 
semiotic şi a instrumentului său — semnul — vizualul şi vizionarul se 
regăsesc ca două feţe de neseparat, aparținînd aceleeaşi realități. 

e Pe de altă parte, constatarea faptului că, în ultimă instanță, 
semiotica cercetează “subiectul uman ca actor al practicii semiotice”, al 
profundului “imbold de a semnifica” [Eco, 1982: 380, 382] îndreptățește, 
o dată mai mult, demnitatea sa — tot de Peirce semnalată — de a fi o ştiinţă 
cosmo-logică şi, în egală măsură, noologică, o teorie a cunoaşterii şi a 
interacțiunii, cu implicaţii practice directe şi aplicabilitate empirică 
[Oehler, 1979, cf. Marcus, 1985: 68]. Dezvoltînd acest punct de vedere, 
Charles Morris notează: “Semiotica ne oferă fundamentele înţelegerii 
principalelor forme de activitate umană, precum şi a interdependenţei lor, 
deoarece toate aceste forme de activitate şi de dependență îşi găsesc o 
expresie în semne, care sînt mediatori ai activității. Făcînd posibilă această 
înţelegere, semiotica promite să îndeplinească una dintre funcţiile 
considerate tradițional ca filosofie. Filosofia a păcătuit adesea confundînd 
în propriul ei limbaj diverse funcțiuni, pe care le îndeplinesc semnele. 
Astfel, în conformitate cu o tradiție veche, devine astăzi posibilă asocierea 
filosofiei cu teoria semnelor şi cu unificarea ştiinţelor, respectiv cu 
aspectele generale ale semioticii pure şi ale semioticii descriptive” [cf. 
Schaff, 1996]. 

Desigur că o anumită autonomie sau neutralitate trebuie 
atribuită semioticii în relaţia sa cu filosofia, fără a fi însă exagerată, aşa 
cum unii semioticieni încearcă să sugereze: “Semiotica în sine nu 
aparține vreunei filosofii particulare şi nu presupune necesitatea unei 
astfel de filosofii. ştiinţa semnelor vorbeşte tot atît de puţin în favoarea 
filosofiei «empiriste» sau neempiriste, ca şi în favoarea unei religii 


«naturale» sau «supranaturale» [ Schaff, 1966]. 
x 


x *] 

Concluzionînd, putem afirma fără nici o îndoială că rădăcinile 
comune ale filosofiei şi semioticii sînt cît se poate de certe. Definindu- 
se ca o adevărată “filosofie a semnelor”, ancorată practic în realitatea 
naturală sau culturală, semiotica îşi validează calitatea de a fi “the most 
general science”, calitate pe care Peirce o desprindea din premisa că 
“all thought is in signs” [Oehler, cf. Marcus, 1985: 65-66]. Altfel spus, 
maxima generalitate a “ştiinţei semnelor” decurge din aceea că toată 
gindirea — şi, prin aceasta, practica implicit — se află în semne. 

O atare deschidere justifică încercările de abordare a unor 
domenii speciale ale filosofiei, cum ar fi ontologia, gnoseologia, 
epistemologia şi logica, axiologia şi estetica etc., în termenii oferiţi de 
metodologia semiotică. Atare aplicaţii sugerează, o dată mai mult, 
posibilitatea ca în viitor filosofia să (re)dobindească o orientare 
semiotică mai evidentă, pe măsură ce semiotica va fi pusă în legătură cu 
diferitele sisteme de interpretare ştiinţifică ale lumii. 

Un entuziasm poate sporit de implicarea subiectivă a autorului în 
orizontul cercetării semioticii i-ar putea asocia acesteia, în viitor, şansa de a 
media o mult aşteptată reîntîlnire a filosofiei cu ştiinţa. Desigur că o atare 
reîntilnire ar trebui să evite, cum consemnează Anderson ș.a., “coliziunea 
cu colosul filosofic, interpus uneori de o alegere făcută cu forţa între 
realism şi idealism, de parcă această dihotomie exclusivă ar putea să-şi 
epuizeze posibilitățile de a interpreta experiența umană” [cf. Deely, 1997: 
5]. Or, tocmai o atare coliziune va fi evitată de o semiotică în măsură să 
medieze un conflict milenar, care se pare totuşi că şi-a epuizat posibilitățile 
de a explica dihotomic existența. 

Prin intermediul conceptului de semn, înţeles ca dualitate între 
un semnificant fizic (material) şi un semnificat informațional 
(spiritual), cele două regine încoronate de Aristotel pentru a domni 
vreme de milenii peste regatul cunoaşterii umane — fizica şi metafizica, 
ştiinţa şi filosofia —, dar pe care Kant le-a separat drastic cu peste două 
sute de ani în urmă urmă, s-ar regăsi din nou sub domnia uneia şi 
aceleiaşi coroane: aceea a semioticii. Aceasta ar putea defini în viitor 
spațiul unei (re)unificate “fizici metafizice”, de care omenirea are o 
fundamentală nevoie pentru a trece mai bogată spiritual pragul Noului 
Mileniu. 

Dincolo de orice metodă (metodologie) utilizată, prezenta 
lucrare iese în afara oricărei metode: aceasta pentru că pariul cu 
filosofia şi întrebările ei presupune o anumită libertate de mişcare pe 
care numai puterea eseului o poate asigura. Altfel spus, lucrarea de față 
nu va face abstracție nici o clipă că, atunci cînd cineva se apropie de 
filosofie o face cu o emoție care adesea poate să inhibe prezenţa gîndirii 
raționale. Căci, aşa cum amintea încă Nae Ionescu, filosofia este cu 
adevărat un “act de trăire”, un “act de viață”, care reduce realitatea 
sensibilă la nevoile subiective ale personalității umane, care deformează 
adesea realitatea pentru a face propriul eu să fie mai puternic, mai 
rezistent la şocurile realității însăşi. Tocmai în această putere constă 
puterea intrinsecă a filosofiei. 

Întreaga istorie a filosofiei probează această esenţială virtute 
a “trăirii filosofice”. De ce trebuie însă să ne întoarcem mereu la 
trecut pentru a acredita un lucru care deja este un truism? De ce să 
pierdem atît energie “învățind doar buchea cărții”, cînd marele 
privilegiu al filosofiei este în fapt “trăirea spiritului cărții”? Aceasta, 
să nu se înţeleagă greşit, nu este deloc o pledoarie pentru renunţarea 
la stilul academic, de riguroasă învăţare, la învățarea istorică sau 
propedeutică a filosofiei etc., fără de care fundamentele 
specialistului în filosofie ar lipsi. Găsim însă aici o distincţie clară 
între filosoful propriu-zis, cel care “trăieşte filosofia”, şi profesorul 
care trăieşte “din filosofie”, predînd disciplinele filosofice. 

Idealul pentru cei care se formează “întru filosofie” ar fi să 
îmbine optim spiritul analitic cu cel intuitiv, creaţia altora cu 
creativitatea proprie etc. Aceasta nu înseamnă însă nici cantonarea 
exclusivistă pe canalul deschiderii strict analitice, logică, sistematică, 
ştiinţifică etc., aşa cum cei care asertează că timpul “filosofiei 
romantice”, intuitive, a trecut, că numai acela care stăpîneşte deducţia 
strict analitică poate accede la “adevărurile absolute”, dar nici proiecția 
gîndului numai pe suportul / semnificantul său intuitiv, emoțional, 
afectiv, volitiv etc. 

O dată mai mult, unitatea dualității structurale a “semnului 
filosofic” — coincidentia oppositorum — stă ca temei exemplar pentru 
asumarea (meta)fizică a propriei noastre ființe şi implicit a fiinţei 
semenului nostru, pentru asumarea întregii lumi cosmice şi, în ultimă 
instanță, a CREAȚIEI PRIN SEMN. 

DESPRE SEMNUL DIN URMĂ... 


Pentru ca cercul să se poată roti, pentru ca paginile cărţii de față 
să dobîndească O ALTĂ LUMINĂ, mi-am dorit chiar de la începutul ei 
“o altfel de încheiere...”. Cu acest gînd, pînă în ultima clipă am aşteptat 
CEVA, cerînd “intuiției” să se deschidă aşa cum ea ştie, pentru ca acel 
special aşteptat să se petreacă. 

Întîmplarea a vrut, însă, ca lucrurile să se (dez)lege altfel. De 
undeva, din lume, pe canalul care acum parcă pe toţi ne leagă, prin 
INTERNET, am primit — chiar în momentul în care cartea părea a fi 
încheiată — un tulburător document: semne de peste milenii, semne de 
cuprinzătoare înțelegere... 

Ca atare, nici o clipă nu am pregetat să le folosesc pe acestea 
drept cuvinte / semne distinctive ale unei “alte cărți despre semne”. 
Aceasta, pentru a ne reaminti încă o dată ceea ce înaintea noastră pare- 
se că se ştia prea bine: 


“Cînd voi, oamenii, veţi învăța că nimic în afara 
evoluţiei Sufletului nu contează, abia atunci veţi fi liberi cu 
adevărat din robie, liberi să lucraţi în armonie cu Legea. 

Află, omule, că trebuie să ţinteşti spre perfecțiune, căci 
doar aşa îţi vei atinge scopul. Deşi ar trebui să ştii că nimic nu 
e perfect, totuşi [perfecțiunea] ar trebui să fie ţinta şi scopul 
tău”. 


Tăbliţele de Smarald ale lui Thoth, 
ATLANTUL. 


lată o altă CARTE DE ÎNȚELEPCIUNE a omenirii, ale cărei 
SEMNE se cuvin pătrunse, acum, din nou. lată de ce, între altele, 
SEMIOTICA. 
Dar din dar, prin pagini de regăsită poveste, copiilor din inima 
noastră, LUMINĂ... 
Traian D. Stănciulescu 
1 iunie 2004, laşi 

CUPRINS 


Introducere la “o altă introducere” 


ÎNTREBĂRI ȘI RĂSPUNSURI SUBIECTIVE 


1. De ce, înainte de toate, semnul? 
2. De ce “o altă introducere...”? 


Capitolul 1 
SEMNUL, 
“NUCLEU DUR” AL DISCURSULUI SEMIOTIC 
1.1. Repere istorice ale asumării semnului 
1.1.1. Tradiţii posibil de recuperat 
1.1.2. (Re)semnificări ale modernităţii 
1.1.2.1. Contribuţia lui Charles S. Peirce 
1.1.2.2. Viziunea lui Ferdinand de Saussure 
1.1.2.3. Între naturalism şi convenţionalism: 
aurea mediocritas 
1.1.3. Alte contribuţii la definirea semnului 
1.2.““Ceva pentru altceva”: 
o formală încercare de (re)definire 
1.2.1 Mărcile semnului: dispute de dicţionar 
1.2.2. Semnul sub incidenţa analizelor disciplinare 
1.2.3. Nivele de maturizare ale semnului 
1.3. Structura şi funcționalitatea semnului: 
o analiză triadică 
1.3.1. Proprietățile semnului: 
1.3.1.1. Particularităţile semnificantului: 
o perspectivă sintactică 
1.3.1.2. Conţinutul semnificatului: 
o perspectivă semantică 
1.3.1.2.1. Informaţia, 
între "insularism" şi "universalism" 
1.3.2.2.2. O definiţie semiotică 
a informaţiei fizice 
1.3.2.2.3. Orizonturi lingvistice ale informaţiei 
1.3.1.3. Spre o definiție integratoare a semnului: 
o perspectivă pragmatică 

Capitolul 2 
SEMIOZA, LIMBAJ-OBIECT AL ANALIZEI 
SEMIOTICE 


2.1. Situaţia semiotică: o recuperare istorică 
2.1.1. Semioza, o situaţie de comunicare 
2.1.2.1. Triunghiul semiotic: o clasică obsesie 
2.1.2.2. Triunghiuri ale semioticii moderne: 
de la virtualitate la realitate 
2.1.2. Modelări polidimensionale 
ale situației de comunicare 
2.2. Modelul “grafului semiotic”: o semioză deschisă 
2.2.1. Repere structural-funcționale 
ale unui model integrator 
2.2.2. Avataruri ale procesului de semnificare 
2.3. Semioze ierarhizate: 
despre puterea de “rezonanţei semnificative” 
2.3.1. Competența cunoaşterii umane: 
de la “hardul biologic” la “softul logic” 
2.3.2. Funcţia simbolică / semiotică, 
premisă a performanței cognitiv-comunicative 
2.3.3. Ipoteze (neconvenţionale 
cu privire la geneza semnului (lingvistic) 
2.3.3.1. “Limbajul naturii”, 
arhetip al limbajului uman 
2.3.3.2. Limbajul viului, fenomen de rezonanță 
2.3.3.3. Iconicitatea limbajului uman: 
o controversată paradigmă 
2.3.3.3.1. Geneza “semnului mimetic”: 
o convenţională taxonomie 
2.3.3.3.2. Geneza cuvîntului: 
ipotezele neconvenționale ale biofotonicii 
2.3.3.4. Devenirea limbajului verbal: 
interpretări semiotice 


Capitolul 3 
SEMIOTICA, DE LA TEORIE LA METODĂ 
3.1. Teoria generală a semnelor: orizonturi definitorii 
3.1.1. Momente constitutive ale conştiinţei semiotice 
3 3.1.1.1. Prezențe ale gîndirii orientale 

4 3.1.1.2. Rădăcini ale teoriei semnelor 
5 în gîndirea occidentală 
3.1.2. Spre o modernă “doctrină a semnelor”: 
contribuţii esențiale 
3.1.2.1. Charles S. Peirce, 
arhitect al unei integratoare semiotice 
3.1.2.2. Ferdinand de Saussure, 
ctitor al semioticii lingvistice 
3.1.3. Definiţii ale semioticii moderne: 
alternative complementare 
3.1.3.1. Semiotică sau / şi semiologie? 
o controversă încă actuală 
3.1.3.1.1. Semiotica sub incidenţa 
disputelor de dicţionar 
3.1.3.1.2. Consideraţii mediatoare 
3.1.3.2. Spre o integratoare accepţiune 
3.2. Virtuţi şi limite ale discursului semiotic 
3.2.1. Funcţii esenţiale ale actului semnificator 
3.2.2. Tensiunile unei discipline integratoare 
3.2.2.1. Paradoxuri ale discursului semiotic 
3.2.3.2. Pledoarie pentru o logică de tip “şi / şi” 
3.3. Metodologia semiotică, un ignorat instrument de putere 
3.3.1. Analiza structurală 
3.3.1.1. Despre “structura funcțională” a semnelor 
3.3.1.2. Despre analiza 
textului / discursului lingvistic 
3.3.2. Analiza triadică 
3.3.3. Analiza situațională 


O retorică încheiere: 

QUO VADIS, SEMIOTICA? 
1. “Azi e mîine”: despre insemnele semioticii 
1.1. Statutul actual al unei discipline istorice 
1.2. O informală declaraţie de intenții 
1.3. Avataruri ale unei fireşti deveniri 

2. Semiotică şi filosofie, o necesară regăsire 


Tăbliţele de Smarald: S 
DESPRE SEMNUL DIN URMA... 
Bibliografie 

Cuprins 

“ACADEMIA LUMINII” 
un vis de armonizare a valorilor româneşti 


SEMNELE SPIRITUALE ale cărților mele nu ar fi dobindit viață publică fără 
susținerea unor admirabili prieteni, care şi-au apropiat puterile într-o aspirație 
unică: aceea ca VALORILE ROMANESCULUI să vibreze cu demnitate în lume, în 
armonie cu OAMENII, COSMOSUL şi DUMNEZEU. 


e ȘERBAN ACHIM, director general al SC “CONSTRA” LTD, Oradea 
e ANA ALEXA, director general al SC “MARCONF” SRL, laşi 
e HORIA BARGAU, director general al Companiei “RICKFOR”, Oradea 
e OVIDIU BARGAU, director general al SC “ORFOREST” SRL, Oradea 
e DOINA-ARETY BROHY, artist plastic, Geneva (Elveţia) 
e CRISTINA FLORICA CHIRA, director general al 
SC “STEEL-PETROL” COMPANY SRL, Oradea 
e NICOLAE CORICIUC, bioenergoterapeut, Brodina (Suceava) 
e LIVIU COMANECI, preşedinte al SC “EUROSA VAM” SA, Ploieşti 
e VIKTOR, GALIA, KONSTANTIN MELNIK, bioenergoterapeuți, Suceava 
e ANGELA FOSTER, consul onorific al ROMANIEI în Monaco 
e OCTAVIAN GHEORGHIU, director general al 
ADMINISTRAȚIEI FLUVIALE A Dunării de Jos, Galaţi 
e ARTEMIZA IVANCIUC, director al 
REGISTRULUI CAMEREI DE COMERȚ, Suceava 
e LIVIU LUCA, director general al companiei SC “EUROBETON” SA, Oradea 
e JOHANN MULLER-DRAGOMAN, director al INSTITUTULUI 
PRIVAT DE BIOENERGETICA, Nürnberg (Germania) 
e VIOREL NUŢU, director general al 
SC “GENERAL-CONSTRUCT” SA, Suceava 
e MARCEL CLAUDIU OLTEANU, preşedinte al 
WORLD DEVELOPMENT ORGANIZATION, Geneva 
e MARIA & MARIUS PETRARIU, manageri ai 
SC “PIM COMPANY” SRL, laşi 
e LESLIE D. POPA, manager al SC “LIGNUM VITAE” SRL, Cluj-Napoca 
e CHRISTIAN POPESCU, preşedinte al “GALAXY MEDIA GROUP” & 
“MONTE CRISTO MOBILI”, Chur (Elveţia) 
e ELENA POPESCU, director al i 
„_ CABINETULUI DE AVOCATURA “EP”, Sibiu 
e LIANA TANASE, director al Agenţiei de Turism “BUSINESS JET”, Arad 
e REMUS TANASE, preşedinte al Asociaţiei Naţionale pentru 
Terapii Complementare din România (ANATECOR), Arad. 


Simbolic, prin permanentul suport al roi pre milor amintiți sau nu 
în această carte, toate VALORILE UMANE -— lubirea, Pacea, Adevărul, 
Dreptatea, Acțiunea, Prosperitatea, Frumusețea, Puterea, Creativitatea, 
Înţelepciunea, Credinţa , Sănătatea — au fost corelate sub aspirația unei 
unificatoare ACADEMII A LUMINII. 

